
Introducere 


Lucrarea de față are ca obiect de cercetare, în principal, enunţul 
în limba română. Această unitate comunicativă este descrisă atât din 
perspectiva organizării semantico-sintactice, cât şi sub aspectul com- 
portamentului ei discursiv. Cu alte cuvinte, enunţul este văzut dintr-o 
perspectivă dublă: ca unitate a codului şi ca unitate care funcționează în 
actul de comunicare. 

Capitolul întâi al lucrării este consacrat examinării enunţului din 
punctul de vedere al structurii lui interne. Scopul urmărit aici este de a 
identifica cele mai generale principii care guvernează combinarea uni- 
tăţilor lexicale în unităţi comunicative. În special, sunt elucidate aspec- 
tele legate de interacțiunea dintre cele trei componente ale enunţului: 
componenta lexicală, morfologică şi sintactică. Prin urmare, descrierea 
ce urmează se află în opoziţie cu direcţiile de cercetare care stipulează o 
diviziune riguroasă dintre lexic, morfologie şi sintaxă. 

În capitolul doi al lucrării sunt abordate o serie de probleme legate 
de producerea şi de funcţionarea enunţului în calitatea sa de unitate 
comunicativă generată în cadrul actului de comunicare. Enunţul este 
examinat aici nu doar din perspectiva capacității lui de a asigura trans- 
miterea de informaţie către interlocutor, ci şi sub aspectul multiplelor 
sale ipostaze funcţionale. Pornind de la descrierea structurii seman- 
tice a enunţului, sunt examinate variantele lui discursive datorate in- 
teracţiunii enunţului cu factorii care derivă din contextul situaţional 
al comunicării. 

Un alt capitol al lucrării conţine o descriere amplă a actelor de vorbire 
din limba română. Pe baza unui material de limbă bogat, sunt inventa- 
riate şi prezentate mărcile actelor de vorbire de diferite tipuri. În plus, 
a fost analizat şi descris modul de manifestare a actelor de vorbire la 
nivelul discursului urmărindu-se, în special, comportamentul actelor de 
vorbire indirecte realizate prin intermediul unor enunţuri caracterizate 
printr-o valoare ilocuționară primară și una secundară. 

Ultimul capitol abordează, din perspectiva unei pragmatici fenome- 
nologice, fenomenele textului și discursului. Cu instrumentele fenome- 
nologiei, analizei discursului și pragmaticii, au fost identificate bazele 
experienţiale ale indicilor textualității şi formele în care se manifestă 

aceştia. Pornind de la observaţiile fenomenologic-pragmatice cu privi- 
re la textualitate, a fost propusă o formă de clasificare a textelor, având 
drept criteriu raportarea locutorului la caracterul actual sau inactual al 
stării de lucruri pe care o prezintă destinatarului. Astfel, descrierea, ex- 
plicaţia şi naraţiunea se constituie drept moduri de raportare la o sta- 
re de lucruri prezentată drept actuală; ficțiunea, predicția şi sugestia se 
constituie drept moduri de raportare la o stare de lucruri prezentată 
drept inactuală. 


Lucrarea a fost elaborată după cum urmează: Capitolul 1 şi 2: Ion 
Bărbuţă; Capitolul 3 (cu excepţia ultimului paragraf): Elena Constanti- 
novici; Paragraful Actele de vorbire indirecte în discurs: Tatiana Simbo- 
teanu; Capitolul 4: Alexandru Cosmescu. 

I. Enunţul din perspectivă funcţional-semantică 


Componentele structurale ale enunțului: componenta lexicală, 
morfologică și sintactică 

Comunicarea umană se realizează prin enunţuri. Cuvintele sunt 
implicate în procesul de comunicare doar ca elemente constituente ale 
enunţurilor. Astfel, enunţul, care reprezintă o secvenţă sonoră dotată cu 
semnificaţie, este cea mai importantă unitate comunicativă a limbii uti- 
lizată de vorbitori în vederea realizării unei sarcini comunicative într-o 
situație de comunicare concretă. 

Din punct de vedere structural, enunţul este o construcţie sintactică 
alcătuită din unul sau mai multe cuvinte dispunând de sens lexical şi 
fiind folosite la o anumită formă gramaticală. În componenţa enunţului, 
cuvintele sunt legate prin anumite relaţii sintactice. Prin urmare, latura 
de conţinut a enunţului nu reprezintă o simplă sumă a semnificaţiilor 
exprimate de elementele lui constituente. Ea însumează sensul lexical 
al cuvintelor din componenţa lui şi valorile datorate funcționării lor în 
structura enunțului. 

Într-o concepţie asupra structurării pe niveluri a limbii, enunţul se 
organizează în baza a trei componente: componenta lexicală, compo- 
nenta morfologică şi componenta sintactică. Ele sunt reprezentate prin 
următoarele trei elemente: semantica lexicală, categoriile gramaticale și 
funcţiile sintactice ale cuvintelor. 

Integrate în structura enunțului, componentele în cauză interacțio- 
nează între ele. Dacă pornim de la premisa că relaţiile dintre componen- 
tele respective sunt decisive pentru constituirea şi funcționarea acestei 
unități comunicative, ar trebui nu doar să le examinăm separat pe fieca- 
re dintre ele, ci să urmărim şi cele trei tipuri de relaţii pe care se sprijină 
structura enunțului: 

e relația dintre semantica lexicală și categoriile gramaticale, 

e relația dintre semantica lexicală şi funcţiile sintactice, 

e relația dintre structura sintactică şi categoriile gramaticale. 

Organizarea acestor relaţii este prezentată grafic prin intermediul 
schemei care urmează. 

semantica lexicală <—>| funcția sintactică 


categoriile gramaticale: 
a) cu manifestare la nivelul cuvântului 
b) cu manifestare la nivelul enunțului 


Cele trei componente ale enunţului, lexicală, morfologică şi sintactică, 
sunt studiate, de regulă, în cadrul unor domenii distincte ale ştiinţei despre 
limbă. În puţine cazuri, se pune problema corelaţiei dintre elementele care 
ţin de aceste componente. Analiza întreprinsă în continuare se concentrea- 
ză asupra aspectelor legate de interdependenta lor în structura enunţului. 

Precizăm că pentru constituirea enunţului este determinant 
raportul dintre semantica lexicală şi funcţiile sintactice ale cuvintelor. 
Cât priveşte categoriile gramaticale, acestea manifestă o dependență 
dublă: ele sunt influențate, pe de o parte, de semantica lexicală şi, pe 
de altă parte, de funcţiile sintactice ale cuvintelor. În general, trebuie 
spus că aceste relaţii sunt puse în evidenţă în cazul în care enunţul este 
examinat dintr-o perspectivă integratoare. 

Pentru a înţelege modul în care cele trei componente ale enunţului 
interacționează între ele, este important să clarificăm esenţa elemente- 
lor din structura lui şi modul cum este organizat enunţul. Vom începe 
prin a descrie specificul funcţional-semantic al cuvintelor în calitatea 
lor de unităţi constituente ale enunţului. 


Clasificarea funcțional-semantică a cuvintelor. Părţile de vorbire 


Punctul de plecare în analiza structurii semantice a cuvintelor îl con- 
stituie clasificarea acestor unități pornind de la specificul lor funcțio- 
nal-semantic. 

Stabilirea claselor de cuvinte delimitate sub aspect funcţional este o 
operaţie complexă care presupune luarea în considerare a trăsăturilor 
caracteristice fiecărei clase de cuvinte, în special a trăsăturilor categori- 
al-semantice (sensul cuvântului) şi a celor sintactice (funcţia cuvântului 
în structura enunţului). 

Tradițional, cuvintele sunt grupate în părți de vorbire. Gramaticile înre- 
gistrează, de obicei, nouă părţi de vorbire. După trăsăturile lor lexico-gra- 
maticale aceste clase sunt însă neomogene, astfel că gruparea lor nu poate 
fi făcută pe baza aceluiași criteriu. Pentru a depăşi acest inconvenient, este 
necesar ca unităţile lexicale ale limbii să fie clasificate în mai multe etape. 

În prima etapă cuvintele sunt clasificate după rolul cu care ele sunt 
utilizate în limbă. Din acest punct de vedere se delimitează următoarele 
trei clase de cuvinte: 

e clase de cuvinte cu autonomie semantică și sintactică; acestea 
sunt părțile de vorbire cu sens noţional; ele sunt folosite pentru a de- 
numi / desemna elemente din realitate, fapt care le conferă calitatea de 
elemente constitutive ale enunţului; 

e clase de cuvinte cu rol gramatical; au un rol auxiliar fiind identi- 
ficate şi diferenţiate doar după funcţia cu care sunt utilizate în structura 
enunţului; exprimă raporturi dintre noţiuni, servind la îmbinarea cu- 
vintelor în propoziţii şi a propoziţiilor în frază; 

e cuvinte care exprimă sincretic emoţii (exteriorizează sentimente, 
stări fizice), acte de voinţă sau imită sunete din natură. 

Primele două clase conțin mai multe subclase care pot fi delimitate 
prin aplicarea unor criterii diferite în cadrul unor etape ulterioare. 

În cea de a doua etapă cuvintele autonome semantic sunt clasificate 
în funcţie de proprietăţile lor categorial-semantice generalizate. În acest 
caz, elementele fiecărei clase se caracterizează printr-un anumit sens 
lexical general, care se corelează într-o anumită măsură cu specificul lor 
referenţial. Din acest punct de vedere, se diferenţiază următoarele clase 
de cuvinte: 

e cuvinte care denumesc obiecte, adică entităţi distincte, discrete 
reale sau imaginabile. Precizăm că prin obiect se înţelege orice entitate 
despre care vorbim şi despre care putem întreba cine sau ce este acesta/ 
aceasta? (băiat, floare, carte); 

e cuvinte care denumesc însuşiri ale obiectelor (alb, înalt, frumos, rece); 

e cuvinte care denumesc procese (a lucra, a scrie, a trece, a se dezvolta); 

e cuvinte care denumesc modul desfăşurării acţiunii sau circum- 
stanţele (timpul şi locul) (bine, încet, afară, ieri, repede). 

Pe baza acestor valori se delimitează următoarele părți de vorbire: 
substantivul, adjectivul, verbul, adverbul. Pe lângă aceste clase mari de 

cuvinte se mai delimitează alte două părți de vorbire cu un statut aparte. 
Acestea sunt cuvintele care nu presupun existența unor trăsături cate- 
goriale diferite de cele ale părților de vorbire de bază. Ele prezintă un 
anumit specific doar în ce priveşte conţinutul lor semantic. Este vorba în 
acest caz de identificarea următoarelor două părţi de vorbire: numeralul 
şi pronumele. Numeralele exprimă un număr sau o determinare nume- 
rică. Pronumele sunt cuvintele care indică persoana sau lucrul fără a 
le denumi. În structura enunţului ele substituie, de obicei, substantivul 
care denumeşte persoane sau lucruri. 

În cadrul celei de a treia etape sunt identificate şi descrise cuvintele 
folosite cu rol gramatical. Din categoria dată fac parte prepoziţiile 
şi conjuncţiile, care servesc la combinarea cuvintelor în propoziţii 
şi a propoziţiilor în frază. Astfel, prin statutul lor ele se aseamănă cu 
mijloacele de natură morfologică. 


Structura semantică a cuvintelor cu sens lexical autonom 


Cuvintele care aparţin celor patru părți de vorbire cardinale, sub- 
stantivul, adjectivul, verbul, adverbul, ocupă un loc central în sistemul 
limbii. Ele se definesc prin cea mai complexă structură semantică ju- 
când un rol esenţial în constituirea enunțului. Structura lor semantică 
este alcătuită din următoarele două componente: 

+ semnificatul referențial (reprezintă informaţia despre referent); 

+ semnificatul categorial (este ipostaza conceptuală în conformitate 
cu care este prezentat referentul în limbă). 

E. Coşeriu foloseşte pentru desemnarea acestor componente terme- 
nii semnificat lexical şi semnificat categorial (Coşeriu, 1994, p. 67). 

Semnificatul referenţial este nucleul semantic originar al cuvân- 
tului fiind orientat spre entitatea din realitate la care trimite cuvântul 
respectiv. Acest component include informaţia despre caracteristicile 
esenţiale ale referentului. După cum se ştie, orice entitate care apare ca 
referent al unei unităţi lexicale poate fi considerată sub aspect calitativ, 
cantitativ şi relaţional. Altfel spus, ea poate fi caracterizată din punctul 
de vedere al ansamblului de proprietăţi, însuşiri, din punctul de vedere 
al clasei din care face parte şi din punctul de vedere al relaţiilor în care 
este implicată. 

În conformitate cu aceste trei aspecte ale informaţiei despre referent 
(caracteristicile calitative, cantitative şi relaționale), în structura semni- 
ficatului referenţial al cuvântului, se disting respectiv trei componente: 

e intensiunea, e extensiunea, e implicaţia. 

Intensiunea cuvântului cuprinde informaţia privind ansamblul pro- 
prietăților esenţiale, definitorii ale referentului. Această componentă 
semantică este descrisă prin definiţia lexicografică a cuvântului înregis- 
trată în dicționarele explicative ale limbii. 

Semele intensionale au o organizare ierarhică. La nivelul superior 
al structurii semantice se află semele cu un grad mare de generalitate. 
Fiind comune mai multor unităţi lexicale, ele servesc drept bază pentru 
clasificarea semantică a cuvintelor. Dintre aceste trăsături semantice ar 
putea fi menţionate, de exemplu: concret / abstract, animat / inanimat, 
uman / nonuman la substantive; acțiune / devenire / stare / relaţie la 
verbe; însuşire / relaţie la adjective, timp / loc / mod la adverbe etc. Tră- 
săturile în cauză se definesc, de obicei, prin relevanţă la nivel morfologic 
sau sintactic. Ele determină capacitatea cuvântului de a exprima o anu- 
mită categorie gramaticală sau de a îndeplini anumite funcţii sintactice. 

În acelaşi timp, în formula semică a cuvântului se mai conţin seme 
distinctive sau variabile, datorită cărora cuvintele se diferenţiază între ele. 

Extensiunea cuvântului are la bază informaţia privind aspectul canti- 
tativ al entităţilor desemnate. Această componentă semantică înglobează 
trăsături ce ţin de sfera noţională. Specificul acestui constituent depinde 
de natura referenților, fiind diferit pentru fiecare parte de vorbire. 

În cazul substantivului, extensiunea cuprinde informaţia referitoare 
la structura şi componenţa clasei de obiecte. În linii mari, după compo- 
nenţa lor, clasele de obiecte pot fi de două feluri: clase alcătuite dintr-o 
mulțime de elemente de acelaşi fel (om, casă, arbore etc.) şi clase care 
includ un singur element (lună, soare). 

Extensiunea adjectivelor conţine informaţia referitoare la capacita- 
tea însușirilor de a varia în anumite limite fără a-şi schimba calitatea. 
Se delimitează următoarele două clase: însușiri care se caracterizează 
prin trăsătura „variabilitate” (mare, mic, bun, harnic etc.) şi însuşiri cu 
trăsătura „nonvariabilitate” (viu, mort, orb etc.). 

Extensiunea verbului conţine informaţia referitoare la durata pro- 
cesului în timp. Din acest punct de vedere, se disting procese durative 


elle 


Enunţul din perspectivă funcţional-semantică 


(a merge, a respecta, a sta etc.) şi procese nondurative sau momentane 
(a cădea, a intra, a tresări etc.). 

Extensiunea adverbului se aseamănă cu elementul corespunzător al 
semnificatului referenţial al adjectivelor având ca suport ontic capaci- 
tatea caracteristicilor modale și circumstanţiale de a varia în anumite 
limite. Sub aspectul intensității lor, acestea pot fi variabile (repede, încet, 
departe, târziu etc.) sau invariabile (așa, astfel, acum, aici, acolo etc.). 

În sistemul limbii, extensiunea unităţilor lexicale are, de regulă, un ca- 
racter nedefinit, nedeterminat. Ea este actualizată contextual fie prin mij- 
loace gramaticale (numărul la substantive, gradele de comparaţie la adjec- 
tive şi adverbe etc.), fie prin mijloace lexicale (de exemplu, numeralele). 

Implicaţia cuvântului are la bază informaţia referitoare la ansamblul 
de relaţii care se pot stabili între referent şi alte entități din realitate. 
Termenul folosit frecvent în lingvistică pentru acest element constituent 
al semnificatului referenţial este valența. De menţionat însă că valența 
constituie doar o anumită parte din ceea ce reprezintă potenţialul impli- 
caţional al unui semnificat lexical. 

La nivelul limbii, implicația apare ca „un câmp gravitațional” al cu- 
vântului. Capacitatea cuvântului de a intra în relaţii cu alte elemente ale 
limbii se explică prin specificul categorial-semantic al părții de vorbire 
respective. Sistemul de relaţii la nivelul întregii clase de cuvinte este de- 
terminat de semul categorial al părții de vorbire. 

Astfel, substantivul, datorită semului categorial /obiect/, se combină 
cu adjective (pe baza raportului dintre obiect şi însuşirea lui), cu verbe 
(raportul stabilit între un obiect şi acţiunea înfăptuită sau suportată) sau 
cu alte substantive (ca expresie a raportului dintre două obiecte). 

Adjectivul, caracterizat prin semul categorial /insuşire/, apare în 
enunţ ca determinant al substantivului, acesta desemnând obiectul care 
este purtătorul însuşirii respective. 

Implicaţia verbului ca parte de vorbire (adică sistemul de actanţi şi cir- 
cumstanţe la nivelul întregii clase) este determinată de semul /proces/. Anu- 
me procesul în calitatea sa de semn dinamic cu desfășurare în timp implică 
un punct de plecare, o sursă (agentul), un punct final, un obiect afectat de 
proces (pacientul), un participant în favoarea / defavoarea căruia se rea- 
lizează procesul (destinatarul), diferite circumstanţe locale, temporale, 
modale, cauzale, condiţionale etc. Acesta este sistemul general de actanţi 

şi de circumstanţe ale verbului. Fiecare unitate lexicală din această clasă se 
caracterizează însă printr-o structură actanţială proprie (conţine informaţia 
referitoare la participanții la situaţie şi la relaţiile lor cu procesul). 

Implicaţia adverbului determină capacitatea lui de a determina ver- 
bele şi adjectivele care desemnează procesele şi însuşirile caracterizate 
de cuvintele aparținând acestei părți de vorbire. 

Dintre toate părţile de vorbire, verbul, prin implicaţia sa, joacă cel mai 
important rol în constituirea enunțului. După cum se ştie, structura enun- 
tului este determinată de capacitatea verbului predicat de a deschide po- 
ziţii libere în care apar actanţii şi circumstanţele. În felul acesta, structura 
semantico-sintactică a enunţului este văzută ca fiind actualizarea structu- 
rii actanţiale a verbului, ca manifestare a componentei lui implicaţionale. 

Aşadar, componentă referenţială reprezintă o sinteză a trăsăturilor de 
ordin calitativ, cantitativ şi relațional ale referentului. Constituind, de fapt, 
un minimum de cunoştinţe despre referent, despre clasa căreia acesta îi 
aparţine, precum şi despre relaţiile lui cu alte entităţi, aceste informaţii sunt 
necesare pentru identificarea referentului în situaţia concretă de comu- 
nicare şi pentru folosirea corectă a cuvântului în structura enunţului. 

Semnificatul categorial reprezintă modul de conceptualizare seman- 
tică a elementelor din realitate desemnate prin intermediul unităților 
lexicale. 

E. Coşeriu constată că în limbile lumii există numai patru semnifi- 
cate categoriale (Coşeriu, 1994, p. 68). Acestea sunt semele categoriale 
specifice părţilor de vorbire autonome semantic. Semele date au la bază 
patru concepte fundamentale ale gândirii umane, şi anume: 

e obiect; este semul categorial al substantivului; în sens larg este de- 
finit drept „tot ceea ce există sau poate fi prezentat în gândire ca având 
existență de sine stătătoare”; 

e însușire; este semul categorial al adjectivului; este interpretat 
drept „tot ceea ce caracterizează un obiect”; 

e proces; semul categorial al verbului; este conceput ca „tot ceea ce 
se desfăşoară în timp”; 

+ caractweristică a altui semn; semul categorial al adverbului; este 
înţeles ca „tot ceea ce caracterizează o acțiune sau o însușire”; adverbul 
ca parte de vorbire include de asemenea cuvintele ce denumesc circum- 
stanţele în care se desfăşoară procesele sau se manifestă însuşirile. 

Atunci când este desemnat prin mijloace de limbă, fragmentul din 
realitate este repartizat în sfera uneia dintre aceste categorii, fiind astfel 
conceptualizat fie ca obiect, fie ca însușire, fie ca proces, fie ca semn al 
semnului. Pentru a ilustra rolul semelor categoriale în limbă vom analiza 
un exemplu. Astfel, calitatea obiectelor de a fi albe poate fi desemnată 
în limba română prin adjectivul alb, prin substantivele alb şi albeaţă şi 
prin verbul a albi. Există însă o deosebire fundamentală între felul cum 
este conceptualizată calitatea în cauză de fiecare dintre cele trei părți de 
vorbire. Adjectivul semnifică însușirea de a fi alb ca pe o caracteristică a 
unui obiect (zăpadă albă). Substantivul, dimpotrivă, o „desprinde” de la 
purtătorul ei prezentând-o ca pe o entitate de sine stătătoare căreia i se pot 
atribui alte caracteristici (albul imaculat al zăpezii). La rândul său, verbul 
o descrie ca pe un fenomen care se desfăşoară în timp (I-a albit părul.). 


Tipuri de categorii gramaticale 


Categoriile gramaticale reprezintă ansambluri de valori marcate prin 
formele unui cuvânt organizate pe baza unor opoziții. În plan funcţio- 
nal-semantic, categoriile gramaticale nu sunt omogene. După rolul lor 
în limbă, ele se împart în: 

e categorii gramaticale cu funcție semantică sau nominativă (se 
definesc printr-un conţinut orientat spre realitatea extralingvistică) și 

e categorii gramaticale cu funcţie structurală sau relaţională (înde- 
plinesc o funcţie intralingvistică, asigurând organizarea unităților no- 
minative ale limbii în cadrul codului lingvistic, precum şi funcționarea 
lor în procesul de comunicare). 

Categoriile gramaticale cu funcție semantică au un substrat informa- 
tional. Latura lor de conţinut include informaţia referitoare la cele mai 
generale aspecte ale fenomenelor din realitate, la organizarea procesului 
de comunicare sau la atitudinea vorbitorului față de cele comunicate. 

În planul valorilor exprimate, aceste categorii sunt strâns legate de 
conţinutul semantic al părților de vorbire pe care le caracterizează. De 
exemplu, numărul la substantive este o categorie gramaticală cu funcţie 
semantică. Exprimând opoziţia „un exemplar” vs. „mai multe exempla- 
re, această categorie este caracteristică substantivului, partea de vorbire 
cu sensul general „obiect”. În felul acesta, substantivele posedă categoria 
numărului deoarece ele desemnează obiecte care pot fi numărate. 

În limba română există următoarele categorii cu funcţie nominativă: 

La substantiv: 

e numărul (exprimă distincţia existentă în realitate între un exem- 
plar şi mai multe exemplare ale aceluiași obiect), 

e cazul (marchează funcţiile sintactice ale cuvintelor în structura 
enunțului, acestea fiind o expresie a rolurilor îndeplinite de participanţii 
la evenimentul descris în enunţ), 

e categoria referirii la realitate (indică diferite grade de individua- 
lizare a obiectului). 

La pronume: 

e numărul și cazul (se definesc prin aceeaşi semnificație şi îndepli- 
nesc aceleaşi funcții ca şi categoriile corespunzătoare ale substantivului); 

e persoana (exprimă raportul care se stabileşte între participanţii la 
actul de comunicare). 

La adjectiv şi adverb: 

e gradele de comparaţie (codifică diferenţa dintre gradul în care 
se manifestă o însuşire la diferite obiecte sau la acelaşi obiect în situaţii 
diferite). 

La verb: 

e timpul (exprimă raportul dintre momentul desfăşurării acţiunii 
şi momentul vorbirii); 

e modul (redă modalitatea în care vorbitorul prezintă acțiunea ca 
fiind sigură, ireală, dorită sau realizabilă în funcție de anumite condiţii); 

e diateza (prezintă din diferite perspective raportul subiect - acţi- 
une — obiect). 

Totodată, categoriile cu funcţie semantică pot fi clasificate şi după 
tipul de semnificație codificată. Din acest punct de vedere, ele sunt de 
două feluri: categorii cu conţinut de natură referenţială şi categorii cu 
conţinut de natură pragmatică. 

Categoriile cu conţinut referenţial semnifică anumite aspecte, caracte- 
ristici, relaţii ale entităţilor desemnate de unităţile lexicale. Acestea sunt 
numărul şi cazul (la substantiv), numărul, cazul și persoana (la pronu- 
me), gradele de comparaţie (la adjectiv şi la adverb), timpul (la verb). 
Categoriile cu conținut pragmatic reflectă aprecierea sau modul în care 
vorbitorul vede sau prezintă cele comunicate în enunţ. Această subclasă 
cuprinde următoarele categorii: categoria referirii la realitate a substan- 

tivului, modul şi diateza verbului. Clasificarea dată nu are un caracter 
absolut, deoarece şi în cazul categoriilor cu conţinut pragmatic este po- 
sibilă existenţa unui anumit element referenţial. 

O altă clasificare a categoriilor gramaticale ia în considerare moda- 
litatea lor de manifestare. Din acest punct de vedere se delimitează ur- 
mătoarele tipuri: 

e categorii gramaticale cu manifestare la nivelul cuvântului; 

e categorii gramaticale cu manifestare la nivelul enunţului. 

Pentru categoriile din ambele subclase este caracteristic faptul că sunt 
exprimate prin forma cuvântului respectiv. Deosebirea rezidă însă în ce pri- 
veşte rolul lor. Cele dintâi sunt strâns legate de semantica părţii de vorbire 
respective, apărând în plan funcţional ca niște accesorii ale cuvântului respec- 
tiv. Din această subclasă fac parte cele mai multe categorii gramaticale cu 
excepția cazului la substantive şi a modului şi a diatezei la verbe. Acestea de 
la urmă au o anumită tangenţă cu semantica şi structura enunțului. 

Cât priveşte categoriile cu funcţie structurală, menţionăm că ele asi- 
gură legătura unităților lexicale pe axa sintagmatică. Ele realizează coe- 
ziunea dintre termenul subordonat şi termenul determinat. Categoriile 
date au un rol conectiv, care constă în repetarea caracteristicilor grama- 
ticale ale primului termen la cel de-al doilea. În limba română sunt ur- 
mătoarele categorii gramaticale cu funcţie structurală: genul, numărul 
şi cazul la adjectiv, persoana, numărul şi genul la verb. 


e numărul, cazul - la substantiv 

e persona, genul, numărul, cazul — 
la pronume 

e gradele de comparaţie - la 
adjectiv şi adverb 

cu funcție e timpul - la verb 

semantică 


cu conţinut 
referenţial 


e determinarea minimală - la 
substantiv 
e modul, diateza - la verb 


cu conținut 
pragmatic 


Categorii 
gramaticale 


cu funcție e genul, numărul, cazul - la 
structurală adjectiv 
e persoana, numărul, genul - la 
verb 

În legătură cu clasificarea categoriilor gramaticale în funcţie de tipul de 
semnificaţie transmisă, trebuie menţionat că unele dintre acestea combină 
cele două tipuri de semnificaţie. Ele sunt întrebuințate cu funcție semantică, 
dar şi cu funcţie structurală. În aceste cazuri însă una dintre aceste funcții 
este principală, iar cealaltă secundară. Astfel, apar numai cu funcție seman- 
tică următoarele categorii gramaticale: gradele de comparaţie la adjectiv şi 
adverb, diateza, timpul și modul la verb. Pe de altă parte, numărul şi cazul 
substantivului sunt, după funcția lor primară, categorii cu conţinut seman- 
tic. În același timp, datorită faptului că sunt antrenate în realizarea acordului 
între substantiv şi adjectiv, ele capătă şi o funcţie structurală. 

Cu totul altfel este situaţia în cazul categoriile de acord ale adjectivu- 
lui (genul, numărul, cazul) şi ale verbului (numărul, persoana, genul). 
Ele reiau prin repetare informaţia gramaticală transmisă de substantivul 
determinat. În felul acesta, la adjectiv şi verb mărcile acestor categorii 
sunt purtători ai unor semnificaţii, care însă nu au vreo legătură cu va- 
loarea lor funcțional-semantică. 

Cele două tipuri de categorii gramaticale diferă nu numai sub aspect 
semantic şi funcţional, ci şi după originea lor. Astfel, în ceea ce priveş- 
te geneza lor, categoriile noțional-semantice s-au constituit ca rezultat 
al gramaticalizării unor opoziții semantice marcate inițial prin mijloa- 
ce lexicale. La rândul lor, categoriile structural-sintactice au apărut ca 
rezultat al extinderii pe axa sintagmatică a categoriilor gramaticale de 
la cuvântul supraordonat (substantiv, pronume) la cuvintele dominate 
(adjectiv, verb). Ele au fost transmise prin acord având un rol conectiv. 
Astfel, comparând formele de număr ale unui substantiv cu cele ale unui 
adjectiv: munte — munți şi înalt — înalți, observăm că cele dintâi exprimă 
o distincţie reală dintre un exemplar și mai multe exemplare. În acelaşi 
timp, formele de număr ale adjectivului nu exprimă opoziţia o însuşire 
- mai multe însușiri, ci doar arată că însuşirea respectivă caracterizează 
unul sau mai multe obiecte. 

Este de observat că unele categorii cu funcție semantică au în limbă 
echivalente lexico-semantice, adică unități lexicale care exprimă acelaşi 
sens sau sensuri apropiate. De exemplu, numărul la substantive are ca 
unitate corelativă numeralul, care precizează cantitatea obiectelor denu- 
mite de substantiv. Echivalentele lexico-semantice ale timpului verbal 
sunt adverbele de timp. 

După prezentarea categoriilor gramaticale ar trebui să urmeze para- 
grafele în care ar fi analizată corelaţia dintre sensul lexical al cuvântului 
şi categoriile lui gramaticale. Din lipsă de spațiu vom omite aspectul dat 
menţionând doar că o descriere a problemelor legate de interacțiunea 
dintre componenta lexicală şi cea morfologică este realizată în lucrarea 
(Bărbuţă, 2002). 


Structura semantico-sintactică a enunțului 


Spre deosebire de cuvânt, care este folosit pentru desemnarea unor 
elemente izolate, enunţul conţine o informaţie referitoare la un „fapt” 
care face obiectul comunicării (GALR, I, p. 17). Altfel spus, cuvântul 
identifică entități (obiecte, însuşiri, acțiuni), iar enunţul descrie eveni- 
mente, stări de lucruri, alcătuite din mai multe elemente constituente. 

În general, enunţul este văzut ca fiind o unitate a limbii care se caracte- 
rizează printr-o semnificație complexă, în cadrul ei delimitându-se urmă- 
toarele două laturi: 

e latura semantică (reprezintă rezultatul codificării informaţiei 
despre ceea ce desemnează enunţul); 

e latura sintactică (conţine informaţia privind modul de organizare 
a elementelor componente în structura enunţului). 

Primul strat de semnificaţie este de natură referenţială şi cuprinde 
informaţia despre elementele evenimentului desemnat. La acest nivel, 
semnificaţia enunţului este organizată în conformitate cu structura eve- 
nimentului din realitate. Prin unităţile acestui strat enunţul desemnează 
participanţii la evenimentul descris, caracteristicile, stările ori relaţiile 
stabilite între acestea şi circumstanţele în care se desfășoară evenimen- 
tul dat. Astfel, unitățile minime ale acestei structuri sunt actanţii, predi- 
catul semantic şi circumstanţele. 


Actantul, Predicatul Actantul, Actantul,  Circumstanța 
semantic 
Copilul doarme. 
Muntele este înalt. 
Elevul scrie o compunere. 
Bunicul i-a adus un cadou nepotului. 
Caietul este pe masă. 
Piatra se rostogolește la vale. 

Cel de al doilea strat de semnificaţie organizează informaţia codifi- 
cată la primul nivel al structurii semantice a enunţului în conformitate 
cu structura binară a judecății. Acest strat reprezintă o expresie a relaţiei 
stabilite între obiectul comunicării (subiectul) şi caracteristica ce i se 
atribuie (predicatul). Datorită acestei structuri informaţia referențială 
este prezentată în conformitate cu mişcarea gândirii de la obiectul despre 
care se comunică ceva spre caracteristica ce i se atribuie. 


Subiectul Predicatul 


Copilul doarme 

Muntele este înalt. 

Elevul scrie o compunere. 

Bunicul i-a adus un cadou nepotului. 
Caietul este pe masă. 

Piatra se rostogolește la vale. 


Din exemplele prezentate observăm că subiectul identifică obiectul 
în legătură cu care se comunică ceva în enunţ, iar predicatul atribuie o 
caracteristică subiectului, adică spune ceva despre obiectul comunicării. 
Astfel, subiectul este realizat la nivel sintactic printr-un grup nominal, 
iar rolul de predicat este îndeplinit de grupul verbal. 

Constatăm că cele două straturi de semnificaţie se deosebesc prin 
unitățile lor minime şi prin relaţiile dintre acestea. În cazul structurii 
referenţiale enunţul este văzut ca o unitate care desemnează: 

e participanții la evenimentul (descriși prin intermediul actanţilor), 

e procesul, starea, relația dintre aceştia (marcate cu ajutorul predi- 
catului semantic); 

e modul de desfășurare, timpul sau locul producerii evenimentului 
(realizate ca circumstanţe). 

La nivelul structurii predicative conţinutul exprimat de enunţ este 
împărțit între: un subiect (indică obiectul despre care se comunică) şi 
un predicat (exprimă caracteristica atribuită subiectului; cuprinde ver- 
bul însoțit de determinanţii lui obligatorii). 

În gramatică tradiţională enunţul este analizat în termenii funcțiilor 
sintactice. Funcţia sintactică reprezintă rolul îndeplinit de o parte de 
propoziţie în structura enunţului. Într-o astfel de gramatică, structura 
sintactică a enunţurilor citate este descrisă în felul următor. 

Subiectul  Predicatul Complementul Complementul Complementul 


direct indirect circumstanțial 
Copilul doarme. 
Muntele este înalt. 
Elevul scrie o compunere. 
Bunicul i-a adus un cadou nepotului. 
Caietul este pe masă. 
Piatra se rostogolește la vale. 


Este uşor de observat că structura sintactică a enunţurilor în cauză 
integrează cele două straturi de semnificație descrise anterior. Astfel, 
funcţia sintactică de subiect este preluată de la nivelul structurii pre- 
dicative, iar celelalte funcţii sintactice corespund rolurilor delimitate la 
nivelul structurii referenţiale. Anume prin aceasta se explică faptul că 
subiectul apare ca un determinant privilegiat în raport cu ceilalți deter- 
minanțţi ai verbului care se numesc complemente. 

Prin urmare, analiza sintactică utilizată de gramatica tradițională re- 
prezintă o descriere simplificată a modului de organizare a structurii 
semantico-sintactice a enunţului. Cu alte cuvinte, analiza pe mai multe 
niveluri a enunţului este înlocuită cu o analiză care admite existența 
unui sigur nivel. 

Caracterul eterogen al funcţiilor delimitate prin analiza sintactică 
este demonstrat şi pe baza definiţiilor lor. În această ordine de idei, cer- 
cetătorii remarcă lipsa unui criteriu unitar în definirea acestora. Ast- 
fel, G. Pană Dindelegan scrie: „Definiţiile date funcţiilor sunt neuni- 
tare: exclusiv formală, în funcție de calitatea morfologică a regentului, 
în cazul atributului; semantice, pentru complementele circumstanţiale; 
vag semantice şi cu elemente formale, pentru complementele necircum- 
stanţiale, logicizante, în cazul părţilor principale de propoziţie” (Pană 
Dindelegan, 2003, p. 104). 

O urmare directă a organizării pe mai multe niveluri a semnificatu- 
lui global al enunţului este şi faptul că părţile de propoziţie sunt văzute 
ca unităţi polivalente. Uneori, în scopul reliefării acestei stratificări, se 
folosesc termeni distincţi şi la nivelul părţilor de propoziţie: subiect / 
agent, complement direct / obiect etc. O astfel de interpretare a func- 
ţiilor sintactice nu este o dovadă a caracterului inconsecvent al teoriei 

lingvistice. Aplicarea unor criterii eterogene la identificarea părţilor de 
propoziţie este o urmare a faptului că ele reprezintă niște entități care 
funcţionează la diferite niveluri ale enunţului. 

Aşadar, unitățile care constituie sistemul părţilor de propoziţie ţin 
de diferite niveluri de structurare a enunţului. În aceste condiţii, este 
evident că şi criteriile care sunt puse la baza delimitării lor vor fi diferite. 


Funcţiile sintactice ale cuvintelor în structura enunţului. 
Părţile de propoziţie 


Elementele constitutive ale enunţului la nivel sintactic sunt realizate 
prin cuvintele cu sens lexical deplin (substantive, adjective, verbe, ad- 
verbe, numerale, pronume) folosite la o anumită formă gramaticală 
însoţite uneori de anumite instrumente cu rol gramatical (cuvinte au- 
xiliare). Astfel, prin parte de propoziţie se înţelege un cuvânt dotat cu 
semnificaţie lexicală aflându-se în anumite raporturi sintactice cu alte 
elemente ale propoziției. În felul acesta, partea de propoziţie ar putea 
fi văzută ca fiind unitatea care combină sensul lexical al cuvântului cu 
funcţia lui sintactică. 

Interpretarea noțiunii de parte de propoziţie din perspectivă func- 
ţional-semantică relevă că latura ei de conţinut integrează următoarele 
două componente: 

e componenta categorial-semantică, 

e componenta funcțional-sintactică. 

Prima componentă reprezintă un rezultat al procesului denominativ 
bazat pe raportul dintre cuvânt şi referent. Cea de-a doua descrie rolul 
elementului constituent al evenimentului din realitate fiind actualizată 
la nivelul enunţului prin relația sintactică stabilită între unităţile lexicale. 
De menţionat însă că, de cele mai multe ori, în definiţia părţilor de pro- 
poziţie se pune accentul pe natura lor relațională, ceea ce înseamnă că 
ele reprezintă, înainte de toate, o expresie a relaţiilor sintactice stabilite 
între cuvintele din structura enunţului. 

Pentru ilustrarea modului în care aceste două componente se 
combină în structura funcţional-semantică a lexemului vom analiza 
următoarele părți de propoziţie preluate din enunţurile prezentate 
anterior. 

Cuvântul Sensul lexical Valoarea cu care este utilizat în 
enunţ (funcţia sintactică) 
copilul „băiat sau fată în primii ani purtătorul unei stări (doarme) 
(în N) ai vieții până la adolescenţă” 
elevul „persoană care învaţă într-o realizatorul unei acţiuni (scrie) 
(în N) şcoală sau care este instruită 
de cineva” 


o compunere „lucrare şcolară pe o temă obiectul unei acțiuni (scrie) 
(în A) dată” 


nepotului „persoană considerată în destinatarul unei acţiuni (a adus) 
(în D) raport cu bunicii săi ori cu 
unchii şi mătuşile sale” 


Astfel, definindu-se prin anumite sensuri lexicale, aceste cuvinte 
posedă şi anumite valori care vizează rolul participanţilor respectivi în 
cadrul evenimentului desemnat de enunț. Exemplele analizate denotă 
faptul că valoarea funcţional-semantică a unei părți de propoziţie se 
constituie prin interferența conţinutului semantic exprimat de cuvântul 
care funcţionează ca parte de propoziţie cu o valoare de natură relaţio- 
nală reprezentând funcţia lui sintactică. 

Pe lângă acestea, se mai poate vorbi şi de o componentă de tip morfo- 
logic reprezentată de forma gramaticală a cuvântului. Ea este subordona- 
tă, pe de o parte, componentei lexicale şi, pe de altă parte, într-o măsură 
mult mai mare, componentei sintactice, căci, după cum remarcă E. Co- 
şeriu, „tot ce este gramatical în limbă este sintaxă” (Coşeriu, 1994, p. 65). 

Aşadar, analiza cuvintelor dotate cu o funcţie sintactică în structura 
enunţului relevă că valoarea funcțional-semantică a părților de propo- 
ziţie include semnificaţia lexicală, care derivă din funcţia denominativă 
a lexemelor, şi funcţiile sintactice, care se constituie pe baza relaţiilor 
stabilite între unităţile lexicale folosite în aceste poziţii. 


Corelaţia dintre semantica lexicală și funcţiile sintactice ale 
cuvintelor 


Descrierea structurii semantice a cuvintelor şi clarificarea specificului 
funcțional-semantic al părților de propoziţie fac posibilă examinarea co- 
relaţiei dintre sfera semantică a unităţilor lexicale şi funcţiile lor sintactice. 

Problema discutată aici ţine de o temă mai largă vizând raportul dintre 
aspectul semantic şi aspectul sintactic al părților de propoziţie. După cum 
se arată în studiile de specialitate, dintr-o perspectivă funcțională, inte- 
gratoare cele două aspecte - semantic și sintactic — sunt interdependente. 

În calitatea sa de unitate a nivelului lexical, cuvântul se caracterizează 
printr-o structură semantică complexă, ale cărei componente sunt semni- 
ficatul categorial şi semnificatul referenţial. Este important de menţionat 
că aceste componente se manifestă nu doar în plan semantic, ci şi la nivel 
sintactic reglementând comportamentul gramatical al unităţilor lexicale. 

Semul categorial al cuvântului, o componentă de natură categorială, 
logică, are un rol dublu în limbă: asigură „organizarea primară a realității 
prin limbaj, fiind, în acelaşi timp, relevant în plan gramatical. De menţi- 
onat că semul în cauză este responsabil pentru întregul spectru de aspecte 
legate de funcționarea cuvântului în structura enunţului. Astfel, el interfe- 
rează, pe de o parte, cu ansamblul de categorii gramaticale specifice părții 
de vorbire respective şi, pe de altă parte, cu sistemul sintactic predispu- 
nând fiecare parte de vorbire pentru îndeplinirea anumitor funcţii sintac- 
tice. Într-o formă concisă, interdependenţa dintre specificul semantic şi 
specificul funcțional al părţilor de vorbire ar putea fi formulată astfel: un 
anumit tip de semnificat categorial implică un anumit tip de comporta- 
ment gramatical. Datorită rolului jucat de semul lor categorial, părțile de 
vorbire sunt văzute drept „forme generale de organizare a limbajului” în 
vederea folosirii unităţilor lexicale în structura enunţului. 

Aşadar, la nivelul limbii, semnificatul categorial este elementul care 
asigură raportul dintre lexic şi gramatică. 


Funcţiile sintactice prototipice / neprototipice ale părţilor de 
vorbire cardinale 


Cuvintele celor patru părţi de vorbire cardinale (substantiv, adjectiv, 
verb, adverb), prin semnificatul lor categorial, sunt specializate pentru 
îndeplinirea anumitor funcţii sintactice: 

e substantivul: unităţile acestei clase sunt specializate pentru utilizare 
în funcţiile sintactice de tip actanţial. Aceste funcţii exprimă rolurile în- 
deplinite de obiecte în cadrul evenimentului din realitate desemnat prin 
enunţ. Termenul în cauză reunește funcţiile sintactice care, în gramatica 
tradițională, sunt denumite drept subiect, complement direct, indirect, 

de agent, sociativ şi instrumental. Astfel, trăsătura comună cuvintelor cu 
funcţie actanţială este însăși calitatea substantivului de a numi lucruri, 
fiinţe, fenomene etc., ca „entităţi de sine stătătoare”, ceea ce le permite să 
apară în calitate de participanţi la evenimentul desemnat de enunţ. 

e adjectivul: cuvintele din această clasă funcţionează la nivel sintactic 
în principal ca atribut. Această funcţie se datorează faptului că adjectivul 
exprimă o caracteristică, o însușire care aparține unui obiect, ceea ce face ca 
în structura enunțului această parte de vorbire să apară ca determinant al 
substantivului. În felul acesta, relaționalitatea adjectivului cu un substantiv 
nu se prezintă în limbă doar ca un fapt sintactic, ea este motivată semantic. 

e verbul: cuvintele acestei clase sunt specializate pentru funcţia sin- 
tactică predicat. Această funcţie este condiţionată de faptul că procesul 
desemnat de verb reprezintă o caracteristică atribuită unui obiect, astfel 
că şi în acest caz statutul sintactic este motivat semantic. 

e  adverbul: cuvintele din clasa dată sunt utilizate cu funcţie circum- 
stanţială indicând locul, timpul şi modul desfăşurării evenimentului de- 
scris în enunţ. Funcţia sintactică a adverbului şi relația de subordonare 
faţă de verb are, de asemenea, o motivare semantică. 

În legătură cu folosirea cuvintelor cu funcţie sintactică primară este 
de observat că, în acest caz, se constată o concordanţă între statutul lor 
categorial-semantic şi cel sintactic. Este firesc să fie aşa, deoarece, în 
general, manifestarea sintactică a cuvintelor depinde de caracteristicile 
lor semantice (Pană Dindelegan, 1992, p. 7). 

Privite din această perspectivă, părţile de vorbire reprezintă clase de 
cuvinte caracterizate, sub aspect funcțional-semantic, printr-o trăsătură 
comună. Încercând să urmărim modul în care această trăsătură inte- 
grează cuvinte eterogene în plan semantic şi le determină rolul îndepli- 
nit la nivel sintactic obținem următorul tablou. 


Partea de  Trăsătura semantică Funcţia Valoarea funcțional- 
vorbire a cuvântului ca sintactică semantică a cuvântului 
parte de vorbire prototipică în calitate de parte 
de propoziţie 
substantivul entități care există sau funcţii indică participanţii la 
care pot fi prezentate sintactice de evenimentul desemnat 
la nivel conceptual tip actanţial de enunţ 
ca entităţi de sine 
stătătoare 

adjectivul entități prezentate ca atribut indică o caracteristică 
însuşiri ale obiectelor a unui obiect 

verbul fenomene din realitate predicat exprimă o caracteristic 
concepute ca procese atribuită unui obiect al 
care se desfăşoară în comunicării 
timp 


adverbul modul şi circumstan- complement indică modul şi 
tele în care se desfă-  circumstan- circumstanțele (locul, 
şoară procesele sau ţial timpul) desfăşurării 
se manifestă însuşirile evenimentului 


Recategorizarea funcţional-semantică a cuvintelor 


Analiza faptelor de limbă demonstrează însă că raportul dintre 
semnificatul categorial şi funcţiile sintactice ale cuvintelor utilizate în 
componența enunţului este mult mai de complex. Aceasta înseamnă că 
fiecare dintre cele patru părți de vorbire autonome semantic se caracte- 
rizează nu numai prin funcții sintactice primare, ci şi prin funcţii sintac- 
tice secundare. Acestea sunt următoarele: 

e pentru substantiv: atribut, predicat, circumstanţă; 

e pentru adjectiv: o funcţie sintactică actanţială, predicat, circum- 
stanţă; 

e pentru verb: o funcţie sintactică actanţială, atribut, circumstanţă; 

e pentru adverb: o funcţie sintactică actanţială, atribut, predicat. 

Utilizarea cuvintelor cu funcţii nespecifice este posibilă datorită 
unui sistem complex de recategorizare funcțional-semantică a părților 
de vorbire. Fenomenul în cauză este cunoscut în studiile de lingvistică 
drept conversiune. Tradițional, conversiunea este definită ca fiind un 
procedeu care constă în formarea unui cuvânt nou prin trecerea de la o 
clasă lexico-gramaticală la alta fără ataşarea unor afixe derivative. 

În studiul de faţă prin conversiune înţelegem orice tip de trecere 
a cuvântului de la o clasă morfologică la alta indiferent de procedeul 
folosit, inclusiv prin derivare (DSL, p. 143). În interpretarea conver- 
siunii accentul se pune pe aspectul funcţional. Aceasta ne permite să 
determinăm rolul care îi revine conversiunii în procesul de corelare a 
valorilor semantice cu funcţiile sintactice pe care le îndeplinesc cuvin- 
tele în cadrul enunţului. Altfel spus, datorită acestui fenomen care, în 
ultimă instanţă, presupune trecerea cuvintelor de la o parte de vorbire 

la alta prin schimbarea categoriei gramaticale poate fi urmărită şi mai 
clar interdependenţa dintre aspectul semantic şi cel funcţional al păr- 
ţii de vorbire. 

După cum se ştie, o teorie a conversiunii bazată pe criterii de con- 
ținut a fost elaborată de lingvistul polonez J. Kurylowicz, care face 
distincţie între „derivarea lexicală” (cuvântul nou format îşi schimbă 
conţinutul semantic, păstrându-şi funcţia sintactică) şi „derivarea sin- 
tactică” (cuvântul îşi păstrează sensul lexical, dar îşi modifică funcția 
sintactică). 

O modalitate asemănătoare de diferenţiere a celor două tipuri de 
conversiune întâlnim şi la Ch. Bally, care delimitează transpoziția 
funcțională şi transpoziţia semantică. În cazul transpoziţiei funcționa- 
le are loc trecerea unui cuvânt în altă categorie cu păstrarea sensului 
lexical iniţial, deci cuvântul îndeplineşte o nouă funcţie sintactică fără 
ca sensul său lexical să sufere vreo modificare. Iar în cazul transpozi- 
ției semantice cuvântul folosit cu o altă funcţie sintactică îşi schimbă 
şi conținutul lexical. 

Menţionăm că în lucrarea de faţă, ne va interesa, de fapt, doar cazu- 
rile când cuvântul ajunge să fie utilizat cu o altă funcţie sintactică fără 
a suferi anumite modificări la nivelul semanticii lexicale, deci vom exa- 
mina doar cazurile calificate drept derivare sintactică sau transpoziţie 
funcţională. 

Ceea ce trebuie accentuat în legătură cu acest procedeu este faptul 
că în cadrul lui pot fi operate şi alte distincţii dacă se ţine cont de mu- 
taţiile semantice produse la nivelul semului categorial. Astfel, în funcţie 
de efectele la care se ajunge în urma utilizării cuvântului cu o funcţie 
sintactică străină specificului său categorial, pot fi distinse următoarele 
două tipuri de conversiune: 

e conversiunea parțială şi 

e conversiunea totală. 

Conversiunea parțială rezidă în utilizarea unui cuvânt cu o funcție 
sintactică proprie unei alte părți de vorbire. În cazul acestui tip de con- 
versiune se schimbă statutul funcțional al cuvântului: acesta îndeplineşte 
o funcție sintactică străină specificului său categorial. Este vorba, de 
exemplu, despre funcționarea substantivului în alte funcții decât cea ac- 
tanțială, şi anume în poziție atributivă, predicativă sau circumstanțială. 

Aceeaşi e situaţia şi cu folosirea actanţială, predicativă sau circumstan- 
țială a adjectivului etc. 

Caracteristic pentru conversiunea parţială este faptul că, în urma 
acestui fenomen, cuvântul nu trece la o altă parte de vorbire. Aşadar, 
acesta ajunge să îndeplinească o funcţie sintactică nespecifică fără a-şi 
schimba semnificatul său categorial. 

Pentru ilustrare vom examina utilizarea unor substantive în poziţie 
atributivă sau predicativă: 

casă de piatră; El este student. 

În aceste contexte, cuvintele piatră şi student continuă să rămână sub- 
stantive. Chiar dacă nu mai identifică obiectele, servind la caracterizarea 
altor obiecte, ele își păstrează semnificaţia generală de obiect. În acelaşi 
timp, sub influenţa rolului sintactic îndeplinit, în structura lor semantică, 
un caracter foarte pronunțat capătă valoarea de semn, caracteristică. 
După cum se menţionează, cuvintele în cauză se definesc, la nivel cate- 
gorial, prin sincretism, combinând semul /obiect/ cu cel de /semn/. 

Conversiunea parțială cunoaşte patru procedee concrete. Acestea 
sunt denumite după funcţia sintactică îndeplinită de cuvântul respectiv 
în propoziţie: 

e  actanţializare, funcționarea în poziţie actanţială a adjectivelor, a 
verbelor sau a adverbelor; 

e atributivizare, funcționarea atributivă a substantivelor, a verbelor 
sau a adverbelor; 

e  predicativizare, funcționarea în poziţie predicativă a substantive- 
lor, a adjectivelor sau a adverbelor; 

e circumstanţializare, funcţionarea în poziţie circumstanţială a 
substantivelor, a adjectivelor sau a verbelor. 

Conversiunea totală are drept efect trecerea unui cuvânt de la o parte 
de vorbire la alta. Cuvântul supus conversiunii totale își păstrează intact 
semnificatul referenţial. El căpătă însă un semnificat categorial nou, 
caracteristic părţii de vorbire la care trece cuvântul respectiv. Astfel, 
rezultatul conversiunii totale îl constituie formarea unui nou cuvânt, 
care, menținându-și nucleul semantic originar (adică semnificatul refe- 
renţial), se defineşte printr-un alt statut categorial. 

Referitor la fenomenul conversiunii totale, este de observat că acesta 
are la bază următoarele tipuri de transfer categorial: 

e însușire => obiect; 

e acțiune => obiect; 

e caracteristică a unui semn => obiect etc. 

Esenţa transferului categorial în cazul conversiunii totale rezidă în 
faptul că însuşirea sau acțiunea sunt prezentate ca entități autonome, 
deci ca obiecte ale gândirii umane: 

cer albastru => albăstrimea cerului; trenul sosește => sosirea trenului. 

În plan lingvistic, conversiunea totală reprezintă rezultatul contra- 
gerii unor structuri sintactice în unități lexicale. Este de menţionat că 
unităţile lexicale obținute prin conversiunea totală se constituie, de fapt, 
prin comprimarea unor sintagme care în structura lor de adâncime 
presupun existența unei relaţii dintre un determinat şi un determinant 
(ostaș rănit => rănitul) sau a unor sintagme care implică prezența unui 
predicat (rezistența metalului => metalul este rezistent; mişcarea frunze- 
lor => frunzele se mișcă). În felul acesta, conversiunea totală presupune 
condensarea semantică a lanţului sintagmatic. 

Conversiunea totală cuprinde următoarele procedee concrete, denu- 
mite după clasa lexico-gramaticală în care trece cuvântul respectiv: 

e  substantivizarea (trecerea unui cuvânt în clasa substantivului), 

e  adjectivizarea (trecerea unui cuvânt în clasa adjectivului), 

e  verbalizarea (trecerea unui cuvânt în clasa verbului) şi 

e  adverbializarea (trecerea unui cuvânt în clasa adverbului). 

Comparând cele două tipuri de conversiune, parțială și totală, ob- 
servăm că ele diferă prin efectele lor. În cazul conversiunii parțiale, 
cuvântul, îndeplinind o funcţie sintactică nespecifică, nu-şi modifică 
semnificatul categorial, ci doar capătă un semnificat categorial secundar 
pe lângă cel de bază. Fenomenul în cauză este definit drept sincretism 
categorial. De exemplu, în sintagma cartea elevului se poate observa o 
discordanţă între dimensiunea semantică şi specificul funcțional al cu- 
vântului elevului. În plan semantic, cuvântul desemnează un obiect, iar, 
în plan sintactic, el realizează funcţia sintactică de atribut, aceasta fiind 
o funcţie specifică adjectivului. 

Cât priveşte conversiunea totală, trebuie menţionat că în cazul pro- 
ducerii unui astfel de fenomen se modifică nu numai statutul funcţional, 
ci şi statutul categorial al cuvântului, deci în acest caz are loc un transfer 
categorial. De exemplu, trecând în clasa lexico-gramaticală a substanti- 

vului, adjectivul verde din sintagma verdele pădurii obţine semnificatul 
categorial /obiect/. Cu alte cuvinte, la nivel conceptual, acesta prezintă 
însuşirea pădurii de a fi verde drept o entitate de sine stătătoare. 

Aşadar, în cazul folosirii cuvântului cu o funcţie sintactică secun- 
dară, străină specificului lui categorial se produce o trecere a părții de 
vorbire respective de la o clasă lexico-gramaticală la alta. Această tre- 
cere, care poate fi parţială sau totală, este însoţită de anumite mutații 
semantice produse la nivel categorial. Se consideră că: 

e în cazul conversiunii parțiale unitatea lexicală în cauză funcţio- 
nează cu mai mult de un semnificat categorial, 

e iar în cazul conversiunii totale are loc modificarea semnificatului 
categorial, altfel spus, cuvântului dat i se atribuie un alt semnificat cate- 
gorial. 

În felul acesta, relaţia sem categorial — funcţie sintactică cunoaşte 
următoarele forme de manifestare: 

a) semul categorial condiţionează utilizarea cuvântului cu o anumită 
funcţie sintactică făcând posibilă exprimarea lui în structura de supra- 
faţă a enunţului; 

b) cuvântul îşi modifică semnificatul categorial ca urmare a utilizării 
lui cu o altă funcţie sintactică. 

Constatăm, astfel, că prin conversiunea părților de vorbire se sta- 
bileşte o concordanţă între principiul subordonării (funcţia sintactică) 
şi forma de structurare a realității extralingvistice (semnificatul cate- 
gorial). Printr-o formulă concisă, fenomenul în cauză poate fi definit 
drept o restabilire a paralelismului dintre semnificaţia lexicală şi funcţia 
sintactică a părților de vorbire ca urmare a utilizării cuvântului dat cu o 
funcţie sintactică nespecifică. 


+29% 


II. Enunţul din perspectiva actului de comunicare 


1. Paradigma comunicativă a enunțului 


În sistemul limbii enunţul este descris prin intermediul unei scheme 
abstracte reprezentând o reflectare a structurii lui sintactice. Această 
schemă exprimă esenţa enunțului ca unitate a limbii, însă nu dezvăluie 
întregul spectru de valori care definesc enunţul ca unitate a discursu- 
lui. Cercetătorii care analizează funcționarea enunţului în procesul de 
comunicare vorbesc despre posibilitatea identificării diferitor variante 
comunicative ale aceluiași enunț. Aşadar, pentru a fi complet, un model 
al enunţului ar trebui să prevadă şi examinarea comportamentului 
discursiv al acestor unităţi comunicative. 

Prin comportament discursiv se înțelege faptul că enunţul, utilizat în 
situaţii diverse de comunicare, se manifestă prin intermediul unor vari- 
ante adaptate de fiecare dată la condiţiile concrete ale actului de comu- 
nicare. Prin urmare, în procesul comunicării enunţul apare sub forma 
unor variante caracterizate prin anumite valori și nuanţe condiţionate 
contextual. 

Ansamblul de variante posibile ale enunţului datorate condiţiilor 
concrete de enunţare constituie paradigma lui comunicativă. Prin ana- 
logie cu paradigma morfologică a cuvântului constituită din formele lui 
gramaticale, paradigma comunicativă a enunţului întruneşte variantele 
lui discursive. În felul acesta, enunţul poate fi analizat nu doar în plan 
sintagmatic, ci şi din perspectiva organizării lui paradigmatice. 


Structurile de bază și variantele discursive ale enunţului 


Problemele care se pun în legătură cu modul de organizare a para- 
digmei comunicative a enunțului vizează, pe de o parte, elementul care 
determină gruparea variantelor discursive ale enunţului în cadrul acele- 
iaşi paradigme şi, pe de altă parte, trăsăturile în funcţie de care varian- 
tele se diferenţiază între ele. 

Pentru clarificarea primului aspect se impune luarea în considerare 
a structurilor de bază ale enunţurilor. Abordând variantele discursive 
ale enunţului sub aspectul genezei lor, constatăm că orice enunţ are ca 
punct de pornire o structură de bază. Aşadar, paradigma comunicativă 

a enunțului reuneşte totalitatea variantelor lui discursive, care reprezin- 
tă, de fapt, actualizarea în situaţii de comunicare concrete a unei struc- 
turi de bază. 

Cât priveşte trăsăturile distinctive ale variantelor discursive ale enun- 
tului, menţionăm că acestea se datorează utilizării lui în situaţii de co- 
municare concrete. Este ştiut că structurile de bază sunt independente 
de orice context. În acelaşi timp, variantele discursive se caracterizează 
prin anumite valori cu determinare contextuală, deci valori care sunt de 
natură pragmatică. 

În felul acesta, definim variantele discursive ale enunțului ca ocu- 
renţe ale acestei unități comunicative având drept punct de pornire o 
structură de bază şi diferenţiindu-se între ele prin valori datorate con- 
textului concret de funcționare. 

Paradigma comunicativă a enunţului reprezintă un ansamblu de va- 
riante organizate în funcţie de valorile care le caracterizează. După sta- 
tutul lor în structura paradigmei comunicative, variantele discursive ale 
enunţului sunt de două feluri. Se delimitează, pe de o parte, o variantă 
canonică / prototipică şi, pe de alta, o serie de variante discursive ale 
enunţului reprezentând nişte structuri reorganizate. 

Varianta canonică este structura originară a paradigmei; ea se defi- 
neşte prin următoarele trăsături: 

e reprezintă un enunţ declarativ, adică un enunţ folosit pentru 
transmiterea de informaţii către interlocutor, opunându-se astfel enun- 
ţurilor interogative, imperative şi celor exclamative; 

e este un enunț cu sens activ, adică participantul desemnat de subiect 
este cel care realizează acţiunea verbului predicat, opunându-se enun- 
ţurilor cu sens pasiv. 

e este un enunţ personal, în structura sa este exprimat sau, în 
caz de elipsă, poate fi subințeles subiectul. Se opune deci enunțului 
impersonal. 

Importanţa structurilor canonice constă nu doar în faptul că sunt fo- 
losite în situaţii concrete de comunicare cu scopul transmiterii unor in- 
formaţii despre anumite evenimente din realitate. Ele servesc, totodată, 
drept bază pentru constituirea celorlalte variante discursive ale enunțu- 
lui. În felul acesta, structurile canonice sunt văzute ca punct de referință 
pentru formarea tuturor celorlalte structuri derivate. 

Structurile sintactice de bază ca punct de plecare în procesul de 
producere a enunţului 


O problemă importantă care se pune în legătură cu analiza paradigmei 
comunicative a enunţului vizează identificarea şi descrierea structurilor 
de bază în calitatea lor de entităţi care se află la temelia oricărui enunţ. 

Prin structură de bază (numită şi enunț minimal sau enunţ-nu- 
cleu) se înţelege o structură constituită ca rezultat al reflectării la nivelul 
limbii a unei situaţii-tip din realitatea extralingvistică. Din perspectivă 
funcțională, structura de bază apare ca o schemă aplicabilă la construi- 
rea unui enunț minim considerat a fi suficient în plan semantic şi corect 
din punct de vedere gramatical. 

O structură de bază reprezintă, de fapt, un enunţ caracterizat printr-o 
ordine neutră a constituenților săi, considerat în absenţa oricărei utili- 
zări discursive. Se admite că structură de bază este termenul neutru al 
enunţului din planul limbii. 

Structurile de bază sunt descrise şi inventariate cu ajutorul modele- 
lor semantico-sintactice. Prin aplicarea acestei metode întreaga varietate 
de enunţuri concrete din vorbire poate fi prezentată sub forma unei liste 
finite de structuri. 

Precizăm că în lucrarea de faţă, structurile de bază sunt studiate dintr-o 
„perspectivă derivațională” cu dublă orientare. Astfel, pe de o parte, ele 
sunt văzute ca nişte structuri sintactice generate de unităţile verbale ale 
limbii, iar, pe de altă parte, sunt un punct de pornire pentru constituirea 
ansamblului de variante discursiv-comunicative ale enunţului. În felul 
acesta, se consideră că la temelia oricărui enunţ se află o structură de 
bază reprezentând actualizarea structurii referenţiale a enunţului. 


Structura semantico-valenţială a verbului și structura sintactică 
a enunţului 


După cum vom încerca să demonstrăm în continuare, semnificația 
lexicală a cuvintelor are importanţă nu numai pentru comportamentul 
sintactic al unităţilor lexicale (stabilind funcţia lor sintactică), ci şi pentru 
organizarea de ansamblu a enunţului. 

Se ştie că enunţul înglobează semnificaţii pe care toate celelalte uni- 
tăți ale limbii nu le cunosc. În plan semantic, enunţul reprezintă unita- 

tea comunicativă care desemnează un eveniment, o stare de lucruri din 
realitate, indicând elementele constituente şi rolul lor în cadrul eveni- 
mentului descris. 

Elementul central cu rol hotărâtor în organizarea sintactică a aces- 
tei unități comunicative este verbul. Toate cele trei aspecte ale valorii 
funcțional-semantice a verbului, şi anume aspectul calitativ (vizează 
structura semică a verbului), aspectul cantitativ (se referă la trăsăturile 
aspectual-temporale ale acţiunii) şi aspectul relațional (reprezentă capa- 
citatea verbului de a deschide poziţii libere, ocupate de actanţi și de cir- 
cumstanţe) sunt relevante pentru constituirea şi funcționarea enunțului. 
Totuşi, cea mai mare importanţă pentru structura semantico-sintactică 
a enunţului prezintă aspectul relaţional al verbului. Acesta reprezintă 
structura lui actanţială, care are la bază informaţia privind vecinătăţile 
lui sintactice. Pentru denumirea acestei categorii sunt folosiți şi termenii 
schemă / grilă / configuraţie actanţială / cazuală / tematică / argumentală 
(DSL, p. 448; Stan, 2005, p. 179). 

Anume datorită acestei componente de natură implicaţională, ver- 
bul funcționează în calitate de centru de grup sintactic, determinând 
numărul de actanţi care îl pot însoţi și rolul lor în structura enunţului. 
Astfel, după cum se arată în Gramatica Academiei, verbul, prin dispo- 
nibilitățile asociative specifice, instituie enunţul ca unitate sintactică, 
determinând, în ansamblu, organizarea sintactică a enunţului analizabil 
(GALR, I, p. 17). 

În plan sintactic, enunţul reprezintă, de fapt, actualizarea structurii 
actanţiale a verbului. Prin urmare, structura sintactică a enunţului poate 
fi descrisă luându-se în considerare trăsăturile semantico-sintactice ale 
predicatului semantic şi rolurile tematice implicate de acesta. De exemplu, 
dacă analizăm enunţul 

Băieții prind peşte cu undița. 

constatăm că structura lui sintactică reprezintă o actualizare a struc- 
turii actanţiale a verbului a prinde. 

În felul acesta, sub aspectul organizării sale structura semantico-sin- 
tactică a enunţului este determinată de structura semantico-valenţială a 
verbului predicat, căci, după cum se menţionează în Gramatica Acade- 
miei, acesta „poarta matricial schema sintactică pe care o poate actualiza” 
(GALR I, p. 314). 

Anume din aceste considerente verbul este calificat, pe de o parte, 
drept „atribuitor de roluri tematice şi de funcţii sintactice” (GALR II, p. 
242) şi, pe de altă parte, drept „generator de enunț” (GALR II, p. 238). 
Astfel, constituind capacitatea verbului de a stabili relaţii sintactice cu 
alte cuvinte, trăsătura dată este în cea mai mare măsură responsabilă de 
constituirea structurii semantico-sintactice a enunţului. 

Enunţurile sunt, în esenţa lor, niște construcţii verbale. Ele repre- 
zintă rezultatul lexicalizării, completării cu anumite lexeme a valențelor 
obligatorii ale verbului. De aici rezultă că pentru descrierea structurilor 
de bază o importanţă deosebită prezintă semantica şi anturajul actanţial 
al verbului. În felul acesta, examinarea structurii semantice şi a structurii 
actanţiale a verbului creează premise pentru modelarea semantică a 
enunțului. 

Aşadar, enunţul poate fi descris în termenii relaţiilor dintre verbul 
predicat şi rolurile tematice şi circumstanţele implicate de acesta. Pe de 
altă parte, informaţia privind evenimentul din realitate este interpretată 
în conformitate cu structura judecății, în cadrul ei distingându-se un 
obiect al comunicării (subiectul) şi caracteristica ce i se atribuie (pre- 
dicatul). 


Clasificarea verbelor în funcţie de trăsăturile lor semantice 


Pentru o descriere mai detaliată a structurii sintactice se impune pre- 
cizarea aspectelor legate de clasificarea verbelor în funcţie de specificul 
semantico-valenţial al verbelor în calitatea lor de centru de grup şi de 
tipurile semantice de predicate existente în limbă. 

Din studiile consacrate verbului se ştie că trăsăturile semantice in- 
tensionale cu cel mai mare grad de generalitate sunt cele care reflectă 
caracteristicile esenţiale ale proceselor desemnate, şi anume: /acțiune/, 
/devenire/, /stare/, /relaţie/. În conformitate cu aceste trăsături în limba 
română se delimitează următoarele subclase de verbe: 

e verbele de acţiune; exprimă procese dinamice: a duce, a merge, 
a se mișca, a lucra, a sări, a urca, a apuca, a arunca, a construi, a rupe, a 
distruge. Aceste verbe constituie zona centrală a clasei lexico-gramaticale 
a verbului. Ele se caracterizează prin toate sau aproape toate trăsăturile 
specifice lexemelor din clasa verbului. 

e verbele de devenire; desemnează treceri dintr-o stare în alta: a se 
agrava, a se boţi, a se coace, a se enerva, a se îmbogăți, a se îngălbeni, a se 
ofili, a rugini, a se schimba. 

+ verbele de stare; semnifică diferite ipostaze existenţiale ale obiec- 
telor: a absenta, a se afla, a exista, a fi, a hiberna, a lâncezi, a lenevi, a se 
neliniști, a sta, a suferi, a trăi. În esenţă, stările reprezintă nişte caracte- 
ristici nondinamice, statice ale obiectelor sau ale fenomenelor. 

e verbele de relaţie; semnifică diferite tipuri de raporturi existente 
între obiectele şi fenomenele din realitate: a avea, a depinde, a coincide, 
a se învecina, a semăna, a simboliza, a stăpâni, a poseda. 


Clasificarea verbelor în funcţie de trăsăturile lor valenţiale 


Se ştie că verbul, care desemnează acţiunea, starea, relația, indică, în 
acelaşi timp, şi participanţii la aceste evenimente. În felul acesta, ver- 
bul apare ca expresie globală a evenimentului din realitate desemnat. 
Informaţia care vizează numărul, rolurile semantice atribuite determi- 
nanţilor şi caracterul obligator / neobligator al acestora este codificată la 
nivelul componentei implicaţionale a verbului. 

Această informaţie, reprezentând valența sau structura (schema) lui 
actanţială, este actualizată la nivelul structurii semantico-sintactice a 
enunțului prin plasarea, în poziţiile deschise de verb, a actanţilor și a 
circumstanțelor cu statut obligatoriu. Aşadar, structura semantico-va- 
lenţială a verbului constituie punctul de plecare în procesul de produ- 
cere a enunţului. 

Clasificarea verbelor pe criterii de natură sintagmatică presupune 
delimitarea următoarelor patru clase de verbe care sunt diferenţiate în 
funcție de numărul de determinanți obligatorii: 

1) verbe avalente; nu implică niciun determinant cu statut obligatoriu: 
a ploua, a ninge; 

2) verbe monovalente; reclamă prezenţa unui determinant obligatoriu: 
a alerga, a cânta; 

3) verbe bivalente; implică doi determinanţi cu statut obligatoriu: 
a desena, a săpa; 

4) verbe trivalente; sunt verbe cu trei determinanți obligatorii: a da, 
a divulga. 

Corelaţia dintre structură semantică și structura actanţială a 
verbelor 


Ținând cont de determinanțţii cu statut obligatoriu, în sintaxa limbii 
române pot fi distinse următoarele specii de structuri de bază: 

e Structuri uniactanţiale / monoactanţiale (V + 1); 

e Structuri biactanţiale (V + 2); 

e Structuri triactanţiale (V + 3); 

e Structuri sintactice poliactanţiale (V + n) 

Dacă pornim de la ipoteza că între conţinutul semantic al verbului şi 
structura sintactică în care el este utilizat există o adecvare, atunci pri- 
mul lucru pe care urmează să-l constatăm este faptul că între cele două 
clasificări, clasificarea semantică şi clasificarea sintagmatică a verbelor, 
ar trebui să existe o anumită corelaţie. Într-un sens foarte larg, aceasta ar 
putea să însemne că fiecărei clase semantice de verbe îi corespunde un 
anumit tip de comportament sintactic. 

Analizând verbele celor patru clase semantice în raport cu tipul de 
structură actanţială care le caracterizează, constatăm că relaţiile dintre 
cele două tipuri de structuri sunt diferite. Aceste relații depind de speci- 
ficul semantic al fiecărei clase. 

Clasa verbelor de acțiune este cea mai numeroasă, înglobând unități 
lexicale eterogene din punct de vedere semantic. Diversitatea semantică 
a verbelor de acțiune îşi lasă amprenta şi asupra comportamentului lor 
sintactic. După cum demonstrează analiza faptele de limbă, verbele din 
această clasă pot fi utilizate în toate tipurile de structuri de bază existente 
în limbă: 

e structuri monovalenţiale: În poiană cântă păsările.; 

e structuri biactanţiale: Copiii adună fructele căzute din pom.; 

e structuri triactanţiale: Poștașul mi-a adus o scrisoare. 

Această diversitate în plan sintactic nu reprezintă o dovadă a lipsei de 
legătură dintre semantica verbului şi structura lui actanţială. Ea denotă 
doar faptul că specificul structurii actanţiale a verbelor în cauză este deter- 
minat nu de dominanta semantică /dinamicitate/, comună întregii clase, 
ci de alte trăsături diferenţiale prezente în structura semantică a verbului. 

Cu totul alta este situaţia în cazul celorlalte clase semantice de verbe. 
Astfel, două dintre acestea, şi anume verbele de stare şi cele de devenire 
semnifică procese care se consumă în sfera subiectului, deci acţiuni care 

nu se extind asupra unui alt obiect. Constituind un mod de a fi al unor 
participanţi nondinamici, aceste două forme ale procesului presupun 
existența unui singur actant care se află într-o anumită stare sau care 
trece dintr-o stare în alta. Datorită acestei caracteristici a stărilor şi 
a devenirilor, verbele în cauză sunt intranzitive fiind utilizate doar în 
structuri monoactanţiale: 

Copilul doarme. Apa a înghețat. 

Cea de a patra clasă, cea a verbelor de relaţie, implică prezenţa a doi 
actanțţi, ceea ce se motivează prin faptul că o relaţie se poate stabili între 
două obiecte sau fenomene. Prin urmare, ele se folosesc, de obicei, în 
componenţa unor structuri biactanţiale. Aceste verbe se diferenţiază 
însă în ce priveşte orientarea acţiunii desemnate fiind fie tranzitive, fie 
intranzitive: 

Muntele domină împrejurimile. Gardul mărginește curtea. Băiatul 
depinde de părinţii săi. 

Tabelul de mai jos prezintă clasele semantice de verbe prototipice în 
raport cu tipul de structură actanţială care le caracterizează. 


Clasa semantică Structura Exemplu 
actanţială 
Verbele de acţiune N, +V Miei aleargă pe imaş. 
N, +V+N, Studenții analizează textul. 
N,+V+N,+N3 Regizorul distribuie rolurile actorilor. 
Verbele de stare N +V Becul arde toată noaptea. 
Verbele de devenire N, +V Tipul se aprinde ușor. 
Verbele de relație N,+V+ 2 Casa aparține unui străin. 


Tipologia structurilor sintactice de bază ale enunţurilor 


Structurile sintactice de bază sunt de mai multe tipuri. Din punctul 
de vedere al corelaţiei dintre structura semantico-valenţială a verbului şi 
specificul construcţiei sintactice prin care aceasta este actualizată, struc- 
turile sintactice de bază se împart în următoarele două subclase: 

A. Structuri sintactice prototipice; în cazul lor se constată o concor- 
danţă între structura semantico-valenţială a verbului și structura mor- 
fosintactică a enunţului; 

B. Structuri sintactice deviante; în cazul lor se constată o divergență 
între structura semantico-valenţială a verbului şi structura morfosintac- 
tică a enunţului. 


A. Structurile sintactice prototipice 


I. Structurile sintactice uniactanţiale (V + 1) 

Aceste structuri sunt constituite de verbele care admit un singur ac- 
tant cu statut obligatoriu, având funcţia sintactică de subiect. După na- 
tura morfologică a predicatului, ele sunt de tip verbal sau nominal. 

1) Structurile sintactice uniactanţiale de tip verbal 

Schema generală a structurilor în cauză este N + V. Enunţurile aces- 
tea sunt folosite pentru a descrie forme de manifestare a unor obiecte 
izolate. Prin conţinutul lor, ele semnifică procese limitate la sfera su- 
biectului, altfel spus, procese care se produc fără a se extinde asupra 
unor obiecte din afară. Toate enunţurile din clasa dată au în calitate de 
predicat un verb monovalent, adică un verb intranzitiv. Verbele de acest 
tip exprimă proprietăți dinamice sau nondinamice ale obiectelor, admi- 
țând, astfel, relaţia cu un singur actant. 

Din punct de vedere semantic, enunţurile la care ne referim consti- 
tuie o clasă neomogenă. Ele exprimă un spectru larg de procese: acțiuni, 
stări, treceri de la o stare la alta etc. Prin urmare, sunt neomogene și 
enunțţurile formate cu ajutorul lor. Structurile uniactanţiale de tip verbal 
din limba română se caracterizează prin următoarele scheme sintactice: 


Modelul semantic 
al enunţului 


Exemplu 


Agent + acțiune 


Forţă + acţiune 


Sportivul aleargă. Elevul învață. Pasărea cântă. Peștele 
înoată. 
A căzut grindină. Când a lovit fulgerul, toți au înlemnit. 


Temă + existență 
(/inexistență) 


Sunt mulți oameni buni la suflet. Există câteva excepţii. Exis- 
tă multe specii de animale pe cale de dispariţie. Există diferite 
variante ale acestui cântec. El lipseşte. Nu există altă soluție. 


Temă + stare 


Copilul doarme. Ei se amuză. Soarele străluceşte. Stelele 
sclipesc. Becul luminează. 


Temă + schimba- 


Casa se ruinează. Semințele au încolțit. Frunzele au îngăl- 


re de stare benit. I-a încărunțit părul. Haina s-a învechit. 
Experimentator | Copiii s-au speriat. 
+ stare 

2) Structurile sintactice uniactanţiale de tip nominal 

Acestea sunt enunţurile cu predicat nominal. Ele se caracterizează 
prin următoarea structură semantică: Temă + Caracteristică: Cerul este 
senin. Marea este albastră. Drumul a fost anevoios. 

Din punct de vedere semantic, structurile în cauză au un sens califi- 
cativ. Ele se definesc prin mai multe valori: 

- identificarea subiectului: Cel mai bun prieten al meu este Ion.; 

- clasificarea subiectului, adică includerea lui într-o anumită clasă: 
Mihai este inginer. Fratele lui este militar. Câinele este un mamifer. 

- descrierea calitativă a subiectului: Fata este harnică. 

- descrierea cantitativă a subiectului: Dușmanii sunt mulți. etc. 


II. Structuri sintactice biactanţiale 


Schema generală a acestor enunţuri este N, + V + N, Ele au în ca- 
litate de predicat un verb bivalent, altfel spus, un verb care impune ex- 
primarea a doi actanți. În plan semantic, enunţurile de acest fel exprimă 
diverse raporturi care se stabilesc între cei doi participanţi ai situaţiilor 
descrise. 

Structurile în cauză se împart în mai multe subspecii care diferă în 
ce priveşte funcția sintactică îndeplinită de cel de al doilea determinant: 
acesta poate fi un complement direct, un complement indirect în dativ 
sau un complement prepozițional. 


Structura sintactică a Exemplu 
enunțului 
1.5+Pr+Cd Mama coace pâine. Copiii adună fructele căzute din 
pom. 
2. S + Pr + Cind D Armata s-a opus dușmanului. Se opune tatălui său. 
3.5+Pr+ Cindprep |El se mândreşte cu copiii săi. 


1)S+Pr+ Cd 

Sensul general al acestor enunţuri are la bază un anumit tip de relaţii 
dintre un subiect şi un obiect. Ele au în calitate de predicat verbe din 
subclasa tranzitivelor, exprimând, de cele mai multe ori, transferul ac- 
țiunii verbale dinspre un participant activ spre un obiect în calitate de 
participant pasiv. 

Structurile biactanţiale cu un subiect şi un complement direct obli- 
gatoriu se caracterizează printr-o mare diversitate de modele semantice. 
În tabelul de mai jos sunt prezentate modelele de bază. 


Modelul semantic al 
enunțului 


Exemplu 


Agent + acțiune + 
pacient 


Poliţiştii au prins un infractor. Stăpânul îşi bate câi- 
nele. Pisica a mâncat peștele. 


Agent + proces + 
obiect 


Băieţii culeg cireşe. Țăranii îşi adună recolta. Picto- 
rul desenează un tablou. 


Temă + activitate + 
beneficiar 


Mama îl ajută pe copil. Oul învaţă găina. 


Temă + acțiune + 
locativ 


El își ocupă locul obișnuit pe canapea. Caravana 
străbate pustiul. 


Forţă + acţiune + 
obiect 


Furtuna a doborât mai mulţi copaci. Vântul împrăştie 
norii. Grindina a culcat grâul. Apele erodează solul. 


Instrument + acțiune + 
obiect 


Piatra a spart geamul. Cheia aceasta deschide orice 
uşă. 


Beneficiar + acțiune + 
obiect 


Profesorul a primit scrisori de felicitare. 


Experimentator + pro- 
ces / senzaţie + obiect 


Turiștii au zărit o casă. Locatarii au simțit cutremurul. 
Mama îşi iubeşte copilul. 


Stimul + sentiment + 
experimentator 


Victoria îi entuziasmează pe toți. Sănătatea copiilor 
mei mă preocupă. Mă uimeşte situația. 


Posesor + raport + 
obiect 


Ei au doi copii. Moşul avea un coș. El are o grădină 
superbă. 


Cauză + relaţie + efect 


Furtuna a adus mari pagube. 


Temă + relaţie + locativ 


Flori frumoase umplu grădina. Pădurile ocupă 
jumătate din regiune. Dulapul ocupă tot colţul. 


Locativ + relaţie + 
obiect 


Minereul conţine mult fier. Fructele proaspete conțin 
vitamine. 


2) S+ Pr + CindD 


Enunţurile cu această structură se caracterizează prin următoarele 


modele semantice. 

Modelul semantic al Exemplu 
enunţului 
Temă + comunicare + Fata i s-a destăinuit mamei sale. 
destinatar 


Temă + relaţii de opunere / | Ei se împotrivesc hotărârii noastre. Aproape 
supunere + ființă, fenomen | toţi s-au supus împrejurărilor vremii. 

Temă + consacrare + ființă, | El s-a dedicat familiei. 

persoană, fenomen 
Temă + relaţie de posesie + | Bogăţiile naturale aparțin statului. Casa rămâne 


posesor băiatului. 
Temă + relaţie de corespun- | Faptele corespund realității. Acţiunile lui 
dere / necorespundere + contravin legii. 


fenomen, persoană 
Temă + relație temporală + | Lui Ștefan cel Mare i-a urmat fiul său Bogdan. 
persoană, eveniment, feno- | O singură persoana a supravieţuit accidentului 
men aviatic. 

Temă + relaţii de asociere + | Un nou grup s-a alăturat protestatarilor. 

ființă, fenomen 
Temă + relaţie cauzală + Succesul se datorează muncii încordate. 
ființă, fenomen Frigul dăunează plantelor. Înţelepciunea nu 
strică nimănui. 


Ca şi în cazul altor tipuri de structuri, un rol important în consti- 
tuirea enunţurilor din această categorie le revine verbelor utilizate în 
calitate de predicat. Verbele care generează aceste enunţuri fac parte din 
următoarele clase semantice: 

1) verbe de comunicare: a se adresa, a se confesa, a se confia, a se 
destăinui, a se jelui, a se mărturisi, a se spovedi, a telefona, a telegrafia; 

2) verbe care exprimă relaţii de opunere / supunere: a ceda, a se con- 
forma, a se împotrivi, a se închina, a se opune, a se preda, a replica, a 
rezista, a riposta, a se supune; 

3) verbe care exprimă o apreciere subiectivă: a-i conveni, a-i displă- 
cea, a-i plăcea, a-i prii, a-i repugna, a-i tihni; 

4) verbe care exprimă dedicarea: a se consacra, a se dărui, a se deda, 
a se dedica, a se devota, a se hărăzi, a se meni, a se vinde; 

5) verbe care exprimă relații de posesie: a aparține, a se cuveni, a-i 
lipsi, a reveni, a-i trebui; 

6) verbe care exprimă relaţii de corespundere / necorespundere: a 
ajunge, a contraveni, a corespunde, a se potrivi, a răspunde, a semăna; 

7) verbe care exprimă relaţii temporale: a premerge, a succeda, a su- 
praviețui, a urma; 

8) verbe care exprimă relaţii de asociere sau relaţii spaţiale: a se ală- 
tura, a se ralia, a se substitui, a se suprapune; 

9) verbe care exprimă relaţii cauzale: a se datora, a dăuna, a folosi, 
a strica. 

Analiza acestor subclase de verbe şi a enunţurilor pe care le generea- 
ză denotă paralelismul existent între structurile actanţiale ale verbelor 
predicat şi modelele semantice ale enunţurilor. 


3) S + Pr + C ind prep 


Enunţurile de acest fel conțin în calitate de determinant obligatoriu 
un complement prepozițional. În majoritatea lor verbele predicat care le 
generează exprimă o relație dintre doi actanți: a se concentra asupra su- 
biectului; a se deprinde cu greutățile; a abuza de răbdarea cuiva; a proveni 
dintr-o familie de intelectuali etc. Modelele semantice specifice acestor 
enunțuri sunt eterogene, ceea ce se datorează atât semanticii verbului 
care constituie nucleul lor predicativ, cât şi, mai ales, valorilor prin care 
se definesc prepoziţiile cerute de verbele respective. 

Prezentăm în continuare cele mai frecvente modele semantice carac- 
teristice structurilor de acest tip. 


Modelul semantic al enunţului Exemplu 

Agent - mişcare - țintă, sursă El aleargă după fratele său. Toţi s-au înde- 
părtat de locul accidentului. 

Agent - mişcare - obiect M-am împiedicat de o piatră. S-a ferit de 
un biciclist. 

Agent - acţiune - obiectul cu Rănitul s-a proptit de perete. 

care vine în contact subiectul 

Agent - acţiune - grupul cu Ei s-au amestecat cu mulțimea. El s-a 

care se asociază sau de care se izolat de prieteni. 


desprinde subiectul 


Agent - acţiune - persoana, Câinii au sărit la lup. 
obiectul care suportă o agresiune 

Temă - relație de opunere - 
obiectul, situaţia cărora li se 
opune subiectul 

Temă - proces - persoana, situa- 
ţia de care se apără subiectul 


Țăranii protestează împotriva exploatării. 


Ei s-au protejat de hoți. 


Temă - activitate intelectuală — 
obiect 


Mă gândesc la examenul de matematică. 


Temă - comunicare — interlocutor 


El discută cu prietenii. 


Temă - transformare - punctul 
de încheiere al transformării 


Discuţia a degenerat în ceartă. Ploaia s-a 
întors în ninsoare. 


Temă - relație de echivalență / 
asemănare / deosebire — obiectul 
asemănării / deosebirii 


Ea seamănă cu sora ei. Pământul se deose- 
beşte de celelalte planete. Tăcerea prelungită 
echivalează cu uitarea. 


Posesor - relație de posesie - 
obiectul posedat 


El dispune de un apartament în centrul 
orașului. 


Temă - relație de constituire — 
elementele constituente 

Temă - proveniență - punctul 
de provenire 


Apartamentul e compus din trei odăi. 


El descinde dintr-o familie înstărită. Cerce- 
tarea se bazează pe o documentaţie solidă. 


Experimentator + sentiment + 
cauză 


Ei se bucură mult de succesele obţinute. 
Ion se teme de câini. S-a săturat de alergat. 


Temă + relaţie de dependenţă + 
persoană, fenomen 


Viitorul său depinde de această hotărâre. 
Succesul unei opere depinde de calitatea ei. 
Nu depind de nimeni. 


III. Structuri sintactice triactanţiale 


Schema generală a acestor structuri de bază este: N, + V + N2 + Na. 
Enunţurile din această subclasă se caracterizează prin următoarele 


structuri sintactice. 


Structura sintactică 
a enunțului 


Exemplu 


1.5S+Pr+Cd+Cd 


Profesorul îi întreabă pe elevi tema. 


2. S+Pr+ Cd+ CindD 


Prietenul mi-a trimis o scrisoare. 


3.5+Pr+Cd+ Cind prep 


Maria l-a scăpat pe fratele său din 
încurcătură. 


4. S+ Pr + Cind D + Cind prep 


Locurile acestea îmi amintesc de copilărie. 


5. S + Pr + Cind prep + C ind prep 


Din prințesă, s-a prefăcut în lebădă. 

Ele se constituie prin actualizarea schemelor actanţiale caracteristice 
verbelor trivalente, care pot fi atât tranzitive, cât şi intranzitive. 
1) S + Pr + Cd + Cd 

Structurile în cauză au ca centru predicativ un verb tranzitiv, care 
implică exprimarea obligatorie a subiectului şi a două complemente di- 
recte, unul reprezentând obiectul „ființei, iar celălalt „al lucrului” sau 
„al acţiunii”: a anunța (pe cineva ceva), a asculta (pe cineva ceva), a in- 
forma, a întreba, a învăţa, a ruga, a sfătui, a traversa, a trece (pe cineva 
strada), a vesti etc. Din punct de vedere semantic, cele mai multe dintre 
aceste verbe sunt din clasa verbelor care semnifică transmiterea sau ob- 
ținerea de informaţii. 

Ele alcătuiesc enunţuri caracterizate prin următoarele modele se- 
mantice. 


Modelul semantic Exemplu 
al enunţului 


Temă + transmiterea sau soli- | El m-a anunţat ora plecării. Profesorul îl 
citarea informaţiei + destinatar | întreabă pe elev tema. Pasărea îşi învaţă puii 


+ informaţie, activitate să zboare. Îi învaţă pe elevi să citească. 
Temă + cerere, solicitare + M-a rugat să-i împrumut stiloul. L-au sfătuit 
destinatar + activitate să plece. 

Agent + acțiune + pacient + L-a trecut pe copil strada. 

locativ 
2) S + Pr + Cd + C ind D 


Valoarea generală a enunțurilor cu această structură este cauzarea 
relaţiei. Ele pot exprima următoarele tipuri de relaţii: 

a) relaţia de cauzare a posesiei: I-am dat elevului o carte.; 

b) relaţia de cauzare a percepţiei: Ne-a arătat tablourile lui.; 

c) relaţia de cauzare a cunoaşterii: Le-am povestit această istorie. 

Cele mai frecvente modele semantice ale enunţurilor având în struc- 
tura lor un subiect, un complement direct şi unul indirect în dativ sunt 
următoarele: 


Temă - transmitere - obiectul El ţi-a transmis o carte. Băiatul i-a adus 
transmis - destinatar mamei o floare. A donat biblioteca facul- 
tății. 

Temă - demonstrare - obiect- | Pasagerul prezintă biletul controlorului. 

destinatar 

Temă - transmiterea informaţiei | Bunica spune nepoților o poveste. Ne-a 

- informaţia comunicată — propus o altă soluție. Le-a povestit 

destinatar prietenilor despre călătoria sa. 

Temă + acţiune + obiect + sursă | Polițistul i-a luat actele. El îmi cere un 
sfat. Băiatul le cere părinţilor bani. 


Valorile tipice, precum „transferul obiectului ori informaţiei unui des- 
tinatar” sau „demonstrarea obiectului unui destinatar”, sunt caracteristice 
pentru un număr relativ mare de verbe, dintre care cele mai frecvente sunt: 
a arăta, a comunica, a da, a dărui, a explica, a informa, a prezenta, a scrie, 
a spune, a transmite, a trimite, a vinde etc. Pe lângă acestea în limbă există 
verbe care în mod normal nu cer realizarea obligatorie a unui complement 
indirect. Ele însă pot căpăta sensul de acțiune orientată spre un anumit des- 
tinatar, admițând utilizarea unui nume în Dativ cu rolul de destinatar sub 
influența unor factori de natură contextuală: a arunca un os câinelui, a dese- 
na un tablou pentru copil, a scrie o scrisoare unui prieten, a cânta o melodie 
băieţilor, a turna ovăz cailor, a dori cuiva fericire, a stabili cuiva o sarcină. 

3) S + Pr + Cd + C ind prep 

Enunţurile de acest tip, la fel ca şi cele biactanţiale care conţin doar 
un complement indirect prepoziţional, sunt eterogene sub aspect se- 
mantic, ceea ce se datorează, mai ales, diversităţii raporturilor exprima- 
te cu ajutorul prepoziţiilor: 

Mama a transformat rochia fetei în fustă. Guvernul informează po- 
pulaţia despre mărirea prețurilor la pâine. Colegii l-au suspectat pe Ion 
de furt. Profesorul şi-a bazat expunerea pe documente autentice. El l-a 
scăpat pe prietenul său dintr-un mare necaz. 

Este de menţionat că unele dintre verbele care constituie enunţuri 
de acest fel sunt identice cu cele care formează enunţuri cu un subiect 
şi un complement indirect prepoziţional, deosebindu-se de acestea de 
la urmă prin absenţa formei neaccentuate a pronumelui reflexiv. Să se 
compare, bunăoară, următoarele două serii de construcții: 

a se amesteca cu mulțimea - a amesteca vinul cu apă; a se deprinde cu 
ordinea - a deprinde elevii cu disciplina; a se apăra de duşmani - a apăra 
copiii de câini; a se informa despre mersul trenurilor — a informa pe cineva 
despre un concurs. 

După cum vedem, deosebirea dintre aceste două clase de enunţuri 
este prezenţa unui complement direct obligatoriu în structura celor de 
la urmă. Dată fiind asemănarea dintre modelele semantico-sintactice ale 
acestor două structuri, nu vom prezenta aici o descriere amănunțită a mo- 
delelor caracteristice enunţurilor alcătuite de verbele trivalente tranzitive. 
4) S + Pr + Cind D + C ind prep 

Aceste structuri au în componenţa lor un subiect și două comple- 
mente indirecte, unul în dativ şi altul prepoziţional: 

I-am vorbit fratelui despre tine. Participanţii au mulțumit gazdelor 
pentru ospitalitate. Locurile acestea îmi amintesc de copilărie. 

5) S + Pr + C ind prep. + C ind prep 

Structurile în cauză conțin un subiect şi două complemente indirecte 
prepoziționale: 

Bolnavul a discutat cu medicul despre boala sa. 

La finalul acestei analize este cazul să ne întrebăm dacă ar fi posibilă 
identificarea unor structuri sintactice poliactanţiale, altfel spus, delimita- 
rea unor enunţuri care ar descrie situații ce includ patru sau eventual mai 
mulți participanți. Referitor la această întrebare este de observat că, după 
cum se ştie, în limbă există verbe polivalente. Prin urmare, cel puţin la 
nivel teoretic am putea admite existența unor astfel de structuri de bază. În 
cazul lor nu avem însă certitudinea că toți actanţii acestor procese sunt ab- 
solut necesari pentru plenitudinea semantico-sintactică a enunţului, altfel 
spus, sunt obligatorii în toate situaţiile de comunicare. De cele mai multe 
ori, ei sunt exprimaţi explicit doar în cazurile când sunt ceruţi de scopul 
comunicării. Drept exemplu de astfel de verbe ar putea servi lexemele: 

a arenda (cineva arendează ceva de la altcineva la un anumit preţ pe 
un anumit termen); a despărţi (cineva desparte curtea de grădină cu un 
gard); a împrumuta (cineva împrumută de la cineva / cuiva ceva pentru 
un anumit termen), a pedepsi (cineva pedepseşte pe cineva pentru ceva cu 
ceva); a transmite (cuiva ceva prin cineva); a transforma (cineva trans- 
formă o sală din bibliotecă în laborator); a uni (cineva uneşte o clădire cu 
alta printr-un coridor) etc. 


B. Structurile sintactice deviante 


În limbă există verbe și locuţiuni verbale cu un comportament sin- 
tactic diferit de cel al verbelor atribuite claselor de bază descrise mai sus. 

Aceste verbe alcătuiesc construcții sintactice deviante. Au fost identifi- 
cate următoarele tipuri de astfel de structuri: 


I. Structuri zeroactanţiale deviante(V + Ø) 


Sensul general al structurilor de acest tip este definit drept „Proces” 
sau „Eveniment. Predicatul lor semantic este reprezentat printr-un verb 
sau printr-un grup verbal impersonal (avalent): 

Plouă. Tună. Amurgește. Viscoleşte. Se luminează. Se desprimăvărează. 
Mijeşte de ziuă. Curge din cer. Afară toarnă cu găleata. etc. 

Din această categorie fac parte aşa-numitele verbe atmosferice (ver- 
ba meteorologica). Ele desemnează: 

- fenomene atmosferice: Undeva în depărtare fulgeră. Afară vremu- 
iește.; 

- stări ale mediului ambiant (modificări ale temperaturii aerului, diferite 
forme de precipitaţii etc.): Ninge. Se înnorează. De mâine se răceşte.; 

- fenomene asociate cu schimbarea părților zilei sau a anotimpurilor: 
Se înnoptează. Se desprimăvărează. 

Verbele impersonale reprezintă, prin conținutul lor semantic, o de- 
scriere globală a fenomenelor desemnate. Procesele în cauză sunt văzute 
de vorbitori ca desfăşurându-se parcă de la sine, fără să implice un par- 
ticipant ce ar reprezenta sursa, iniţiatorul lor. În felul acesta, specificul 
semantic al acestor verbe îşi lasă amprenta asupra comportamentului 
lor sintactic, determinând constituirea unor construcţii fără să admită 
utilizarea unui actant în poziţia subiectului. 


II. Structuri uniactanţiale deviante 


Caracteristic pentru construcţiile de acest fel este faptul că au în ca- 
litate de predicat un verb care implică un determinant realizat printr-un 
nume la un caz oblic (dativ) sau printr-un grup prepozițional. 

Enunţurile cu structura Pr + C ind sunt constituite de locuţiunile 
verbale care își asociază un nume cu trăsătura semantică /uman/ la ca- 
zul Dativ, acesta având funcția sintactică de complement indirect. Ele 
exprimă sensul senzaţie fizică sau stare psihologică definindu-se prin 
modelul: Experimentator + stare: 

Mi-e frig. Mi-e foame. Mi-e sete. Mi-e somn. Mi-e lene. Mi-e dor. Mi 
s-a făcut rău. 

Faptul că unicul participant implicat de aceste verbe este exprimat 
în limba română, dar şi în alte limbi, printr-un nume în dativ este 

explicat prin caracterul său pasiv. După cum bine se ştie, nominativul 
este simţit de vorbitori drept un caz utilizat pentru desemnarea parti- 
cipantului activ. 

Un alt tip de enunţuri, întâlnite într-un număr foarte mic în limbă, se 
caracterizează prin structura Pr + C ind prep: 

Miroase a pâine coaptă. Aici aduce a mucegai / a ars. Arată a ploaie. 

Unicul actant guvernat de verbul din această structură este actualizat 
printr-un grup prepoziţional tot ca urmare a caracterului pasiv al parti- 
cipantului implicat. 

Printre enunţurile cu structură deviantă sunt și cele cu structura 
Pr + Cd: 

Mă plouă. Mă ninge. Florile s-au ofilit că noaptea le-a brumat. 

Predicatul acestor enunţuri este un verb impersonal, care nu admite 
un actant subiect, însă datorită faptului că este tranzitiv poate primi, în 
anumite condiţii, un obiect direct. 


III. Structuri biactanţiale deviante 


În limbă există de asemenea un număr nu prea mare de structuri 
biactanţiale deviante. Astfel, un comportament sintactic neobişnuit se 
constată în cazul construcțiilor biactanţiale cu structura Pr + C ind D 
+ C ind prep. Acestea au ca determinanţi doar complemente indirecte, 
unul exprimat printr-un nume în dativ şi altul prepoziţional: 

Mi-e milă de el. Mi s-a acrit de şcoală / de poveştile lui. Nu-mi arde 
acum de plimbare. 

Faptul că enunţurile de acest fel sunt construite diferit față de cele care 
exprimă o acțiune dinamică se explică prin caracterul nondinamic al pro- 
cesului desemnat de verbul predicat. După cum putem observa, partici- 
pantul reprezentat prin ființa umană este marcat printr-un nume în dativ, 
şi nu prin unul la cazul nominativ, aceasta deoarece are caracter pasiv. 

Construcţiile în cauză se formează cu ajutorul următoarelor verbe 
şi locuţiuni verbale: a-i arde (cuiva de ceva), a-i păsa (cuiva de ceva), 
a i se acri (cuiva de ceva), a i se apleca (cuiva de ceva), a-i părea bine / rău 
(cuiva de ceva) etc. 

În categoria enunţurilor deviante intră şi construcţiile cu structura 
Pr + C ind D + Sb. Pentru ele este specific următorul model semantic: 
Experimentator + sentiment + obiect: 

Îmi convine situaţia. Îmi prieşte clima de aici. Băiatului îi place sportul. 

Specificul construcţiilor de acest fel constă în faptul că subiectul lor 
este reprezentat printr-un nume în Nominativ cu trăsătura /inanimat/. 
În acelaşi timp, cel de al doilea nume din componenţa lor caracterizat 
prin trăsătura /uman/ apare în calitate de complement indirect. S-a pro- 
dus astfel o inversie, numele de persoană apare nu în poziţia subiectului, 
cum ar fi firesc, ci în poziţia obiectului indirect. Din clasa verbelor care 
pot constitui astfel de construcţii fac parte: a-i conveni, a-i displăcea, a-i 
plăcea, a-i prii, a-i repugna, a-i tihni. 

Din această categorie mai fac parte şi construcţiile cu structura Pr + 
Cd. + Sb: 

Mă doare capul / rana. Mă dor dinții / picioarele / toate oasele. Mă ustură 
ochii. Mă mănâncă palmele. Mă furnică spatele. Mă pasionează sportul. 

În construcţiile analizate numele marcat prin trăsătura /uman/ este 
la cazul Acuzativ, iar numele care denumește, de cele mai multe ori, o 
parte a corpului este în Nominativ, căpătând formal statutul de subiect. 
Faptul că numele de la urmă nu este un subiect în adevăratul sens al 
cuvântului poate fi demonstrat şi prin aceea că în limbă se atestă con- 
strucţii în care numele în Nominativ poate fi înlocuit printr-un nume la 
cazul Acuzativ cu prepoziţie: 

Mă doare în gât. Mă doare în piept. 

Exemplele analizate ne permit să concluzionăm că verbele descrise 
mai sus formează construcţii care denotă o puternică influenţă a seman- 
ticii lor lexicale asupra structurilor sintactice. Aceste verbe au capacita- 
tea de a funcţiona în calitate de centru predicativ al unui enunţ de cele 
mai multe ori în absenţa unui subiect realizat printr-un nume în Nomi- 
nativ. Ele sunt de două tipuri: 

a) verbe care formează construcţii cu subiect zero, vid şi 

b) verbe folosite în construcţii cu un nume definit prin trăsătura / 
uman/ la un caz oblic (D sau Ac). 

Numele cu trăsătura /uman/ desemnează un participant care este 
interpretat ca sediu al procesului nondinamic exprimat de verb. Aşadar, 
caracterul pasiv al acestui participant face ca el să fie desemnat printr-un 
nume la alt caz decât cazul Nominativ. Acest specific al lor se explică 
prin natura semantică a verbelor predicat. Verbele în cauză sunt, de 
regulă, verbe de stare, ceea ce înseamnă ca actantul lor reprezintă un par- 

ticipant pasiv, fiind exprimat printr-un nume la un caz oblic, şi nu în 
Nominativ, care este văzut drept caz folosit pentru desemnarea unui 
participant activ. 

În concluzie, vom menţiona că analiza structurilor de bază ale enun- 
ţurilor s-a bazat pe luarea în considerare atât a laturii lor sintactice, cât 
şi a celei semantice, prima dintre ele fiind pusă în evidenţă prin structu- 
ra formală a acestor unități comunicative (formele cuvintelor incluse şi 
relaţiile dintre aceste forme), iar cea de a doua având ca suport propri- 
etățile semantice şi structura actanţială a verbelor utilizate în calitate de 
predicat. O importanţă deosebită prezintă de asemenea relaţia stabilită 
între nucleul predicativ şi actanţii implicați de acesta. Trebuie precizat 
că descrierea structurilor de bază a enunţurilor s-a făcut în temei în 
termeni de semantică ceea ce permite explicarea legăturilor existente 
între aceste entități şi structura semantico-actanţială a verbului, rolurile 
semantice, pe de o parte, și realizările lor sintactice, pe de alta. 

În urma analizei întreprinse, au fost identificate patru tipuri de 
structuri de bază fiecare dintre ele cuprinzând mai multe subtipuri şi 
un anumit număr de modele semantice. Fiind strâns legate de seman- 
tica verbului, structurile de bază ale enunţurilor reprezintă o compo- 
nentă importantă a înţelegerii nu doar a mecanismului de producere 
şi de interpretare a enunţurilor, ci şi a modului de funcţionare a limbii 
în actul de comunicare. Precizăm că structurile de bază sunt aborda- 
te aici dintr-o „perspectivă derivaţională”, înțelegându-se prin aceasta 
faptul că orice structură de acest fel reprezintă o bază pentru constitu- 
irea ansamblului de variante discursiv-comunicative ale enunţului. În 
această ordine de idei, cercetările ulterioare ar trebui să aibă în vizorul 
lor proprietăţile paradigmatice ale variantelor discursiv-comunicative 
construite pe această schemă, prevăzând sistemul de realizări regulate 
şi restricţiile impuse de structurile de bază în procesul actualizării lor 
discursive. 


2. Modelarea semnificatului global al enunţului 


Descrierea enunţului în lingvistică are drept obiectiv principal explica- 
rea modului în care unei structuri i se asociază un sens. Spre deosebire de 
cuvânt, căruia i se atribuie o semnificaţie în urma unui act denominativ, 
enunţul ajunge să vehiculeze sensul respectiv fiind produs în cadrul unui 

act individual de comunicare întrunind anumite elemente constituente 
şi anumite operaţii enunţiative. Datorită acestui rol, actul de comunicare 
este văzut ca bază a procesului de producere / interpretare a enunţului. 

Analiza enunţului din perspectivă pragmatică implică luarea în con- 
siderare a relaţiilor stabilite între enunţ şi contextul lui comunicativ. În 
aceste condiţii, enunţul este definit ca fiind o unitate comunicativă care 
realizează o intenţie a locutorului, se raportează la un eveniment din 
realitate şi la o situaţie de comunicare, include o presupoziţie şi are un 
efect asupra interlocutorului. În felul acesta, structura pragmasemantică 
a enunţului este definită ca o entitate formată prin sinteza unor semnifi- 
caţii care sunt la originea lor de natură semantică şi pragmatică. 

Prin urmare, pentru identificarea straturilor de semnificaţie din 
latura de conţinut a enunţului este importantă înţelegerea modului de 
desfăşurare a actului de comunicare cuprinzând actul producerii enun- 
tului de către emițător şi interpretarea lui de către receptor. 


Structura actului de comunicare 


În procesul analizei, se face distincție între actul enunţării (actul de 
a spune ceva) și enunţ (ceea ce se spune). Din acest punct de vedere, 
enunţul este văzut ca produs, oral sau scris, al enunţării. 

Actul enunţării (numit şi act enunțiativ) este procesul care presupu- 
ne rostirea de către o persoană, în anumite circumstanţe, a unui enunţ 
adresat unui destinatar. Actul de comunicare verbală este descris ca un 
fenomen complex întrunind anumite elemente componente indispen- 
sabile şi caracterizat printr-o structură interacțională. 

Cel mai simplu model al actului de comunicare stipulează că transfe- 
rul informaţiei de la un participant (emițătorul) la altul (receptorul) are 
loc cu ajutorul unui mesaj prin intermediul unui canal de comunicare. 
Cu alte cuvinte, actul în cauză presupune cel puţin doi indivizi, care îşi 
vorbesc unul altuia conform următoarei reprezentări: 


emițător > mesaj > receptor 


În complexitatea manifestării sale, actul de comunicare verbal se 
defineşte însă printr-un număr mai mare de factori. Astfel, realizarea 
actului de comunicare implică existența următoarelor elemente com- 
ponente: participanţii la actul de comunicare (emițătorul și receptorul), 

coordonatele spațio-temporale ale cadrului de enunţare, adică locul şi 
timpul comunicării, codul comun atât emițătorului, cât şi receptorului, 
mesajul care codifică conţinutul informaţional transmis şi canalul de co- 
municare interpus între emițător şi receptor. 

În opinia celor mai mulţi cercetători, schimbul de mesaje bazat pe 
transferul de informaţie devine proces de comunicare numai în momen- 
tul în care emițătorul are intenția de a provoca asupra receptorului un 
efect oarecare. Astfel, pentru ca schema actului de comunicare să capete 
un caracter complet şi să reflecte esenţa lui ca proces comunicativ, este 
important ca ea să conţină elementul intenţional atribuit locutorului şi 
efectul produs de actul de comunicare asupra interlocutorului. 

Aşadar, comunicarea este înţeleasă ca un proces prin care un emi- 
țător transmite un mesaj către un receptor cu intenţia de a-i influenţa 
comportamentele ulterioare. 

În acelaşi timp, orice act enunțţiativ presupune o situaţie de comu- 
nicare, aceasta cuprinzând condiţiile concrete în care este produs un 
enunţ. Prin urmare, schema generală a comunicării ar trebui să includă 
şi alți doi factori care joacă un rol important în procesul comunicării, şi 
anume: situaţia de comunicare şi realitatea desemnată. 


XI Situaţia de comunicare DI] 


Contextul | 


Emiţătorul | > Mesajul / Textul |= Receptorul 


Codul | 


Situaţia denotată 


Foarte succint, elementele componente ale actului de comunicare ar 
putea fi descrise astfel. 

Emităţorul (vorbitor, locutor, transmițător, sursă); participantul care 
produce mesajul; cel care codifică şi transmite informaţia; are rol prin- 
cipal în actul de comunicare; este cel care spune „eu”; este numit şi „su- 
biect al enunţării”. 

Receptorul (destinatar; este numit ascultător, interlocutor în cazul 
comunicării orale sau cititor în comunicarea scrisă); participantul care 
primeşte mesajul; cel care receptează şi decodifică informaţia; este cel 
căruia i se spune „tu. 

Mesajul; produsul actului de comunicare constituit din elementele 
unui cod, adică secvenţa enunţiativă prin care se transmit informaţiile; 
asigură vehicularea informaţiei, descriind o stare de lucruri din lume şi 
raportându-se la un anumit context. 

Codul; sistem convenţional de semne şi reguli combinatorii prin 
care se produce mesajul; trebuie să fie cunoscut, în egală măsură, emiță- 
torului şi receptorului, pentru ca mesajul să se poată produce. 

Canalul; mediul prin este transmis mesajul. 

Contextul; cadrul spaţio-temporal în care se produce actul de co- 
municare; ansamblul de informaţii cunoscute atât de emițător, cât şi de 
receptor; favorizează codificarea şi înțelegerea mesajului. 

Evenimentul desemnat; situaţia, starea de lucruri din realitate descrisă 
în enunţ. 


Operaţiile enunţiative 


După cum am văzut, în contextul lingvisticii pragmatice, actul de 
comunicare verbală este definit ca un proces complex care implică cel 
puţin doi participanţi aflaţi în contact comunicațional nemijlocit. Ceea 
ce îi unește pe participanţii la actul de comunicare este interacțiunea lor, 
altfel spus, acţiunea de transmitere a mesajului, orientată de la partici- 
pantul care emite mesajul spre cel care îl recepționează. 

Cel mai important aspect de care trebuie să se ţină cont în legătură 
cu procesul de transmitere a mesajului este însă faptul că prin canalul de 
comunicare circulă doar latura sonoră a mesajului. Cât priveşte infor- 
maţia, pentru a putea fi transmisă în procesul de comunicare, ea trebuie 
să fie codificată de locutor şi decodificată de receptor. 

Aşadar, chiar dacă conținuturile exprimate prin mesaj sunt prezente 
atât la polul emiterii, cât şi la polul receptării, ele nu circulă în cadrul 
lanţului comunicativ emițător - mesaj - receptor, aşa cum se întâmplă 
cu latura sonoră sau grafică a mesajului. Prezenţa acestor conţinuturi se 
manifestă prin faptul că ele sunt codificate la polul emiterii și decodifi- 
cate la polul receptării. 

În felul acesta, analiza actului de comunicare din perspectivă prag- 
matică, acțională are în vedere distincţia dintre activităţile care au loc la 
polul emiterii şi cele care se produc la polul receptării. 

Cele două acțiuni opuse prin care se realizează actul de comunicare sunt: 

a) codificarea mesajului de către emițător (altfel spus, codarea conți- 
nuturilor prin semne); 

b) decodificarea mesajului de către destinatar (adică, decodarea 
semnelor prin identificarea conţinuturilor exprimate de acestea). 

Fiecare dintre operaţiile date se află în strânsă legătură cu un anumit 
element al actului de comunicare: codificarea este pusă în relaţie cu emi- 
țătorul, decodificarea cu receptorul. 

Cele prezentate mai sus sunt o dovadă a faptului că actul de comu- 
nicare nu poate fi caracterizat şi definit ca un proces mecanic de vehi- 
culare a sensurilor de la un participant la altul, ci ca un proces mult mai 
complex care cuprinde o serie de operaţii legate de activităţile de codare 
şi de decodare. 

În felul acesta, activităţile de codare şi decodare, în calitatea lor de 
repere fundamentale ale actului de comunicare, au un caracter complex, 
manifestându-se prin următoarele două operaţii enunţiative: 

a) atribuirea de semnificaţii; operaţie prin care elementelor constitu- 
tive ale enunţului le este asociat un sens; 

b) atribuirea de referenţi; operaţie care presupune stabilirea relației 
dintre cuvinte şi lucruri. 

Trebuie menţionat că aceste operaţii sunt caracteristice atât pentru actul 
de producere (codificare a informaţiei), cât şi pentru actul de interpretare 
(decodificare a informaţiei), ceea ce înseamnă că atât locutorul, cât şi inter- 
locutorul realizează pe rând, la cele două poluri, aceste operații. Totuşi, în 
esenţă, ele sunt de natură diferită deosebindu-se în mai multe privinţe. 

Astfel, în cazul locutorului operaţia atribuirii de semnificaţii are ur- 
mătoarea orientare: de la informaţia despre elementele extraverbale spre 
mijloacele verbale de codificare a informaţiei date. În cazul interlocuto- 
rului, direcția acestei operaţii are un sens opus: de la mijloacele verbale 
spre informaţia vehiculată de acestea. 

Examinat din această perspectivă, enunţul este unitatea comunica- 
tivă rostită de către un emiţător într-un anumit context, cu un anumit 
scop, fiind adresat unui receptor. 

În studiile de lingvistică de orientare pragmatică enunţul nu mai este 
definit ca o succesiune de unităţi lexicale combinate în conformitate cu 
regulile impuse de semantica şi sintaxa limbii. EI este văzut ca produs al 
enunțării reprezentând o realizare particulară a vorbitorului prin aplica- 
rea anumitor operaţii enunțţiative. 

Purtător al unei informaţii complexe, enunţul dispune de un sens con- 
stituit prin sinteza unor straturi de semnificaţie de natură diferită. Ele au 
la bază informaţii referitoare la evenimentul din realitate şi informaţii ce 
derivă din contextul producerii şi funcționării enunţului. În felul acesta, 
semnificaţiile date sunt identificate şi descrise prin raportare nu doar la 
mijlocelele de expresie, ci şi la elementele constituente şi la operaţiile im- 
plicate de actul de comunicare. Pentru delimitarea lor se impune luarea în 
considerare a factorilor constitutivi ai actului de comunicare şi a operații- 
lor enunțţiative aferente producerii şi interpretării enunţului. 

Modelul interacţional al enunţului elaborat de lingvistica pragmatică 
presupune corelarea structurii semantice a acestei unități comunicative 
cu factorii şi operaţiile implicate de actul de comunicare. Pornind de 
la acest principiu, structura semantică a enunţului poate fi descrisă în 
funcţie de următorii factori: 

e evenimentul din realitate desemnat; 

e forma logică a gândirii; 

e fondul de cunoştinţe comun celor doi interlocutori; 

e situaţia în care se desfăşoară actul de comunicare, aceasta cuprin- 
zând subiectul vorbitor şi circumstanţele în care are loc comunicarea; 

e aprecierea subiectivă (intelectuală, volitivă, emoţională) a celor 
comunicate prin enunț; 

e scopul comunicativ urmărit de locutor. 

Din acest punct de vedere, enunţul apare ca o unitate comunicativă 
care, descriind o stare de lucruri din realitate, își asociază anumite valori 
discursiv-comunicative generate ca rezultat al operaţiilor enunţiative 
din cadrul actului de comunicare. Fiind de natură discursiv-comunica- 
tivă, acestea de la urmă au menirea de a organiza informaţia referențială 
în vederea transmiterii ei către destinatar. 

Aşadar, în contextul analizei pragmatice, sensul enunţului reprezintă 
rezultatul codificării unor informaţii de natură referenţială, logică şi co- 
municativ-pragmatică. 

După modul în care sunt organizate, straturile de semnificaţie din 
structura semnificatului global al enunţului sunt de două tipuri: 

e straturi de semnificaţie care se definesc printr-o anumită structură. 
Aceste straturi sunt reprezentate prin structura referenţială, structura 
predicativă şi structura informaţională ale enunțului; 

e straturi de semnificaţie de tip componentă. Delimităm următoarele 
componente semantico-pragmatice: componenta deictică, componenta 
modală şi componenta ilocuţionară ale enunţului. 

Structura referenţială este o structură de tip semantic reprezentând 
rezultatul raportului stabilit între enunţul semn şi realitate denotată. 
La nivelul acestei structuri, enunţul codifică informaţia despre eve- 
nimentul din realitate care apare în calitate de referent al enunţului. 
Unităţile minime ale acestei structuri sunt predicatul semantic, ac- 
tanţii implicaţi de acesta şi circumstanţele în care se desfăşoară eve- 
nimentul dat. 

Următoarele două straturi, structura predicativă şi structura infor- 
mațională, care sunt de natură logico-sintactică şi, respectiv, discursivă, 
comunicativ-pragmatică, au rolul de a organiza informaţia referențială 
în vederea transmiterii ei către destinatar. 

Structura predicativă are rolul de a încadra structura referenţială a 
enunțţului într-o schemă binară, alcătuită dintr-un subiect (obiectul des- 
pre care se comunică ceva) şi un predicat (ceea ce se comunică despre 
acesta, caracteristica atribuită subiectului). 

Prin structura informaţională sau comunicativă, suprapusă peste 
primele două straturi de semnificaţie, informaţia referenţială este struc- 
turată în conformitate cu modul de desfăşurare a comunicării umane de 
la cunoscut spre necunoscut. Informaţia este comunicată de enunţ fiind 
distribuită în următoarele două secvenţe: tema (secvenţa purtătoare a 
informaţiei vechi, date, cunoscute) şi rema (secvenţa purtătoare a infor- 
maţiei noi, necunoscute). 

Tabelul de mai jos prezintă straturile de semnificație ale enunţului, 
unitățile lor minime şi corelaţia dintre acestea. 

Planurile structurii semantice a enunțului 


1. Planul referenţial 2. Planul categorial 3. Planul enunţiativ 
(semantic) (logico-sintactic) (discursiv) 

Structura referențial- Structura Structura 
semantică predicativă informațională 


reprezintă o descriere | organizează conținutul seman- | organizează conţinu- 

prin intermediul enun- | tic al enunţului în conformitate | tul semantic al enun- 

ţului a evenimentului | cu structura binară a gândirii | ţului prin raportare la 

din realitate universul conversaţi- 

onal comun celor doi 
interlocutori 


Unităţile minimale și corelaţia lor 


actanții | predicatul |circum-| subiectul | predicatul logico- tema rema 
semantic |stanțele sintactic 


Pe lângă cele trei strawturi de semnificaţie organizate sub forma unor 
structuri, enunţului îi sunt asociate următoarele componente semantice: 

e componenta deictică (sau categoria localizării situaționale); asi- 
gură ancorarea enunţului în situaţia de comunicare, având rolul de a 
localiza conţinutul enunţului prin raportare la instanţele de discurs 
(emițătorul, receptorul) şi la circumstanţele comunicării (timpul şi mo- 
mentul enunţării); 

+ componenta modală; codifică atitudinea locutorului în raport cu 
cele comunicate reprezentând o apreciere emoţională, intelectuală sau 
volitivă a celor descrise prin enunţ; 

e componenta ilocuționară (sau forţa ilocuţionară); are menirea de 
a preciza scopul cu care este folosit enunţul de către locutor, exprimă 
deci finalitatea comunicativă a enunţului; în sfârşit, componenta afec- 
tiv-expresivă, care exprimă trăirile (pozitive sau negative) ale emițăto- 
rului în raport cu cele comunicate prin enunţ. 

Acestea sunt structurile şi componentele semantico-pragmatice din 
componenţa semnificatului global al enunţului care se constituie prin 

codificarea informaţiilor datorate raportării enunţului la evenimentul 
desemnat şi la factorii implicaţi de actul de comunicare. După natura 
lor, aceste straturi de semnificaţie pot fi sistematizate în felul următor: 

+ un strat de semnificaţie referenţial-semantică: structura referen- 
țială; are ca element corelativ evenimentul, starea de lucruri din realitate 
desemnată; 

e două straturi de semnificație de natură logico-sintactică: struc- 
tura predicativă şi componenta modală; sunt dependente de natura lo- 
gico-cognitivă a comunicării verbale; 

e trei straturi de semnificaţie discursiv-comunicativă: structura 
informaţională, componenta deictică, componenta ilocuţionară; sunt 
dependente de contextul comunicativ şi de caracterul intențional al co- 
municării verbale. 


3. Tripla organizare a structurii pragmasemantice a enunțului 
şi variantele discursive determinate de reorganizarea structurii 
lui referenţiale 


Structura referenţială a enunțului 


Structura referenţială a enunțului reprezintă descrierea unui eveni- 
ment, a unei stări de fapt din lumea reală. Prin unităţile sale minime 
structura în cauză indică elementele constituente şi rolul lor în cadrul 
evenimentului despre care vorbeşte locutorul. 

În planul analizei lingvistice, structura referenţială a enunţului con- 
stituie semnificația comună mai multor enunţuri care, descriind acelaşi 
eveniment, diferă între ele prin anumite valori de natură discursiv-co- 
municativă. Ilustrarea acestui fenomen poate fi realizată analizând 
enunțurile de mai jos: 

1. Mâine va fi o vreme frumoasă. 

2. Poate mâine va fi o vreme frumoasă. 

3. E bine că mâine va fi o vreme frumoasă. 

4. El lucrează bine. 

5. El lucrează bine? 

6. Să lucreze bine! 

Primele trei enunţuri au în comun faptul de a descrie starea vremii 
în ziua următoare celei în care are loc comunicarea. Ele se diferențiază 

prin valorile modale asociate conţinutului lor referenţial, comunicând, 
astfel, o informaţie care este sigură în (1), nesigură în (2) şi o informaţie 
caracterizată sub aspectul evaluării apreciative în (3). 

Următoarele trei enunţuri descriu modul de a lucra al unei persoane. 
De această dată conţinutul referenţial, care constituie obiectul comun 
al acestor enunţuri, este prezentat sub forma unei afirmaţii în (4), unei 
interogaţii în (5) sau ca un îndemn în (6). Anume conţinutul comun 
reprezintă informaţia care constituie structura referenţială a enunţurilor 
în cauză 


Unităţile minime ale structurii referenţiale a enunțului 

Evenimentul despre care este vorba în enunţ se caracterizează prin- 
tr-o structură complexă. De cele mai multe ori, stările de lucruri de- 
scrise au la bază relaţia dintre un obiect şi forma lui de manifestare sau 
interconexiunea dintre două sau mai multe elemente: 

Astăzi cerul este senin. 

Pisica prinde șoareci prin hambar. 

În structura evenimentelor desemnate prin enunţurile de mai sus, 
identificăm următoarele elemente constituente: obiectele (cerul, pisica, 
șoareci), semnele dinamice sau statice (este senin, prinde) şi circumstan- 
tele (astăzi, prin hambar). 

Așadar, evenimentele din realitate sunt constituite din următoarele 
tipuri de elemente: 

e obiectele; sunt definite ca entităţi autonome, care se caracterizează 
prin anumite trăsături; 

e semnele dinamice sau statice; reprezintă acțiuni, stări, relaţii, în- 
suşiri. Spre deosebire de obiecte, care au o existenţă de sine stătătoare, 
semnele totdeauna aparţin sau se stabilesc între anumite obiecte, deci 
sunt, într-un fel sau altul, legate de acestea de la urmă; 

e circumstanţele (modul, timpul, locul etc.) în care se produc acţiunile 
sau există anumite caracteristici atribuite participanţilor la evenimente. 

În structura enunţului elementele componente ale evenimentului 
desemnat sunt reprezentate prin unităţile minime ale structurii lui refe- 
renţiale. Ele sunt de trei tipuri: 

e actanții semantici; desemnează participanţii la evenimentul de- 
semnat de enunţ; 

e predicatul semantic; exprimă procesele realizate de participanţi, 
proprietăţile atribuite acestora sau relaţiile stabilite între ei; 

e circumstanţele; semnifică timpul, locul, modul şi alte împrejurări 
în care se desfăşoară procesul ori se manifestă o anumită proprietate, 
stare, relaţie. 

Se ştie că la bază structurii referenţiale a enunţului se află structura 
actanţială a verbului. În funcţie de semantica sa lexicală, fiecare verb 
se caracterizează printr-o anumită grilă actanţială, indicând numărul şi 
rolurile atribuite actanţilor implicaţi. Datorită acestei afinități, structura 
referenţială a enunţului poate fi descrisă în termenii relaţiilor stabilite 
între predicatul semantic și actanţii semantici, indicându-se circum- 
stanţele în care se produce evenimentul respectiv. Astfel, structura refe- 
renţială a enunţului este prezentată cu ajutorul formulei care urmează: 


Structura referențială = predicatul semantic + actanţii + circumstanțele 


Drept exemplu a modului în care verbul determină prin structura sa 
actanţială structura enunțului poate fi adus verbul a da. Este un verb tri- 
valent care implică următorii trei actanţi: un actant, realizat ca subiect, 
indică participantul care realizează acţiunea, și alți doi actanţi expri- 
maţi printr-un complement direct şi un complement indirect, desem- 
nând obiectul care suferă efectul acțiunii şi, respectiv, participantul în 
favoarea căruia se realizează acţiunea. Datorită acestor trăsături seman- 
tico-valenţiale verbul în cauză se utilizează în următoarea construcţie 
triactanţială: 

Profesorul i-a dat elevului o carte. 

Structura referenţială a acestui enunţ ar putea fi descrisă cu ajutorul 
formulei care urmează: 

ACTANTI + ACŢIUNE + ACTANT2 + ACTANT3 


Predicatul semantic 


Predicatul semantic este elementul central al structurii referenţiale 
a enunțţului. El desemnează entitatea care constituie nucleul oricărui 
eveniment descris prin intermediul enunțului, și anume: acțiunea, sta- 
rea, însuşirea atribuite obiectelor sau relaţia stabilită între două sau mai 
multe obiecte. La nivelul enunţului, predicatul este realizat printr-un 
verb sau printr-o altă parte de vorbire (substantiv, adjectiv) utilizată în 
poziție predicativă. 

Actanţii semantici 

Actanţii semantici (denumiți şi roluri semantice, roluri actanţiale, 
cazuri profunde) sunt constituenţii enunţului care desemnează partici- 
panţii la evenimentul din realitate descris de enunţ. În structura enun- 
tului, actanţii reflectă rolul îndeplinit de fiecare participant în cadrul 
evenimentului. Ei sunt definiţi în raport cu „acţiunea, „starea” sau 
„procesul” denumite de predicat, reprezentând, astfel, expresia relaţiei 
semantice pe care determinantul respectiv o are cu predicatul semantic. 

Sub aspect semantic, se delimitează mai multe subspecii de actanţi, 
al căror statut depinde de specificul semantic al centrului predicativ, 
dar şi de semantica numelui utilizat cu acest rol. Cei mai frecvenți 
actanţi din structura enunţului sunt: participantul care realizează pro- 
cesul (agentul), participantul care suferă efectul procesului (pacien- 
tul), participantul în beneficiul / în defavoarea căruia se face acţiunea 
(beneficiarul), instrumentul cu ajutorul căruia se realizează procesul 
(instrumentul) etc. 

În enunţ, actanţii sunt exprimaţi prin substantive sau prin alte părți 
de vorbire substantivizate. La nivelul structurii sintactice, ei sunt actua- 
lizaţi ca subiect sau prin intermediul unui complement necircumstanţial 
(complement direct, indirect, de agent, de asociere, instrumental etc.). 

Actanţii semantici au făcut obiectul multor controverse în ce priveşte 
numărul, natura şi chiar existența lor. Inventarul actanţilor diferă, une- 
ori într-o măsură foarte mare, de la un autor la altul. Astfel, pornind 
de la nuanțele semantice caracteristice actanţilor, precum şi de la tră- 
săturile numelui ce poate apărea în poziţiile date şi relaţia lui cu verbul 
predicat, lingviştii delimitează următoarele tipuri de actanți. 

1. Agentul este actantul care inițiază şi realizează acțiunea exprimată 
de verb: 

Sportivul aleargă pe stadion. Sătenii își strâng recolta. 

Din perspectivă componențţială, Agentul prototipic se defineşte prin ur- 
mătoarelor trăsături: /intenționalitate/, /sursă proprie de energie/, /control/, 
/eficiență/. Este evident că trăsăturile menţionate reclamă exprimarea ac- 
tantului în cauză printr-un substantiv marcat drept /uman/. Doar omul este 
înzestrat cu voinţă, fiind capabil să iniţieze în mod conştient şi să realizeze o 
acțiune despre care putem spune că este volitivă şi intenţională: 

Elevul a rupt o foaie din caiet. 

Tot agent ar trebui considerat şi actantul realizat prin substantive cu 
trăsătura /animat nonuman/: 

Păsările zboară. Lupul a omorât o căprioară. 

2. Forţa este actantul care funcționează ca declanșator al unei acți- 
uni, al unui proces. În calitate de Forţă apare un fenomen natural, care 
nu manifestă intenţie şi nici voinţă. Prin urmare, Forţa poate fi la origi- 
nea unei acțiuni sau stări, însă nu o poate controla: 

Vântul rupe crengile copacilor. Furtuna a răsturnat arborii la pământ. 
Gerul a distrus plantele. Cutremurul a dărâmat clădirea. 

3. Experimentatorul este actantul denumind participantul care apa- 
re ca sediu al unui proces psihologic sau care resimte efectul unui proces 
psihologic: 

Călătorii au văzut în depărtare munţii. Băiatul s-a speriat de un șarpe. 

Trăsătura obligatorie pentru participantul care funcţionează ca expe- 
rimentator este /percepere senzuală sau emoţională/. Astfel, în poziţia Ex- 
perimentatorului apare un nume animat, caracterizat, de cele mai multe 
ori, prin trăsătura /uman/. 

4. Stimulul este actantul care indică factorul ce provoacă o percepţie 
sau un sentiment: 

Copiii i-au înveselit pe bunici. Vestea m-a întristat. 

Actantul în cauză poate fi exprimat atât printr-un nume animat mar- 
cat, în special, prin trăsătura /uman/, cât şi printr-un nume non ani- 
mat. Fl este cerut de un verb tranzitiv care exprimă cauzarea unei stări 
emoţionale (sentimente, emoţii, dispoziţii de natură afectivă). La nivel 
sintactic, este realizat ca subiect: 

Scrisoarea ta m-a bucurat nespus de mult. Arta îl emoţionează pe om. 
Eșecul l-a înfuriat. 

5. Tema este un actant semantic definit prin mai multe valori, având 
ca trăsătură dominantă caracterul static, non dinamic. Tema poate fi 
reprezentată prin următoarele entități: 

e entitate caracterizată sub aspect calitativ, cantitativ sau în planul 
localizării în spaţiu ori în timp: 

Cartea este interesantă. Mihai locuieşte la ţară. Ploaia a ținut trei zile. 

e entitate care se află într-o anumită stare sau trece dintr-o stare 
în alta: 

Copilul doarme. Starea bolnavului s-a înrăutățit. Fructele s-au copt. 
Creanga s-a rupt. Se schimbă vremea. 

e entitate implicată într-o relaţie: 

Lucrarea cuprinde trei capitole. Aceste sarcini depăşesc puterile lui. 

6. Pacientul reprezintă participantul animat care suportă efectul 
unei acțiuni realizate de un participant activ: 

Sătenii au prins un hoţ. Vânătorul a împuşcat un iepure. 

Pacientul se întâlneşte în construcțiile biactanţiale cu un verb tran- 
zitiv. El este compatibil şi coocurent cu rolul de Agent. Aceasta înseam- 
nă că Pacientul implică existenţa unui participant (Agentul, de cele mai 
multe ori) care ar realiza acţiunea ce se răsfrânge asupra lui. 

7. Obiectul este participantul asupra căruia se răsfrânge acțiunea 
unui Agent sau a unei Forțe. Fiind asemănător cu Pacientul, Obiectul se 
deosebeşte de acesta prin faptul că este un participant inanimat: 

Băiatul a spart geamul cu mingea. Inginerul a refăcut proiectul. Furtuna 
a distrus acoperișul casei. 

8. Perceptivul este actantul care reprezintă obiectul unui proces de 
natură psihică, în special al unei percepții senzoriale: 

Marinarii au văzut la orizont țărmul. Am simțit un miros minunat de 
trandafiri. 

9. Beneficiarul este actantul care exprimă ființa afectată indirect de 
proces arătând în beneficiul sau în detrimentul cui se realizează acțiunea: 

Bunicul i-a adus nepotului un cadou. Polițistul i-a retras şoferului per- 
misul de conducere. 

Fiind participantul care trage foloase sau care are de suferit în urma 
procesului, Beneficiarul se realizează printr-un nume marcat, de cele 
mai multe ori, prin trăsătura /animat/. 

10. Comitativul indică participantul care se asociază agentului în 
realizarea acțiunii: 

Ion a plecat la școală cu prietenul său. 

11. Instrumentul exprimă mijlocul folosit de agent pentru realizarea 
acțiunii desemnate de verb: 

Mama taie pâinea cu cuțitul. 

Instrumentul este reprezentat, de regulă, printr-o entitate non ani- 
mată, controlată de un agent. Într-o interpretare mai largă, rolul seman- 
tic Instrument poate fi reprezentat printr-un lucru, printr-o ființă care 
serveşte drept intermediar sau chiar printr-o acţiune care face posibilă 
realizarea unei alte acţiuni: 

Elevul desenează cu creionul. El a reuşit în viaţă datorită părinţilor. El 
a scăpat de sărăcie prin muncă / muncind. 


Clasificarea actanţilor semantici 


Actanţii sunt clasificați în funcție de mai multe criterii. O clasifica- 
re frecvent întâlnită prevede gruparea actanțţilor în funcţie de poziția 
lor față de verbul predicat (L. Tesniere). Din acest punct de vedere, se 
delimitează următoarele specii de actanți: 

e  actanţii care corespund subiectului (primul actant): Agentul, Forţa, 
Experimentatorul, Stimulul, Tema / Descriptivul, Posesorul etc. 

e  actanțţii care corespund obiectului direct (al doilea actant): Pacien- 
tul, Obiectul, Rezultativul, Perceptivul etc. 

e  actanţii care corespund obiectului indirect, dar şi altor comple- 
mente necircumstanţiale (al treilea actant): Beneficiarul, Comitativul, 
Instrumentul / Mijlocul etc. 

În contextul unei astfel de clasificări se ţine cont de realizările prototi- 
pice ale actanţilor respectivi. Această corespondenţă între actanţii seman- 
tici şi părțile de propoziţie prin care aceştia sunt actualizați poate fi uneori 
încălcată. Situaţia aceasta este posibilă în cazul structurilor sintactice deri- 
vate, dar şi sub influența semanticii lexicale a verbelor predicat. 

Rolurile semantice din poziţia primului actant 

Actanţii din această categorie sunt utilizaţi prototipic la nivelul structurii 
sintactice în poziţia subiectului. Trăsătura esenţială a acestor actanţi rezidă 
în faptul că ei se află la originea evenimentului, a stării de lucruri descrise de 
enunț, altfel spus, reprezintă punctul de pornire al acestora. Tabelul de mai 
jos rezumă trăsăturile actanţilor care pot apărea în această poziţie. 


Actantul Definiţia Realizarea Exemplu 
sintactică 
Agentul - participantul care e subiect (în con- |e Pisica a prins un 

inițiază şi realizează strucţii active) şoarece. 
acţiunea e complement 
— trăsături: intenţio- de agent (în con- |e Șoarecele a fost 
nalitate, sursă proprie |strucţii pasive) | prins de pisică. 
de energie, control, 
eficiență 

Forţa - factorul, entitatea e subiect e Valurile lovesc în 
care provoacă un pro- |e complement de | mal. 
ces, un eveniment agent e Clădirea a fost 
distrusă de cutre- 
mur. 
Experi- - fiinţa care resimte e subiect e Ion a observat o 
mentatorul | efectul unui proces e complement corabie la orizont. 
psihologic direct e Vestea l-a abătut 
e complement pe lon. 
indirect + Îmi place teatrul. 
Stimulul |- factorul care provoa- | subiect Dispariţia lui ne-a 
că o percepție sau un întristat pe toți. 
sentiment 
Tema e obiectul caracterizat | subiect e Cartea este intere- 
într-o anumită privință santă. 
(Descriptivul) e Părinții mei locu- 
e obiectul care se află iesc la țară. 
într-o anumită stare e Ploaia a ținut trei 
sau trece dintr-o stare zile. 
în alta 
e obiectul implicat 
într-o relaţie 


Rolurile semantice din poziţia celui de al doilea actant 


Determinanţii din poziţia celui de al doilea actant desemnează, de 
regulă, participanţii care suportă efectele acţiunii realizate de partici- 
pantul activ. Fiind implicaţi în desfăşurarea evenimentului, aceştia au 
caracter non dinamic, pasiv, ei nu inițiază și nici nu controlează în vreun 
fel acţiunea desemnată de verbul predicat. Actanţii în cauză sunt ele- 
mente constituente ale unor construcţii biactanţiale sau triactanţiale. 

O descriere succintă a rolurilor semantice din poziţia celui de al doi- 
lea actant este prezentată în tabelul care urmează. 


Realizarea sintactică 
- entitatea care suportă |e complement direct | Cânele l-a 
acțiunea agentului, (în construcţiile muşcat pe băiat 


fiind exprimat active) de picior. 


Actantul 
Pacientul 


Definiţia Exemplu 

printr-un nume cu tră- 
sătura +animat 


e subiect (în con- 
strucţiile pasive) 


e Băiatul a fost 
muşcat de un 
câine. 


Obiectul 


— entitatea care supor- 
tă acțiunea agentului 
(rezultă, se modifică 
sau este distrus în urma 
acțiunii), fiind exprimat 
printr-un nume cu tră- 
sătura /inanimat/ 


complement direct 


Bombele au dis- 
trus clădirea. 


Percepti- 
vul 


- obiectul unui eveni- 
ment psihologic 


complement direct 


Marinarii au 
văzut la orizont 
o corabie. 
Comportamentul 
lui mă uimeste. 


Rolurile semantice din poziția celui de al treilea actant 


Rolurile semantice care ocupă poziția celui de al treilea actant sunt 
Beneficiarul, Comitativul, Instrumentul. De menționat că rolurile seman- 
tice cuprinse în această categorie sunt eterogene atât sub aspect seman- 
tic, cât şi sintactic, astfel încât gruparea lor împreună nu se explică decât 
prin necesități de ordin teoretic. 


Actantul Definiţia Realizarea Exemplu 
sintactică 

Beneficiarul |- participantul în comple- | Le-a adus copiilor 
beneficiul sau în ment cadouri. 
detrimentul căruia se | indirect 
realizează acţiunea 

Comitativul |- participantul care se | comple- |e A plecat la mare împreu- 
asociază agentului în | ment nă cu familia sa. 
realizarea acțiunii sau | indirect | e Certificatul se eliberează 
care este asociat cu împreună cu echipamentul. 
obiectul unei acțiuni 

Instrumentul | - mijlocul prin care |comple- | I-am legat rana cu un 
se realizează un ment bandaj. 
proces indirect | Geamul a fost spart cu o 

piatră. 

Descrierea şi tipologia actanţilor prezentate mai sus se bazează pe un 
număr relativ mic de trăsături, de fapt, pe cele mai generale. Constatăm 
astfel că pentru caracterizarea actanţilor sunt relevante, în primul rând, 
trăsăturile semantico-valenţiale ale verbului şi trăsăturile semantice ale 
numelor care apar în poziţie actanţială. 


Circumstanţele 


Circumstanţele sunt rolurile semantice care exprimă localizarea spa- 
ţială ori temporală a unui proces, a unei stări de lucruri sau diferite ca- 
racteristici modale ale procesului desemnat de verb. 

Locativul sau localizatorul este circumstanța care exprimă situarea 
spaţială a evenimentului descris în enunţ (spaţiul determinat, punctul 
de plecare, direcţia, distanța străbătută şi limita spaţială): 

Pasărea s-a aşezat pe o creangă. Soarele se ridică deasupra orizontului. 

Temporalul este circumstanţa care exprimă momentul acţiunii sau 
durata de desfăşurare a acţiunii sau de manifestare a stării ori a unei 
caracteristici: 

Mâine cerul va fi mai mult noros. 

Modalul este circumstanţa care exprimă o caracteristică a procesului, 
mai exact, felul cum se desfăşoară o acţiune sau cum se prezintă o însușire: 

Trenul merge încet. Ion lucrează cu tragere de inimă. A rupt pâinea 
în două. 

Circumstanţele, spre deosebire de actanţi, manifestă un grad mai 
scăzut de dependenţă față de predicatul semantic, având, de cele mai 
multe ori, statutul de determinanţi externi sau facultativi. Se întâlnesc 
însă și verbe pentru care circumstanţele sunt obligatorii. Astfel, pe lângă 
unele verbe cu sensul de localizare (a se afla, a amplasa, a se găsi, a iz- 
voriî, a locui, a (se) plasa a rămâne, a sălășlui) sau de mişcare (a ajunge, 
a intra, a ieși, a se îndrepta) locativul poate avea caracter obligatoriu fă- 
când parte din schema actanţială a verbului. Există, de asemenea, verbe 
pe lângă care este obligatoriu temporalul (a data, a dăinui, a dura) sau 
modalul (a se comporta, a proceda, a se purta). Enunţurile construite cu 
astfel de verbe fără exprimarea circumstanțelor sunt incomplete, deci 
incorecte: 

*Ion locuiește. *Fructele provin. *Textul datează. *Dinozaurii au trăit. 
*Ion se comportă. “Inelul valorează. *Sacul cântărește. 

În afară de cele menţionate există şi alte specii de circumstanţe. Aces- 
tea exprimă diferite raporturi logico-semantice precum scopul, cauza, 
condiţia. Scopul este circumstanţa care exprimă finalitatea desfăşurării 
unui proces. Cauza este circumstanța care exprimă motivul realizării 
unei acțiuni sau al apariţiei unei stări. Condiţia este circumstanţa care 
exprimă ipoteza de a cărei îndeplinire depinde realizarea unei acţiuni 
sau existenţa unei stări ori însușiri. 


Structura predicativă a enunţului 


Structura predicativă a enunțului este un strat de semnificaţie de natură 
conceptual-procedurală. Fa are rolul de a organiza informaţia referenţială 
în vederea comunicării acesteia către interlocutor. Datorită structurii pre- 
dicative enunţul desemnează evenimentul din realitate ca fapt de gândire, 
adică structurat și organizat în conformitate cu forma logică a gândirii. 

Această structură reprezintă o manifestare a relaţiei stabilite de gân- 
dire între obiectul comunicării şi însuşirea care i se atribuie. Operația 
enunțiativă prin care în semnificaţia enunțului se instituie o structură 
de natură logică este predicaţia. Actul de predicaţie reprezintă o primă 
etapă de organizare a informaţiei comunicate de vorbitor prin interme- 
diul enunţului. 

După cum am văzut, la temelia semnificatului global al enunţului 
se află structura referenţială reprezentând reflectarea generalizată a 
unui eveniment, a unei stări de lucruri din realitate. În continuare 
informaţia referenţială este organizată în conformitate cu structura 
binară a judecății. În acest caz, unul dintre actanţii implicaţi de verb 
este selectat pentru rolul de subiect (desemnează obiectul comunicării), 
celelalte elemente având rolul de predicat (exprimă caracteristica 
atribuită subiectului). 

Modalitatea de suprapunere a structurii predicative peste structura 
referenţială poate fi ilustrată analizând enunţurile care urmează. 


1. Medicul îi tratează pe bolnavi. 

2. Ploaia a stins incendiul. 
Enunţurile: 3. Mingea a spart geamul. 

4. Fructele se coc la soare. 

5. Vremea este frumoasă. 

Organizarea semantică a enunţului: 


1. Agent - Acțiune - Pacient 
2. Forță - Proces — Obiect 
a) la nivelul structurii referențiale: |3. Instrument- Proces - Obiect 
4. Temă — Devenire - Condiţie 
5. Temă — Caracteristică 
t t 
b) la nivelul structurii predicative: Subiect Predicat 


Observăm că fiecare dintre enunțurile de mai sus se defineşte prin- 
tr-o structura referenţială proprie. În acelaşi timp, din perspectiva 
structurii predicative, ele sunt segmentate în conformitate cu aceeaşi 
schemă: Subiect - Predicat. Dintre participanţii la evenimentele descri- 
se de aceste enunţuri, vorbitorul alege pentru rolul de subiect al comu- 
nicării un anumit actant. În enunţurile analizate aceştia se definesc prin 
următoarelor roluri tematice: agent, forță, instrument, temă. Astfel, deşi 
actanţii din poziţia subiectului diferă sub aspect semantic, ei au la ni- 
velul structurii predicative același rol: obiect al comunicării. Pe de altă 
parte, în poziția predicatului sunt plasate grupurile verbale constituite 
din lexemele caracterizate prin trăsăturile semantice: acţiune, proces, 
devenire, însușire, la care se adaugă determinanţii acestora. 

Aşadar, informaţia codificată la nivelul structurii predicative a enun- 
tului poate fi explicitată cu ajutorul expresiilor: „Obiectul comunicării 
mele este...” şi „El se defineşte prin următoarea caracteristică”. De aici 
ar trebui să deducem că predicaţia, care asigură corelaţia structurii re- 
ferenţial-semantice a enunţului cu forma logică a gândirii, reprezintă 
operaţia enunţiativă cuprinzând următoarele două subacte: 

a) selectarea şi plasarea în poziţia iniţială de obiect al comunicării a 
unuia dintre actanți şi 

b) atribuirea unei caracteristici subiectului; în urma acestui subact 
cele două unităţi ale structurii predicative sunt puse în legătură unul cu 
celălalt. 

Trebuie precizat că predicaţia reprezintă ceva mai mult decât un sim- 
plu act al combinării unui nume care semnifică un obiect al gândirii cu 
un predicat prin care celui dintâi i se atribuie o caracteristică. Datorită 
predicaţiei enunţul nu doar descrie un eveniment, el comunică ceva în 

legătură cu acesta. Prin actul de predicaţie enunţul se constituie într-o 
unitate care afirmă sau neagă existenţa unei însuşiri atribuite obiectului 
comunicării. În felul acesta, a atribui un semn subiectului cu ajutorul 
predicatului echivalează, de fapt, cu a realiza o aserțiune. 

Doar la această etapă putem vorbi de o unitate de limbă utilizată 
pentru realizarea unui scop comunicativ. Conchidem astfel că predica- 
ţia are un rol constitutiv pentru enunț ca unitate comunicativă. 

Rolul predicaţiei în constituirea enunțului ca mijloc de transmitere 
a unei informaţii poate fi demonstrat clar comparând exemplele de mai 
jos, ele având menirea de a face distincție între unităţile denominative 
şi cele comunicative: 

Zăpadă albă vs. Zăpada este albă. 

Nu e greu de observat că, sub aspectul conţinutului referenţial, uni- 
tățile citate mai sus sunt echivalente. Ele se deosebesc însă în ce priveşte 
modul în care acest conţinut este organizat în vederea comunicării lui 
către interlocutor. 

Aşadar, predicaţia este operația enunţiativă care asigură conversiunea 
structurilor semantice (folosite pentru a descrie evenimentul din realita- 
te) în structuri cu rol comunicativ (utilizate cu scopul de a enunţa un gând 
încheiat despre un eveniment din realitate). Trecerea de la denominaţie la 
comunicare prin intermediul predicaţiei poate fi descrisă astfel: 


Desemnare | + | Predicaţie | = | Aserţiune| 


Examinarea acestui lanţ din direcție opusă denotă că a face o afir- 
maţie cu ajutorul unui enunţ asertiv implică delimitarea, în structura 
enunţului, a elementului care reprezintă obiectul comunicării şi a ceea 
ce se comunică în legătură cu acesta. 


Unităţile minime ale structurii predicative 


Structura predicativă a enunţului are, la fel ca şi judecata logică, un 
caracter binar. Ea include două unităţi minime: subiectul şi predicatul. 
Trăsăturile distinctive ale acestor unități pot fi relevate clar atunci când 
ele sunt descrise din perspectivă funcțională, adică sub aspectul funcţiei 
îndeplinite în structura enunţului. 

Subiectul este constituentul care identifică obiectul comunicării, 
adică entitatea despre care în enunţ se spune ceva. Fiind un element 
cu funcţie de identificare, subiectul trimite la un referent. El reprezintă 

punctul de la care porneşte gândirea în formularea unei judecăţi, expri- 
mate cu ajutorul unui enunţ. 

Predicatul este termenul care atribuie o caracteristică subiectului, 
deci spune ceva despre obiectul comunicării. El îndeplineşte o funcţie 
comunicativă, transmițând o informaţie în legătură cu obiectul comuni- 
cării. Funcţionând ca element descriptiv, predicatul asigură capacitatea 
asertivă a acestei unități comunicative. Predicatul, care enunță ceva în 
legătură cu o entitate, constituie punctul de sosire al comunicării. 

O trăsătură importantă a celor două unități ale structurii predicative 
rezidă în faptul că ele au un caracter relațional, în sensul că ele nu pot fi 
concepute una fără cealaltă. Astfel, semnificaţia subiectului se defineşte 
prin raportare la un anumit semn care îi este atribuit de predicat, iar sem- 
nificaţia acestuia de la urmă se explică prin raportare la subiect. Acest ra- 
port reiese şi din definițiile lor: în definiţia fiecăreia dintre cele două uni- 
tăți minime ale structurii predicative se face referinţă la funcţia corelativă. 


Variantele discursive ale enunţului determinate de actul 
predicativizării 

Variantele discursive ale enunțului de acest tip pot fi analizate exa- 
minându-se raportul stabilit între două dintre structurile delimitate în 
latura de conţinut a enunțului, şi anume structura referențială și struc- 
tura lui predicativă. 

Se ştie că, spre deosebire de structura predicativă bazată pe opoziţia 
subiect - predicat, structura referenţială are un caracter complex cu- 
prinzând un număr mai mare de unități minime (predicatul semantic, 
actanţii semantici, circumstanţele). În felul acesta, relaţiile dintre funcţi- 
ile de subiect şi predicat şi rolurile semantice nu sunt univoce. 

Trebuie spus că ambele structuri se caracterizează printr-o anumită 
orientare, ceea ce implică existenţa unui punct de plecare. La nivelul 
structurii referenţiale, acesta este unul dintre actanţi, iar la nivelul struc- 
turii predicative este subiectul. Corelaţia dintre aceste structuri rezidă 
astfel în alegerea unui actant pentru poziţia de subiect al comunicării. 

După cum demonstrează faptele de limbă, participantul care este se- 
lectat pentru poziţia de subiect poate avea diverse roluri tematice. Astfel, 
funcţiile semantice de bază care pot apărea în poziţia subiectului sunt: 

- Agentul: Avionul zboară. Vânătorul a împușcat un iepure. 

- Forța: Vântul mişcă frunzele. Furtuna a scufundat corabia. 

- Tema: Hârtia e albă. Apele line sunt adânci. Tabloul atârnă pe perete. 

Observăm că cele mai multe şanse de a ajunge în poziţia subiectului 
au participanţii cu trăsătura /dinamicitate/ (Agentul, Forţa), dar şi par- 
ticipanţii caracterizați printr-o anumită însușire sau stare (Tema). 

În cazuri mai rare, în poziţia subiectului pot apărea şi alţi actanţi 
semantici, şi anume: 

- Pacientul: El a fost ajutat de prieteni. 

- Beneficiarul unei acțiuni: Parlamentarii se bucură de unele privilegii. 

- 'Ținta: Sportivii noştri au obţinut multe medalii la întreceri. 

- Experimentatorul: Copilul a auzit bătăi în uşă şi s-a speriat. Mircea 
s-a supărat pe colegii săi fără motiv. 

- Instrumentul: Această cheie deschide orice ușă. 

- Posesorul: Prietenul meu are o mașină nouă. 

- Obiectul posedat: Casa aparține părinților. 

- Locativul: Orașul abundă în vestigii istorice. 

Acesta este tabloul general al corelației dintre cele două structuri. El 
ilustrează diversitatea de roluri semantice care pot apărea în poziția subiec- 
tului. Analiza acestor enunţuri nu ne permite să explicat modul în care se 
constituie variantele discursive ale enunţului ca rezultat al predicativizării. 

Pentru realizarea acestei sarcini este necesar să clarificăm dacă este 
posibilă varierea raportului dintre unităţile structurii referenţiale şi cele 
ale structurii predicative în cadrul acestor structuri, altfel spus, dacă un 
alt actant decât cel descris mai sus ar putea trece în poziţia subiectului. 

Răspunsul la întrebare îl găsim în gramaticile descriptive ale limbii, 
care constată că structura predicativă este variabilă în anumite limite în 
raport cu structura referenţială. Această variere se poate produce doar 
atunci când sunt îndeplinite anumite condiţii, şi anume în cazul con- 
strucțiilor cu un verb tranzitiv direct datorită categoriei diatezei. 

Ca rezultat al transformării de pasivizare se constituie o variantă 
discursivă a enunţului care se diferenţiază de structura de bază în ce 
priveşte selectarea actantului plasat în poziția subiectului și perspectiva 
din care sunt prezentate componentele structurii referenţiale. În aceste 
condiţii se distinge, pe de o parte, o construcţie prototipică având în 
poziţia subiectului participantul activ: 

Elevul citeşte o carte. 

şi, pe de altă parte, o construcţie reorganizată, cu participantul pasiv 
trecut în poziţia subiectului: 

Cartea este citită de elev. 

Construcţia derivată se constituie în urma varierii raportului dintre 
structura predicativă şi cea referențială. De menţionat că sub aspectul 
structurii referenţiale enunţul nu suferă niciun fel de modificări, ceea 
ce poate fi demonstrat prin faptul că ambele construcţii prezintă unul şi 
acelaşi eveniment descris însă din direcţii diferite. În felul acesta, mo- 
dificările se produc doar în ce priveşte structura predicativă. Anume 
această structură este cea care determină perspectiva de prezentare a 
evenimentului din realitate în enunţ. Orientarea structurii predicative 
este determinată de strategia informaţională aleasă de vorbitor, care, în 
funcţie de intenţia sa, poate selecta în calitate de obiect al comunicării 
pe unul dintre elementele enunţului, plasând în poziție predicativă con- 
stituentele care au rolul de a caracteriza, de a descrie actantul din poziţia 
subiectului. 

În concluzie la cele de mai sus ar trebui menționat că totuşi variabi- 
litatea structurii predicative în raport cu structura referenţială a enun- 
tului are un caracter foarte limitat, ceea ce se explică prin mai multe 
cauze. Principala cauză este relaţia strânsă stabilită între rolul semantic 
şi valoarea de obiect al comunicării caracteristică subiectului în calitatea 
sa de unitate minimală a structurii predicative. 


Structura informaţională a enunţului 


Structura informaţională a enunţului asigură organizarea informați- 
ei codificate de enunţ în conformitate cu direcţia de desfășurare a comu- 
nicării umane, care este orientată, de regulă, de la cunoscut la necunoscut. 
Este o structură de tip comunicativ-operațional care se constituie ca 
efect al actualizării contextuale a enunțului. 

Se ştie că atunci când formulează un enunţ asertiv, vorbitorul urmăreşte 
scopul de a comunica interlocutorului său o informaţie despre un eveni- 
ment, despre o stare de lucruri din realitate. Într-o primă etapă, informaţia 
referenţială conținută de enunţ este organizată în conformitate cu structura 
binară a judecății, delimitându-se un obiect al comunicării, indicat prin 
subiect, şi ceea ce se spune despre acesta cu ajutorul predicatului. 

În același timp, enunţul, adresat unui anumit destinatar, nu apare 
în actul de comunicare izolat. El este utilizat de locutor într-o situaţie 
concretă de comunicare, fiind integrat atât într-un context situațional, 
extradiscursiv, cât şi într-un context textual, intradiscursiv (acesta func- 
ționează fie ca parte componentă a unui dialog, fie ca element constitu- 
ent al unui text mai larg). 

În aceste condiţii, informaţia codificată de enunţ este actualizată con- 
textual. Mai exact, informaţia referenţială este structurată de locutor, în 
special, în funcţie de ceea ce cunoaște / nu cunoaște interlocutorul său. 
Operația enunţiativă prin care se instituie structura informaţională a 
enunţului se numeşte localizare informaţională. Esenţa acestui tip de 
localizare rezidă în faptul că informaţia conținută în enunţ este pusă în 
relație cu informaţia care constituie fondul comun de cunoştinţe şi care 
serveşte drept fundal pentru enunțare. În urma raportării conţinutu- 
lui informaţional al enunţului la contextul situațional al comunicării în 
structura enunţului se delimitează: 

a) tema, o secvenţă purtătoare de informaţie cunoscută ascultătoru- 
lui în situaţia dată de comunicare, informaţie făcând parte din fondul de 
cunoştinţe comun celor doi interlocutori și 

b) rema, o secvenţă purtătoare de informaţie nouă, necunoscută as- 
cultătorului până în momentul comunicării, informaţie pe care vorbito- 
rul intenţionează să o comunice prin enunţul dat. 

Tabelul care urmează ne ajută să ilustrăm delimitarea celor două ro- 
luri pragmatice din structura enunţului. 


Tema Rema 
(informaţie veche, cunoscută) (informaţie nouă, necunoscută) 
Vaza cu flori => este pe masă. 
Pe masă => este o vază cu flori. 


După cum observăm, aceste enunţuri sunt echivalente semantic. 
Ceea ce le diferenţiază este însă modul de prezentare a informaţiei. În 
primul enunţ, tema (comunică o informaţie cunoscută) este reprezentată 
prin subiect (vaza). Ea se opune remei (purtătoarea informaţiei noi) re- 
prezentată prin grupul verbal (este pe masă). Cel de al doilea enunţ are 
ca temă circumstanţialul de loc (pe masă), iar în calitate de remă funcţi- 
onează predicatul împreună cu subiectul (este o vază cu flori). 

Mijlocul de bază folosit pentru clarificarea contextului comunicativ 
şi pentru identificarea sarcinii comunicative a enunţurilor este întreba- 
rea latentă pe care o implică: Unde este vaza? pentru primul enunţ (răs- 
puns: este pe masă și nu în altă parte) şi Ce este pe masă? pentru cel de 
al doilea (răspuns: este o vază și nu altceva). Astfel, analiza enunţurilor 
citate demonstrează că, deși sunt constituite din aceleași unităţi lexicale, 
ele sunt utilizate pentru realizarea unor scopuri comunicative diferite ca 
urmare a faptului că apar în diferite situații de comunicare. 

Tabelul prezentat în continuare sistematizează succint observaţiile 
privind corelaţia dintre conţinutul informaţional al enunţurilor citate şi 
contextul lor comunicativ. 


Întrebarea latentă Fondul de cunoștințe Intenţia comunicativă 
implicată de enunţ comun interlocutorilor a locutorului 
Informaţia veche, Informaţia nouă, ne- 
cunoscută, anterioară cunoscută, comunicată 
momentului enunţării prin enunţul respectiv 
Enunţul apare Interlocutorul este infor- Interlocutorul nu ştie: 
ca răspuns la mat cu privire la existenţa: 
întrebarea: 
1) Unde este vaza  — unei vaze cu flori. — unde este vaza cu 
cu flori? flori. 
2) Ce este pe masă? — unei mese. — ce este pe această 
masă. 


Organizarea informaţională a enunțului nu e intrinsecă, ea repre- 
zintă un rezultat al contextualizării enunţului. Prin urmare, structura în 
cauză derivă din funcționarea lui într-un anumit context comunicativ. 
Este evident că doar anumiţi factori contextuali determină acest tip de 
structurare. Care sunt factorii respectivi şi cum influențează ei segmen- 
tarea informațională a enunţului? 

În formularea enunţului locutorul porneşte de la anumite informa- 
ţii cunoscute ascultătorului sau care sunt stipulate ca fiind cunoscute 
în contextul dat, adăugând apoi informaţia nouă pe care o consideră 
esenţială pentru situaţia dată de comunicare. Dintre elementele de na- 
tură contextual-discursivă implicate de actul de predicaţie, segmentarea 

temă - remă se datorează unui cumul de factori discursiv-pragmatici, 
printre care se numără: a) fondul de cunoştinţe comun interlocutorilor 
şi b) intenţia comunicativă a locutorului. 

Fondul de cunoștințe comun participanţilor la actul de comunicare 
reuneşte ansamblul de informaţii pe care interlocutorii le stăpânesc în 
comun în momentul comunicării. După cum se ştie, enunţul formulat 
de locutor se bazează şi, de regulă, preia o parte din informaţia anteri- 
oară actului comunicării. Prin urmare, informaţiile din fondul comun 
sunt importante pentru organizarea informaţională a enunţului prin 
faptul că servesc drept bază pentru stabilirea temei, iar, în anumite con- 
diții, pot determina alegerea conținutului prezentat ca remă. După pro- 
venienţa lor, aceste informaţii se pot baza pe: 

a) cunoştinţe de ordin cognitiv (sau epistemic, enciclopedic); 

b) cunoştinţe de natură discursivă, altfel spus, de tip interacțional. 
Acestea sunt de două feluri: verbale (informaţiile care derivă din sec- 
venţele rostite în cursul conversaţiei) şi situaționale (sunt informaţiile 
care decurg din cadrul în care se desfăşoară procesul de comunicare). 

Intenţia comunicativă a locutorului, prin care se înțelege, de fapt, 
scopul urmărit de locutor într-o situaţie de comunicare, este respon- 
sabilă într-o anumită măsură pentru integrarea informaţiei „vechi” cu 
informaţie „nouă. Prin urmare, intenţia comunicativă este factorul care 
determină realizarea remei. 

Modul în care segmentarea informațională a enunţului depinde de 
factorii discursivi poate fi relevat analizând variantele unui enunţ fo- 
losite în diferite contexte. Pentru început vom descrie segmentarea in- 
formaţională a enunţului sub influența factorilor discursivi de natură 
verbală. Să examinăm două variante ale aceluiași enunţ utilizate în ur- 
mătoarele minidialoguri: 


Profesorul: — Cine lipsește azi? Profesorul: — Iar acum să vină la tablă 
Elevul: — Lipsește (T) Ionescu (R). Ionescu. 
Elevul: — Ionescu (T) lipseşte (R) 

După cum observăm, segmentarea diferită la nivelul structurii informa- 
tionale a acestor variante se datorează utilizării lor în diferite contexte, ele 
fiind menite să servească la realizarea unor scopuri comunicative diferite. 

În primul caz, segmentarea informaţională a enunţului se face în 
funcţie de raportarea lui la o întrebare, din care deducem următoarele con- 

diţii contextuale: profesorul bănuiește că cineva ar putea să fie absent 
(informaţia dată, veche) şi vrea să afle cine anume (informaţia nouă, 
necunoscută). Enunţul utilizat ca răspuns la această întrebare are în po- 
ziţia temei verbul predicat (lipsește), rema fiind realizată prin numele cu 
funcţie de subiect (Ionescu). 

Cel de al doilea enunţ este folosit într-un context în care persoana 
identificată prin numele dat este menţionată în enunţul anterior, ceea ce 
face ca în enunţul următor el să apară în poziția temei (Ionescu), iar verbul 
predicat (lipsește) funcționează în calitate de remă. Aşadar, unul şi acelaşi 
enunţ, chiar şi cel alcătuit din doar doi termeni, poate fi interpretat diferit 
în plan informaţional ca urmare a funcţionării în contexte diferite. 

În continuare, pe baza unor variante ale aceluiași enunţ vom ilustra 
modul în care structurarea informaţională a enunțului se poate datora 
unui context mai amplu. De exemplu, 

Merele, prunele şi nucile (T) se culeg toamna (R). 

Toamna (T) se culeg merele, prunele şi nucile (R). 

Având în vedere modalitatea diferită de structurare a informaţiei 
codificate în fiecare dintre cele două variante ale enunţului citat, am 
putea observa că prima variantă va apărea într-un text în care este vorba 
despre fructele respective, iar cea de a doua ar trebui să fie parte compo- 
nentă a unui text consacrat descrierii anotimpului toamna. 

Aşadar, structura informaţională a enunţului se sprijină pe articularea 
obligatorie dintre informaţia veche derivată din fondul comun de cunoştin- 
te şi a informaţiei noi dependente de intenția comunicativă a locutorului. 


Unităţile minime ale structurii informaţionale a enunţului 


Unităţile minime ale structurii informaţionale a enunţului nu sunt 
definite în plan semantic, în sensul că nu există o trăsătură semantică 
ce ar fi comună tuturor temelor, la fel cum nu poate fi identificată o 
trăsătură semantică specifică remelor în general. Explicaţia este simplă: 
segmentarea enunţului în temă şi remă nu vizează informaţia codificată 
pin intermediul celor două unități, ci doar modul în care aceasta este 
organizată pentru a fi comunicată interlocutorului. 

Distincția dihotomică temă - remă, care este de natură informaţio- 
nală, discursivă, poate fi prezentată drept informaţie conținută în uni- 
versul conversaţional comun interlocutorilor / informaţie adusă în uni- 
versul conversațional comun prin enunţul dat. 

Cele două unități minime ale structurii informaţionale se definesc 
printr-o serie de trăsături specifice care pot fi relevate pe baza următoa- 
relor dimensiuni: 

a) relaţia care se stabileşte între temă şi remă. Tema reprezintă „entita- 
tea în legătură cu care se afirmă ceva”, rema constituie „ceea ce se spune 
despre temă” 

c) poziţia rolurilor pragmatice în cadrul structurii informaţionale. 
Tema unui enunţ este punctul de plecare al enunţului, rema apare ca 
punct de sosire. 

d) ierarhia rolurilor pragmatice în funcție de statutul lor informațional. 
Tema face legătura enunţului cu contextul situațional şi discursiv, rema 
constituie centrul informaţional al enunţului, care are rolul de a aduce o 
informaţie nouă contribuind astfel la avansarea comunicării. 


Variantele discursive ale enunţului determinate de actualizarea 
lui informaţională 


Variantele discursive ale enunţului constituite ca efect al actualiză- 
rii lui contextuale se diferenţiază în funcţie de raportul existent între 
structura semantico-sintactică a enunţului și structura lui informațio- 
nală. Prin structură semantico-sintactică se are în vedere aici sinteza 
altor două structuri: structura referențială (având la bază relaţia stabilită 
între predicatul semantic, actanţii şi circumstanţele implicate) şi struc- 
tura predicativă (bazată pe raportul subiect - predicat). Este vorba în 
acest caz de un raport stabilit între două planuri ale structurii semantice 
a enunţului, şi anume între planul logico-referenţial şi planul enunţiativ. 

Analizate din punctul de vedere al corelaţiei dintre structura se- 
mantico-sintactică şi structura informaţională, variantele discursive ale 
enunţurilor sunt de două tipuri: 

1) variante canonice / prototipice. Acestea sunt variantele discursi- 
ve în care structura informaţională a enunțului are aceeași orientare ca 
şi structura lui semantico-sintactică. Coincidenţă în cazul acestor două 
structuri înseamnă că subiectul apare ca temă, iar predicatul sau grupul 
predicatului ca remă. Structura unor astfel de enunţuri poate fi descrisă 
cu ajutorul schemei care urmează. 


E = [Subiect (< Substantiv) = Temă] + [Predicat (< Verb) = Remă] | 

2) variante derivate. Acestea sunt variantele discursive în care struc- 
tura informaţională nu coincide cu segmentarea semantico-sintactică. 
În cazul lor raportul dintre cele două tipuri de structuri (semantico-sin- 
tactică şi informaţională) este mult mai complex. Caracteristica lor co- 
mună rezidă în faptul că tema lor este reprezentată, de regulă, printr-o 
altă parte de propoziţie decât subiectul. 

Tabelul de mai jos ilustrează corelaţia dintre rolurile tematice (ac- 
tanţii, predicatul semantic, circumstanţele) și cele două unităţi minime 
ale structurii informaţionale (temă, remă) într-un enunț prototipic şi în 
una dintre variantele lui derivate. 


Enunţul prototipic 


Elevul a pus cărțile în ghiozdan. 
Structura referențială Agent Acţiune + Obiect + Circumstanţă 
Structura predicativă Subiect Grupul predicatului 
Structura informaţională Temă Remă 


Varianta derivată 


Cărțile elevul le-a pus în ghiozdan. 
Structura referențială Obiect Agent + Acţiune + Circumstanţă 
Structura predicativă Complement Subiect + Grupul predicatului 
Structura informaţională Temă Remă 


Observăm că, în varianta prototipică, tema este reprezentată prin su- 
biect, iar în calitate de remă apare predicatul împreună cu determinanții 
săi. În varianta derivată are loc dislocarea obiectului acţiunii verbale la 
stânga, în poziția temei. Rolul de remă este îndeplinit de secvența de 
după temă, alcătuită din subiect, predicat şi o circumstanţă. 

În linii mari, ar trebui să spunem că din punct de vedere sintactic, 
cele două enunţuri au o structură diferită: primul enunţ se caracterizea- 
ză prin structura SVO, iar varianta lui discursivă are structura OSV. Di- 
ferența dintre cele două variante ale acestui enunţ se explică prin faptul 
că ele sunt folosite pentru realizarea unor scopuri comunicative diferite. 

În continuare urmează o descriere a trăsăturilor esențiale ale con- 
strucţiilor canonice şi ale celor formate ca rezultat al reorganizării lor 
informaţionale în raport cu structura lor lexico-sintactică. 

A. Construcţiile prototipice au în poziţia temei subiectul, în timp 
ce predicatul lor funcționează ca remă. Ele sunt utilizate ca răspuns la 
întrebarea subiectului: 

(1) Oaspeţii (T) au plecat (R); (2) Elevul (T) citește o carte (R). (3) 
Copiii (T) aruncau cu bulgări de zăpadă în fereastră (R). 

Analiza enunțurilor cu structură canonică relevă trăsăturile prin 
care ele se definesc: 

1) sunt de tip asertiv, având ca scop comunicativ transmiterea unei 
informaţii în legătură cu obiectul comunicării; 

2) în structura lor subiectul (sau grupul subiectului) funcționează ca 
temă, iar predicatul (sau grupul predicatului) apare în calitate de remă, 
aducând în discurs informaţia nouă, necunoscută interlocutorului până 
în momentul comunicării; se definesc printr-o corespondenţă univocă în- 
tre structura informaţională şi structura semantico-sintactică a enunţului; 

3) ordinea cuvintelor în astfel de structuri se supune următoarei re- 
guli: tema ca punct de pornire este plasată în poziţia iniţială a enunţului, 
iar rema, care conţine informaţia nouă, necunoscută interlocutorului, se 
află în poziţie finală; aceste structuri sunt nemarcate stilistic; 

4) structura lor informaţională manifestă o mai mare independență 
de context. Acest specific al construcţiilor prototipice se explică prin 
asocierea frecventă dintre funcţia sintactică de subiect şi funcţia comu- 
nicativă de temă, pe de o parte, şi dintre predicat şi remă, pe de alta. 
Evident că în actul de comunicare concret această asociere ar trebui să 
nu vină în contradicţie cu condiţiile contextuale în care apare enunţul 
respectiv. 

B. Variantele discursive ale enunțurilor datorate actualizării lui in- 
formaţionale sunt produse sub influența unor factori contextuali. În 
acest caz, enunţul este supus unor modificări care au drept efect consti- 
tuirea unor structuri sintactice derivate. Existenţa variantelor discursive 
ale enunţului denotă că relaţia dintre structura semantico-sintactică a 
enunțului şi structura lui informaţională nu are un caracter absolut. 

Astfel, în cazul acestor variante nu este respectat principiul conform 
căruia subiectul (grupul subiectului) îndeplineşte rolul de temă, iar pre- 
dicatul (grupul predicatului) apare în calitate de remă. În felul acesta, 
structura lor informaţională are o altă orientare decât structura lor se- 
mantico-sintactică (Lambrecht, 1994, p. 32). 

O altă trăsătură importantă a variantelor derivate ale enunţurilor 
rezidă în faptul că segmentarea lor informațională manifestă o mare 
dependenţă contextuală. În cazul unor astfel de structuri secvențele cu 
funcţie de temă şi cele având rolul de remă sunt selectate exclusiv sub 
influenţa unor factori contextuali. 

În opoziţie cu structurile prototipice, în care rolurile de temă şi remă 
sunt asociate cu funcţiile sintactice de subiect şi predicat, structurile 
non canonice sunt considerate nişte variante marcate. Să se compare: 

(1) Turmele (T) coboară de pe munte la iernat (R). 

(2) De pe munte (T) coboară turmele la iernat (R). 

În varianta canonică a acestui enunţ (1), subiectul, având rolul de 
temă, este preverbal, iar verbul împreună cu determinanții săi este plasat 
în poziţia finală a enunţului, funcţionând în calitate de remă. Aceas- 
tă ordine respectă ierarhia rolurilor de temă şi remă care se află într-o 
strânsă relaţie cu funcţiile sintactice de subiect și predicat. În varianta 
derivată a enunţului (2) acest principiu este însă încălcat. Prin urmare, 
plasarea altor constituenți decât subiectul (grupul subiectului) şi, respec- 
tiv, predicatul (grupul predicatului) în poziţia temei şi a remei reprezin- 
tă o modalitate de marcare a rolului îndeplinit de aceste părţi de propo- 
ziţie la nivelul structurii informaţionale. 

Variantele discursive se constituie ca rezultat al modificării structurii 
informaţionale a enunţului în raport cu structura lui semantico-sintac- 
tică. Operaţiile enunţiative prin care se modifică raportul dintre cele 
două structuri sunt: tematizarea (este operaţia care are drept rezultat 
utilizarea în calitate de temă a unor alți constituenți decât subiectul / 
grupul subiectului) şi rematizarea (prin care se înțelege plasarea în pozi- 
ţia remei a altor constituenți decât predicatul / grupul predicatului). În 
felul acesta, se disting două tipuri de structuri neprototipice: 

a) variante discursive datorate tematizării şi 

b) variante discursive rezultate prin rematizare. 

Variantele discursive datorate tematizării se diferenţiază în funcţie 
de specificul sintactic al părţii de propoziţie care este trecută în poziţia 
temei. Ele pot fi de următoarele tipuri: 

a) variante discursive a căror temă este reprezentată printr-un actant 
altul decât subiectul. Acestea se constituie prin tematizarea părților de 
propoziţie cu funcţii actanţiale, şi anume: complementul direct, indi- 

rect, sociativ, de agent etc. Tematizarea acestor părți de propoziţie se 
produce, de obicei, prin mijloace sintactice, cărora li se asociază uneori 
şi mijloacele intonaţionale. Complementul direct utilizat ca temă este 
marcat prin plasarea lui în poziţie preverbală. În aceste condiţii el comu- 
nică o informaţie cunoscută, informaţia nouă, necunoscută fiind trans- 
misă de restul enunţului, care reprezintă partea lui rematică: 

(1) Cartea (T) am citit-o (R); (2) Pe copii (T) i-am văzut în sala de 
jocuri (R); (3) Pe cel părăsit de noroc (T) repede-l uită prietenii (R). 

Aceeași modalitate de marcare a segmentării informaţionale o întâl- 
nim şi în cazul celorlalte complemente: indirect, sociativ, instrumental 
etc. Rolul de temă al acestor părţi de propoziţie este marcat prin mijloace 
sintactice, ele fiind plasate în poziţie iniţială: 

(1) Prietenilor (T) le-am comunicat deja noutatea (R); (2) Cu el (T) 
voi nu vă puteţi compara (R); (3) Cu legumele (T) se combină bine nucile 
şi seminţele (R); (4) Din stejar, (T) stejar răsare (R).; (5) Cu această cheie 
(T) poţi deschide orice ușă (R). 

b) variante discursive care au în poziția temei un complement circum- 
stanţial; se folosesc pentru comunicarea unei informaţii în legătură cu o 
circumstanţă în care se desfăşoară evenimentul descris în enunţ. Rema 
unor astfel de enunţuri este exprimată prin părțile principale ale propo- 
ziției însoţite sau nu de determinative. Pot apărea în poziţia temei, de cele 
mai multe ori, complementele circumstanţiale de loc şi cele de timp: 

(1) În barcă (T), sunt doi oameni (R); (2) În spatele clădirii (T), e o 
mică grădină (R); (3) Vara (T), plecăm la mare (R). 

Trebuie menţionat totuşi că circumstanţialele pot avea rolul de temă 
doar sporadic. Tematizarea complementelor circumstanţiale se produ- 
ce sub influența contextului, mai ales, ca urmare a relaţiilor enunţului 
respectiv cu enunţurile precedente. Pentru ilustrare vom analiza urmă- 
torul fragment: 

Odată, Păcală stătea la marginea unei păduri. Deodată vede o trăsură 
venind spre el. Repede se scoală, ia un trunchi mare de copac, şi-l ridică 
drept în sus. În trăsură (T) erau boierul, cucoana și vizitiul, care mâna 
caii (R). (|. Slavici) 

După cum putem observa, segmentarea informaţională a ultimului 
enunţ este dictată de relaţia sa cu enunţurile precedente. Circumstanţia- 
lul de loc, utilizat ca temă în acest enunț, reia o informaţie care face parte 

din fondul de cunoştinţe comun celor doi vorbitori: locul despre care 
se vorbeşte în enunţ a fost menţionat într-un enunţ precedent, deci este 
cunoscut interlocutorilor. Aşadar, tematizarea acestei părţi de propozi- 
ţie se datorează tipului de informaţie exprimat: ea conţine o informaţie, 
veche, cunoscută din contextul anterior. Datorită conţinutului său, cir- 
cumstanţialul de loc, aflat în poziţie iniţială, reprezintă secvenţa care 
leagă enunţul respectiv de enunţurile precedente. 

c) variante discursive constituite prin tematizarea predicatului se- 
mantic; au drept scop comunicarea unei informaţii vizând acțiunea, 
starea sau caracteristica exprimate de predicatul enunţului. Trebuie pre- 
cizat că, în planul expresiei, variantele supuse analizei diferă de celelalte 
modalităţi de realizare a tematizării. În cazul lor tematizarea predicatu- 
lui semantic nu se produce prin simpla modificare a ordinii cuvintelor, 
adică nu are loc ca urmare a plasării părții de propoziţie respective în 
poziţia iniţială a enunţului, ci prin reorganizarea construcției sintactice. 
În aceste enunţuri constituentul tematizat nu mai este utilizat cu func- 
ţia sa primară de predicat. Fiind un „echivalent nominal al predicatului 
propoziției” (Pană Dindelegan, 2003, p. 154), constituentul respectiv 
apare cu funcţia de complement de relație (GALR, II, p. 883). În enun- 
țurile folosite pentru tematizarea predicatului, complementul de relaţie 
este exprimat prin supin atunci când predicatul propoziției este de tip 
verbal (1) sau prin grupurile de + adjectiv, de + substantiv, de + adverb 
atunci când enunţul are un predicat nominal (2, 3, 4): 

(1) De venit (T), aş veni eu bucuros, dar nu prea am timp (R). (2) De 
cuminte (T), e cuminte (R). (3) De frate (T), mi-a fost frate (R). (4) De 
bine, e bine aici. 

Variantele constituite ca rezultat al rematizării se clasifică în func- 
ţie de componentul sintactic care apare în poziţia remei. Spre deosebire 
de enunţurile prototipice care au în calitate de centru informativ pre- 
dicatul, în variantele derivate partea de enunţ care introduce o infor- 
maţie „nouă” pentru situația dată de comunicare poate fi reprezentată 
printr-un subiect, complement direct, indirect sau circumstanţial. Ast- 
fel, în funcţie de acest criteriu se disting următoarele tipuri de enunţuri 
neprototipice: 

a) variante discursive care au în calitate de remă un actant, exprimat 
la nivelul structurii sintactice prin subiect sau prin unul dintre comple- 

mentele necircumstanţiale. Aceste enunţuri au drept scop transmiterea 
unei informaţii referitoare la participanţii la evenimentul descris prin 
intermediul enunţului. Întrebările la care răspund aceste enunţuri sunt 
construite cu ajutorul următoarelor cuvinte interogative: cine, pe cine, 
ce, cu cine, despre cine, cui etc.: 

(1) Șunca o aduce (T) Ion (R). (Cine aduce şunca?); (2) Copilul a spart 
(T) o ceașcă (R); (3); (4) Părinţii i-au cumpărat băiatului (T) bicicletă 
(R); (5) Tabloul aparține (T) unui pictor vestit (R); (6) I-am dat banii 
(T) lui Ion (R); (7) Am adus cartea aceasta (T) pentru Radu (R). Merg la 
serviciu (T) cu troleibuzul (R). 

b) variante discursive a căror remă este reprezentată printr-un comple- 
ment circumstanţial; sunt folosite pentru transmiterea unei informaţii refe- 
ritoare la circumstanţele în care se desfăşoară acţiunea, evenimentul desem- 
nate prin enunţ. Presupun întrebări care conțin în structura lor următoarele 
elemente interogative: unde, când, cum, cu ce scop, din ce cauză etc.: 

(1) El locuiește (T) la țară (R); (2) Apa a pătruns (T) în interiorul 
clădirii (R); (3) Am ascuns banii (T) sub covor (R); (4) Vânătoarea este 
deschisă (T) începând cu luna septembrie (R); (5) Alimentele ne ajung (T) 
pentru două săptămâni (R). 

c) variante discursive în care rema este reprezentată printr-un enunţ 
întreg. În literatura de specialitate, acestea sunt numite enunţuri neseg- 
mentate. Caracteristic pentru ele este faptul că tema lor nu este exprima- 
tă prin intermediul vreunei părţi de vorbire şi nici nu poate fi subînțe- 
leasă din context. Uneori, ele sunt calificate drept enunţuri cu tema zero. 

Enunţurile nesegmentate sunt folosite în stuaţiile în care este necesar 
să fie transmisă o informaţie despre un eveniment, despre o stare de 
lucruri în ansamblul ei. Prin urmare, ele se definesc printr-un conți- 
nut constituit în totalitatea lui doar din informaţii noi, necunoscute. În 
structura lor nu poate fi identificată o secvenţă care ar conţine o infor- 
maţie veche, cunoscută, adică un element cu rolul de punct de plecare al 
comunicării. Unicul component care este reprezentat în structura unor 
astfel de enunţuri este rema. Despre aceste enunţuri se spune că sunt 
integral rematice. Pentru denumirea lor se folosesc mai mulți termeni: 
monoremă (în opoziţie cu diremă) (Bally, 1944, p. 53), enunț tetic, (ter- 
men opus celui de enunț categoric, adică enunţ caracterizat prin structura 
temă - remă) (Coşeriu, 1994, p. 76). 

Enunţurile nesegmentate se delimitează în opoziție cu enunţurile 
segmentate din punct de vedere comunicativ. Acestea de la urmă (nu- 
mite şi enunţuri temă-remă) au o structură informaţională binară. Ast- 
fel, conținutul lor este organizat în conformitate cu distincția informaţie 
veche, cunoscută / informaţie nouă, necunoscută. Enunţurile de acest 
tip sunt folosite cu scopul de a comunica interlocutorului o informa- 
ţie nouă în legătură cu un anumit element al evenimentului descris în 
enunţ. Vorbind despre această distincţie, E. Coşeriu menţiona că enun- 
tul segmentat „spune ceva despre ceva, iar enunţul nesegmentat „nu- 
mai constată faptul, constată evenimentul” (Coșeriu, 1994, p. 76). 

Existenţa enunțurilor nesegmentate constituie o dovadă a faptului 
că structura comunicativă dihotomică a enunţului nu este obligatorie 
în toate cazurile. Identificarea acestor enunţuri se face cu ajutorul în- 
trebărilor de informare generală. În planul conţinutului, ele solicită o 
informaţie cu privire la un eveniment absolut necunoscut receptorului. 
Ele sunt folosite în cazul în care se ştie sau doar se intuiește că s-a în- 
tâmplat ceva, fără a se şti exact ce anume. Astfel, unica informaţie pe 
care o sugerează întrebarea e că a avut loc un eveniment, însă ce anume 
s-a întâmplat poate fi aflat doar din răspunsul prezentat. Prin urmare, 
în cazul unei întrebări de informare generală nu este vorba de reluarea, 
prin răspunsul emiţătorului, a unei părți din informaţie conținută în 
întrebare. În aceste condiţii, toată informaţia comunicată prin replica 
de răspuns este nouă: 

- Ce s-a întâmplat? / - În ţară au năvălit duşmanii. 

Este interesant de menţionat că toate întrebările de informare generale 
conțin în structura lor pronumele interogativ ce. În funcție de conţinu- 
tului lor, aceste întrebări se împart în mai multe subclase: 

- întrebări care au un caracter foarte general; cu ajutorul lor locuto- 
rul solicită o informaţie vizând producerea unui eveniment sau existența 
unei stări de lucruri în ansamblul lor: Ce este? Ce este / a fost aici / acolo? 
Ce este / a fost asta? Ce se întâmplă / s-a întâmplat aici / acolo? Ce se petrece/ 
s-a petrecut aici / acolo? Ce are loc aici / acolo?; 

- întrebări care accentuează noutatea evenimentului produs: Ce mai 
e nou? Ce se (mai) aude? Despre ce e vorba?; 

- întrebări care solicită o informaţie generală, pusă în legătură cu 
interlocutorul: Ce ai? Ce e cu tine? Ce-ai pățit? 

O caracteristică importantă a enunţurilor nesegmentate este depen- 
denţa lor de contextul de utilizare. Deși la o primă vedere s-ar putea crea 
impresia că ele sunt independente de orice context, totuși un enunţ poa- 
te fi interpretat ca nesegmentat doar prin raportare la un anumit tip de 
context. Enunţurile nesegmentate pot fi folosite atât într-un dialog, cât 
şi în componenţa unui text monologic. În cazul de la urmă ele pot apă- 
rea, în special, în partea de început a textului. În aceste condiţii enunţul 
nesegmentat are rolul de a-l informa pe cititor cu privire la participanţii 
despre care va fi vorba în continuare. Iată, bunăoară, cum începe poves- 
tioara Mărinimie de E. Gârleanu: 

În revărsat de zori, pe baltă, lumina face minuni. 

Prin acest enunţ, autorul îl informează pe cititor referitor la cadrul 
în care urmează să se producă un anumit eveniment. Uneori, enunţurile 
nesegmentate din punctul de vedere al informaţiei comunicate pot avea 
o structură morfo-sintactică extrem de complexă: 

Într-o seară de la începutul lui iulie 1909, cu puţin înainte de orele 
zece, un tânăr de vreo optsprezece ani, îmbrăcat în uniformă de licean, 
intra în strada Antim, venind dinspre strada Sfinţii Apostoli cu un soi de 
valiză în mână, nu prea mare, dar desigur foarte grea, fiindcă, obosit, o 
trecea des dintr-o mână într-alta. (G. Călinescu, Enigma Otiliei). 

Fiind plasat în partea de început a textului respectiv, enunţul citat 
comunică, prin toate elementele sale componente, o informaţie nouă, 
necunoscută receptorului până în momentul rostirii lui. Prin urmare, 
în pofida complexităţii sale enunţul în cauză este unul de tip rematic. 

O altă clasificare a variantele discursive ale enunţului are drept criteriu 
de bază expresivitatea. Din acest punct de vedere, ele sunt clasificate în: 

a) enunţuri cu segmentare comunicativă neutră, neafectivă şi 

b) enunţuri cu segmentare comunicativă emfatică, afectivă. 

Pentru enunţurile din prima subclasă este specifică ordinea directă 
de desfăşurare a structurii informaţionale: ele au în poziţie inițială tema 
şi în poziţie finală - rema. În același timp, variantele discursive din cea 
de a doua subclasă se definesc printr-o structură inversă, tema lor se află 
la sfârşitul enunţului, iar pe primul loc este rema. 

Să comparăm următoarele două variante ale aceluiași enunţ: 

(1) Economia ţării (T) este acum instabilă (R). 

(2) Este instabilă acum (R) economia țării (T). 

La o primă vedere s-ar putea crea impresia că cea de a doua variantă 
este o structură rezultată prin rematizarea grupului subiectului, deci o 
structură care implică plasarea subiectului în poziţie finală, asociată, de 
obicei, cu rolul pragmatic de remă. În realitate însă, în această variantă 
grupul subiectul continuă să funcționeze ca temă, iar grupul predica- 
tului apare în calitate de remă. Ceea ce s-a modificat este doar ordinea 
celor două roluri pragmatice: rema a trecut în poziţie iniţială, iar tema a 
ajuns în partea finală a enunţului. În felul acesta variantele discursive ale 
enunțului în cauză se caracterizează prin scheme diferite ale structurii 
lor informaţionale: varianta canonică a enunţului este construită după 
schema T - R, iar varianta emfatică are schema R - T. 

Emfatizarea enunţului se produce, în acest caz, prin plasarea remei în 
altă poziție decât cea pe care o ocupă atunci când nu este scoasă în eviden- 
tă. Trebuie menţionat că nu doar ordinea cuvintelor este elementul folosit 
cu rol emfatic. Odată cu inversarea ordinii cuvintelor se modifică şi con- 
turul intonaţional al enunțului. Acesta este unul ascendent-descendent, 
vârful lui emfatic (accentul frastic) cade ca şi în varianta prototipică pe 
elementul predicativ. În felul acesta, schimbarea topicii şi accentuarea mai 
puternică fac posibilă inversarea ordinii prototipice temă - remă. 

Comparând aceste variante, constatăm că ele nu diferă în planul con- 
ținutului semantic. Ambele sunt folosite cu acelaşi scop comunicativ: să 
comunice o informaţie vizând starea economiei unei ţări. Ceea ce le di- 
ferenţiază este rolul emfatic cu care este folosit cel de al doilea enunţ. În 
raport cu varianta neutră, enunţul emfatic subliniază informaţia nouă, 
altfel spus, concentrează interesul comunicativ asupra remei. Dacă e să 
ne referim la enunţurile luate ca exemplu, ar trebui să observăm că în 
cel de al doilea enunţ vorbitorul nu urmăreşte alt scop decât să atragă 
atenția asupra stării în care se află economia. 

În limba română modificarea ordinii cuvintelor este frecvent folosită 
ca mijloc de emfatizare a enunţurilor. Să se compare următoarele enunţuri: 

(1) Viața (T) e grea în aceste timpuri (R). => (2) E grea (R) viața în 
aceste timpuri (T)! => (3) Grea mai e (R) viața în aceste timpuri (T)! 

După cum observăm, accentuarea remei poate fi obținută prin aşe- 
zarea în poziţie iniţială a predicatului nominal ca în (2). O accentuare şi 
mai puternică se constată în cazul în care numele predicativ este plasat 
înaintea verbului copulativ ca în (3). 

Schema de mai jos prezintă clasificarea variantelor discursive ale 
enunțului bazată pe luarea în considerare a specificului structurii infor- 
maţionale în raport cu structura lui semantico-sintactică. 


a) unui actant (altul 
decât subiectul) 


b) unei circumstanţe 


c) predicatului D 
semantic 


formațională coincide cu segmen- 
tarea semantico-sintactică 


1. variante 
constituite prin 
tematizarea: 


I. variante în care organizarea =) 


variantele 
discursive ale 
enunțului 


II. variante în care organizarea 
informaţională încalcă segmentarea 
semantico-sintactică 


a) unui actant 


2. variante 
constituite prin 
rematizarea: 


b) unei circumstanţe 


c) întregului enunț 
(enunț nesegmentat) 


Analiza variantelor discursive ale enunțului face posibilă prezenta- 
rea ansamblului de structuri care constituie paradigma comunicativă 
a unui enunț din limba română. Este evident că numărul de variante 
discursive care formează paradigma comunicativă a enunțului depinde 
de componența lexico-semantică a enunțului respectiv. Pentru a ilustra 
această stare de lucruri vom lua ca exemplu un enunţ având în structura 
sa următoarele părţi de propoziţie: subiectul, predicatul, complemen- 
tul direct şi un circumstanţial de loc. Paradigma comunicativă a acestui 
enunț cuprinde următoarele variante: 

a. Varianta canonică: (1) Ion (T) o așteaptă pe Maria la intrare (R). 
(Ce face Ion?); 

b. Variantele discursive datorate tematizării: (2) Pe Maria (T) o aş- 
teaptă Ion la intrare (R). (Ce se spune despre Maria?); (3) La intrare (T) 
Ion o aşteaptă pe Maria (R). (Ce se întâmplă la intrare?); (4) De aşteptat 
(T), Ion o așteaptă pe Maria la intrare (R). (O așteaptă Ion pe Maria?); 

c. Variantele discursive datorate rematizării: (5) Pe Maria o așteaptă la 
intrare (T) Ion (R). (Cine o aşteaptă pe Maria la intrare?); (6) Ion o așteaptă 
la intrare (T) pe Maria (R). (Pe cine aşteaptă Ion la intrare?); (7) Ion o aș- 
teaptă pe Maria (T) la intrare (R). (Unde o aşteaptă Ion pe Maria?). 

După cum putem observa şi din exemplele de mai sus, variantele 
neprototipice reprezintă nişte enunţuri în care structura Temă-Remă fie 
încalcă segmentarea subiect - predicat (5), fie divizează grupul predica- 
tului (2, 3, 4, 6,7). 

Variantele prezentate nu epuizează întregul spectru de structuri de- 
rivate posibile. Pe lângă acestea există și variante care diferă de cele din- 
tâi prin faptul că sunt realizate cu ajutorul altor mijloace de exprimare 
a structurii informaţionale. Analiza acestor variante denotă că ele, în 
fond, au aceeaşi organizare a structurii informaţionale ca şi cele prezen- 
tate mai sus. Menţionăm aici structurile constituite prin tematizarea cu 
ajutorul mărcilor lexico-sintactice (cât despre..., referitor la ... etc.): Cât 
despre Maria, (T) vă pot spune că o aşteaptă la intrare de Ion (R). Este 
important totuși să avem în vedere că structurile de aceste tipuri nu sunt 
posibile în absolut toate cazurile. Există unele restricţii care se pot datora 
specificului semantico-sintactic al construcţiilor respective. 

La structurile descrise anterior mai trebuie adăugate şi variantele rezul- 
tate din rematizarea prin elipsă. Aceste structuri derivate sunt nişte enun- 
turi eliptice utilizate, de obicei, în dialoguri de tipul întrebare — răspuns: 

(1) - Cine o aşteaptă pe Maria la intrare? | — Ion.; (2) — Pe cine așteap- 
tă Ion la intrare? | - Pe Maria. 

După cum vedem, enunţurile în cauză conţin o singură secvenţă, 
care este interpretată ca o remă izolată. Constituenţii având caracter te- 
matic, din cauza faptului că au apărut în întrebare, nu mai sunt repetați 
în răspuns. Desigur, suprimarea temei, în acest caz, este intenționată. Ea 
poate fi însă ușor restabilită datorită relaţiei cu enunţul precedent. 

Aşadar, paradigma comunicativă a enunţului stabilită din perspec- 
tiva localizării informaţionale înglobează totalitatea variantelor care se 
definesc prin diferite modalități de segmentare informaţională a struc- 
turii lui referenţial-semantice. În cadrul ei se delimitează: o structură de 
bază (canonică, prototipică) şi mai multe structuri derivate. 

Posibilitatea apariţiei variantelor discursive ale enunțului se explică 
prin faptul că cele două tipuri de segmentare nu se suprapun univoc. 
Analiza trăsăturilor inerente funcțiilor sintactice (subiect, predicat) şi 
a celor specifice rolurilor pragmatice demonstrează că fiecare dintre 
cele două părţi de propoziţie principale sunt specializate pentru anumi- 
te roluri pragmatice. Cu toate acestea, corespondenţa dintre structura 
informaţională şi structura semantico-sintactică a enunţului nu are un 
caracter absolut. Suprapunerea lor univocă poate fi constatată doar în 
cazul structurilor prototipice. În cazul variantelor discursive derivate ale 
enunţurilor această corelaţie nu mai este respectată. 

Variantele discursive ale unui enunţ reprezintă rezultatul unor trans- 
formări ale construcţiilor de bază sub influența factorilor contextuali. 
Pentru fiecare variantă discursivă poate fi identificată o structură tip şi 
pot fi stabilite transformările suferite de aceasta în procesul constituirii 
structurii derivate. 

Diferenţiindu-se sub aspectul valorilor discursiv-pragmatice care 
le sunt asociate, variantele discursive ale unui enunț conservă acelaşi 
conţinut referenţial-semantic, aşa precum toate formele gramaticale ale 
unui cuvânt se caracterizează prin identitatea conținutului lexical al temei. 
Totodată, la fel ca şi în cazul paradigmei morfologice a părților de vor- 
bire flexibile, limba dispune de un set de procedee și de un ansamblu 
de mijloace specifice care asigură constituirea variantelor discursive ale 
enunţului. În felul acesta, analogia paradigmei discursive a enunţului cu 
paradigma morfologică a lexemului devine și mai evidentă. 


4. Componentele pragmasemantice ale enunţului şi variantele 
lui discursive datorate asocierii valorilor proprii acestor com- 
ponente la structura referențială 


Componenta modală a enunțului 


Componenta modală reprezintă aprecierea subiectivă a celor enun- 
tate de către vorbitor. Astfel, enunţul conţine în structura lui semantică 
pe lângă informaţia despre evenimentul desemnat şi o valoare prin care 
se manifestă atitudinea vorbitorului în raport cu cele comunicate. 

Analizând, de exemplu, enunţul Afară, probabil, plouă., constatăm că, 
în structura lui, conţinutul informativ referitor la o stare de lucruri din 
realitate (faptul că afară ar ploua) se combină cu o informaţie de natură 
subiectivă (vorbitorul nu este sigur de cele comunicate prin enunţul său). 

Reprezentând implicarea vorbitorului în enunţ, componenta modală 
cuprinde valorile determinate de felul în care vorbitorul vede situația 
din realitate descrisă prin enunţ. Baza semantică a acestei componen- 
te este modalitatea definită ca o apreciere intelectuală, volițională sau 
emoțională a celor comunicate prin enunţ. 

Componenta modală este legată de actul enunţării. Exprimând ati- 
tudinea vorbitorului în legătură cu cele enunțate, această componentă 
asigură ancorarea enunţului în situația concretă de comunicare. 

Ch. Bally foloseşte pentru denumirea celor două componente se- 
mantice ale enunţului - situația desemnată şi modul de prezentare a 
realității din perspectiva emiţătorului - termenii de dictum (de la lat. 
dictum „ceea ce este spus”) şi modus (de la lat. modus „modalitate”). 

Componenta modală întruneşte următoarele trei tipuri de valori: 

e valori modale legate de gradul de cunoaştere a fenomenelor din 
realitate descrise prin enunț: Știu că lucrează. Desigur că lucrează. Cred 
că lucrează. Pesemne lucrează. Aceste valori constituie modalitatea epis- 
temică (sau cognitivă), care este considerată o modalitate a cunoaşterii: 
cert, probabil, exclus. Esenţa ei este redată cu ajutorul verbului a ști. 

e valori modale privind intenţia şi gradul de impunere a unor fapte 
potenţiale: Vreau să lucreze. Trebuie să lucreze. Aceste valori reprezintă 
modalitatea deontică (prescriptivă şi volitivă) definită drept modalitate 
a necesarului şi a posibilităţii: obligatoriu, permis, interzis. Verbele care 
exprimă esenţa ei sunt a trebui şi a putea. 

e valori modale legate de aprecierea pozitivă sau negativă a unor stări 
de lucruri: Ce bine e că lucrează. Valorile în cauză alcătuiesc modalitatea 
apreciativă (sau evaluativă). Este interpretată ca fiind o modalitate a apreci- 
erii pozitive sau negative a stărilor de lucruri descrise în enunț: e bine, e rău. 

Modalitatea epistemică exprimă gradul de certitudine, altfel spus, 
siguranța sau nesiguranța vorbitorului în legătură cu cele comunicate 
prin enunţ. Modalităţile epistemice pot fi grupate după sens în urmă- 
toarele categorii: certitudinea, probabilitatea, incertitudinea (a şti - a 
crede — a-și imagina). 

În cazul certitudinii, vorbitorul are informaţii sigure în legătură cu 
situația din realitate descrisă. Enunţul marcat prin această valoare mo- 
dală semnifică un proces adevărat: Sunt sigur că mai există o soluţie. 

Probabilitatea presupune o cunoaştere insuficientă de către vorbitor 
a stării de lucruri descrise. Enunţul cu această valoare modală descrie 
un eveniment probabil, virtual: E posibil să întârzie. 

Incertitudinea exprimă lipsa oricărei informaţii sigure în legătură cu 
evenimentul descris în enunţ. Vorbitorul doar presupune existența unei ast- 
fel de stări de lucruri: E puţin probabil să mai avem această șansă vreodată. 

Modalitatea deontică exprimă gradul de obligativitate sau de permi- 
sivitate a evenimentelor descrise în enunţ. Valorile modalităţii deontice 
pot fi actualizate cu ajutorul verbelor: a vrea - a trebui — a putea, - a 

putea, Evenimentele desemnate prin enunţurile cu modalitate deontică 
sunt prezentate ca fiind dorite, intenționate, necesare, obligatorii, reali- 
zabile, permise sau interzise. 

Prin prisma modalităţii deontice evenimentul poate fi descris ca fiind: 

a) dorit / posibil / imposibil; aceste valori sunt actualizate atunci 
când sursa modalităţii este subiectul însuși: vreau — pot - nu pot; 

b) obligatoriu / permis / interzis; valorile date se întâlnesc atunci când 
sursa modalităţii este în afara subiectului: trebuie — se poate - nu se poate. 

Dorinţa exprimă intenţia subiectului de a realiza o acțiune: Vreau să 
te salvez! (L. Rebreanu). Enunţurile modalizate de acest tip desemnea- 
ză un proces dorit, intenţionat. Valoarea specifică unui astfel de enunţ 
poate fi actualizată cu ajutorul construcţiei X dorește să P. Modalizatorii 
din subclasa celor din zona lui a vrea au sensul „a avea de gând să..., 
„a avea intenția să..., „a fi hotărât să..., „a fi decis să...” 

Posibilitatea este caracteristică enunţurilor care desemnează un pro- 
ces realizabil. Conţinutul enunţului de acest fel poate fi actualizat cu 
ajutorul construcţiei: X are condiţiile necesare pentru a realiza P. 

Posibilitatea presupune şi o valoare marcată negativ, şi anume impo- 
sibilitatea: e imposibil să, e peste putință să. De cele mai multe ori impo- 
sibilitatea este exprimată prin negarea posibilităţii: a putea - a nu putea, 
a fi în stare - a nu fi în stare, a fi posibil - a nu fi posibil etc. 

Necesitatea desemnează un proces prezentat ca fiind obligatoriu: 
Trebuie să mă grăbesc şi eu. (O. Paler). Conţinutul unui enunț marcat cu 
această valoare poate fi definit drept impunerea unei situaţii din cauze 
exterioare. Se actualizează cu ajutorul construcției X este obligat să facă P. 

Permisivitatea exprimă permisiunea / interdicția unei acţiuni: Te las 
să faci ce vrei. (M. Preda); Nu vă permit să faceţi glume proaste pe so- 
coteala mea, măgarilor! (1. L. Caragiale). Enunţurile caracterizate prin 
acest tip de modalitate semnifică un proces permis sau unul interzis. 
Conţinutul unor astfel de enunţuri poate fi actualizat cu ajutorul sintag- 
melor: X are permisiunea să facă P. sau Lui X i se interzice să facă P. Ope- 
ratorii modali din această clasă se definesc prin următoarele sensuri: „a 
(nu) avea permisiunea de a face ceva”. 

Modalitatea apreciativă exprimă atitudinea evaluativă a locutorului 
față de stările de lucruri descrise de enunţ, adică aprecierea pe care vor- 
bitorul o face acţiunilor şi calităților enunțate (DSL, p. 65). Modalitatea 

apreciativă are la bază atitudinea favorabilă sau nefavorabilă a locutorului în 
raport cu ceea ce semnifică enunţul. Această modalitate înglobează două 
tipuri de apreciere: aprecierea pozitivă şi aprecierea negativă a stărilor 
de lucruri. Mijloacele de realizare a modalității apreciative constituie 
următoarele opoziții: bun / rău, bine / rău, a plăcea / a displăcea (GALR, 
II, p. 694). 


Variantele discursive ale enunțului datorate modalizării 


Variantele discursive de acest tip se constituie ca rezultat al operaţiei 
de modalizare a enunţului, prin care se înţelege „marcarea în mesaj a 
modalităţii” (GALR, II, p. 741). Limba română dispune de un ansamblu 
foarte divers de mijloace de realizare a acestei categorii: modurile verba- 
le, adverbele și locuţiunile adverbiale (desigur, evident, parcă, neapărat, 
cu siguranță, pe semne, din fericire), verbele modale şi verbele cu sens 
modal (a ști, a cunoaște, a bănui, a se părea, a vrea, a se cere, a se bucura) şi 
diferite perifraze stabile sau libere (a fi sigur, a nu fi sigur, e clar, e posibil, 
a avea intenţia, a fi în stare, e nevoie, e bine, e greșit, e inutil). 

În plan semantic, modalizarea presupune stabilirea unei relaţii între 
conţinutul propoziţional al enunțului şi valoarea modală asociată. Aces- 
tor două componente ale enunțului le corespund două operaţii diferite: 
enunțarea care asigură descrierea situaţiei din realitate şi transmiterea 
acestei informaţii către interlocutor şi modalizarea care este o apreciere 
emoțională, intelectuală sau volitivă a celor comunicate prin enunţ. În 
procesul enunţării vorbitorul desemnează evenimentul din realitate în- 
soţindu-l cu o informaţie care reprezintă manifestarea atitudinii sale 
subiective. Astfel, un eveniment din realitate poate fi descris prin in- 
termediul unui enunţ asertiv, care formal este nemarcat din punctul de 
vedere al modalităţii: El este bolnav. De fapt, utilizarea verbului predicat 
la modul indicativ îi permite vorbitorului să comunice totuşi o informa- 
ţie reală. În acelaşi timp, acestui conținut i se pot asocia valori modale 
datorită cărora starea de lucruri descrisă poate fi prezentată ca o infor- 
maţie sigură (E clar că este bolnav.), presupusă (Probabil este bolnav.) sau 
posibilă (EI ar putea fi bolnav.) etc. 

În funcţie de prezența sau absenţa unei valori modale în conţinutul 
lor semantic, enunţurile pot fi de două feluri: a) enunţuri nemodali- 
zate şi b) enunţuri modalizate. Drept enunţuri nemodalizate ar putea 

fi considerate structurile de bază. La rândul lor, enunţurile modalizate 
reprezintă nişte structuri constituite prin asocierea la conţinutul lor no- 
minativ, referenţial a unei valori care codifică modul de prezentare a 
realităţii din perspectiva emiţătorului. În felul acesta, diferitele variante 
discursive ale enunţului caracterizate sub aspect modal formează o serie 
paradigmatică. Aceste variante comunică o informaţie despre o anumită 
stare de lucruri caracterizată de vorbitor din punctul de vedere: 

a) al atitudinii cognitive, prezentând evenimentul ca fiind cert, pro- 
babil, incert: Știu că / cred că / poate el lucrează mult. 

b) al atitudinii volitive şi prescriptive, evenimentul fiind prezentat ca 
dorit, realizabil, necesar: El vrea / poate / trebuie să lucreze mult. 

c) al atitudinii evaluative, favorabile sau nefavorabile: E bine că / E 
rău că el lucrează mult. 


Componenta deictică a enunțului 


După cum se ştie, orice enunţ este formulat și înțeles în cadrul unei 
situaţii concrete de comunicare constituite din participanţii la actul de 
comunicare şi circumstanţele comunicării (timpul şi locul comunicării). 
Astfel, pentru a-şi îndeplini rolul de unitate a comunicării, enunţul tre- 
buie să conţină în structura sa, pe lângă componentele care desemnează 
evenimentul desemnat, şi mijloace care indică protagoniștii actului de 
comunicare (vorbitorul, ascultătorul) şi circumstanţele comunicării 
(timpul şi momentul enunţării). În felul acesta, în structura semantică 
a enunţului distingem următoarele două componente: o componentă 
descriptivă şi o componentă deictică. 

Rezultată în urma raportării conţinutului enunţului la contextul si- 
tuațional al comunicării, componenta deictică se bazează pe informa- 
tiile despre condiţiile interpersonale şi spațio-temporale în care se co- 
munică, adică pe informaţii referitoare la cine cu cine comunică, unde şi 
când se comunică. 

Rolul acestei componente este de a localiza conţinutul enunţului rapor- 
tându-l la situaţia comunicării. În structura enunţului, componenta deictică 
asigură ancorarea lui situaţională stabilind o relaţie între evenimentul des- 
pre care se comunică şi datele concrete ale situaţiei de comunicare. 

Factorul care serveşte drept suport informaţional al componentei 
deictice este situaţia de comunicare. Constituită prin interacțiunea con- 

versaţională în cadrul căreia protagoniștii actului de comunicare (E, R) 
se află față în faţă într-un punct în spaţiu şi într-un moment în timp, 
situaţia de comunicare se caracterizează prin următoarele coordonate 
de bază: 

1) coordonata personală (cei doi participanţi la actul de comunicare: 
emițătorul şi receptorul); 

2) coordonata temporală (are ca punct central momentul enunțării L,); 

3) coordonata spaţială (reprezentată prototipic prin locul în care se 
află locutorul în momentul enunţării T). 

Prezentăm în continuare câteva exemple care să ilustreze localizarea 
situațională a enunțurilor din perspectiva celor trei coordonate de bază 
ale contextului comunicativ, şi anume: 

1) coordonata personală; integrează participanţii la actul de comu- 
nicare (cine?): 

Eu citesc / tu citeşti / el citeşte o carte. Eu lucrez, iar tu nu faci nimic. 

2) axa temporală; are ca punct de referință momentul comunicării 
(când?): 

El a citit / citeşte / va citi un roman. Ieri am lucrat toată ziua. Și astăzi 
continui să lucrez. Mâine însă mă voi odihni. 

3) coordonata spaţială; se stabileşte prin raportare la locul în care se 
găsesc interlocutorii în momentul comunicării (unde?): 

Aştept aici mai bine de un ceas. Aici e cald şi bine, iar acolo e frig şi 
bate vântul. 

Specific pentru componenta deictică este faptul că, spre deosebire de 
structura predicativă şi cea informaţională care se suprapun structurii re- 
ferenţiale, valorile deictice se asociază structurii semantice a enunţului. 

Deixisul înglobează mijloacele de limbă care trimit la componentele 
situaţiei de comunicare sau la elementele care pot fi identificate prin 
raportare la situaţia de comunicare. Expresiile deictice desemnează 
protagoniştii actului de comunicare (eu, tu), persoanele sau obiectele 
prezente în contextul situațional al comunicării care pot fi indicate 
printr-un gest (el, ea, acesta, acela, celălalt), locul şi timpul comunicării 
(aici, acum) şi anumite puncte din spaţiu sau de pe axa temporală 
care sunt stabilite prin raportare la locul sau la momentul comunicării 
(acolo, dincoace, dincolo, încoace, încolo, atunci etc.). După specificul 
lor, deicticele pot fi de natură lexicală sau gramaticală. 

Din punctul de vedere al conţinutului exprimat, se delimitează ur- 
mătoarele tipuri de deixis: 

a) deixisul personal; codifică informaţia legată de rolurile partici- 
panţilor la actul de comunicare (eu, tu) şi persoanele sau lucrurile care 
au o anumită legătură cu situația de comunicare (el). 

b) deixisul spaţial; asigură localizarea evenimentului descris prin 
enunț raportat la locul comunicării (aici); 

c) deixisul temporal; exprimă momentul desfăşurării evenimentului 
descris în enunţ prin raportare la momentul emiterii enunţului (acum). 


Deixisul personal 


Mărcile deixisului personal identifică protagoniștii actului de comu- 
nicare, precum şi persoanele sau obiectele prezente în situaţia de comu- 
nicare sau care au o anumită legătură cu cei doi interlocutori. 

După natura lor morfosintactică, mărcile deixisului personal sunt de 
două tipuri: 

e mijloacele lexicale (pronumele personale, demonstrative şi 
posesive); 

+ mijloacele gramaticale (formele de persoană ale verbului). 

Formele de persoană ale verbului îşi manifestă pregnant funcţia 
deictică mai ales în cazul în care subiectul rămâne neexprimat. În enun- 
ţurile cu subiectul exprimat aceste forme dublează valorile specifice 
pronumelor personale. 

Deicticele personale se caracterizează prin sensul general „persoană / 
lucru identificat prin raportare la situaţia de comunicare”. În funcţie de anu- 
mite trăsături, deicticele personale se împart în următoarele trei subclase: 

e  deictice care indică persoanele după rolul lor în cadrul actului de 
comunicare: eu (persoana care vorbeşte); tu (persoana căreia i se adre- 
sează vorbitorul). Tot aici trebuie incluse și pronumele de politeţe de 
pers. a Il-a, care, identificând persoana către care ne adresăm, exprimă 
suplimentar o atitudine de respect sau distanţa: dumneata (tu + reverență); 
dumneavoastră (tulvoi + reverență). 

e  deictice care desemnează persoanele sau lucrurile prezente în si- 
tuaţia de comunicare: pronumele personal el, pronumele de politeţe de 
persoana a III-a (dumnealui, dumneaei) şi pronumele (adjectivele pro- 
nominale) demonstrative: acesta, acela, celălalt. Observăm că pronumele 

personal de pers. a III-a identifică persoana sau lucrul în legătură cu 
care se vorbeşte prin simpla lor indicare. Pronumele de reverență in- 
dică persoana despre care se vorbeşte exprimând deferenţa şi distanța 
discursivă. Demonstrativele identifică persoanele sau lucrurile prezente 
în situaţia de comunicare pornind de la localizarea lor față de vorbitor: 
acesta (= persoana sau lucrul relativ apropiat de vorbitor); acela (= per- 
soana sau lucrul relativ îndepărtat de vorbitor); celălalt (= persoana sau 
lucrul cel mai depărtat dintre cele prezente în situația de comunicare). 

e  deicticele care semnifică persoane sau lucruri pe baza raportului de 
posesie stabilit între ele şi participanţii la actul de comunicare: pronume- 
le (adjectivele pronominale) posesive al meu (= persoană sau lucru care 
aparține vorbitorului; cel care apare în calitate de posesor al obiectului 
este vorbitorul); al tău (= persoană sau lucru care aparţine ascultătorului; 
cel care apare în calitate de posesor al obiectului este ascultătorul). 


Deixisul temporal 


Deixisul temporal localizează evenimentele exprimate în enunţ pe axa 
temporală prin raportare la momentul comunicării (T). După natura lor 
morfosintactică, deicticele temporale sunt eterogene fiind de natură lexi- 
cală (adverbele de timp, locuţiunile adverbiale), lexico-gramaticală (con- 
strucţiile prepoziționale) şi gramaticală (formele temporale ale verbului). 

Câmpul semantic al deixisului temporal cuprinde valorile stabilite pe 
baza raportului existent între momentul producerii evenimentului descris 
în enunț (T) şi momentul enunţării (T,), care este luat ca punct de refe- 
rință. Între aceste puncte se pot stabili următoarele tipuri de raporturi: 

e un raport de simultaneitate; în acest caz deicticele marchează coin- 
cidența producerii evenimentului descris de enunț cu momentul comu- 
nicării. Marca prototipică a acestui tip de raport este adverbul acum (un 
punct sau un interval de timp care coincide sau care cuprinde momentul 
producerii enunţului), actualmente, în această clipă, în zilele noastre etc. 

e un raport de anterioritate; deicticele localizează evenimentul îna- 
intea momentului enunţării: atunci, (= un moment din timp anterior 
momentului producerii enunţului), adineauri, recent, nu demult, demult, 
ieri, alaltăieri, deunăzi, odinioară, ziua trecută, acum două zile, cu o lună 
în urmă, cu ceva timp în urmă, în trecut etc. 

+ un raport de posterioritate; deicticele localizează evenimentul 
după momentul enunţării: atunci, (= un moment din timp posterior 

momentului producerii enunţului), acuși, curând, degrabă, îndată, ime- 
diat, de îndată, deseară, mâine, poimâine, în curând, în câteva zile, peste 
o zi, la primăvară etc. 

Marcarea localizării temporale a evenimentului descris în enunţ prin 
raportare la momentul comunicării se face şi cu ajutorul timpurilor ver- 
bale. La fel ca şi deicticele de natură lexicală, timpurile verbale se defi- 
nesc prin aceleași trei valori: trecut, prezent și viitor. 


Deixisul spaţial 


Deixisul spaţial cuprinde expresiile folosite pentru localizarea spa- 
țială a persoanelor, a lucrurilor sau a evenimentelor descrise în enunţ 
în raport cu locul comunicării (L). Deicticele spaţiale indică poziţia 
spaţială a vorbitorului în momentul enunţării şi alte puncte din spaţiu 
stabilite prin raportare la aceasta. 

Deixisul spaţial este reprezentat prin mijloace de natură lexicală (adver- 
be şi locuţiuni adverbiale de loc) şi lexico-gramaticală (construcţiile pre- 
poziționale). Deixisul spaţial nu cuprinde mijloace de natură gramaticală. 

Pentru structura semantică a deicticelor spaţiale o importanţă deo- 
sebită prezintă centrul deictic şi tipul de raport în funcţie de care este 
stabilit punctul din spaţiu atribuit coordonatei spaţiale a cadrului enun- 
ţiativ. Centrul deixisului spaţial este locul în care se găseşte locutorul în 
momentul enunțării. El este desemnat cu ajutorul adverbului aici (un 
loc relativ apropiat de vorbitor, locul comunicării). Totodată, acesta este 
punctul de reper în raport cu care sunt stabilite celelalte locuri din spa- 
tiu marcate cu ajutorul celorlalte deictice spațiale. 

Din punct de vedere semantic, deixisul spaţial e constituit din urmă- 
toarele două subsisteme: 

e  deicticele de localizare spaţială; sunt deicticele care exprimă lo- 
calizarea în spaţiu a obiectului / a evenimentului în raport cu poziţia 
participanţilor la schimbul verbal. 

După trăsătura de care se ţine cont în stabilirea punctului din spaţiu, 
deicticele localizării spaţiale sunt de două tipuri: 

a) deicticele care indică un anumit punct din spaţiu în funcţie de 
distanța acestuia față de locul în care se află vorbitorii în momentul co- 
municării. Ele sunt de două feluri: 

- deicticele spaţiale de apropiere (indică un loc apropiat de vorbitor) 
Dintre acestea menţionăm următoarele adverbe şi locuţiuni adverbiale: 

alături (lângă cel care vorbeşte), aproape (la o distanță mică în spaţiu de 
cineva sau de ceva; în preajmă, în vecinătate), colea (pe aici pe aproape, 
în apropiere, alături), în/prin preajmă, în vecinătate etc. Pe lângă acestea, 
există numeroase alte mijloace, în special construcții prepoziționale, 
care pot fi utilizate, în anumite contexte, cu valoare deictică: aici aproape, 
aproape de locul acesta, nu departe de aici, nu departe de locul acesta, nu 
departe de locul unde ne aflăm, la câţiva pași de aici, la o mică distanţă 
de aici, în partea aceasta, lângă mine / tine / el, ea, în dreptul meu / tău / 
lui, ei, în partea mea, în partea dinspre mine etc. 

- deicticele de depărtare (desemnează un loc îndepărtat de vorbitor), 
reprezentate prin următoarele adverbe şi locuţiuni adverbiale: acolo (un 
loc relativ îndepărtat de vorbitor), dincoace (un loc relativ îndepărtat 
situat în partea dinspre vorbitor), dincolo (un loc relativ îndepărtat si- 
tuat în partea opusă vorbitorului), departe (la mare distanţă; într-un loc 
îndepărtat), altundeva (în alt loc, în altă parte), aiurea (în alt loc, în altă 
parte; undeva, altundeva) şi prin construcţii prepoziţionale: departe de 
aici, departe de locul acesta, în acel loc, în alt loc, în altă parte, în partea 
aceea, în partea opusă; departe de mine etc. 

b) deicticele care exprimă localizarea spaţială a evenimentului în 
funcţie de poziţia lui faţă de vorbitor: în față, în spate, la dreapta, la 
stânga, în jur, înaintea mea, dinaintea mea, după mine, îndărătul meu, la 
dreapta mea, la stânga mea, în jurul meu, împrejurul meu etc. 

e  deicticele de orientare spaţială; indică orientarea acţiunii în spa- 
tiu în raport cu locul comunicării. Se disting următoarele două specii de 
deictice de orientare spaţială: 

a) deictice care marchează direcţia de desfăşurare a acţiunilor în 
spaţiu. Opoziția de bază acţiune orientată înspre / dinspre vorbitor este 
marcată cu ajutorul perechii: încoace - încolo. Se întâlnesc şi alte mijloa- 
ce cu sensul de orientare în spaţiu: într-acolo, înainte, înapoi. 

b) deictice care exprimă limitele spaţiale, altfel spus, orientarea miş- 
cării față de punctul iniţial (de aici), față de punctul final (până aici) sau 
în raport cu ambele limite (de aici până acolo). 

Organizarea sistemului deictic 


Pentru subsistemele deictice este caracteristică o organizare specifi- 
că, în sensul că unele dintre elementele contextului comunicativ servesc 
drept puncte de referință pentru stabilirea celorlalte elemente care au 

o anumită tangenţă cu situația enunţării. Fiecare dintre cele trei tipuri 
de deixis cuprinde elementele cu rol central constituind axa eu - aici 
- acum şi o serie de alte elemente ale căror valori sunt organizate în 
raport cu un centrul deictic. Astfel, locutorul, poziţia acestuia în spaţiu 
şi momentul producerii mesajului sunt punctele de reper în funcţie de 
care se stabilesc celelalte entităţi (persoane, locuri în spaţiu, puncte de 
pe axa temporală). 

Într-o formă schematică, relaţiile dintre coordonatele cadrului deic- 
tic şi entităţile extralingvistice corespunzătoare ar putea fi prezentate cu 
ajutorul tabelului care urmează. 


Tipul de Centrul deictic Tipul de raport Elementele eveni- 
deixis mentului descris 
1. Deixis Participanții la identitate / noniden- Participanţii la eve- 
personal actul de discurs titate nimentul descris 
2. Deixis Locul desfăşurării apropiere / depărtare Locul în care are loc 
spaţial actului comunicativ evenimentul descris 
3. Deixis Momentul produ-  anterioritate / simul- Momentul în care 
temporal cerii actului comu-  taneitate / posterio- are loc evenimentul 
nicativ ritate descris 


Astfel, datorită faptului că expresiile deictice exprimă contextul spa- 
țio-temporal al enunţării, ele asigură localizarea situațională a enunţului 
prin stabilirea unei relaţii între evenimentul despre care se comunică în 
enunţ şi datele concrete ale situaţiei de comunicare. 


Variantele discursive ale enunţului datorate localizării lui 
situaționale 


Analiza componentei deictice face posibilă examinarea enunţului sub 
aspectul raportării conţinutului lui informaţional la cadrul situaţional al 
comunicării. Operația enunţiativă prin care se stabileşte o corelaţie între 
componentă descriptivă şi cea deictică în structura enunțului este locali- 
zarea situaţională. Prin intermediul acestei operaţii, enunţului îi sunt aso- 
ciate anumite valori care derivă din contextul situațional al comunicării. 

O întrebare care se pune în legătură cu analiza enunţurilor din per- 
spectiva localizării situaționale este dacă această operaţie vizează absolut 

toate enunţurile. Deşi mai multe studii, inclusiv Gramatica Academiei 
(2005), afirmă că orice enunţ este ancorat deictic, suntem înclinați să cre- 
dem că această operaţie enunţiativă nu este obligatorie în orice situaţii de 
comunicare. Altfel spus, nu toate enunţurile pot fi caracterizate sub aspec- 
tul corelaţiei dintre structura referențială şi componenta deictică. 

Prin urmare, după cum în structura unui enunţ se conţin sau nu ex- 
presii deictice, adică expresii care se raportează la protagoniștii actului 
de comunicare, la locul şi la momentul comunicării, variantele discursive 
ale enunţului sunt de două feluri: 

a) variante discursive localizate situaţional; 

b) variante discursive nelocalizate situațional. 


Variantele discursive ale enunțului localizate situaţional 


Enunţurile de acest tip desemnează evenimentul din realitate loca- 
lizându-l în raport cu situaţia de comunicare. Ele sunt marcate deictic, 
ceea ce înseamnă că în structura lor se conţin expresii care desemnează 
coordonatele personale, spaţiale şi temporale ale situaţiei de comunica- 
re, acestea fiind variabile în funcţie de enunţare (DEP, p. 31). Astfel, în 
structura lor se produce o interferența între informaţia referenţială și 
valorile aparținând componentei deictice. 

Variantele discursive ale enunţului ancorate în situația de comunicare 
diferă în ce priveşte valorile contextuale care le sunt asociate. În funcţie 
de apartenenţa la o anumită coordonată deictică (personală, spaţială, 
temporală), se disting următoarele tipuri de variante discursive: 

1) Variantele discursive ale enunțului localizate în raport cu coordo- 
nata personală. În structura lor se produce o interferență între două pla- 
nuri: planul evenimenţial (conţine informaţia referitoare la participanţii la 
evenimentul evocat prin enunț) şi planul situaţiei de comunicare (informa- 
ţia care priveşte participanții la actul de comunicare). Cu alte cuvinte, aceste 
variante se caracterizează prin exprimarea raportului dintre protagoniștii 
actului de comunicare și participanţii la procesul desemnat de enunţ. 

În variantele discursive care sunt marcate deictic cu ajutorul pro- 
numelor personale unul sau câţiva dintre participanții desemnaţi prin 
intermediul subiectului, complementului direct sau indirect coincide cu 
locutorul, cu interlocutorul sau cu o altă persoană prezentă în situația 
concretă de comunicare. În aceste enunţuri între participanţii la eveni- 

mentul desemnat de enunţ şi protagoniștii actului de comunicare se pot 
stabili următoarele tipuri de raporturi: 

e Persoana I indică coincidenţa participantului cu locutorul (care 
poate apărea ca realizator al procesului desemnat de verb sau ca obiect 
al acesteia): Eu am spart geamul. Profesorul m-a lăudat pe mine. 

+ Persoana a Il-a identifică participantul cu alocutorul: Tu ai spart 
geamul. Profesorul te-a lăudat pe tine. 

e Persoana a III-a se defineşte negativ, prin nonidentitatea cu prota- 
goniştii actului de comunicare, indicând o persoană care nu participă la 
actul comunicării: El / Acesta a spart geamul. Profesorul l-a lăudat pe el. 

În cazul în care componenta deictică în enunţ este marcată doar prin 
forma de persoană a verbului unicul participant care poate fi identic cu 
unul dintre protagoniștii comunicării sau poate fi reprezentat printr-o 
altă persoană situată în afara actului comunicării este cel care apare în 
poziţia subiectului (participantul principal al evenimentului): Scriu / 
Scrii / Scrie o scrisoare. 

2) Variantele discursive ale enunțului localizate în raport cu co- 
ordonata temporală. Variantele discursive ale enunțului localizează 
evenimentul descris în enunţ pe axa temporală raportându-l la momen- 
tul comunicării. În acest caz, enunţul cuprinde elemente deictice care 
exprimă un raport de anterioritate, simultaneitate sau posterioritate 
între momentul desfăşurării acțiunii şi momentul comunicării: Am scris / 
scriu / voi scrie o scrisoare. 

3) Variantele discursive ale enunțului localizate în raport cu co- 
ordonata spaţială. Variantele de acest tip sunt caracterizate din punctul 
de vedere al locului la care se referă enunţul. Localizarea evenimentul 
descris în enunţ este stabilit prin raportare la locul desfăşurării actului 
comunicativ: Aici e prea mult soare. Acolo nu este nimeni. 

Am văzut că variantele discursive ale enunţurilor localizate situaţio- 
nal conţin în structura lor elemente care le fixează referenţial în situația 
de comunicare (GALR, II, 641). Însă nu toate enunţurile sunt actuali- 
zate din perspectiva celor trei coordonate ale cadrului enunţiativ. Din 
acest punct de vedere există următoarele tipuri de enunţuri: 

- enunţuri al căror conţinut referenţial este raportat la toate cele trei 
tipuri de coordonate ale situaţiei de comunicare: Am trecut astăzi pe aici 
ca să vorbesc cu voi. 

— enunţuri al căror conţinut descriptiv este raportat la coordonata 
spaţială şi la cea temporală: El a fost ieri pe aici. 

- enunţuri al căror conţinut descriptiv este raportat doar la coordo- 
nata temporală: Azi vântul bate cu putere. 


Variantele discursive ale enunţului nelocalizate situaţional 


Dintre toate tipurile de deixis sunt exprimate prin mijloace gramatica- 
le obligatorii pentru orice enunţ deixisul temporal şi cel personal. Anume 
în aceste cazuri se pune problema enunţurilor al căror conţinut ar putea fi 
nelocalizat în raport cu coordonata temporală şi cea personală. 

Pentru a clarifica acest aspect se cere precizat dacă formele verbale, în 
special prezentul indicativ marchează în orice enunţ coincidenţa dintre 
eveniment şi momentul comunicării sau exprimă un eveniment nelocali- 
zat pe axa temporală. Astfel, în unele studii se face distincţie între forma 
timpului prezent folosită cu valoare deictică și forma acestui timp cu va- 
loare nondeictică. Drept exemple care să ilustreze cazurile de utilizare a 
prezentului nondeictic sunt aduse enunţurile de tipul celor care urmează: 

Doi ori doi fac patru. Apa conține oxigen. Soarele răsare la est. Uni- 
versul este infinit. 

Despre aceste enunţuri se spune că exprimă adevăruri eterne. De 
fapt, opiniile cercetătorilor cu privire la valoarea acestor forme tempo- 
rale sunt împărţite. În unele lucrări se constată că această formă de pre- 
zent desemnează procese sau caracteristici permanente în timp sau cel 
puţin având o durată nedeterminată. În felul acesta, se consideră că ele 
exprimă o acţiune localizată pe axa temporală. În aceste enunţuri forma 
de prezent poate fi însoţită de sintagma acum şi totdeauna. În acest caz 
forma dată este numită prezent permanent, generic, etern. 

Există însă şi o altă opinie referitoare la aceste forme temporale. În 
acest caz se consideră că prezentul are o valoare non-deictică, fiind nu- 
mit prezent atemporal. 

În legătură cu deixisul personal, situaţia este mai clară. Categoria 
gramaticală a persoanei la verb poate servi ca marcă a localizării situa- 
tionale a enunţului în raport cu coordonata personală în cazul primelor 
două persoane. Aceste forme, posibile numai atunci când verbul semni- 
fică o acţiune înfăptuită de o ființă umană, marchează, de regulă, iden- 
titatea participantului subiect cu locutorul şi cu interlocutorul său. Cât 

priveşte persoana a III-a, este de menţionat că de cele mai multe ori, în 
lipsa pronumelor cu valoare deictică, această formă verbală este un in- 
dice al nelocalizării situaţionale a enunţului. Acest lucru este valabil atât 
în cazul enunţurilor cu subiect determinat (Trenul a sosit în gară. Fiecare 
trăieşte cum poate. Cineva doreşte să ne ajute.), cât şi al celor cu subiect 
nedeterminat (Sună la ușă. Se trăiește greu.). 


Componenta ilocuţionară a enunţului 


În studiile de lingvistică enunţul este examinat nu doar sub aspec- 
tul informaţiei comunicate, ci şi prin luarea în considerare a finalităţii 
lui comunicative. După cum se ştie, gramaticile tradiţionale disting din 
acest punct de vedere trei tipuri de enunţuri: declarațiile (propoziţiile 
enunţiative), adică enunţurile cu ajutorul cărora transmitem o informa- 
ţie despre un eveniment din realitate, întrebările (propoziţiile interoga- 
tive) sau enunţurile cu ajutorul cărora solicităm o informaţie şi cererile 
(propoziţiile imperative), adică enunţurile care determină realizarea 
unor acțiuni. 

Fiecare dintre aceste tipuri de enunţuri se caracterizează printr-o 
organizare sintactică specifică. În felul acesta, scopul comunicativ, care 
reprezentă realizarea intenţiei comunicative a locutorului, își găseşte ex- 
presie în structura sintactică a enunţului. 

Cercetările care analizează funcționarea enunţurilor în actul de co- 
municare au relevat însă că realitatea comunicării cunoaște un număr 
mult mai mare de intenţii comunicative şi, respectiv, mai multe scopuri 
urmărite de vorbitori în procesul comunicării. 

S-a constatat că, atunci când formulează un enunţ, vorbitorul nu 
doar descrie o anumită stare de lucruri, el realizează și o anumită acțiune. 
Astfel, formulând un enunţ locutorul poate urmări scopul să informeze, 
să întrebe, să ceară ceva, să îndemne, să promită, să mulțumească, să 
felicite, să-şi ceară scuze, să încurajeze, să amenințe, să-şi exprime acor- 
dul, dezacordul, regretul etc. Realizarea prin intermediul enunțului a 
unei intenţii comunicative este definită drept act de vorbire. 

S-a observat că în viața omului există acțiuni care pot fi înfăptuite 
prin simpla rostire a unor enunţuri. De exemplu, noi realizăm actul de a 
promite spunând Promit., actul de a felicita spunând Te felicit., iar actul 
de a mulțumi spunând Îți mulțumesc. Prin aceste enunţuri vorbitorul nu 

descrie acţiunile exprimate de verbele respective, ci chiar realizează ceea 
ce spune. În felul acesta, vorbitorul nu rostește aceste enunțuri doar cu 
scopul de a-l informa pe ascultător cu privire la ceva, ci pentru a realiza 
o acţiune. 

Teza că există enunţuri care sunt folosite nu doar pentru descrierea 
evenimentelor din realitate, ci şi pentru realizarea unor acţiuni orientate 
spre atingerea unui rezultat a fost emisă în cadrul teoriei actelor de vorbire, 
teorie elaborată de filozoful englez John Austin (1962). Această teorie îşi 
are începutul în descoperirea enunţurilor performative, adică a enunțu- 
rilor construite cu verbe precum a solicita, a cere, a promite, a propune, a 
sfătui etc. Fiind nişte construcții cu structură enunţiativă, aceste enunțuri 
nu se limitează la descrierea acțiunilor corespunzătoare, ci echivalează cu 
însăşi realizarea lor. Astfel, prin rostirea enunţului Promit să vin mâine 
mai devreme., locutorul nu doar descrie ceva, el chiar face acţiunea dată. 

După cum se ştie, orice enunţ este formulat în actul concret al co- 
municării care presupune codificarea unui conţinut referenţial bazat 
pe descrierea evenimentului din realitate căruia i se adaugă o valoare 
conformă cu scopul urmărit de locutor în situația dată de comunicare. 
Astfel, analiza enunţului din perspectiva teoriei actelor de vorbire are în 
vedere delimitarea între ceea ce se spune şi ceea ce se realizează prin fo- 
losirea acestei unităţi comunicative. În baza acestei opoziții în structura 
semantică a enunțului se identifică două componente: 

1) conţinutul propozițional; 

2) forța ilocuţionară. 

Conţinutul propoziţional reprezintă aspectul nominativ al enunţu- 
lui. Prin această componentă enunţul codifică informaţia privind eveni- 
mentul, starea de lucruri din realitate desemnate. 

Forţa ilocuţionară ţine de aspectul acţional al enunţului. Aceasta va- 
loare de natură comunicativ-pragmatică reprezintă o manifestare a sco- 
pului urmărit de locutor în situaţia dată de comunicare. Ea este depen- 
dentă de caracterul intențional al comunicării. Operația care generează 
forța ilocuţionară a enunțului este actul ilocuţionar, actul prin care vor- 
bitorul îşi manifestă intenția comunicativă, care ulterior este dedusă de 
interlocutor. Datorită acestui act semnificatul global al enunțului ajunge 
să reprezinte o entitate constituită ca rezultat al asocierii unui conținut 
propoziţional cu o forță ilocuţionară. 

Să ilustrăm această distincţie analizând următoarele enunţuri: 

EI pleacă mâine la ţară. El pleacă mâine la ţară? Pleacă mâine la țară! 

Toate aceste enunţuri au în vedere aceeaşi stare de lucruri din realitate 
urmărind însă scopuri comunicative diferite: în primul enunţ locutorul 
urmăreşte scopul de a-l face pe interlocutorul său să fie informat cu pri- 
vire la o anumită stare de lucruri, prin cel de al doilea intenționează să 
obțină o informaţie cu privire la această stare de lucruri, iar prin cel de 
al treilea să-l determine pe interlocutor să realizeze o acţiune. 

În același timp, comparând enunţurile: 

Cine este el? Ce ai de gând să faci?, 

observăm că ele se caracterizează prin aceeaşi forță ilocuţionară (soli- 
citare de informaţii), însă diferă în ce priveşte conţinutul lor propoziţional. 

Așadar, prin conţinutul său propoziţional enunţul spune ceva despre 
ceva, iar prin forța sa ilocuţionară el serveşte drept instrument pentru 
realizarea unei acţiuni. De exemplu, enunţul: Îţi promit să te duc vara 
la mare., pe lângă faptul că transmite o informaţie despre fapta pe care 
locutorul o va face, exprimă, totodată, şi intenţia lui de a prezenta infor- 
maţia comunicată ca pe o promisiune. 

Pentru descrierea variantelor discursive ale enunţului constituite prin 
asocierea la conținutul referenţial a valorilor ilocuţionare este evident că 
se impune pentru început identificarea acestor valori. După cum se ştie, 
din cauza numărului mare de acte de vorbire întâlnite în comunicarea 
reală studiile de lingvistică nu prezintă o listă completă a valorilor ilocuţi- 
onare. În acest caz, se dovedeşte foarte utilă clasificarea actelor de vorbire, 
acesta fiind unul dintre aspectele mult discutate în literatura de specialita- 
te. Există numeroase modalităţi de clasificare a actelor de vorbire, cele mai 
cunoscute fiind clasificările propuse de J. Austin şi J. Searle. 

Pornind de la clasificările existente, care în majoritatea lor iau în 
considerare conținutul propoziţional şi intenția comunicativă a enunțu- 
rilor, actele de vorbire sunt clasificate în următoarele subclase. 

1) acte de vorbire de tip informaţional. Sunt actele care vizează ve- 
hicularea informaţiei în procesul comunicării. În conformitate cu acţi- 
unile realizate prin intermediul lor, actele de acest tip se împart în două 
subclase: acte de vorbire asertive şi acte de vorbire întrebare. 

Asertivele sunt actele care desemnează anumite stări de lucruri, 
adică vizează transmiterea de informaţii către interlocutor. Cu aju- 

torul lor locutorul face ca interlocutorul său să afle ceva în legătură 
cu un anumit eveniment. După modalitatea specifică prin care sunt 
comunicate informaţiile, asertivele sunt şi ele de mai multe feluri, şi 
anume: afirmaţia / negația, presupunerea, predicția, avertismentul, 
mărturisirea, denunţul etc. Actele de vorbire întrebare sunt folosite 
pentru obţinerea de informaţii, altfel spus, pentru a-l întreba pe inter- 
locutor despre ceva. 

2) acte de vorbire de tip acţional. Ele determină realizarea unei 
acțiuni de către participanţii la actul de comunicare. Actele de vor- 
bire de acest tip îi permit vorbitorului: să-i ceară interlocutorului să 
realizeze o acţiune (cererea), să-i promită interlocutorului că el însuşi 
va realiza o acţiune (promisiunea), să-i propună interlocutorului să 
realizeze împreună o acţiune (propunerea), să-l facă pe interlocutor 
să se prezinte undeva sau să participe la ceva (invitaţia), să-i ceară 
interlocutorului permisiunea de a realiza o acţiune (cererea de per- 
misiune), să-i permită / interzică interlocutorului să realizeze o ac- 
ţiune (permisiunea / interdicţia). După gradul de obligativitate a ac- 
ţiunilor impuse, actele de vorbire din clasa cererii sunt de mai multe 
feluri: ordinul, porunca, îndemnul, povaţa, rugămintea, solicitarea, 
sfatul, deconsilierea etc. 

3) acte de vorbire expresive. Sunt actele de vorbire referitoare la re- 
laţia dintre oameni şi la comportamentul lor social. Cele mai frecvente 
specii de acte expresive sunt: salutul, mulțumirea, complimentul, lauda, 
felicitarea, scuza, regretul, critica, reproşul, acuzaţia etc. 

4) acte de vorbire declarative. Sunt actele care instituie o nouă stare 
de lucruri prin faptul de a declara ceva, de obicei, într-un anumit cadru 
instituțional. Prin rostirea enunțului respectiv vorbitorul modifică 
realitatea în acord cu conţinutul propoziţional exprimat. Distingem 
următoarele specii de acte de vorbire declarative: acte de vorbire care 
exprimă acțiuni manifestate sub forma unor declaraţii sau decizii (di- 
ferite formule testamentare, numirea într-un post, disponibilizarea, 
învinuirea, arestarea, sentințe de condamnare și de achitare etc.) şi 
acte de vorbire care implică acțiuni ce se manifestă în situaţii cere- 
moniale sau ritualice (botezul, binecuvântarea, căsătoria, denumirea 
unor fiinţe sau lucruri etc.). 

Variantele discursive ale enunţului datorate actului ilocuționar 


Variantele de acest tip sunt nişte structuri derivate constituite prin aso- 
cierea la conţinutul reprezentativ, nominativ al enunţului a unor valori care 
exprimă rolul cu care acesta este folosit în cadrul schimburilor verbale. 

Cele două componente ale semnificatului global al enunţului, con- 
ţinutul propozițional şi forța ilocuţionară, au o motivare diferită şi, în 
consecinţă, manifestă o anumită independenţă unul în raport cu cealal- 
tă. Aceasta se explică prin faptul că semnificatul referenţial se constituie 
ca rezultat al raportului stabilit între enunţ şi situația denotată. La rân- 
dul său, forța ilocuţionară a enunţului are la bază intenția comunicati- 
vă a vorbitorului fiind astfel de natură subiectivă. Toate acestea fac ca 
acelaşi conţinut propoziţional să poată fi asociat, în situaţii diferite de 
comunicare, cu diferite forțe ilocuţionare. De exemplu, enunţurile: 

El citeşte o carte. El citeşte o carte? El trebuie să citească o carte! Îl rog 
să citească o carte. Îi propun să citim o carte. 

reprezintă diferite actualizări discursive ale aceleiaşi structuri de 
bază, deosebindu-se astfel sub aspectul valorii lor ilocuţionare. Astfel, 
din acest punct de vedere enunţurile de mai sus apar ca aserţiune, între- 
bare, cerere, rugăminte, propunere. 

Având în vedere că valorile ilocuționare dispun, în structura enun- 
tului, de mărci specifice, ar trebui să admitem că a descrie variantele 
discursive înseamnă, de fapt, a identifica indicii care semnalizează forța 
ilocuţionară atribuită enunţului. 

Este ştiut că drept indice ilocuţionar de bază funcţionează structu- 
ra sintactică a enunţului. Despre realizarea actelor de vorbire printr-o 
structură sintactică specializată se vorbeşte doar în cazul triadei aserţi- 
une — întrebare - cerere. Astfel, aserțiunile au ca formă prototipică de 
manifestare enunţurile asertive (Elevul învaţă o poezie.), întrebările se 
manifestă prin enunţurile interogative (Ce face elevul?), iar cererile, prin 
enunţurile imperative (Învăţă poezia!). 

Dat fiind că deosebirile mai subtile în exprimarea valorilor ilocuţi- 
onare nu se pot sprijini pe forma însăşi a frazelor, acestea sunt marcate, 
în structura enunţului, nu doar prin mijloace de natură morfosintactică, 
ci şi cu ajutorul unor mijloace lexicale definite drept verbe performative. 
În acest caz actele de vorbire sunt realizate, de regulă, prin structuri cu 
sintaxă enunţiativă care înglobează în structura lor un astfel de verb. 

Prezentăm în continuare câteva enunțuri care ilustrează modul în care 
verbul performativ le conferă o anumită valoare ilocuţionară: 

— promisiune: Promit să învăţ poezia. 

- felicitare: Te felicit că ai învățat poezia. 

— reproş: Iarăşi nu ai învăţat poezia. 

În acelaşi timp, trebuie observat că există situaţii când unul și același 
conţinut propoziţional poate fi asociat cu mai multe forţe ilocuţionare 
diferenţiate situaţional. Este vorba în acest caz de aşa-numitul cumul de 
valori ilocuţionare. De exemplu, enunţul Am să vin mâine acolo. poate 
fi interpretat ca fiind o aserţiune (vorbitorul îl informează pe ascultător 
cu privire la planurile sale de a doua zi), o promisiune, iar, în anumite 
condiţii contextuale, ar putea fi perceput şi ca o ameninţare. 


xxx 


După cum am încercat să demonstrăm în cele de mai sus, orice variantă 
a enunțului are la bază o construcție prototipică la care se adaugă anumite 
valori suplimentare determinate contextual. Astfel, diferitele variante dis- 
cursive ale enunțului se definesc atât printr-o componentă semantico-sin- 
tactică comună, cât şi prin anumite valori de natură pragmatică dictate de 
contextul concret de funcționare. Pornind de la specificul straturilor de 
semnificaţie care se suprapun structurii referenţiale a enunțului, am delimi- 
tat următoarele două tipuri de variante discursive ale enunţurilor: 

1. variantele enunţului constituite ca rezultat al reorganizării conți- 
nutului reprezentativ, nominativ din perspectiva structurii predicative 
şi a celei informaţionale; 

2. variantele enunţului constituite prin asocierea la conţinutul repre- 
zentativ, nominativ a unor valori modale, situaţionale şi ilocuţionare. 

În felul acesta, descrierea variantelor discursive ale enunţului a im- 
plicat examinarea modului în care cele două structuri, predicativă şi in- 
formaţională, se corelează cu structura lui referenţială, precum şi modul 
în care acestei structuri i se asociază diferitele valori ale componentelor 
deictică, modală și ilocuţionară. 

Actul de vorbire este o unitate comunicativă minimală fiind realizată 
în discurs sub forma unui enunț, utilizat în situaţii de comunicare con- 
crete, asociat cu o forță ilocuţionară care exprimă o anumită intenţie co- 
municativă a locutorului. În funcţie de intenţia vorbitorului şi de statutul 
acestuia, acelaşi enunț poate performa diverse acte de vorbire. Exemple 
elocvente au fost comentate în literatura de specialitate, cum ar fi enunţul 
Adu-mi cafeaua! care poate fi interpretat ca ordin, dacă emițătorul este 
şef, iar receptorul, secretară sau ca o simplă solicitare, dacă emițătorul este 
mama, iar receptorul, fiica (lonescu-Ruxăndoiu, 2003, p. 28). Actele de 
vorbire se exprimă prin mijloace de limbă aferente, există în limbă au- 
tonom, pot fi clasificate şi descrise, dar în discurs, ele sunt întrebuințate 
sub formă de „succesiuni de acte, organizate în conformitate cu anumite 
principii şi reguli” (idem, p. 41), având, astfel, valență discursivă. 

Teoria actelor de vorbire a fost formulată pe terenul filosofiei limba- 
jului, mai bine zis, în cadrul unei direcţii noi din filosofia limbajului, cea 
a „limbajului în acțiune”. Teza centrală a acestei teorii este că nici cuvân- 
tul, nici propoziţia, nici fraza nu reprezintă unitatea minimală de comu- 
nicare, ci producerea acestora în momentul în care se realizează actul de 
vorbire. „Sloganul” acestei teorii este următorul: a vorbi înseamnă a face, 
altfel spus, cuvintele sunt parte a faptelor (Huang, 2009, p. 1002). 

Într-adevăr, după cum se constată în urma cercetărilor, „funcţia lim- 
bajului chiar şi în fraze declarative nu este într-atât de a descrie lumea, 
cât de a îndeplini acţiuni: cum ar fi ordinul, promisiunea, botezul” (Mo- 
eshler, Aushlin, 2005, p. 187). 

J.L. Austin a observat că, odată cu semnificaţia unui enunţ, emiţă- 
torul, în anumite împrejurări în care are loc enunțarea, poate transmi- 
te receptorului și ideea de a face ceva. A fost destul de încurajatoare 
mutarea accentului de pe ce spunem pe ce facem cu ajutorul cuvintelor. 
Tendinţa spre studierea limbajului în acţiune devine tot mai evidentă. 
Sub acest unghi de vedere, nu mai este cercetat modul în care limba este 
organizată sub aspect formal, ci felul în care este folosită în comunica- 
re, într-un context concret, aşa cum este utilizată de către un emițător 
concret, urmărindu-se şi efectul pe care limbajul poate să-l aibă asupra 
receptorului. J.L. Austin deosebeşte semnificaţia cuvintelor (ce ţine de 

semantica limbii), pe de o parte, şi actul realizat prin rostirea acestor 
cuvinte semnificative (ce ţine de activitatea propriu-zisă de vorbire), pe 
de altă parte. În timpul enunţării, vorbitorul, pe lângă ceea ce spune 
explicit prin sensul cuvintelor, include şi „nespusul', care poate fi recon- 
stituit doar prin analiza circumstanțelor în care a avut loc comunicarea. 
Asemenea enunţuri au întotdeauna și un „rol ilocuţionar”, acela de a 
face ceva ca urmare a producerii lor. „...a spune ceva este a face ceva”, 
menționează J.L. Austin (Austin, 2003, p. 32). În continuare, Austin 
menţionează că efectuarea unui act locuţionar este şi realizarea unui act 
ilocuționar. Astfel, atunci când producem un act de vorbire, vom perfor- 
ma totodată acte ca: 

- a pune o întrebare ori a da un răspuns, 

- a da o informaţie, ori o asigurare, ori un avertisment, 

- a anunţa un verdict sau o intenţie, 

— a pronunţa o sentinţă, 

- a face o numire, ori un apel, ori o critică, 

- a identifica ori a descrie ceva (Austin, 2003, p. 98). 

Cu alte cuvinte, după cum s-a menţionat în literatura de specialita- 
te, teza principală a acestei teorii este următoarea: orice rostire într-un 
act de vorbire este şi acțiune, iar „semnificaţia unui „act de vorbire” este 
funcţia sa; ca şi funcția oricărei exprimări lingvistice, ea se bazează pe 
convenții lingvistice, care, întrucât se raportează la modalități de acţi- 
une, nu la acțiuni singulare, devin reguli generale într-o doctrină des- 
pre „cele-ce-nu-sunt-la-locul-lor” (Boboc, p. 8). În aceeaşi lucrare, se 
menţionează că „teoria „actelor de limbaj” ridică problema dependenţei 
semnificației nu de simpla utilizare în limbă, ci de contextul acţional 
al rostirii, de faptul rostirii, aceasta din urmă nefiind simplă spunere, 
zicere, enunţare a ceva, în alţi termeni, limitele nu numai ale spusei, ci şi 
ale nespusei - problemă ce ţine de studiul comunicării umane pe fondul 
acțiunii şi al comportamentului” (idem). 

Teoria actelor de vorbire a contribuit esenţial la reconsiderarea pos- 
tulatului conform căruia scopul principal al limbajului este acela de a 
descrie lumea, iar enunţurile (cu excepţia celor imperative şi a celor in- 
terogative) trebuie evaluate ca adevărate (dacă descriu un fapt real) sau 
false (dacă nu se referă la un fapt care s-a întâmplat în lume). Odată cu 
apariţia termenului „act de vorbire”, lingviştii îşi îndreaptă atenţia spre 

problematica pragmaticii, punându-se accentul pe funcţia comunicativă 
a limbajului care „umbreşte” într-o oarecare măsură funcţia informaţio- 
nală a limbii proprie structuralismului. După cum se menţionează în lu- 
crările de specialitate, John Austin a observat că „numeroase fraze, care 
nu sunt nici întrebări, nici fraze imperative şi nici exclamaţii, nu descriu 
de fapt nimic şi nu pot fi evaluate drept adevărate sau false. Nu numai 
că ele nu se utilizează pentru descrierea realităţii, dar se folosesc de fapt 
pentru modificarea acesteia: ele nu spun nimic despre starea prezentă 
sau trecută a lumii, ci schimbă sau încearcă să schimbe lumea” (Reboul, 
Moeschler, 2001, p. 22-23). Fenomenul pe care John Austin l-a numit 
iluzie descriptivă nu poate constitui nici pe departe scopul fundamental 
al limbajului. Într-un enunţ ca Îți ordon să faci ordine în casă! emițătorul 
vrea să schimbe starea de fapt a situaţiei: să treacă de la dezordine la 
ordine. Enunţuri de tipul acesta nu mai pot fi evaluate ca adevărate sau 
false. Dar, menţionează John Austin, nici nu sunt „imposibil de evaluat: 
evaluarea lor se face în termeni de reuşită sau de eşec” (idem, p. 23,). 
Dacă receptorul mesajului va accepta ordinul, atunci enunţul va fi ca- 
lificat ca reuşit, iar dacă nu-l va accepta, invocând un oarecare motiv 
(lipsă de timp, durere de cap, lene etc.), atunci enunţul va fi calificat ca 
eşec. Această „iluzie descriptivistă” a planat până la începutul secolului 
XX şi a menţinut pe prim plan calitatea limbii de mijloc de descriere 
a realităţii, Abia, în anii 60 ai secolului al XX-lea, J. Austin şi J. Searle 
enunţă teza că „funcţia esenţială a limbajului este de a acţiona asupra 
lumii mai mult decât a o descrie” (Rovenţa-Frumuşani, 2005, p. 38). 
Dimensiunea intențional-acțională a limbajului a apărut ca urmare a 
recunoaşterii faptului că limbajul nu are doar funcție descriptivă. La fel 
de importantă, este funcția acţională, care permite vorbitorilor nu doar 
să descrie, ci şi să acţioneze asupra realităţii, adică să ceară, să roage, 
să îndemne, să mulțumească, să facă o invitaţie etc., producând astfel 
enunțuri despre evenimentele din realitate, a căror semnificaţie nu se re- 
duce la condiţia lor de adevăr, ci reclamă şi intenţia cu care sunt utilizate 
în comunicare. În felul acesta, vorbirea echivalează cu acțiunea, limbajul 
fiind văzut ca instrument folosit pentru realizarea unor acțiuni orientate 
spre obţinerea anumitor rezultate. Această constatare este în opoziție cu 
opinia conform căreia funcția de bază a limbii ar fi descrierea realității. 

Deci traseul investigator al acestei problematici s-a centrat pe cău- 
tarea răspunsului la întrebarea: cum se pot efectua cele mai diverse ac- 

ţiuni utilizând cuvintele într-un act concret de vorbire? Încă J. Austin 
a observat că „orice fraza completa corespunde îndeplinirii, cel puţin, 
a unui act de limbaj, că actele de limbaj şi frazele prin care acestea sunt 
îndeplinite pot fi văzute ca un mijloc convenţional pentru a exprima şi 
realiza intenţii” (Reboul, Moeschler, 2001, p. 25) Mai târziu, ]. Searle a 
contribuit la distingerea a două elemente în cadrul frazelor date: 1) forța 
ilocuționară care se referă la însuşi actul de vorbire performat şi 2) conți- 
nutul propozițional care vizează conţinutul actului de vorbire respectiv. 
De exemplu, continuă J. Searle, în fraza „Îţi promit ca vin mâine”, „Îţi 
promit” este marca forței ilocuţionare, iar „vin mâine” este marcă a con- 
ținutului propozițional (idem, p. 25). 

Pe parcursul cercetărilor, s-a ajuns la concluzia că forța ilocuționară 
este pilonul pe care se fundamentează teoria actelor de limbaj. Acest 
concept cuprinde intenția ilocuționară a vorbitorului precum şi anumite 
efecte pe care le implică ascultătorul. S-a menţionat în literatura de spe- 
cialitate că „deşi marcat de intenţionalitate, actul de limbaj nu reprezin- 
tă un act decât cu acceptarea ca atare a Celuilalt (receptorului implicat 
activ în construirea schimbului). Reacţia sa va fi preluată, acceptată sau 
corectată de co-enunţător şi astfel apare posibilitatea derulării pe mai 
departe a schimbului” (Bonta, p. 45). John R. Searle menţionează că, de 
exemplu, o rugăminte şi un ordin au aceeaşi intenţie ilocuționară, fiind- 
că ambele sunt încercări de a-l determina pe ascultător să facă ceva, dar 
ele pot avea forţe ilocuţionare diferite în funcție de nivelul de implicare 
(pozitivă sau negativă) a ascultătorului (vezi şi Fârte, 2004, p. 58). Deci 
nu doar intenţia vorbitorului contează. E necesară şi concentrarea pe 
interpretarea pe care i-o dă actului de vorbire performat ascultătorul, 
adică Celălalt. Cu alte cuvinte, recunoașterea de către receptor a intenţiei 
emițătorului are o deosebită importanţă în reuşita unui act de vorbire. 

Aşadar, actul de limbaj are anumite caracteristici pe care le-a detali- 
at cu discernământ cercetătoarea Daniela Rovenţa-Frumușani. Le vom 
expune pe scurt: 

1) actul de limbaj are o forță ilocuţionară care vizează transformarea 
realității prin rostirea anumitor cuvinte care provoacă anumite schim- 
bări ale acesteia. Deci actul de vorbire este o acțiune; 

2) actul de vorbire transmite anumite intenţii care trebuie să fie recu- 
noscute de către interlocutor. Altfel spus, actul de vorbire este intențional; 

3) reuşita actului de vorbire este condiționată de îndeplinirea anumi- 
tor condiţii, legate de persoanele şi de circumstanţele utilizării actului. 
Prin urmare, actul de vorbire este convențional; 

4) în descifrarea corectă a unui act de vorbire, un rol important îl are 
contextul. Numai în context se poate găsi corect intenţia emițătorului. 
Aceasta înseamnă că actul de vorbire este contextual (Rovenţa-Frumu- 
şani, 2005, p. 31). 

Analiza actelor de vorbire se poate face din două perspective: acţi- 
onală şi interacțională. Analiza acţională a actelor de vorbire se înca- 
drează în teoria clasică a actelor de vorbire, teorie elaborată de ]. Austin 
şi discipolii săi, în cea mai mare parte, ]. Searle. Această analiză se face 
la nivelul enunțului și stabileşte 1) valoarea ilocuţionară a enunţului, 
2) tipul de situaţie de comunicare în care se utilizează actul de vorbi- 
re, 3) relevarea şi descrierea mărcilor ilocuţionare întrebuințate pentru 
realizarea acestei valori, precum şi 4) identificarea condiţiilor de reuși- 
tă sau nereușită a realizării lor. Analiza interacţională se face la nivelul 
discursului, urmărindu-se înlănţuirea a cel puţin două acte de vorbire 
ca elemente ale unor secvenţe interacţionale, dintre care unul inițiază 
perechea de adiacenţă și altul care o încheie. 

Fără să pretindem la soluţionarea definitivă a problemelor enunțate 
supra, în studiul de față ne vom axa pe analiza acţională a actelor e vor- 
bire, oprindu-ne la teoria clasică a actelor de vorbire. Vom urmări aspec- 
te legate de forță ilocuţionară, de conţinutul propozițional, precum şi de 
mărcile lor sintagmatice, adică mijloacele de exprimare. Analiza interacți- 
onală, deşi foarte importantă pentru comportamentul discursiv al actelor 
de vorbire nu se încadrează în spaţiul problematic al lucrării de față. 


Teoria actelor de vorbire 


Teoria actelor de vorbire a fost dezvoltată de J.L. Austin în lucra- 
rea Cum să faci lucruri cu vorbe (1962). El se consideră întemeietorul 
acestei teorii, dar nu a făcut-o pe loc gol. Cel puţin trei nume notorii au 
contribuit la conturarea acestei teorii înaintea lui J.L. Austin: Humboldt 
(1769-1859), care a scos în evidenţă aspectul energeia (acțiune verbală şi 
act de vorbire) al limbii în raport cu aspectul ei de ergon (produs şi for- 
mă), inițiind studiul limbii ca activitate, Karl Buhler (1879-1963), care 
a introdus în circuitul lingvistic pentru prima oară termenii emițător, 

mesaj şi receptor şi Ludvig Wittgenstein (1889-1951), care a identificat 
„jocurile de limbaj”. Ulterior, teoria lui J.L. Austin a fost valorificată 
într-un val de discuţii între lingviști şi filosofi. Nume remarcabile ale 
lingvisticii au încercat să pătrundă în esența concepțiilor lui J.L. Austin 
şi şi-au expus părerile, de multe ori critice, în operele lor: Emile Benve- 
niste (1902 —1976), PE. Strawson (1919 —2006), E. Coseriu (1921-2002), 
John Searle (n. 1932) etc. În studiile respective, două aspecte ale proble- 
mei sunt clar elucidate: descrierea actului de limbaj ca pe o forță ilocuţi- 
onară aplicată unui conţinut propoziţional şi clasificarea actelor de lim- 
baj care, cum e şi firesc, conţine fluctuații de la cercetător la cercetător. 
Vom încerca să evidenţiem aportul acestor cercetători în consolidarea şi 
evoluţia teoriei actelor de vorbire. 

S-a menţionat în lucrările de referință că J.L. Austin ajunge la teoria 
actelor de limbaj plecând de la teoria „jocurilor de limbaj” a lui Lud- 
vig Wittgenstein, înscrisă în preocupările filosofiei limbajului privind 
raportul dintre semnificaţie şi întrebuințare. L. Wittgenstein menţiona 
că expresia „joc de limbaj” trebuie să evidenţieze că vorbirea limbajului 
este o parte a unei activităţi (Wittgenstein, 2004, p. 105). Noi „facem cu 
propoziţiile noastre lucrurile cele mai diferite. Să ne gândim numai la 
exclamațţii, cu funcţiile lor complet diferite: Apă! La o parte! Au! Aju- 
tor! Bine! Nu! (idem, p.106 -107). Reiese că semnificația unui cuvânt 
este folosirea lui în limbaj, conchide autorul (idem, p.117). „Ne putem 
închipui, de asemenea, menţiona L. Wittgenstein, că întregul proces de 
folosire a cuvintelor (...) este unul din acele jocuri cu ajutorul cărora 
copiii învaţă limba lor maternă. (...) Eu voi numi şi întregul: limbajul şi 
activităţile cu care se împleteşte el, „joc de limbaj” (idem, p. 95). Astfel, 
jocurile de limbaj reprezintă numeroase tipuri de enunţuri pe care le 
creează interlocutorii în timpul comunicării, respectând anumite reguli 
(roluri), specifice fiecărui participant la comunicare. Lista de astfel de 
enunţuri, puse în evidenţă de L. Wittgenstein, este următoarea: 

a da ordine şi a acționa potrivit ordinelor, 

a descrie un obiect după înfăţişarea lui sau după măsurători, 

a construi un obiect pe baza unei descrieri, 

a relata un eveniment, 

a formula presupuneri despre un eveniment, 

a formula şi testa o ipoteză, 

a prezenta rezultatele unui experiment în tabele şi diagrame, 

a născoci o poveste şi a o citi, 

a juca teatru, 

a cânta melodii ale unor dansuri, 

a dezlega ghicitori, 

a face o glumă; a o spune, 

a rezolva o problemă de aritmetică practică, 

a traduce dintr-o limbă în altele, 

a ruga, a mulțumi, a blestema, a saluta, a se ruga (idem, p. 105). 

Sunt elocvente în această ordine de idei observaţiile pe care le face 
cercetătorul Gorun Manolescu asupra jocurilor de limbaj: 

1. Rolurile nu sunt legitimate prin ele însele, ci sunt obiectul unui 
contract, explicit sau nu, între jucători. 

2. Dacă nu există reguli, nu există nici joc. Chiar şi o modificare mi- 
nimă a unei reguli alterează natura jocului inițial şi marchează trecerea 
la altul. 

3. Fiecare enunț trebuie să fie gândit ca o „mutare” în cadrul unui joc 
(Manolescu). 

Dacă în timpul conversaţiei se schimbă regulile sau rolurile, se 
schimbă şi jocul, trecându-se la alt sistem de gândire. Astfel, L. Wittgen- 
stein, prin teoria jocurilor de limbaj, a avansat cercetările sale trecând de 
la ideea dominantă la începutul carierei sale, precum că există o cores- 
pondenţă precisă între limbaj şi realitate, la ideea că, prin întrebuințare, 
„mişcarea” limbajului recreează de fiecare dată lumea. Cu alte cuvinte, 
remarcă G. Manolescu, „rolul de bază al limbajului se schimbă funda- 
mental. De la unul pasiv, descriptiv, așa cum era văzut în Witt. I., el 
devine unul activ, inovator ca o consecință a „jocurilor de limbaj” puse 
în evidenţă de Witt. II...” (idem). 

Contribuţia lui Karl Buhler (1879-1963) la conturarea teoriei actelor 
de vorbire constă în faptul că a aşezat limbajul pe axa comunicării, intro- 
ducând în circuitul ştiinţific, pentru prima oară, termenii de emiţător, 
mesaj şi receptor. În plus, face o distincţie netă între limba ca fenomen şi 
limba ca obiect de cercetare, ca produs. În opinia lui K. Bühler, limbajul 
ne este dat la început ca produs. Cu descrierea funcţiilor limbajului şi cu 
identificarea rolului important al deicticilor în limbă, Karl Buhler des- 
chide o perspectivă modernă în studiul limbajului. În lucrarea sa Teoria 

limbii (1934), Karl Bühler constată, după cum s-a menţionat în litera- 
tura de specialitate, că vorbirea poate fi concepută ca expresie în raport 
cu emițătorul, ca reprezentare în raport cu mesajul şi ca apel în raport 
cu destinatarul. Cercetătorul distinge trei etape de evoluţie a limbajului 
cărora le corespund următoarele funcţii: funcţia de a exprima o stare 
interioară; funcția comunicativă şi de declanşare a limbajului; funcția 
descriptivă ori reprezentativă. În consecinţă, el distinge următoarele 
funcţii lingvistice: expresivă (numită şi interjecțională), reprezentativă 
(referenţială) şi apelativă (persuasivă, retorică). Toţi lingviştii care s-au 
ocupat de funcţiile limbii fac trimitere la lucrările sale. 

Emile Benveniste (1902-1976), întemeietorul lingvisticii enunţării, 
a pus bazele modelului de orientare pragmatică în studiul limbii. Cer- 
cetătorul definea enunțarea ca „punerea în acţiune a limbii într-un act 
individual de utilizare” (Benveniste, 2000, p. 68) şi sublinia că deşi în- 
tre enunț şi activitatea de enunţare există o legătură strânsă, distincția 
dintre ele nu trebuie pierdută din vedere pentru a putea releva parti- 
cularitățile fiecărui context comunicativ în structura enunţului. Adică, 
enunțarea nu este altceva decât „actul de producere a unui enunţ și nu 
textul enunţului” (Păduraru, 2009, p. 58). Pentru ca activitatea de enun- 
tare să se poată desfăşura, sunt necesare anumite situații de comunicare 
şi mijloace speciale de performare a enunţării. Emile Benvenist consi- 
deră actul enunţării ca pe un act individual, deși sublinia că enunţarea 
implică un emiţător şi un receptor, fiind de tip conversațional. În felul 
acesta, prin teoria enunţării, s-a produs o cotitură în studiile lingvistice, 
inițiindu-se trecerea la lingvistica acțională, bazată pe ideea lui Ludvig 
Wittgenstein că limba este o formă de comportament, iar de aici la teo- 
ria actelor de vorbire. 

Analiza lui Eugeniu Coşeriu porneşte de la Humbolt, dar se apropie 
de teoria actelor de limbaj prin intermediul celor două lucrări de primă 
mărime în lingvistica modernă: Teoria limbii de Karl Buhler și Curs de 
lingvistică generală de Ferdinand de Saussure. Pentru Eugen Coșeriu, 
dihotomia saussuriana limbă / vorbire reprezintă distincţia între sistem şi 
realizarea lui. Limba se defineşte ca un fapt abstract cu trăsături opozitive, 
caracteristice sistemului, iar vorbirea nu este altceva decât realizarea aces- 
tui sistem în situaţii concrete, ancorate în timp şi spaţiu, cu participarea 
unui singur vorbitor sau a mai multor vorbitori. Ceea ce se apropie de 

teoria actelor de vorbire în concepţia lui Coseriu este faptul că numai „în 
timpul şi în actul vorbirii” pot fi înregistrate creaţii individuale, concrete, 
iar „tot ceea ce este repetitiv în actul vorbirii constituie limbă” (Constan- 
tinescu, 2006, p. 60). „În viziunea coşeriană limba nu este reprezentată 
de cuvintele indivizilor, fiindcă a vorbi înseamnă întotdeauna a vorbi o 
limbă, ci ca activitate a limbajului” (ibidem). Pentru Eugen Coşeriu, im- 
portantă este vorbirea. Aceasta conţine, ca activități de limbaj indisociabi- 
le, energeia şi ergon ale lui Humboldt. Este bine cunoscută importanța pe 
care o atribuia Eugeniu Coşeriu receptorului în comunicare. 

Recunoscând teoria lui ]. L. Austin şi fiind şi succesorul acestuia, 
John Searle continuă cercetările în domeniul pragmaticii lingvistice, 
contribuţia acestuia fiind exprimată prin formalizarea actelor de vor- 
bire. Cercetătorul a arătat că folosirea sau vorbirea unei limbi implică 
anumite reguli — forme de guvernare, conducere a comportamentului. 
Acestea sunt de două tipuri: 

+ Reguli de îndrumare, regulatoare (regulative rules) - nu sunt alt- 
ceva decât „forme de comportament independente” (Searle, 1969, p.33) 
sau reguli care coordonează şi favorizează formarea unor deprinderi 
concrete într-un anume context social sau într-o situaţie. Aceste reguli, 
de obicei, iau forma unor acţiuni obligatorii: achitarea taxei de călătorie, 
deconectarea telefonului mobil într-o bibliotecă, sală de lectură, teatru, 
sală de concerte etc. 

+ Reguli constitutive (constitutive rules) - „sunt acele reguli care 
creează sau definesc noi forme de comportament”. Ele apar în forma 
X este considerat Y sau X este considerat Y în contextul C (idem, p.35). 
Spre exemplu, în fotbal, un gol este luat în calcul când un jucător înscrie 
mingea în poarta adversarului în timpul jocului. Folosind formula lui 
John Searle vom obţine - Luarea în calcul a unui gol este considerată 
ca înscrierea mingii în poarta adversarului în contextul jocului de fotbal. 
Aceste reguli constitutive nu mai sunt valabile în afara desfăşurării jo- 
cului de fotbal sau în desfăşurarea altor jocuri, golul pentru jocul de golf 
este considerat în aria altor reguli constitutive. 

Reiese că cele menţionate supra trebuie să stea la baza studierii lim- 
bii în acţiune. Provocarea a fost lansată de J.L. Austin. Succesorul său, 
John Searle, a constatat că, de fapt, posibilităţile reale de a folosi limba 
în acţiune sunt limitate. 

Cercetătorul identifică 5 posibilități, şi anume: 

1) putem spune celorlalți cum sunt lucrurile; 

2) îi putem determina pe alţii să facă anumite lucruri; 

3) ne putem angaja noi înşine să facem anumite lucruri; 

4) putem exprima propriile sentimente şi aptitudini; 

5) putem schimba realitatea prin anumite fraze (idem, p. 44-45). 

Pornindu-se de la aceste posibilităţi, au fost identificate sute de acte de 
vorbire, au fost operate zeci de clasificări şi descrieri, au fost aduse mii şi 
mii de exemple ilustrative, s-a actualizat un număr impresionant de inter- 
pretări, astfel încât teoria actelor de vorbire s-a constituit într-un domeniu 
important al pragmaticii şi a evoluat prin contribuţia notabilă a mai multor 
cercetători. Prin cele menţionate supra, am încercat să punem la dispoziția 
celor interesaţi de „limbajul în acţiune” informaţii, pe cât posibil, utile. 


Constatativ / performativ 


În procesul de comunicare, interlocutorii îşi transmit unul altuia 
diverse mesaje prin intermediul enunţurilor, unități comunicative fo- 
losite în anumite situaţii cu intenţii diferite. Analizând cele trei tipuri 
de propoziţii din manualele de gramatică - enunţiative, interogative şi 
exclamative, se poate observa că acestea au o structură sintactică aferen- 
tă intenţiei comunicative pe care o comportă, adică a spune, a întreba şi 
a exclama. În realitate, există mult mai multe intenții comunicative care 
nu pot fi exprimate doar prin mijloace morfosintactice responsabile de 
forma enunţului. Este nevoie de mijloace suplimentare de marcare, în 
special, de anumite unităţi lexicale, numite verbe performative. „Perfor- 
mativul (de la engl. perform „a efectua, a realiza, a face”) este un verb a 
cărui utilizare la persoana I, singular, timpul prezent, modul indicativ, 
diateza activă (de ex.: cer, rog, promit, propun, felicit, aprob, anulez etc.) 
echivalează cu realizarea unei acţiuni” (Bărbuţă, 2017, p. 22-34). 

Teoria actelor de vorbire a avut un cuvânt de spus în această privinţă. 
Primul pas l-a constituit distincția între enunţul constatativ şi cel per- 
formativ, efectuată de fondatorul teoriei J. L. Austin. Enunţurile con- 
statative sunt caracterizate prin valoare de adevărat/fals, iar enunţurile 
performative sunt caracterizate prin reuşită / nereușită. Acesta afirmase 
că enunţurile care descriu lumea, sunt constatative, iar cele care reali- 
zează o acţiune, recreând lumea, prin emiterea lor, sunt performative. 

Astfel, J. L. Austin a observat că unele propoziţii nu sunt întrebuin- 
tate pentru a face o afirmaţie şi deci nu se poate spune că sunt adevărate 
sau false ca în (la) Bună dimineata! (1b) La revedere!; altele se folosesc 
pentru a face afirmaţii şi pot fi supuse testului adevărat/fals ca în (2a) 
Canapeaua e comodă. (2b) Chișinăul este un oraş verde. (2c) Iurii Ga- 
garin a efectuat primul zbor în cosmos la 12 aprilie 1964. şi, în sfârşit, 
unele propoziţii sunt utilizate atât pentru a spune ceva (a face o afir- 
maţie), cât şi pentru a face ceva ca în (3a) Declar ședința deschisă. (3b) 
Numesc copilul Gheorghe! (3c) Promit să-ți restitui banii mâine. Acestea 
se caracterizează prin proba de reuşită/nereuşită. 

Enunţurile (2a-c) se numesc constatative şi descriu o realitate preexis- 
tentă emiterii lor. Asta pentru că doar descriu acţiunea pe care o exprimă, 
nu o realizează. De aceea enunţurile constatative se folosesc pentru a con- 
stata ceva, a face o afirmaţie, ele fiind calificate drept adevărate sau false. 

Enunţurile (3a-c), sunt numite enunțuri performative. Rostirea lor 
creează o nouă realitate, o acțiune: Declar ședința deschisă! constituie 
chiar actul de a declara deschiderea unei ședințe. Din această cauză, 
ele, pe lângă aspectul declarativ, au şi unul efectiv, exprimând realizarea 
practică a unei acţiuni, „performarea” unei acțiuni, şi pot fi calificate 
doar drept reuşite sau nereușite. 

Potrivit lui J. L. Austin, „condiţiile de reuşită/nereuşită ale unui enunţ 
performativ ţin de convenţionalitatea actului performat de participanţii 
la dialog, de adecvarea persoanelor la respectiva situaţie de comunicare, 
de circumstanţele în care se desfășoară dialogul, de constrângeri, acci- 
dente, neînţelegeri, varietăți de greşeli etc” (Moldovanu, 2004). J. L. Aus- 
tin a menționat că pentru ca performativele să fie „funcţionale” (suc- 
cessful or “felicitous), ele trebuie să îndeplinească o serie de condiţii. De 
ex., una din condiţiile pentru ca actele de vorbire să numească este aceea 
ca vorbitorul să fie recunoscut de comunitatea sa ca având autoritate 
pentru a performa aceste acte de vorbire: pentru a ordona, condiţia este 
ca vorbitorul sa aibă autoritate asupra destinatarului; pentru a promite, 

condiţia este că vorbitorul să promită ceea ce destinatarul vrea să se 
întâmple. J.L. Austin le-a numit felicity conditions şi distinge 3 tipuri: 

(1) Trebuie să existe o procedură convenţională acceptată care sa 
aibă un anumit efect. De asemenea, este important ca persoanele şi cir- 
cumstanţele să fie adecvate pentru realizarea procedurii. 

(2) Procedura trebuie să fie executată în mod corect şi complet. 

(3) Condiţiile de sinceritate. Acestea prevăd că persoanele trebuie să 
aibă gândurile necesare, sentimentele şi intenţiile, după cum se specifică 
în cadrul procedurii şi să se comporte în mod corespunzător celor pre- 
văzute de procedură. În cazul în care este specificat un anumit compor- 
tament, atunci părțile în cauză trebuie să-l respecte întocmai. 

Nerespectarea uneia dintre condiţiile sus-menţionate va transforma 
enunţurile performativele în nereuşite. Deficienţele de executare „fac 
ca actul de vorbire să fie vid, fie pentru că acesta nu este recunoscut ca 
atare, fie pentru ca este viciat de o executare a procedurii” (idem). În 
cazul în care condiţiile (1 sau 2) nu sunt respectate, atunci are loc ceea 
ce J.L. Austin descris ca fiind un „rateu”. De exemplu, dacă o ceremonie 
de căsătorie se efectuează într-un loc neautorizat, înseamnă că violea- 
ză condiţia din (1), săvârşind astfel un rateu. Acelaşi lucru este valabil 
pentru un preot care nu botează copilul în biserică, pentru că în acest 
caz, condiţia (2) nu este îndeplinită. Dacă, în religia catolică, un mire nu 
spune exact cuvintele care sunt în mod convenţional stabilite pentru o 
Biserică catolică pentru ceremonia de căsătorie, se încalcă condiţia (3) 
etc. (A se vedea mai multe în: Huang, 2009, p. 1001-1002). 

Alte exemple discutate în sursa citată: 

(4a) Prințesa Diana a decedat într-un fatal accident de automobil, dar 
eu nu cred asta. (Princess Diana died in a fatal car crash in Paris, but I 
dont believe it.) Este încălcată condiţia (3). Sau în cazul în care cineva 
rosteşte ca în (5b) Sunt sigur ca soția lui John este feministă. (I'm sure 
Johns wife is a feminist.), atunci când se ştie că John nu este căsătorit, 
apoi presupunerea sa nu va fi valabilă, pentru că este încălcată condiţia 
din (2). 

J. Searle a dezvoltat condiţiile de reușită ale lui J.L. Austin într-o nouă 
clasificare şi le-a grupat în patru categorii de bază, şi anume: (1) conți- 
nutul propoziţional (ceea ce transmite actul de vorbire), (2) starea de 
pregătire (convingerea că vorbitorul va realiza acțiunea transmisă de 
actul de vorbire respectiv), (3) starea de sinceritate (actul urmează să fie 
efectuat sincer) şi (4) condiţia esenţială (intenţia vorbitorului de a efec- 
tua sincer o anumită acţiune trebuie să fie recunoscută de destinatar; 
adică intenţia exprimată prin cuvinte sau intonaţie poate fi cu siguranță 
atribuită vorbitorului) (Huang, 2009, p. 1004). 

Enunţurile performative se caracterizează prin: 

1) „ele nu „descriu”, nu „vorbesc despre”, nici nu constată ceva, nu 
sunt „adevărate sau false”; enunţarea propoziției este sau face parte din 
efectuarea unei acţiuni, despre care, iarăşi, nu s-ar afirma în mod nor- 
mal că spune (...) ceva” (Austin, 2003. p. 26). Astfel, ele nu sunt folosite 
intenționat pentru a spune ceva adevărat sau fals despre ceva, utilizarea 
lor constituind o acţiune (sau parte a unei acțiuni): a numi, a boteza, a 
declara război, a declara căsătoria, a promite. Printre aceste enunţuri, 
unele ţin de comportamentul convenţional sau ritual ca în (3a-b), altele 
— nu, ca în (3c). 

2) în unele cazuri, verbul performativ, deoarece numeşte acţiunile, 
ca în (3a-b), este elementul esenţial al enunțului și nu poate fi omis. În 
altele, verbul performativ poate fi omis fără să fie modificat conţinutul 
actului de vorbire promisiune ca în (6) Îţi voi restitui banii mâine. Cu alte 
cuvinte, nu se poate boteza un copil fără a folosi verbul a boteza și un 
nume. În schimb, se poate promite ceva, fără a folosi verbul a promite ca 
în (6) (Huang, 2009, p. 1001). 

În felul acesta, enunţul performativ se deosebeşte de enunţul con- 
statativ prin: a) imposibilitatea de a fi evaluat în termenii adevărat/fals, 
ci prin opoziţia reuşit/nereușşit şi b) prin faptul că ţine de acţiune, nu 
de vorbire. Enunţul (7) Vă declar căsătoriți! înseamnă chiar actul de a 
oficializa o căsătorie. 

Clasa performativelor se limita la început doar la utilizarea în cadrul 
diferitor ritualuri. Mai târziu, J.L. Austin a lărgit aria de folosire a lor, con- 
siderând ca ele pot avea utilizări foarte variate. În literatura de speciali- 
tate, se subliniază că în cazul performativelor, accentul cade pe acţiunea 
împlinită prin enunţare şi nu pe enunţul propriu-zis. Exemplele de mai 
jos (8a-f), excerptate din literatura consultată sunt deosebit de ilustrative: 

(8a) [Vă declar că n-am ştiut nimic despre asta.] > *El a spus că declară; 

(8b)[Te întreb pentru ultima oară] > *El i-a spus că o întreabă; 

(8c) [Iar eu îţi spun că nu am fost acolo !] > *El a spus că el îi spune că; 

(8d) [Atenţie, vă vorbeşte căpitanul] > * Căpitanul le-a spus că le vorbeşte; 

(8e) [Vă ordon:.] > *EI le-a spus că le ordonă; 

(8f) [Vreau să-ţi spun că] > *Ea a spus că vrea să-i spună că etc. 

J.L. Austin deosebeşte două tipuri de enunţuri performative: expli- 
cite ca în (9a-c): 


= = 

(9a) Declar ședința deschisă! 

(9b) Ordon executarea sarcinilor! 

(9c) Solicit un raport detaliat de activitate! 

şi implicite ca în (10): 

(10) Îmi spui şi mie ora exactă? 

Enunţurile performative explicite se construiesc obligatoriu cu un 
verb performativ, ceea ce indică exact ce fel de acţiuni performează. Ver- 
bele performative explicite a avertiza, a mulțumi, a se opune, a permite, 
a promite, a ura, a numi, a boteza, a declara etc. au o topică specializată: 
stau la începutul propoziției Promit că am să-ți scriu. În exemplele (9a- 
c) subiectul este la pers. 1 sg (în toate exemplele subiectul este inclus), 
verbul predicat la timpul prezent, modul indicativ, diateza activă. Aceste 
enunţuri au tonalitate imperativă, deoarece verbul desemnează acțiuni 
referitoare la: ordin, solicitare, interdicţie, avertisment etc. Caracterul 
performativ al verbului din enunţurile performative poate fi intensificat 
prin atașarea diverselor adverbe: aici, acum, imediat etc. ca în (1la-c): 

(1 la) Acum, eu vă desfac căsătoria! 

(11b) Îți ordon sa începi lucru imediat! 

(11c) Cer să fie linişte aici! 

Sunt considerate performative explicite şi enunţurile al căror subiect 
este: 

- la persoana întâi, plural, cu verbul predicat la indicativ prezent, di- 
ateza activă ca în (12 a-b): 

(12a) Noi, subsemnaţții, declaram că semnăm contractul! 

(12b) Prin prezenta adeverim că infracțiunea a avut loc! 

- la persoana a treia, singular, cu verbul predicat la indicativ prezent 
diateza activă ca în (13 a-b): 

(13a) Curtea Constituţională hotărăşte următoarele: 

(13b) Atenţie, vă vorbește directorul! 

- la persoana a treia, singular, cu verbul predicat la indicativ prezent 
diateza pasivă ca în (14a-c): 

(14a) Prin prezenta se adeverește că... 

(14b) Prin decizia juriului, premiul întâi se atribuie concurentului nr. 3. 

După cum e lesne a observa, în toate enunţurile de mai sus, verbul 
predicat, chiar dacă se construieşte cu subiecte la diferite persoane, nu 
doar la pers. 1, se foloseşte numai la timpul prezent. Dacă verbele pre- 

dicate din enunţurile sus-citate ar fi la unul din timpurile trecute ale 
modului indicativ, subiectele ar fi la pers. 3 sg. sau pl., iar enunţurile ar 
fi constatative ca în (15a-c): 

(15a) Funcţionarul de la starea civilă le-a desfăcut căsătoria. 

(15b) Directorul le-a ordonat să înceapă lucrul. 

(15c) Profesorul a solicitat să se facă liniște. 

Enunţurile performativele implicite se deosebesc prin mărci lingvis- 
tice specifice: modul imperativ, forma interogativă, tonul vocii, accen- 
tul, timpul viitor, verbele de modalitate, care se evidențiază în funcţie de 
circumstanţele emiterii actului de vorbire. Ele nu conţin un verb per- 
formativ. 

(16a) Am nevoie de bicicletă.= Dă-mi, te rog, bicicleta! 

(16b) Ar trebui să-ți faci temele. = Fă-ţi temele! 

În Huang (2009) se menţionează că distincţiile iniţiale făcute de J.L. 
Austin între performative şi constatative au fost respinse de el însuși în 
favoarea unei teorii generale a actelor de vorbire. În primul rând, el a ob- 
servat că performativele sunt o clasă specială de propoziţii / enunţuri cu 
proprietăţi sintactice şi semantice specifice, că există o clasă generală de 
performative (explicite şi implicite), aceasta din urmă incluzând multe 
alte tipuri de propoziţii / enunţuri. Această remarcă a dus la trecerea de la 
dihotomia performativ / constativ la o teorie generală a actelor de vorbire. 

În al doilea rând, J.L. Austin a observat că performativele şi consta- 
tativele sunt uneori imposibil de a fi distinse. Pe de o parte, există con- 
statative „libere, care nu se pot evalua în mod strict prin condiţiile de 
adevăr, ca în (17a-c). 

(17a) Harta României are conturul unui pește. 

(17b) Frigiderul este gol. 

(17c) Oslo este la depărtare de mii de km de locul unde locuiesc. 

Pe de altă parte, există enunţuri ca cele din (18a-b) care trec testul 
„prin prezenta” şi, prin urmare, sunt performative prin definiţie, dar 
care, cu toate acestea, sunt folosite pentru a informa sau afirma. 

(18a) Prin prezenta eu susțin ipoteza că există apă pe Marte. 

(18b) Prin prezenta confirm participarea la conferinţă. 

În aceste cazuri, performativele trebuie să fie considerate în același 
timp constatative. Pe baza unor astfel de dovezi, J.L. Austin a conclu- 
zionat că constatativele nu sunt altceva decât o clasă specială a perfor- 

mativelor şi că cele două modalităţi de a distinge între performativ, ca 
performare de acţiune, şi constatative, ca adevărat/fals, nu mai poate fi 
menținută mult timp. 

Şi încă o observaţie relevantă referitoare la enunţurile constatative: 
vorbitorul descrie realitatea în mod subiectiv, exprimând opinii perso- 
nale cu privire la realitate. Pe această bază, enunţurile constatative se 
pot transforma în performative implicite, fiindcă ele implică verbul a 
afirma. În literatura de specialitate este întâlnită opinia conform căre- 
ia constatativele au caracter obiectiv, ele reprezintă rezultatul reflectării 
subiective a realității. 

Astfel, pe măsură ce distincţia dintre constatative şi performative de- 
vine mai difuză, se consolidează o teorie generală a actelor de vorbire. 


Componentele actelor de vorbire 


Din cele sus-menţionate se poate deduce că orice enunţ, pe lângă 
faptul că semnifică ceva, face ceva prin forța de comunicare specifică 
lui. Prin urmare, orice activitate de vorbire are în structura sa 3 com- 
ponente: locuţionară - producerea unui enunţ semnificativ (vorbitorul 
spune ceva despre lume în conformitate cu regulile gramaticale a limbii 
date); ilocuționară — efectuarea unei acțiuni de către vorbitor în timp ce 
rosteşte enunţul (vorbitorul produce un enunţ cu o anumită intenţie, 
explicită sau implicită, adică face ceva pronunțând enunţul) şi perlocuți- 
onară — identifică efectele enunţului asupra publicului (vorbitorul pro- 
duce anumite efecte asupra destinatarului prin faptul că pronunţa un 
enunţ). Astfel, enunţul Gheaţa e subțire. descrie / spune cum este gheața 
(componenta locuţionară), exprimă un avertisment (componenta ilo- 
cuţionară) şi produce asupra receptorului efectul de abţinere de a patina 
sau de a trece râul etc. (componenta perlocuţionară). Respectiv, sunt 
identificate acte de vorbire locuţionare, ilocuţionare şi perlocuţionare. 

Actele locuţionare „sunt acte de emitere a unor enunţuri cu o anu- 
mita structură fonetică, gramaticală şi semantică” (DSL, p. 298). Grosso 
modo, se regăsesc aici cele trei subaspecte din structura unui act locuţi- 
onar, identificate de Austin: actul fonetic, actul fatic şi actul retic. Prin 
urmare, un act locuţionar trebuie să respecte 3 tipuri de exigenţe: 1) 
fonetice (daca sunt reprezentate de enunţuri verbale) sau vizuale (dacă 
sunt reprezentate de enunţuri scrise); 2) de ordin gramatical vizând co- 


+125% 


Actele de vorbire, unități ale discursului 


rectitudinea gramaticală a enunţurilor care le reprezintă (respectarea 
codului) şi 3) de ordin logico-semantic - enunţurile să aibă sens, fiind 
corect racordate la situaţia de vorbire pe care o exprimă. La nivelul fo- 
netic şi gramatical, conţinutul lexical este mai puţin important. Nivelul 
fonetic este lipsit de corespondent ontic, obiectiv. Este un nivel strict 
fizic, de emitere a sunetelor. Nivelul gramatical poartă sens categorial, 
făcând ca enunţul să fie inteligibil chiar şi dacă unităţile lexicale din care 
este alcătuit enunţul nu au sens. Adică, la acest nivel, dacă sunetele pot fi 
recunoscute ca elemente ale unui cod, sensul şi denotaţia nu sunt atât de 
importante. Elocventă ar fi în această ordine de idei renumita „I nOkaa 
Ky3npa niTeko Gyaranyna GOkpa u Kypuăaur GokpEnka”, exemplu propus 
de savantul rus L. V. Şcerba, pentru a ilustra faptul că afixele gramatica- 
le, ataşate unor cuvinte fără înțeles, pot face enunţul inteligibil (o ființa 
adultă, de genul feminin, foarte supărată, a acționat într-un anumit fel 
asupra altei ființe adulte de gen masculin şi a început (continuând până 
în prezent) să facă altceva copilului). Cu alte cuvinte, trăsăturile seman- 
tice ale cuvântului pot fi înţelese pe baza informaţiilor morfologice. Un 
alt exemplu, oarecum opus celui discutat mai sus, dar relevant din acest 
punct de vedere este cel analizat în Fârte (2004, p. 52) Mătușa fluviului 
Nil este supărată pe produsul numerelor doi şi trei. care demonstrează că 
„succesul actului fatic nu are nicio legătură cu sensul şi denotaţia. Deşi 
complexul de sunete este „opac? - odată cu rostirea lui, nici în mintea 
vorbitorului, nici în aceea a ascultătorilor nu apare vreo idee corespunză- 
toare —, el este acceptabil sub raport formal, în măsura în care îl privim ca 
enunţ construit din cuvinte aparținând limbii române (în conformitate 
cu gramatica acestei limbi)”. „Prin urmare, enunţul „Mătușa fluviului Nil 
este supărată pe produsul numerelor doi şi trei”, corect din punct de vedere 
gramatical, nu se constituie ca mesaj al unui act de discurs, din cauza 
absenței dimensiunii retice. Enunţul nu ne trimite în realitate la nimic şi 
nu se spune prin intermediul lui nimic” (idem). 

Evident că secvențele menţionate mai sus nu pot fi numite acte lo- 
cuţionare. Enunţul la acest nivel este încă o schemă abstractă fiind rupt 
de orice context. El capată statut de unitate comunicativă, adică poate să 
comunice un sens doar fiind utilizat în cadrul unui act de comunicare. 
Intervine aici exigența de ordin retic, când enunţurile, „ataşate unei si- 
tuaţii de fapt”, descriu realitatea şi reprezintă actele locuţionare. 

Este substanţială contribuţia lui John Searle în această privinţă. Ple- 
când de la ideea că aspectul fonetic şi cel fatic, de recunoaştere a codu- 
lui, nu sunt suficiente pentru a realiza un act locuţionar, cercetătorul 
le-a unit într-un singur component, pe care l-a numit actul de enunțare 
care presupune emiterea unor sunete articulate, combinate în conformi- 
tate cu codul unei limbi, cu regulile gramaticale ale acesteia. 

Cel de-al doilea component al unui act locuţionar, în concepţia lui 
Searle, este actul propoziţional (Searle, 1972, p. 61) care presupune refe- 
rinţa şi predicaţia. Astfel, un act locuţionar va avea conţinut propoziţi- 
onal şi va fi considerat complet daca va întruni două componente: actul 
de enunțare şi conținutul propozițional. Adică daca enunţurile rostite 
prin actul de enunţare sunt inteligibile, intenționale şi dacă se referă, 
prin actul propozițional, la un fragment din realitatea extralingvistică şi 
relatează ceva despre el. 

Actele ilocuţionare, spre deosebire de cele locuţionare, „nu sunt fo- 
calizate pe cadrul referenţial al comunicării, ci pe participanţii la proce- 
sul de comunicare” (Fârte, 2004, p. 53). 

Ele „asociază conţinutului propoziţional al unui enunţ o forță con- 
venţională specifică, determinată de intenţiile comunicative ale emiță- 
torului” (DSL, p. 256) şi, prin urmare, se caracterizează prin intențio- 
nalitate. Numai în măsura în care enunţurile transmit intenţii, pe lângă 
informaţii, ele pot să fie racordate dinamic şi constructiv la realitatea 
descrisă. Intenţia comunicativă conţine o forță ilocuționară care depin- 
de de situația de comunicare. Asta pentru că, de foarte multe ori, acelaşi 
enunţ emis cu intenţii diferite, are forțe ilocuţionare diferite. Astfel, „în 
funcţie de împrejurările în care este rostit, enunţul Am să vin mâine are 
valoarea unei aserțiuni, a unei promisiuni sau a unei ameninţări” (DSL, 
p. 256). A fost clar subliniat faptul ca actele ilocuţionare se realizează 
numai şi numai daca intenţia de comunicare este recunoscută şi înțelea- 
să de către receptor. Dacă acest lucru nu se întâmplă, actul ilocuționar 
va fi ineficient. 

Actele perlocuţionare nu depind nici de recunoaşterea bilaterală a 
intenţiei comunicative, nici de aspectul semantic și referenţial al enun- 
tului. Ele înglobează efectele forței ilocuţionare a enunţului, adică efec- 
tele pe care le direcționează vorbitorul asupra interlocutorului cu scop 
de persuadare a acestuia. Producerea acestor efecte este determinată, în 

primul rând, de elementele paraverbale ale limbajului: de intonaţie, de 
tonul şi ritmul vorbirii, de modul de articulare a sunetelor. În funcție 
de intenţia comunicativă a vorbitorului, cea de: a convinge, a consola, a 
induce indiferenţă, a supăra, a tachina, a transmite învățăminte, a alerta, 
a induce în eroare, a împiedica, a surprinde, a linişti, a flata, a întris- 
ta, a înveseli, a acționa într-un anumit mod etc. se conturează tendin- 
ţa perlocuţionară a enunţului. Astfel, cu ajutorul cuvintelor, vorbitorii 
pot modifica esenţial comportamentul interlocutorilor. După cum se 
menţionează în studiile de specialitate, vorbitorii utilizează mijloacele 
de limbă şi apelează la strategiile discursive menite să asigure în cea mai 
mare măsuă realizarea sopurilor comunicative urmărite. 

Pe lângă acestea, un aspect foarte important referitor la actele perlo- 
cuţionare constă în faptul că evaluarea forţei de convingere a enunţului 
poate fi efectuată doar după consumarea actului de vorbire respectiv, 
adică post factum. Numai atunci se poate vedea dacă efectul scontat 
de emițător s-a realizat. Dacă s-a realizat, atunci actul perlocuţionar 
a fost eficient, dacă nu s-a realizat, actul perlocuţionar a fost inefi- 
cient. Plus la aceasta, în literatura de specialitate s-au luat în discu- 
ţie posibilele riscuri privind intenţiile perlocuţionare. Receptorul nu 
descifrează corect intenţiile perlocuţionare ale emițătorului şi efectele 
pot fi contrare. Astfel, când emițătorul intenţionează să consoleze pe 
cineva, aflat într-o situaţie deplorabilă, nu este exclus ca acel cineva sa 
răstălmăcească intenţia emițătorului în detrimentul său şi să se supere. 
Alteori intenţiile emițătorului sunt voalate, astfel încât receptorul să 
poată fi manipulat. Elocvent în acest sens este exemplul discutat de 
Gheorghe-Ilie Fârte (2004, p. 64) referitor la un politician care şi-ar 
dezvălui în fata alegătorilor adevărata intenţie, acea de a manipula şi 
de a câştiga voturi. Astfel, în loc să spună: ca în Vă asigur în mod ferm 
că după ce partidul nostru va câştiga alegerile parlamentare tot românul 
o să prospere., ar spune: Dragii mei, de fapt vreau să vă câştig simpatia, 
mai exact, voturile. Mai mult, vreau să vă și înșel, deoarece ştiu că îm- 
bunătățirea pe termen scurt a nivelului de trai este imposibilă. Evident, 
actul perlocuţionar ar eşua în acest caz. 

În literatura de specialitate s-a constatat că: „Este aproape curentă 
înţelegerea teoriei actelor de vorbire drept teorie a actelor ilocuţionare, 
întrucât componenta locuţionară constituie obiectul de studiu al grama- 

ticii, iar cea perlocuţionară este exterioară enunţului propriu-zis. Con- 
ceptul de act de vorbire este identificat astfel cu acela de act ilocuţionar” 
(DSL p. 18). Reiese că dintre cele trei tipuri de acte de vorbire: acte lo- 
cuţionare care descriu, acte ilocuţionare care performează şi acte perlo- 
cuţionare care conving, doar actele ilocuţionare corespund exigenţelor 
impuse unui act de vorbire. 

Aşadar, actele de vorbire sunt enunţuri care transmit anumite semnifi- 
caţii lexicale şi gramaticale în anumite situaţii de comunicare, exprimă anu- 
mite intenţii comunicative şi urmăresc realizarea unui anumit efect asupra 
interlocutorului. Termenul de situaţie de comunicare este propus de soci- 
olingvistică, o disciplină care demonstrează că „modul de folosire a limbii 
reprezintă un indice diagnostic al structurii sociale și al proceselor de inter- 
acțiune specifice unei comunităţi, pentru că selecţia formelor utilizate de 
vorbitori are la bază o informaţie sociologică empirică” (DSL, p. 490). Con- 
form Dicţionarului de ştiinţe ale limbii, situaţia de comunicare reprezintă o 
constructă care implică trei componente: relația de rol dintre participanţii la 
interacțiunea comunicativă, locul şi momentul în care se desfăşoară aceas- 
ta. Spaţiul conceptual al situaţiei de comunicare este conturat în literatura 
de specialitate prin întrebările: Cine vorbeşte? Cui i se adresează? Cine co- 
munică? În prezenţa cui? Despre ce comunică? Unde? Când? Cum? Cu ce 
scop? Care sunt relaţiile între cei care comunică? Care sunt relaţiile între ce 
se comunică şi locul unde se comunică? Care este relaţia între ce se comu- 
nică şi când se comunică? 

De teoria actelor de vorbire ţine şi termenul intenţie, introdus în 
circuitul lingvistic de către continuatorii lui L. Austin. Introducerea 
acestei noi noțiuni a avut drept scop realizarea unei mai mari preci- 
zii în descrierea funcţiei ilocutive, celui de al doilea nivel al analizei 
enunţului (alături de primul nivel, locuţia, și cu cel de al treilea nivel, 
perlocuţia). Intenţia ţine de nivelul ilocutiv. S-a menţionat în lucrările 
de specialitate că scopul intenţiei este de a-l îndemna (a-l determina) 
pe ascultător „să mai aprindă un bec sau să treacă într-o cameră mai 
luminată”. În realitatea comunicativă „toate cuvintele sunt îmbrăcate 
în intenţii”, astfel încât, după cum menţionează M. Bahtin, intenţia 
noastră întotdeauna „găseşte un cuvânt deja îmbrăcat”. Aşadar, nivelul 
pragmatic al limbajului este constituit de ansamblul relațiilor stabilite 
între vorbitori şi limbaj. 

Acte de vorbire directe / indirecte 


În raport cu modul de exprimare a forţei ilocuţionare, se distinge 
între acte directe şi indirecte. 

Actele de vorbire directe corespund celor trei tipuri de propoziţii: 
enunțiative, interogative şi exclamative. 

1. Ion a cumpărat o carte. (redă o informaţie care poate fi evaluată ca 
adevărată sau falsă) 

2. A cumpărat Ion cartea? (solicită informaţii) 

3. Ion, cumpără cartea! (determină pe alţii să se comporte în anumite 
moduri). 

Actele de vorbire indirecte se realizează prin intermediul altor acte 
de vorbire. De multe ori, în loc să dea un sfat, să roage sau să ceară ceva 
în mod direct, făcând uz de intonaţia imperativă, emițătorul apelează 
la expresii intermediare, numite acte de vorbire secundare, cu diverse 
nuanțe intonaţionale colaterale (asertive, interogative, exclamative), 
urmărind, de fapt, același scop. Astfel, în loc să spună(4a) „Ia umbre- 
lal, părintele care îşi petrece copilul la şcoală într-o zi ploioasă îi spune 
(4b) Afara plouă. sau (4c) Vezi ca afara plouă tare. sau (4d) Vine ploa- 
ia!, expresii care trebuie să-l facă pe copil sa-şi ia umbrela. Informaţia 
inferenţială, transmisă în acest mod este lesne descifrată de destinatar, 
deoarece se bazează pe fondul comun de cunoştinţe al interlocutorilor 
şi pe competențele lor de comunicare. 

Cum se întâmplă lucrul acesta? După cum s-a afirmat mai sus, în 
majoritatea limbilor lumii, există trei tipuri de propoziţii: enunţiative, 
interogative şi imperative. Aceste trei tipuri de propoziţii sunt de obicei 
asociate cu cele trei forţe ilocuţionare de bază, şi anume, afirmare / pre- 
cizare, cerere / întrebare şi comandă / solicitare. În cazul unei potriviri 
perfecte între un tip de propoziţie şi o forță ilocuţionară, comunicarea 
se realizează prin acte de vorbire directe. De cele mai multe ori, pentru 
performarea acestor acte de vorbire se foloseşte un verb performativ, 
care numeşte explicit forța ilocuţionară respectivă. Dimpotrivă, dacă nu 
există o potrivire direct între un tip de propoziţie și o forță ilocuţionară, 
comunicarea se realizează prin intermediul actelor de vorbire indirecte. 

Astfel, atunci când o cerere se realizează prin utilizarea unui verb 
performativ explicit sau printr-o propoziţie imperativă, este actualizat 
un act de vorbire direct în (5a-b): 

(5a) Solicit o mărire de salariu. 

(5b) Măriţi-mi salariul! 

Şi dimpotrivă, atunci când cererea se realizează cu o intonaţie enun- 
ţiativă sau interogativă, este actualizat un act de vorbire indirect ca în 
(6a-b): 

(6a) Am nevoie de bani. 

(6b) Puteţi să-mi măriţi salariul? 

Adică există o corelaţie directă structură-funcţie în acte de vorbire 
şi că formele propoziției sunt reflexe directe ale forțelor lor ilocuţiona- 
re care le stau la bază. Cu toate acestea, nu întotdeauna prezenţa unui 
verb performativ explicitează tipul actului de vorbire. În exemplul (7) 
comentat în Huang (2009, p. 1005): 

(7) Promit să te concediez dacă nu termini treaba în acest week-end. 
(I promise to sack you if you dont finish the job by this weekend.), verbul 
performativ identifică actul de vorbire promisiunea, dar forța ilocuţio- 
nară atribuită acestui act de vorbire este o amenințare sau un avertis- 
ment. Acest lucru demonstrează că este dificil de identificat tipul actului 
de vorbire chiar în fraze care conţin un verb performativ. 

Poate şi din această cauză, sunt mai frecvente actele de vorbire indi- 
recte. În aceeași lucrare se menţionează că actul de a solicita, de exem- 
plu, este foarte rar realizat prin intermediul unui imperativ în limba 
engleză. In schimb, este realizat în mod indirect. Mai mult decât atât, 
există multe feluri de fraze care pot fi utilizate indirect pentru a face o 
cerere. Fenomenul este specific şi pentru limba română așa cum se arată 
în (8 b-g). 

(8a) Pune cărțile acestea în bibliotecă! (act de vorbire direct) 

(8b) Poţi să pui cărțile acestea în bibliotecă? (aici şi următoarele -act 
de vorbire indirect) 

(8c) Vreau să pui cărțile acestea în bibliotecă. 

(8d) Te superi dacă pui cărțile acestea în bibliotecă? 

(8e) Pot să te rog să pui cărțile acestea în bibliotecă? 

(8f) E timpul să pui cărțile acestea în bibliotecă. 

(8h) Mă întreb dacă nu te-ar deranja să pui cărțile acestea în bibliotecă. 

(8g) Eşti disponibil să pui cărțile acestea în bibliotecă. 

Actele de vorbire indirecte au două forţe ilocuţionare: una lite- 
rală, care este secundară, și una neliterală, primară. De aceea actele 

de vorbire indirecte implică aproape întotdeauna o anumită doză de 
inferență. Descifrarea conţinutului inferenţial al actelor de vorbire 
indirecte se face pe baza fondului comun de cunoștințe al interlocu- 
torilor şi conform cu gradul de convenţionalism, specific actelor de 
vorbire indirecte. De exemplu, când cineva, intrând într-o cameră, 
spune (9) E frig aici., forţa ilocuţionară literală este cea declarativă, 
constatarea temperaturii camerei. Însă această forță este secundară 
în cazul dat. Aceasta pentru că primează forța ilocuționară neliterală 
care indică faptul că ar trebui închisă fereastra şi pornit sistemul de 
încălzire centrală. 

De ce, atunci, oamenii folosesc acte de vorbire indirecte? Un răspuns 
este că utilizarea actelor de vorbire indirecte este în general, asociată cu 
politeţea. Actele de vorbire indirecte sunt de obicei considerate a fi mai 
politicoase decât actele de vorbire directe. Astfel, în loc să se emită un 
ordin autoritar ca în (10): Dă sonorul televizorului mai încet!, se poate 
cere același lucru într-un mod mai deferent, ca în (1la-e): 

(11a). E prea mare zgomotul. 

(11b) Te superi dacă dai sonorul mai încet? 

(11c) Am nevoie de linişte. 

(11d) Ai putea să dai sonorul mai încet? 

(11e) Nu te supăra, dă sonorul mai încet. 

Din cele menţionate supra, e de reținut următoarele: actele de vorbi- 
re indirecte nu înregistrează o legătură directă între structură şi funcție, 
nu conţin un verb performativ, au un conţinut dedublat în sensul că în 
acelaşi act de vorbire pot fi identificate doua acte în acelaşi timp: unul 
primar, care reda intenţia și unul secundar, care este o aparenţă a celui pri- 
mar. La nivel paralingvistic, actele de vorbire indirecte constituie enun- 
turi interogative sau exclamative. 


Clasificarea actelor de vorbire 


Actele de vorbire sunt clasificate în funcție de diferite criterii. În or- 
dine cronologica, sunt bine cunoscute şi pe larg mediatizate 3 clasificări 
ale actelor de vorbire. Prezentăm aceste clasificări preluate cu minime 
modificări din Proost (2009, p. 996): 

Austin (1962) Vendler (1972) Searle (1975) 
Expozitive Expozitive Reprezentative /asertive 
Comisive Comisive Comisive 
Exercitive Exercitive Directive 
Verdictive Interogative Declarative 
Behabitive Operative Expresive 
Verdictive 
Behabitive 


Dintre aceste trei clasificări, cea elaborată de J. Searle se consideră 
mai mult sau mai puţin satisfăcătoare. Cercetătorul distinge 5 acte de 
vorbire, reprezentate de următoarele enunţuri: (lista și comentariile re- 
spective sunt preluate, cu mici intervenţii, din (Fârte, 2004, p. 60). 

1. enunțurile reprezentative: descriu realitatea, ca în (1) Zăpada este albă; 

2. enunțurile directive: vorbitorul performează un act directiv pentru 
a-l determina pe ascultător sa facă ceva, ca în (2) Deschide fereastra!; 

3. enunțurile comisive: vorbitorul îşi asuma obligaţia de a realiza o 
acţiune viitoare, ca în (3) Îţi promit ca te voi ajuta să-ți găseşti un nou loc 
de munca; 

4. enunţurile expresive: exprimă o atitudine sau o stare psihică în ra- 
port cu un fragment al realităţii, ca în (4) O, femeie, mare este credinţa ta!; 

5. enunțurile declarative, prin care conţinutul propoziţional este pus 
in corespondenţă cu realitatea, ca în (5) Te botez în numele Tatălui, al 
Fiului şi al Sfântului Duh! 

]. Searle a dat, de asemenea, versiunea sa a regulilor pentru diferi- 
te tipuri de acte de vorbire şi propria sa taxonomie a acestor diferite 
tipuri de acte de vorbire. Această taxonomie se bazează pe mai multe 
criterii: 

1. Intenţia sau scopul ilocuţionar al unui act de vorbire este realizarea 
a ceea ce se doreşte a se obține prin emiterea enunțului respectiv: scopul 
emiterii unui ordin este realizarea lui, scopul promisiunii este „asuma- 
rea de către vorbitor a obligaţiei de a face” ceea ce a promis. În acest caz, 
e foarte importantă recunoaşterea de către interlocutor a intenției de 
comunicare. De exemplu, Daniela Rovenţa-Frumuşani, referindu-se la 
enunţul Un câine mare e în spatele tău, subliniază că pentru interpreta- 
rea corectă a enunțului, interlocutorul trebuie să cunoască intenţia emi- 
țătorului, dacă este vorba de o informare despre prezenţa acelui câine 

sau de un avertisment privind un pericol iminent (Rovenţa-Frumuşani, 
2005, p. 31). 

2. Referința sau potrivirea cuvintelor cu realitatea: fie cuvintele „se 
adaptează” la lume, ca într-o afirmaţie, fie lumea se „adaptează” la cu- 
vinte, ca într-o promisiune, adică un act asertiv trebuie să reflecte reali- 
tatea cu o potrivire maximă, în schimb, printr-un act directiv se doreşte 
modificarea realității; 

3. Stările psihologice exprimate: scopul ilocuţionar al oricărui act de 
vorbire include atitudinile, sentimentele vorbitorului față de cele expri- 
mate. Astfel, după cum s-a remarcat în lucrările de specialitate, „încrede- 
rea s-ar asocia cu aserțiunile, remarcile, postulatele, deducţiile sau decla- 
rațiile, intenţia, cu promisiunile, angajamentele sau amenințările, dorința, 
cu ordinele, rugăminţile, îndemnurile, rugăciunile sau îndemnurile, iar 
plăcerea, cu felicitările, urările sau saluturile” (Fârte, 2004, p. 58). 

4. Diferenţele de conţinut propoziţional care sunt determinate de 
mecanisme legate de forţa ilocuţionară: o promisiune, de exemplu, va 
determina conținutul propoziţional al enunţului în aşa fel încât acest 
conţinut să se raporteze la viitor şi la ceva care este în puterea emițăto- 
rului; o scuză va determina conţinutul astfel încât să se raporteze la un 
eveniment trecut şi care a fost sub controlul emițătorului; 

5. Forţa cu care este reprezentat scopul ilocutiv, care depinde de gra- 
dul de necesitate al actului. Spre exemplu, e una să spui „Ar fi bine să 
mergem la cumpărături” şi cu totul altceva - „Insist să mergem azi la 
cumpărături!” 

6. Statutul respectiv de vorbitor şi interlocutor şi influenţa lor asupra 
forței ilocutive a enunţului. Un director poate ordona angajaţilor să exe- 
cute o sarcină, pe când un angajat poate doar să-l roage pe director să-i 
permită ceva. Fără o astfel de adaptare, societatea ar fi lipsită de coeziune. 

7. Relaţia enunţului cu interesele vorbitorului și ale interlocutoru- 
lui. Pornind de la aceste interese, locutorii pot să se implice în situaţia 
descrisă în conţinutul propoziţional al actului de vorbire pentru a ști 
când să certe pe cineva sau când să laude, când să felicite sau când să 
transmită condoleanţe. 

8. Relaţii cu restul discursului. Îndeplinirea acestei cerințe necesită 
folosirea unor conectori (sintactici sau stilistici) care asigură înţelegerea 
textului, cum ar fi: prin urmare, din cele spuse anterior, cu toate acestea etc. 

9. Diferenţele dintre actele care trec în mod necesar prin limbaj 
(depunând un jurământ) şi cele care pot fi realizate cu sau fără limbaj 
(hotărâre); 

10. Diferenţa dintre actele instituţionale; 

11. Existenţa sau nu a unui verb performativ corespunzător actului 
ilocuţionar (A se vedea Fârte, 2004, p. 57-59). 

Dintre acestea, doar primele 4 au un rol decisiv în diferenţierea actelor 
de vorbire. 

Adică pentru performarea adecvată a actelor de vorbire este foarte 
importantă descifrarea corectă a forţei lor ilocuţionare. Aceasta în- 
seamnă descoperirea intenţiei vorbitorului, a potrivirii actului respec- 
tiv cu realitatea, a stării psihologice a ascultătorului şi a conţinutului 
propoziţional. Fiecare act de vorbire, după cum am menţionat mai sus, 
are mărci specifice şi nespecifice. Nu trebuie scăpat din vedere şi faptul 
că nu doar intenţia vorbitorului contează. E necesară şi focalizarea pe 
interpretarea pe care i-o dă ascultătorul actului de vorbire performat. În 
funcţie de acest fapt, actele de vorbire pot fi calificate ca fiind adevărate 
sau false, o reuşită sau un eşec. 

În funcţie de acestea, cele 5 tipuri de acte de limbaj se deosebesc clar 
între ele. Pentru a demonstra acest lucru am ales două tipuri de acte de 
vorbire: asertivele şi directivele. 


Aspectele urmărite Actele de vorbire Actele de vorbire 
asertive directive 
Scopul ilocuţionar Descrierea unui fapt Realizarea unei acţiuni 
viitoare 
Potrivirea cu realitatea | Cuvânt-realitate Realitate-cuvânt 
Starea psihologică Credinţa emițătorului | Dorinţa emițătorului 
Conţinutul propozițional | O propoziţie ce exprimă | O propoziţie ce exprimă 
acţiuni şi fapte reale acţiuni dorite 


Aşadar, se poate observa că forța ilocuționară este într-adevăr pilo- 
nul pe care se fundamentează teoria actelor de limbaj. Acest concept 
cuprinde intenția ilocuționară a vorbitorului şi anumite efecte asupra 
ascultătorului pornind de la starea sa psihologică în momentul emiterii 
actului de vorbire respectiv. Important este faptul că, similar cu unitățile 
limbii, actele de vorbire au o structură de profunzime şi una de suprafață. 

Contează elementele componente ale structurii de profunzime, care re- 
dau forța ilocuţionară, cele de suprafață pot fi uneori redundante. 

În continuare, vom examina mai amănunțit actele de vorbire respective. 
Fiecare act de vorbire are un sens corespondent forţei lui ilocuţionare. 

Actele de vorbire asertive (în terminologia lui J. Austin se numesc 
acte expozitive; la J.R. Searle, ele includ nu numai expozitivele, ci și 
unele verdictive din clasificarea lui Austin). Sunt utilizate pentru a difu- 
za informaţii, exprima raționamente, concepţii, noțiuni, idei, argumen- 
te, convingeri, opinii, viziuni etc. Scopul ilocuţionar - descrierea unei 
stări de lucruri ca în S-a descoperit că și timpul este substanță. Caracte- 
ristic pentru ele este faptul că Emiţătorul „garantează” adevărul celor 
exprimate şi, prin urmare, acest tip de act ilocuţionar poate fi evaluat 
din perspectiva adevărat/fals. 

Structura acestor acte de vorbire asertive este: 

- scop ilocuţionar: descrierea unei stări de lucruri; 

- referinţa: cuvânt adaptat la o lume reală; 

- stare psihică: credința emițătorului în adevărul faptului performat; 

- conţinutul propoziţional: o propoziţie ce exprimă acțiuni şi fapte reale. 

(A se vedea, pentru comparaţie, Rovenţa-Frumușani, 2005, p.34-36) 

Actele de vorbire asertive sunt informative, denotă ceva (un obiect 
sau un proces) şi spun ceva despre cele denotate ca în Moldova este 
situată în Europa. Evident, marca acestor acte este o propoziţie enun- 
țiativă. Însă o atare interpretare nu este așa de simplă precum pare. 
Asta pentru că exprimând acte de vorbire, propoziția enunţiativă con- 
ţine în structura sa de adâncime un verb performativ. Ideea datează din 
anul 1970 şi aparține lui John R. Ross (1970) care consideră că acest 
verb performativ poate fi caracterizat prin următorul set de trăsă- 
turi: +Verb, +Performativ, +comunicare, +lingvistic, +enunţiativ, su- 
biectul lui fiind pronumele personal, pers. 1 sg. eu, iar complementul 
indirect - pronumele personal, pers. 2 sg. tu (care de cele mai multe 
ori lipseşte în structura de suprafaţă a enunţului). În discuţie s-au 
antrenat mai mulți lingviști, printre care: Lakoff G., McCawley, Anna 
Wierzbicka etc. 

George P. Lakoff susține ideea cu claritate: „...chiar şi afirmaţiile tre- 
buie redate în formă logică cu ajutorul verbului performativ, care în- 
seamnă „a vorbi”, „a afirma” (Lakoff, 1970, p. 166). James D. McCawley 

C.V., fiind solidar cu părerea lui John Ross, propune o formulare nouă: 
„Ross consideră că reprezentarea semantică a oricărei propoziţii (...) este 
construită după forma care poate fi parafrazată ca Eu îţi declar că, (...) 
adică în forma structurii în care verbul de bază exprimă un act ilocutiv, 
(...), astfel propoziţia enunțţiativă simplă Johnson este imperialist poate fi 
parafrazată ca Eu îţi spun că Johnson este imperialist” (McCawley, 1970, 
p. 237). Anna Wierzbicka, de exemplu, este de părere că în rezolvarea 
acestui caz trebuie făcută o deosebire tranșantă între verbele a spune şi 
a comunica, în sensul că „a comunica se defineşte prin a spune, fiindcă 
acesta din urmă este unitatea elementară, nu primul” (BexxGuuxa, 1972, 
p. 122-146). Cercetătoarea propune următoarea ilustrare: 

S este P= Eu îți comunic că S este P = 

Dorind să fac astfel ca tu să ştii asta, eu spun: S este P. 

Plouă = Eu îţi comunic că plouă = 

Dorind să fac astfel ca tu să ştii asta, eu îţi spun: plouă. 

În continuare, cercetătoarea observă că „tu - complementul indi- 
rect al predicatului a comunica - în structura de profunzime nu este în 
legătură directă cu vorbirea: acesta este presupusul subiect al cunoş- 
tințelor transmise, nu „obiectul” comunicării acestora. (...) (Este sau 
nu prezent cuvântul tu în structura de suprafață a acestei propoziţii, 
nu este esenţial: contează tu din structura de adâncime) (idem). Chiar 
dacă performativul eu comunic (pers. 1, nr. sg., timpul prezent) nu se 
construieşte pe baza expresiei eu spun cuiva (fie) şi, de cele mai multe 
ori, nu este prezent în structura de suprafață a propoziției enunţiative 
ca în Moldova este situată în Europa.), el trebuie considerat parte a 
structurii de adâncime a oricărei propoziţii enunţiative (BexGurmxa, 
1985, p. 254-255). 

Specifice actelor reprezentative sunt verbele: a afirma, a anunţa, a 
insista, a spune, a sugera, a zice etc. Actele reprezentative se realizează prin 
propoziţii enunţiative, însă ca acte de vorbire indirecte, pot fi realizate 
şi prin propoziţii interogative sau exclamative. Se încadrează în acest tip 
de acte de vorbire: afirmarea, negarea, sugestia, insistența, presupunerea, 
deducţia, plângerea, reproșul, întrebarea pentru obţinerea informaţiei, 
transmiterea unei informaţii, explicaţia, rezumarea etc. 

Acte comisive (comune celor trei clasificări) sunt acte care exprimă 
angajarea emiţătorului de a efectua o anumită acţiune: promisiune, ame- 

nințare, jurăminte, angajamente etc. Scopul ilocuţionar - obligaţia locu- 
torului de a realiza acţiuni viitoare: Îţi voi cumpăra un inel cu diamant. 

Structura actelor de vorbire comisive este: 

- scop ilocuţionar - angajarea emițătorului de a efectua o anumită 
acţiune; 

- referinţa: cuvânt adaptat la o lume dorită; 

- stare psihică: încrederea emițătorului în efectuarea unui fapt promis;. 

- conţinutul propoziţional: o propoziţie ce exprimă acţiuni promise. 

(A se vedea, pentru comparaţie, Rovenţa-Frumușani, 2005, p.34-36) 

Verbele caracteristice acestui tip de acte de vorbire sunt: a se angaja, 
a accepta, a amenința, a asigura, a certifica, a consimți, a contracta, a 
conveni, a se convinge, a garanta, a se învoi, a se încredința, a jura, a pa- 
ria, a promite, a propune, a refuza, a renunța, a respinge, a suporta, a se 
tocmi etc. Se încadrează în acest tip de acte de vorbire: aprobarea / dez- 
aprobarea, acordul / dezacordul, ameninţarea, confirmarea, acceptarea / 
refuzul, învinuirea, justificarea, promisiunea, oferta, oferirea / primirea 
unui cadou, angajamente etc. 

Actele de vorbire directive sunt definite ca acte care exprimă încer- 
carea locutorului de a-l determina pe alocutor să facă o anumită acțiu- 
ne. S-a remarcat că la performarea acestui tip de acte emițătorul, având 
un statut superior, beneficiază de rezultatul acţiunii, iar receptorului i se 
rezervă dreptul de a refuza acţiunea respectivă (Velea, p. 331). Se înca- 
drează în acest tip acte de vorbire ca: ordin, rugăminte, cerere, sfat etc. 

Structura actelor de vorbire directive este: 

- scop ilocuţionar - realizarea unei acțiuni viitoare de către ascultător; 

- referinţa: lume modificată de cuvânt; 

- stare psihică: dorinţa ascultătorului de a realiza sau nu cele perfor- 
mate de vorbitor; 

- conţinutul propozițional: o propoziţie care exprimă o acţiune dorită. 

(A se vedea, pentru comparaţie, Rovenţa-Frumuşani, 2005, p. 34-36) 

Descifrând această structură, Elena Bonta menţionează următoarele: 
directive sunt „ actele care îl ajută pe locutor să determine interlocuto- 
rul să efectueze o acţiune; (...) se încearcă o adaptare a lumii la cuvânt; 
conținutul propozițional este o acțiune viitoare a locutorului, iar starea 
psihologică exprimată este cea care corespunde dorinţei locutorului” 
(Bonta, 2006, p. 48). 

Primul lucru de care trebuie ţinut cont în legătură cu actele directi- 
ve este caracterul lor amenințător care se remarcă mai accentuat decât 
în cazul altor tipuri de acte. Chiar dacă unele acte directive, cum ar fi 
invitaţia sau sfatul „lasă receptorului posibilitatea unei opţiuni” (Bonta, 
2006, p. 53), ele sunt amenințătoare pentru interlocutor. Nu mai vorbim 
de ordin care este de obicei emis de o autoritate ceea ce exclude de cele 
mai multe ori eschivarea de la transpunerea lui în fapt. La performarea 
actelor directive un rol important îl are politețea. Răspunsurile aşteptate 
pot fi pozitive, negative sau indecise şi în funcţie de nivelul atitudinii de 
deferenţă la polul emiterii unui act directiv concret. 

Verbele caracteristice acestui tip de acte de vorbite sunt: a achita 
(jur.), a blestema, a comanda, a decreta, a declara, a dezaproba, a dez- 
moşteni, a institui, a grația, a jura, a numi, a ordona, a promulga, a rati- 
fica, a repudia, a sancţiona, a suspenda etc. 

Actele de vorbire expresive sunt acte care exprimă o anumită stare 
psihologică sau atitudine, determinată de o proprietate sau o acțiune 
a emițătorului sau a receptorului: mulțumirile, felicitările, scuzele, con- 
doleanţele, plângerile. Scop ilocuţionar - exprimarea unei stări psihice: 
plăcere / neplăcere, acceptare/respingere etc. De exemplu, Îţi mulțumesc 
din suflet pentru generozitate. 

Structura actelor de vorbire expresive este: 

- scop ilocuţionar — exprimarea unei atitudini, a unei stări psihologice; 

- referința: cuvânt adaptat la lume; 

- stare psihologică: dorinţa sinceră de a induce o stare de bine; 

- conţinutul propoziţional: o propoziţie care exprimă doleanţe şi 
urări de bine. 

(A se vedea, pentru comparaţie, Rovenţa-Frumușani, 2005, p.34-36) 

Verbele caracteristice acestui tip de acte de vorbire sunt: a felicita, 
a mulțumi, a se scuza, a deplânge etc. Esenţială pentru aceste acte de 
vorbire este condiţia de sinceritate față de starea de lucruri exprimată. 
Se încadrează în acest tip de acte de vorbire felicitări, mulțumiri, scuze, 
condoleanţe etc. 

Actele de vorbire declarative (în celelalte două clasificări — verdictive) 
sunt acte performate într-un cadru instituțional (constituţie, primărie, 
biserică, parlament, judecătorie, instituţie/întreprinderile de orice fel) cu 
scopul de a institui o anumită stare de fapt. Pentru reuşita acestor acte 
trebuie sa se respecte anumite reguli aferente acestui cadru instituțional. 

Structura actelor de vorbire declarative este: 

- scop ilocuţionar - realizarea instantanee a unui fapt real. 

- referinţa: cuvântul schimbă lumea; 

- stare psihică: dorinţa de a instala o nouă stare de lucruri; 

- conţinutul propozițional: o propoziţie care exprimă actualizarea 
conţinutului actului. 

(A se vedea, pentru comparaţie, Rovenţa-Frumușani, 2005, p.34-36) 

Exemple caracteristice: Declar ședința deschisă! Pentru încălcarea 
regulamentului de ordine interioară, te concediez! Verbele caracteristi- 
ce acestui tip de acte de vorbire sunt: a boteza, a declara, a concedia, a 
excomunica, a demisiona, a numi, a proclama etc. Trăsătura distinctivă 
a actelor de vorbire de acest tip este faptul că prin ele se intenționează 
schimbarea lumii, instalarea unei noi stări de lucruri, fie arestare, botez, 
binecuvântare, căsătorie, numire în funcţie/concediere etc. Se încadrea- 
ză în acest tip de acte de vorbire diverse ritualuri, precum: botezul, căsă- 
toria, angajarea, concedierea, arestarea etc. 

Toate tipurile de acte de vorbire descrise conţin aproximativ aceleaşi 
componente ale forței ilocuţionare, precum şi aceleaşi componente ale 
sensului. Și anume: 

Componentele forței ilocuţionare sunt: 1) punctul ilocuţionar; 2) 
condiţia conţinutului propoziţional; 3) modul de realizare a punctului 
ilocuţionar; 4) condiţiile preparatorii. 

Componentele sensului actelor de vorbire sunt: 1) intenţia emițăto- 
rului; 2) conţinutul propoziţional; 3) presupoziţiile emițătorului; 4) ati- 
tudinea emițătorului (Proost, 2009, p. 996). 

O clasificare mai simplă şi totodată mai cuprinzătoare a actelor de vor- 
bire s-a făcut după funcţiile lor comunicative comune. Astfel, în (Mol- 
dovan et alii, 2001, p. 32) actele de vorbire sunt clasificate în 6 grupuri: 
Convenții sociale — acte de vorbire prin care se stabilesc relaţii între inter- 
locutori conform unor reguli „ritualizate”; informaţiile - acte de vorbire 
prin care se obțin informaţii despre fapte şi modalităţile de acțiune; ati- 
tudinile și sentimentele — acte de vorbire care exprimă emoţii momenta- 
ne sau durabile; regulile de acțiune — acte de vorbire care au funcţia de a 
orienta şi realiza acţiunile; organizarea discursului — acte de vorbire care 
servesc la organizarea discursului individual; strategiile reparatorii — acte 
prin care se perfecționează înțelegerea dintre interlocutori. 

Cu minime modificări, din această clasificare poate fi derivată ur- 
mătoarea: 

1. Interacțiunea socială reuneşte: ritualurile comunicative (salutul, 
întâlnirea / despărțirea, adresarea către cineva; stabilirea contactului; 
prezentarea; autoprezentarea; mulțumirea; formule de politeţe. 

2. Schimb de informaţie. Strategii de comunicare (transmiterea 
şi obţinerea informaţiei) reuneşte: informarea / lipsa de informare; 
înţelegerea - neînţelegerea; afirmarea- negarea; aserțiunea; descrierea; 
întrebarea (obținerea informaţiei); răspuns la o întrebare totală (răspuns 
afirmativ - răspuns negativ); organizarea discursului (indicarea etape- 
lor: a începe, a continua, a termina, a încheia); reproducerea spuselor 
cuiva; transmiterea unei informaţii; mărturisirea; declaraţia; explicaţia; 
opunerea; corectarea; conversaţia (a lua inițiativa - a încheia o conver- 
sație); exemplificarea, rezumarea (redarea esenţialului) cedarea; certi- 
tudinea; incertitudinea; uitare; amintire; indicaţiile spaţiale (întrebare 
- răspuns) motivul (motivarea, cauza: întrebare - răspuns). 

3. Atitudine personală (exprimarea relaţiilor intelectuale) reu- 
neşte următoarele acte de vorbire: aprobarea (a cere — a aproba - a refuza); 
dezaprobarea; acordul /dezacordul; adevărat - neadevărat; confirmarea; 
atitudinea (a accepta-a respinge); acceptarea-refuzul; dorința-lipsa do- 
rinţei; aprecierea; posibilitate imposibilitate; indiferența; intenția - lipsa 
intenţiei; decizia; interesul -lipsa interesului; curiozitatea; lauda (lauda in- 
terlocutorului — replica la o laudă); necesitatea - lipsa necesităţii; caracterul 
obligatoriu - lipsa caracterului obligatoriu; învinuirea; justificarea; promi- 
siunea; speranţa; opinie — lipsa opiniei (a întreba - a spune — a accepta — a 
respinge, aflarea opiniei, influențarea); plăcerea (îmi place - îmi displace); 
siguranța; nesiguranța; presupunerea; îndoiala; plângerea; invitaţia (a in- 
vita / a accepta / a refuza); oferta; primirea unui musafir; oferirea / primi- 
rea unui cadou; felicitări; salutări (transmiterea); urări; complimentele. 

4. Stare psihică sau sentimente (exprimarea relaţiilor emoţionale 
şi morale) reuneşte următoarele acte de vorbire: atitudinea; preferința; 
bucuria; regretul; satisfacția; nemulțumirea; indignarea; aprecierea; ad- 
miraţia; simpatia; antipatia; lauda; compasiunea; consolarea; alinarea; 
dezamăgirea; reproşul; decepție; disperare; mirare; iritarea; enervarea; 
revolta; mânia; neliniștea; teama, frica; insatisfacția; tristețea; amenința- 
rea; insultele; glumele; scuzele. 

5. Influenţarea acţiunilor destinatarului (influențarea compor- 
tamentului) reuneşte următoarele acte de vorbire: influențarea; ajutor 
(cererea - acceptarea unei cereri- acordarea de ajutor); încurajarea; des- 
curajarea; avertizarea (acte de prevenire); sfatul (cererea - acordarea — 
acceptarea -— respingerea); îndemnul; povața; deconsilierea; cererea; ru- 
gămintea (solicitarea - acceptarea); solicitarea; interdicția (interzicerea 
- acceptarea - respingerea); invitaţia (a invita - a accepta - a respinge); 
ordinul (a da - a accepta - a respinge); permisiunea (a cerea - a acorda 
- a refuza); propunerea (a face - a accepta - a respinge). 

O clasificare mult mai redusă a tipurilor de acte de limbaj aparţine 
cercetătorilor D. Sperber şi D. Wilson. E vorba de trei clase: „actul de 
„a spune asta” care corespunde actelor de vorbire asertive; actul de „a 
spune să” care corespunde actelor de vorbire directive şi actul „a întreba 
despre” care corespunde cererilor de informaţie. Din această clasificare 
lipsesc actele de vorbire declarative (condamnarea, botezul, căsătoria, 
deschiderea unei şedinţe), pe care autorii le asociază cu asertivele (Ro- 
vența - Frumuşani, 2005, p. 38-39). 

După cum se poate observa, clasificările operate până în prezent cu- 
prind majoritatea actelor de vorbire existente în limbă. În linii mari, ele 
corespund celor trei tipuri de acte de vorbire elaborate de Sperber şi 
Wilson: „a spune asta”, „a spune să” şi „a întreba despre”, precum şi cla- 
sificării lui J. Searle. 

O clasificare recentă se referă la 4 tipuri de acte de vorbire: 1) acte de 
vorbire de tip informaţional; 2) acte de vorbire de tip acţional; 3) acte 
de vorbire de tip expresiv; 4) acte de vorbire de tip declarativ (Pătrunjel, 
2014 - 2015; Bărbuţă, 2017). 

Actele de vorbire informaţionale înglobează aserțiunea şi întreba- 
rea. Actele asertive sunt folosite pentru a vehicula informaţii despre re- 
alitate, iar cu ajutorul propoziţiilor interogative locutorul întreabă ceva 
despre realitatea înconjurătoare. Prin actele de vorbire informaţionale, 
emițătorul îi comunică ceva receptorului sau îl întreabă pe acesta (sau se 
întreabă unul pe altul) cum stau lucrurile. Conţinutul propozițional al 
actelor de tip informaţional este reprezentat de evenimentele, situaţiile 
sau stările de lucruri din realitate descrise sau solicitate de a fi descrise 
prin actul de vorbire întrebare. Cu ajutorul acestui tip de acte de vorbire 
emițătorul pune la dispoziţia receptorului toate amănuntele ca el să ştie 

cât mai multe informaţii despre evenimentele relatate. La rândul lui, re- 
ceptorul are posibilitatea să întrebe ceva despre un fapt din realitate. 
Astfel, funcţiile de bază ale acestor acte de vorbire sunt transmiterea şi 
obținerea de informaţii. Conţinutul propoziţional exprimă un fapt din 
realitate despre care se comunică sau se cer informaţii. Unităţile limbii 
folosite pentru performarea unui act de tip informaţional sunt propozi- 
tiile enunţiative şi cele interogative. Mijloacele de expresie ale forței ilo- 
cuționare sunt, de cele mei multe ori, verbele zicerii ca a spune, a afirma 
şi verbul a întreba cu sinonimele sale, a interoga, a chestiona. Verbele 
performative nu sunt folosite în enunţuri cu acte informaţionale. 

Actele de vorbire acţionale au scopul de a incita participanţii la in- 
teracțiune la realizarea unei anumite acţiuni. Conţinutul propoziţional 
exprimă acţiunea concretă care trebuie realizată. Unităţile limbii folosite 
în acest tip de acte sunt propoziţiile enunţiative şi cele exclamative. Spre 
deosebire de actele informaţionale, actele acționale folosesc pe larg ver- 
bele performative a cere, a implora, a îndruma, a îndemna, a obliga, a 
ordona, a provoca, a ruga, a solicita, a sfătui, a propune, a invita, a pofti, 
a îngădui, a permite, a da voie, a interzice etc. Actele de vorbire acţionale 
operează cu următoarele acte concrete: cererea, ordinul, promisiunea 
propunerea, invitaţia, cererea de permisiune, permisiunea şi interdicţia. 

Actele de vorbire expresive au scopul de a exprima sentimente, emo- 
ţii şi atitudini ale vorbitorului vizavi de o stare de lucruri. Conţinutul lor 
propoziţional se referă la relațiile emoţionale stabilite între interlocu- 
tori într-un anumit cadru social de etică. Diverse ritualuri comunicative 
stau la baza actelor de vorbire expresive: adresarea, salutul, mulțumirea, 
scuza, lauda, felicitarea, consolarea, condoleanţele, regretul, reproşul, 
disprețul, insulta, blestemul etc. Mijloacele de expresie de bază a acestor 
acte de vorbire sunt verbele de tipul: a saluta, a multumi, a scuza, a lău- 
da, a felicita, a consola, a regreta, a reproşa etc. 

Actele de vorbire declarative modifică starea de lucruri prin inter- 
mediul unor cuvinte rostite de o persoană autorizată, într-un anumit 
cadru instituțional. Conţinutul propozițional al acestor acte reprezintă 
acțiunea modificată prin rostirea unui enunţ, de tipul: Te botez Ion, în 
numele Tatălui şi al Fiului şi al Sfântului duh. Acest enunţ nu-l poate 
rosti oricine, ci doar un preot. Așadar, actele declarative se realizează în 
cadrul unor ceremonii, declaraţii ale unor persoane autorizate din stat 

(preşedinţi, miniştri, judecători, angajatori, notari etc.). Există şi anumite 
verbe performative aferente acestor acte de vorbire: a abdica, a anula, a 
binecuvânta, a declara, a dizolva, a inaugura, a institui, a numi, a ratifica, 
a revoca, a rezilia etc. 

Nu e greu de observat că această clasificare se bazează în mare parte 
pe cea lui ]. Searle. Toate tipurile de acte de vorbire stabilite de ]. Searle 
sunt cuprinse în această clasificare, cu mici relocări. Şi anume, direc- 
tivele şi comisivele alcătuiesc grupul actelor de vorbire de tip acțional, 
iar asertivele şi actele de vorbire de tip întrebare, grupul actelor de vor- 
bire de tip informaţional. Doar actele de vorbire expresive şi directive 
sunt preluate fără modificări. Această clasificare are avantajul de a oferi 
posibilitatea de a analiza şi a caracteriza mai clar actele de vorbire ca 
unități minimale ale comunicări, precum şi a le introduce în circuitul 
conversațional. 

Astfel, devine tot mai evidentă tendinţa spre studierea limbajului în 
acțiune. Sub acest unghi de vedere, nu mai este cercetat modul în care 
limba este organizată sub aspect formal, ci felul în care este ea folosită în 
comunicare, într-un context concret, așa cum este utilizată de către un 
locutor concret, urmărindu-se şi efectul pe care limbajul poate să-l aibă 
asupra receptorului. 

În lucrarea de față propunem o descriere a mijloacelor de exprimare 
a actelor de vorbire existente în limba română. Aceste mijloace vor fi 
prezentate în conformitate cu ultima clasificare. 


Mărci ale actelor de vorbire 


Orice limbă dispune de mijloace de natură diferită pentru exprima- 
rea actelor de vorbire. Descrierea mijloacelor de exprimare a actelor de 
vorbire în majoritatea limbilor se referă la examinarea corelaţiei dintre 
forța ilocuţionară a actelor de vorbire existente în limba dată şi structu- 
ra morfologică şi sintactică a propoziţiilor specifice acestei limbi. După 
cum constată Ionescu Ruxăndoiu (2003, p. 24, 25), în limba română 
există două tipuri de mărci ilocuţionare - structurile sintactice speciali- 
zate pentru un anumit act de vorbire şi verbele performative. 

Structurile specializate specifice actelor de vorbire din limba româ- 
nă, grosso modo, sunt: 


+ 144 + 


Actele de vorbire, unităţi ale discursului 


1) propoziţii enunţiative, caracteristice pentru actele de vorbire in- 
formaţionale; 

2) propoziţii interogative, caracteristice pentru cererile de informaţii 
şi alte acte de vorbire care necesită actul întrebării; 

3) propoziţii exclamative, caracteristice pentru actele de vorbire ac- 
tionale și unele expresive. 

Alte acte de vorbire, după cum se menţionează în GALR, „nu au 
mărci formale specifice, fiind realizate de cele mai multe ori prin struc- 
turi cu sintaxă enunţiativă, dar nu numai” (GALR, II, p. 25). Printre 
mărcile specializate pentru exprimarea actelor de vorbire se numără şi 
intonaţia, topica, ataşarea unor adverbe care subliniază forța ilocuţio- 
nară etc. 

„Spre deosebire de structurile sintactice folosite ca mărci ale forței 
ilocuţionare, verbele performative sunt într-o măsură mult mai mare 
specializate pentru acest rol, ceea ce se explică prin faptul că verbele cu 
uz performativ exprimă forța ilocuţionară a enunţului prin însăşi conți- 
nutul lor semantic” (Sîmboteanu, 2019, p. 183) Însă ele obţin calitatea de 
verbe performative doar atunci când sunt la persoana I, singular, timpul 
prezent, modul indicativ, diateza activă. Doar în această poziţie ele pot 
forma enunţuri a căror forţă ilocuţionară transmite ideea de a face ceva. 

În consecinţă, după cum am menţionat mai sus, se deosebesc acte de 
vorbire implicite, adică exprimate prin diverse structuri sintactice folosi- 
te ca mărci ilocuționare şi acte de vorbire explicite, exprimate prin verbe 
performative. În literatura de specialitate s-a menţionat că un act de vor- 
bire implicit poate fi transformat oricând în unul explicit prin folosirea 
verbelor performative. De exemplu, o promisiune exprimată implicit 
prin enunţul Voi avea mereu grijă de tine poate fi exprimată cu ajutorul 
verbului performativ - a promite: Promit să am mereu grijă de tine. 

Aşadar, devine stringentă necesitatea de a studia mijloacele de ex- 
primare a actelor de vorbire, expuse mai sus, mai ales că acestea se re- 
partizează panoramic conform forței ilocuționare a actelor de vorbire 
existente într-o limbă. În plus, după cum se menţionează în literatura 
de specialitate, „Inventarierea şi descrierea principalelor mărci ale forţei 
ilocuţionare a enunţurilor este importantă în primul rând pentru înţe- 
legerea modului de funcționare a actelor de vorbire în actul concret de 
comunicare” (Simboteanu, 2019, p. 183). 


+145% 


Actele de vorbire, unități ale discursului 


Faptele relatate în acest paragraf se bazează pe lucrările care inventa- 
riază mijloacele de expresie ale actelor de vorbire, precum Gancz et alii 
(1999), Moldovan et alii (2001) şi câteva materiale publicate anterior de 
autorul acestui capitol, precum şi din mass-media. 


Actele de vorbire de tip informațional 


Informaţia este materia primă, folosită de vorbitori pentru o mai 
bună cunoaştere a lumii. Cu ajutorul informaţiei, cetăţenii unei so- 
cietăţi îşi formează atitudinile, principiile şi valorile. Informaţia stă 
la baza comunicării între oameni. Accesul la informaţii reprezintă si- 
tuaţia în care oamenii cer sau răspund la diverse cereri de informaţii 
privind fapte, capacităţi şi acte mentale, explicaţii, justificări etc. Vehi- 
cularea informaţiilor se face cu ajutorul enunţurilor care fac parte din 
clasa actelor de tip informaţional, şi anume: cererea de informaţii, 
informarea (confidențială, certă, parțială, favorabilă, defavorabilă), 
deținerea/nedeținerea de informaţii, acceptarea/negarea unei infor- 
maţii, refuzul de a informa), afirmaţia / negația, presupunerea, predic- 
ţia (previziune), avertismentul, mărturisirea (confesiunea), denunţul 
(demascarea), întrebarea. 

Ele pot fi exprimate prin: 

1) propoziţii enunţiative afirmative sau negative Toţi oamenii aduc 
fericire: unii - prin prezență, alții - prin absență. sau negative Grijile nu-ți 
înlătură problemele de mâine. Nu pierzi niciodată ce nu ai avut, nu poți 
păstra ce nu e al tău.; 

2) propoziţii exclamative exprimă uneori acte asertive Ce vale adâncă!= 
(Îţi spun ţie că valea este foarte adâncă.); 

3) propoziţii interogative (mai ales, la cererea de informaţii) Ai vreo 
veste despre sosirea copiilor? 

Pentru actele de vorbire informaţionale, este preferabil modul indi- 
cativ. Se atestă și modul condiţional-optativ. Aș vrea să mă lămuresc. Aș 
dori să știu despre ce e vorba. Ancorarea temporală se face în cele trei 
coordonate ale modului indicativ: trecut, prezent sau viitor. Clasa aser- 
tivelor nu prezintă constrângeri în această privință, doar verbe ca a pre- 
zice cer ca acţiunea să fie performată la viitor. Predomină timpul prezent 
în construirea majorității actelor de vorbite asertive: Fericit sau nefericit 
pe om îl fac doar gândurile sale, nu circumstanţele exterioare. (afirmaţie); 
Un singur lucru iţi reproşez: ai fost neglijent. (reproş); Îți sugerez să fii mai 

atent (sugestie); Presupun că știi cum să te comporți la o înmormântare 
(presupunere); Insist să-ți iei umbrela. (insistenţă); 

Fiecare act de vorbire informaţional are pentru structura de supra- 
faţă un arsenal specific de mijloace de expresie. De exemplu, cererea 
de informații este un act de vorbire informațional prin care emițătorul 
caută anumite informaţii despre un fapt care îl interesează. 

Există mai multe mijloace de care dispun vorbitorii pentru a se ex- 
prima în cadrul acestui act de vorbire. Şi anume, pe primul loc se află în- 
trebarea ca act de vorbire „performat de locutor cu scopul de a obţine un 
răspuns de la alocutor” (GALR, II, p. 32). Însă trebuie să se ţină seama 
de distincția dintre termenii enunțuri interogative şi întrebări, explicată 
clar în GA: „Termenul interogative corespunde unor realităţi sintacti- 
ce: enunțurile interogative sunt structurile cu o sintaxă interogativă (o 
anumită organizare internă, intonaţie specifică etc.). Termenul întrebare 
corespunde unei realități pragmatice (...) funcţionând în cadrul perechii 
de adiacenţă întrebare-răspuns: - Unde mi-ai pus ochelarii? — Pe birou? 
(GALR, II, p.32). Pe de altă parte, e de remarcat că întrebările nu se 
folosesc numai pentru acest scop. Cu ajutorul lor se poate performa un 
act de vorbite asertiv: Unde s-a mai văzut așa ceva? Aşadar, întrebarea 
este folosită în comunicare, la nivel pragmatic, ca mijloc prin care sunt 
performate diverse acte de vorbire: Ce s-a întâmplat? Ce mai e nou? 
Ce se mai aude? E adevărat ce am auzit? Pot să vă cer o informaţie? Ştii 
despre ce e vorba? 

Printre întrebările frecvente sunt cele fără cuvânt interogativ, cunos- 
cute sub denumirea de interogaţii directe totale, şi cele cu cuvânt intero- 
gativ, cunoscute sub denumirea de interogaţii directe parțiale. 

- întrebările directe totale, caracterizate prin faptul că încep cu un 
verb în funcţie de predicat. Sunt întrebări performate cu un verb la for- 
ma afirmativă: Ai putea să mă ajuţi? Aţi fi amabil să mă ajutaţi? Mergi 
acasă? Aveţi timp / copii / părinţi? şi întrebări performate cu un verb la 
forma negativă: Nu-mi spuneți nimic? Nu poţi / N-ai putea / Nu ești bun 
să mă aştepţi la gară? N-aţi putea să mă ajutați cu bagajele? 

- întrebările directe parțiale caracterizate prin prezenţa obligatorie 
a cuvintelor interogative (pronume / adjective pronominale (cine? ce? 
care? ce fel de? cât /câtă /câte, câţi? al câtelea?) şi adverbe interogative 
(unde? încotro? când? cum?), precedate sau nu de prepoziţii. Ce se mai 

aude nou pe la serviciu? Care este situaţia la firma noastră? Ce s-a în- 
tâmplat cu colegul tău ieri? Care este motivul acestei hotărâri? În acest 
caz se folosesc propoziţii interogative prin care emițătorul poate cere 
informaţii despre: 

a) subiect: Cine este domnul? Ce doriți? Cum te / vă cheamă? Cine a 
venit? 

b) calitate: Ce carte cauți?(cartea de matematică). Din ce cutie ai luat 
asta (din cea mică). 

c) pacient: Ce ai cumpărat? Pe cine ai întâlnit? 

e) destinatar: Cui trebuie să transmit pachetul? 

f) temă: La cine te gândești? Despre ce aţi vorbit? 

g) circumstanţe. Informaţiile despre circumstanţe se pot obţine prin 
mai multe mijloace: 

- prin cuvinte interogative specializate: unde? când? cum? cât?; 

- prin îmbinări sinonime cu cuvintele interogative: În ce loc? În ce 
mod? La ce oră? Din ce cauză? Cu ce scop? etc.; 

- îmbinări locuţionale având ca suport un cuvânt interogativ cu rol 
semantic dezambiguizator în raport cu regentul: Cu ce condiţie? În ciuda 
cărui fapt? Împreună cu cine? În ce privinţă? În afară de ce? Cu ce conse- 
cinţe? 

- propoziţie interogativă totală dubitativă: Oare aici e gara? Oare 
aceasta e strada M. Eminescu? 

- propoziţie interogativă indirectă: Nu ştii / Nu ştiţi, aceasta este gara? 
Spune-mi / spuneţi-mi, (vă rog) aceasta este gara? Îmi spui / îmi spuneţi 
(vă rog), dacă aceasta este gara? Te rog / vă rog să-mi spui / spune-mi / 
Spune-mi / spuneți-mi, vă rog; Îmi spui /Îmi spuneţi, vă rog, Ştiţi / (n-) 
aveți idee cine / ce /unde / când / la ce / cât etc. + verb. 

- întrebări alternative (complete): Mergi la spectacol sau stai acasă? 
Scrii sau nu scrii? Îmi dai sau nu-mi dai banii înapoi? Bei vin sau bere? 
Când ne vedem, mâine sau poimâine? 

- întrebări alternative (eliptice): O cafea, vă rog! - Cu sau fără zahăr? 
Cu sau fără lapte? Am bea ceva! - Cafea sau ceai? Ne sună mâine. - Maria 
sau Andrei? 

- propoziţii enunţiative cu un verb la modul condițional-optativ: Aș 
dori să-ți pun o întrebare. Aș vrea câteva explicaţii suplimentare. Aş dori 
să știu mai multe despre asta. 

- propoziţii enunţiative cu un verb la modul indicativ: Vă rog, o in- 
formaţie. Spune-mi ceva despre evenimentul acesta. Sunt curios să aflu 
când a plecat Ion. 

- propoziţii exclamative: Spune-mi și mie secretul! Ce frumoase lo- 
curi! Ce interesantă lucrare! 

- fraze cu structura: a dori, a putea, a vrea la indicativ + verb la con- 
junctiv sau infinitiv + dacă, unde, când + verb: Doresc/vreau să știu unde 
e sala de festivități. Doresc / vreau să aflu dacă vom avea examen la limba 
română. Doresc/vreau să știu când plecăm în excursie. 

Verbele caracteristice sunt: a ști, a auzi, a afla, a cere, a spune, a indica, 
a întreba, a cere, a explica, a lămuri, a explica, a zice etc. 

Am menţionat mai sus că fiecare act de vorbire are şi o structură de 
profunzime. Simplificată, procedura propusă de Anna Wierzbicka, poate 
fi aplicată la descifrarea structurii de adâncime a tuturor actelor de vorbire. 
Pentru actul de vorbire cerere de informaţii structura de profunzime este: 
dorind ca tu să ştii că am nevoie de informaţii, eu te întreb: Cât e ora? îţi 
cer: Spune-mi cum ai dormit?; te rog: Explică-mi, te rog, cum stau lucrurile. 

Răspunsul la cererea de informaţii poate fi pozitiv sau negativ. Infor- 
maţia obținută fie se acceptă, fie se respinge, iar de aici provin actele de 
vorbire acceptare şi negare. 

Acceptarea unei informaţii are loc în cazul în care locutorul consi- 
deră informaţia obținută ca adevărată. Mijloacele de expresie ale acestui 
act de vorbire sunt: 

- propoziţii enunţiative construite cu verbe ca: a ști, a crede, a con- 
vinge, a se îndoi, a părea la modul indicativ, preponderent la timpul 
prezent: Asta se știe. Te cred pe cuvânt. M-ai convins. Sunt ferm convins 
de asta. Fără îndoială. E mai mult ca sigur. Cu siguranță așa este. Pare 
adevărat. Uneori verbul e la forma negativă: Asta nu mă miră. Nu mă 
îndoiesc că așa este. Nu pun la îndoială acest lucru. 

- propoziţii enunţiative construite cu verbe la modul condițio- 
nal-optativ, forma negativă: Asta nu m-ar mira. Faptul acesta nu m-ar 
convinge. 

- propoziţii interogative retorice: Cum să nu mergi la şcoală! 

Pentru actul de vorbire acceptarea unei informaţii structura de pro- 
funzime este: dorind ca tu să ştii că informaţia furnizată este adevărată, 
eu îți spun: Te cred pe cuvânt. Nu mă îndoiesc că așa este. 

Respingerea unei informaţii, adică negarea ei are loc în cazul când 
locutorul consideră că informaţia obținută nu este adevărată. Ea poate fi 
atenuată sau categorică. Negarea atenuată se exprimă prin: 

- propoziţii interogative construite cu verbe la modul indicativ, tim- 
pul prezent: E adevărat? Asta e absolut sigur? Chiar crezi asta? Nu cumva 
exagerezi? Tu glumești? 

- propoziţii interogative construite cu diferite adverbe, adjective şi, 
uneori, cu interjecţii: Oare? Într-adevăr? Pe bune? Cum adică așa? Ade- 
vărat? Serios? Zău? 

- propoziţii exclamative: Dovedeşte ce spui! Mă uimeşti! Asta m-ar 
surprinde! Ar trebui să aduci şi dovezi! 

- propoziţii enunţiative construite cu verbe la modul indicativ pre- 
zent: Aceasta este doar o ipoteză. Asta n-o prea cred. Asta nu dovedeşte 
nimic. Asta nu e prea convingător. E greu de crezut ce spui. Mă îndoiesc de 
ce spuneți. Nu e convingător. Vreau să văd cu ochii mei. 

Printre mijloacele de expresie a negării categorice prevalează propo- 
ziţiile exclamative de tipul: Nu te cred! Asta e de necrezut! Asta e impo- 
sibil! Asta n-o mai cred! Asta nu e adevărat! Asta nu e o dovadă! Astea 
sunt basme! Cai verzi pe pereți! Fugi de aici! Vezi să nu! Mă faci să râd! 
Nici chiar așa! Nici tu nu crezi ce spui! Nu cred nici o vorbă! Nu mai spune 
poveşti! Pe dracu! Pe naiba! Nu sunt naiv să te cred! Nu spune bancuri! 
Te lauzi! De asemenea, pot fi folosite şi propoziţii nominale: Baliverne! 
Palavre! Poveşti! sau neanalizabile realizate prin interjecții: Aiurea! Aş! 

Mai rar, se atestă şi propoziţii enunţiative: Cred numai ce văd cu ochii 
mei. În zadar vorbeşti, nu te cred. Nu cred că nu ştiai. 

Pentru actul de vorbire negarea unei informaţii structura de profun- 
zime este: dorind ca tu să ştii că informaţia furnizată nu este adevărată, 
eu îți spun: Nu te cred! Asta nu e adevărat! (Gancz et alii, p. 191-202). 

Întrebarea este un act de vorbire folosit frecvent în cadrul perechilor 
adiacente: întrebare / răspuns. Răspunsul poate fi afirmativ, negativ sau 
dubitativ. 

Răspuns afirmativ la întrebările — Ai timp? Nu vii?: 

-Da, am. Sigur (că da). Desigur. Bineînţeles. Fireşte. Evident. Normal. 
Natural. 

- Ba da. Cum să nu (+verb). Cu (multă) plăcere. Cu (mult) drag. 

b) Răspuns negativ la întrebarea - Ai timp?: Nu. Nu am. Nici vorbă. 
Exclus. Categoric nu. 

c) Răspuns dubitativ la întrebarea — A câștigat concursul? 

- Probabil. Posibil. S-ar putea. Nu se ştie. Cine ştie? Poate că da, poate 
că nu. Ghici! 

Informarea este un act de vorbire prin care vorbitorul oferă o infor- 
maţie (cerută sau nu) interlocutorului. Informarea poate fi confidenţi- 
ală, parțială, favorabilă, defavorabilă. Caracteristică pentru acest act de 
vorbire este o frază cu propoziţii enunţiative construite cu un verb de 
declaraţie, la modul indicativ şi conjunctiv, de regulă, la timpul prezent 
şi trecut. De exemplu: Am aflat ceva: se indexează pensiile de luna viitoa- 
re. Am fost informat că avionul a aterizat. Să ştii că a aterizat avionul cu 
bine. Îți spun eu ce s-a întâmplat. 

Informare confidențială: Între noi fie vorba, am aflat de ce a plecat 
Maria. Să-ţi spun un secret - mâine avem control. Îți divulg o taină - săp- 
tămâna viitoare plec în Australia. 

Informare parțială: Ceea ce știu e că e vorba să ni se indexeze pensiile. 
Asta e tot ce /Atâta ştiu. Nu ştiu decât că vine controlul. Știu numai că... 
Tot ce ştiu e că a venit. 

Informare favorabilă: Își aduc o veste bună: A aterizat avionul. Vă aduc 
la cunoștință / fac cunoscut / informez că cererea dvs. a fost aprobată. 

Informare defavorabilă: Își aduc o veste proastă: ai fost concediat. Nu-mi 
place că trebuie să-ţi spun, dar mâine trebuie să vii la serviciu. Nu ştiu 
cum să-ți spun, dar a decedat prietena noastră. Trebuie să ştii că am avut 
un accident! Uite ce mi s-a întâmplat...! Uite ce am păţit...! Vă aduc la 
cunoștință / fac cunoscut / informez că cererea dvs. n-a fost aprobată. 

Deţinerea de informaţii este un act de vorbire prin care interlocutorul 
afirmă că informaţia oferită îi este cunoscută. Mijloacele de expresie sunt 
următoarele: Am auzit despre asta. Asta-i poveste veche. Asta se știe. Acesta 
e un lucru ştiut. Asta nu e un mister pentru nimeni. Ăsta nu e un secret. Este 
vorba despre... Îmi aduc foarte bine aminte de ce ţi-a spus! Îmi amintesc 
foarte bine ...! Mi-a ajuns la ureche ceva. Asta nu-i o noutate pentru mine. 
Am fost informat de(spre) asta. Ştiu ce a făcut. Știu despre ce este vorba. Știu 
foarte bine ce a spus. Ştiu multe despre afacerea asta. Ştiu ce şi cum e. 

În cazul nedeţinerii unei informaţii, interlocutorul spune că nu ştie 
nimic despre informaţia oferită. Mijloacele de expresie sunt următoarele: 
Eu nu ştiu. Asta n-o mai ştiu! Asta nimeni n-o / nu ştie. Asta nu cunosc. Zău 
că nu ştiu (ce să-ţi spun)! Ce ştiu eu! De unde vrei să ştiu eu asta? Dumnezeu 

/Dracu /Naiba ştie! E greu de spus /zis. E prima oară când aud despre asta. 
Dacă aș ști, ți-aş spune. Încă nu ştiu nimic (despre asta). N-am auzit nicio- 
dată de(spre) asta /aşa ceva! N-am idee! Habar n-am! N-am nicio veste. Nu 
cunosc secretul. Nu ştiu despre ce e vorba. Nu știu mare lucru despre asta 
Știu eu?. Numai Dumnezeu ştie! (Gancz et alii, 1999, p. 194-196). 

Refuzul de a informa este un act de vorbire prin care vorbitorul spune 
că nu poate să răspundă la întrebare din anumite motive. Mărcile ilocu- 
ţionare ale acestui act sunt: 

Asta nu pot /n-aș putea să-ți spun / zic. Acesta e un secret. Degeaba 
încerci să mă descoși / tragi de limbă! N-am nimic să-ţi spun! N-o să mă 
faci să vorbesc! Nu fi (așa) curios! Nu fi (așa) indiscret! Nu mai spun / zic 
nimic! Nu pot să-ți spun / zic! /nimic! Nu poţi să mă faci să vorbesc! Nu 
răspund! Nu trebuie să ştii tu asta! Nu-ţi mai spun / zic nimic! Nu-ţi spun! 
Nu-ţi spun / zic nimic. Nu vorbesc cu tine! Nu vreau să-ţi) răspund! Nu 
vreau să-ţi spun / zic nimic! (Gancz et alii, 1999, p. 196). 

Avertizarea este un act de vorbire de tip informaţional cu ajutorul 
căruia interlocutorii îşi plasează informaţii care ţin de siguranţa lor. 
E vorba de atenţionarea interlocutorului „asupra unui dezavantaj, a 
unei dificultăţi, a unei înşelătorii, a unei neplăceri, a unei pedepse sau 
a unui pericol la care este expus”. Deci, după Gancz et alii (1999), aver- 
tizarea poate fi: generală, asupra unui dezavantaj, asupra unei înşelă- 
torii, asupra unei neplăceri, asupra unei pedepse, asupra unui pericol 
(p. 77-87). 

În arsenalul de mărci ilocuţionare ale avertizării generale pe primul 
loc se află: 

- propoziţiile exclamative, construite cu verbe la modul indicativ, 
timpul viitor: O să ai probleme! O să fie rău! O să iasă prost! O să se în- 
toarcă împotriva ta! Se va termina prost! Toți o să-și bată joc de tine! O să 
râdă și curcile de tine! O să ai necazuri! O să-ţi pară rău pentru asta! Veţi 
suporta consecințele/urmările! Vei regreta! 

- propoziţii exclamative, principale sau subordonate, construite cu 
verbe la modul conjunctiv: Riști să nu reușeşti! Trebuie să fii nebun ca 
să faci asta! Trebuie să ne așteptăm la asta! Nu face asta. Să nu zici că nu 
ti-am spus! 

- propoziţii enunţiative: Riscul e prea mare. E grea valiza, să ştii. Tre- 
buie să ne așteptăm la asta. 

Celelalte tipuri de avertizări se exprimă prin aceleaşi mijloace: O să fii 
în pierdere! Asta e înșelătorie/capcană/cursă! El vrea să te fraierească / să te 
ducă de nas / să te păcălească / să te prostească!(avertizare asupra unei în- 
şelătorii); Îţi faci singur necazuri! O să fie scandal! Ai putea să ai o surpriză 
neplăcută! Vrei s-o încurci!? (avertizare asupra unei neplăceri); E ilegal să 
faci asta! N-o să-ți fie moale! Nu e voie / permis! O s-o păţeşti! O să fii tras la 
răspundere! Vei fi sancționat! (avertizarea asupra unei pedepse); Eşti în pe- 
ricol de moarte! Eşti în mare primejdie! Faci o mare imprudență! Fereşte-te! 
Fugiţi! O să cazi! Te expui la mare pericol! (avertizare asupra unui pericol). 

Acceptarea avertizării este un act de vorbire prin care interlocutorul 
este de acord că e în pericol. Mărcile ilocuţionare ale acestui tip de act de 
vorbire se reduc la propoziţii enunţiative, construite cu verbe la modul 
indicativ, timpul trecut: Bine. Bine ai făcut că m-ai prevenit/ că mi-ai spus / 
că mi-ai amintit. M-ai convins. Aşa o fi. Mulţumesc că m-ai prevenit. 

Respingerea avertizării se exprimă prin propoziții exclamative: Asta 
nu este primejdios! Fac ce vreau! Asta nu mă sperie! Ba o să urc! Nu mai 
spune! Taci, tu! Doar nu vorbeşti serios! Eşti ridicol! Mă faci să râd! Pe 
dracu! Pe naiba! 

Pentru actul de vorbire avertizare structura de profunzime este: do- 
rind ca tu să ştii că informaţia furnizată te previne asupra unei stări de 
lucruri nu tocmai benefice, eu îţi spun: O să ai probleme! O s-o păţeşti! 

În felul acesta pot fi analizate şi celelalte acte de vorbire de tip infor- 
maţional: insistența, presupunerea, deducţia, interesul, reproşul, explica- 
ţia, reclamația, rezumarea etc. 

Reclamaţia, prin care se redă nemulțumirea unui client față de ser- 
viciile acordate, se exprimă prin: 

-propoziții enunţiative - Şoferul microbuzului bruschează călătorii. 
Casierița este nepoliticoasă. 

-a depune /a face/a prezenta o plângere / reclamaţie împotriva + 
substantiv în cazul Genitiv. - Prezint o reclamaţie împotriva medicului 
stomatolog. 

- a depune /a face/a prezenta o plângere / reclamaţie + la/către + 
substantiv în cazul acuzativ. - Am depus o reclamaţie la poliție/către ad- 
ministrația școlii. 

Astfel, structura de profunzime a actului de vorbire reclamaţie se 
descifrează în felul următor: dorind să fac astfel ca tu să ştii, eu îţi spun: 

Casieriţa este nepoliticoasă. / Prezint o plângere împotriva medicului sto- 
matolog. / Prezint o reclamaţie la poliţie. etc. 

Interesul este un act de vorbire informaţional prin care emițătorul 
se arată interesat de ceva. Există mijloace de limbă specializate pentru a 
exprima interesul: 

-propoziții enunţiative: Mă interesează mult ... Mă interesează să ... 
Mă interesează cine / ce /unde / când / cum / dacă ... Vreau să aflu cine / 
ce /unde / când / cum ...Mă interesează cine poate să-mi răspundă la în- 
trebare. Mă interesează unde va avea loc întâlnirea. Mă interesează cum 
ai aflat despre această întâmplare. Mă interesează dacă ai aceeași părere. 

- propoziţii exclamative: (E)interesant! Ce interesant e! 

- verb la imperativ: Spune (repede)! Nu vorbi! Nu mai spune! 

- propoziţii interogative: Chiar? Așa-i? Serios? Interesant, cine are to- 
tuși dreptate? Interesant, ce gândeşte el despre mine? 

Cum ne exprimăm lipsa de interes: Nu mă interesează de loc. Nu mă 
interesează ce gândești tu. Nu mă interesează deloc subiectul pe care îl dis- 
cută. Nu am nevoie să ştiu... Nu am nevoie să ştiu ce spune el despre mine. 


Actele de vorbire de tip acţional 


Actele de vorbire de tip acţional sunt: cererea (cu diversele ei sub- 
specii: ordin, rugăminte, solicitare, sfat, sugestie etc.); promisiunea, 
propunerea, permisiunea, interdicția etc. Acestea se exprimă prin mij- 
loace specifice actelor de vorbire respective (în primul rând, prin ver- 
be performative), dar şi prin mijloace de limbă nespecifice care redau 
acelaşi conţinut propozițional. 

Astfel, performând un act de vorbire cum este rugămintea, „vorbito- 
rul încearcă să-l determine pe destinatar să facă ceva pentru el sau să-i 
dea ceva” (Gancz et alii, 1999, p.91-104). Mărcile acestui act de vorbire 
se clasifică în funcţie de tipul rugăminţii - politicoasă, nepoliticoasă, 
insistentă, neutră. 

Astfel, o rugăminte politicoasă se exprimă prin: 

1) Propoziţii enunţiative construite cu: 

- verbul a ruga + enunţul care redă conținutul rugăminții: Dă-mi, te 
rog, puțin zahăr. Împrumută-mi ziarul, te rog. Însoţirea cererii de formule 
de politeţe atenuează caracterul ameninţător al acestui act de limbaj. 

- verbul a avea la modul condiţional + rugăminte + o subordonată 
care redă conţinutul cererii, adică îndemnul de a face ceva, construit 

cu verbe la imperativ: Aş avea o rugăminte / o mare rugăminte la dys.: 
Ajută-mă să repar maşina. Aş avea o rugăminte: Dă-mi pace. 

- verbul a vrea la modul condiţional + verbul a ruga la conjunctiv + 
enunţul care redă conţinutul cererii, construit cu verbe la modul conjunc- 
tiv: Aş vrea să vă rog să faceți linişte. Aș vrea să te rog să mă laşi în pace. 

- expresii specifice construite cu verbul a fi la modul imperativ sau 
condiţional (a fi bun / amabil / drăguţ) + enunţul care redă conţinutul 
cererii, construit cu verbe la modul imperativ, indicativ sau condițional: 
Fii drăguţ / amabil (aşa de drăguţ / amabil) şi citeşte încă o dată textul. Ar 
fi foarte drăguţ din partea ta, dacă ai vorbi cu el. Eşti bun să închizi uşa? 

Intervine aici flatarea interlocutorului ca tehnică de atenuare a ca- 
racterului amenințător (Știu că eşti totdeauna drăguță şi nu refuzi pe ni- 
meni, vorbește cu directorul despre proiectul nostru.). 

- expresiile: Îmi pare rău că deranjez. Scuzaţi că vă deranjez / Scuzaţi 
de deranj / Scuzați-mă pentru deranj + enunţul care redă conţinutul ce- 
rerii construit cu verbe la condiţional: Îmi pare rău că vă deranjez, dar 
aş avea nevoie de o explicaţie. Scuzaţi de deranj, dar aş avea nevoie de o 
explicație. Utilizarea scuzei constituie una din tehnicile de atenuare a 
caracterului amenințător la performarea rugămințţii. 

2) Propoziţii interogative, construite cu: 

- verbul a ruga la modul indicativ + enunţul care redă conţinutul 
rugăminţii, construit cu verbe la indicativ prezent sau conjunctiv: Îmi 
dai o ceaşca de cafea, te rog? Îmi împrumuţi 300 de lei, te rog? Vrei să-mi 
dai o cafea, te rog? 

- verbul a putea la indicativ prezent sau la condiţional + verbul a 
ruga la conjunctiv + enunţul care reda conţinutul cererii, construit cu 
verbe la conjunctiv: Pot /aș putea să te rog să-mi dai un păhar cu apă? 
Utilizarea verbelor modale este o tehnică discursivă pentru a micșora 
impactul ameninţător al cererii. 

- expresii specifice cu verbul a fi la indicativ prezent + enunţul care 
redă conţinutul rugăminţii, construit cu verbe la conjunctiv: Eşti atât de 
bun / drăguţ / amabil să mă ajuţi? Sunteţi atât de bun / amabil / drăguţ 
să mă ajutați? 

3) Propoziţii exclamative, construite cu: 

- verbul a ruga + enunţul care redă conţinutul cererii, construit cu 
verbe la imperativ sau conjunctiv: Prevină-l, te rog, e în mare pericol! 

Te rog să-l previi! E in mare pericol! A fi bun / amabil / drăguţ +verb la 
imperativ: Fii amabil (şi) deschide fereastra! 

Rugămintea nepoliticoasă se exprimă prin: 

Propoziţii exclamative, construite cu verbele a cere, a vrea, a pre- 
tinde, a da la modul imperativ: Cer o explicaţie! Pretind să-mi explici ce 
se întâmplă! Vreau să mă lași în pace! Dă încoace cartea! Este tipul de 
cerere care atentează grosolan la fața partenerului de dialog. Pentru a 
atenua acest impact negativ asupra interlocutorului, emițătorul trebuie 
să apeleze la una din tehnicile de atenuare a caracterului amenințător, 
însă, dacă acest lucru s-ar întâmpla, cererile de acest tip n-ar mai putea 
fi încadrate la categoria cereri nepoliticoase. 

Rugămintea neutră se exprimă prin: 

1. Propoziţii enunţiative construite cu: 

- verbele a dori, a vrea la indicativ prezent sau condițional + sub- 
stantivul care indică lucrul solicitat sau un enunţ care redă conținutul 
cererii construit cu verbe la conjunctiv: Aș dori / Aş vrea o cafea. Doresc 
/ aş dori să vă întreb ceva. Vreau / Aş vrea să vă întreb ceva. 

- verbul a cere la indicativ prezent, forma afirmativă sau negativă + 
pronumele personal, persoana a 2-a, în cazul dativ + enunţul care reda 
conţinutul cererii, construit cu verbe la conjunctiv sau exprimat prin- 
tr-un substantiv: Îți cer doar să mă ajuţi / ajutor. Nu-ţi cer decât să mă 
ajuţi / ajutor. Tot ce-ţi cer este ajutorul. 

- verbul a trebui, locuţiunea verbală a avea nevoie la condiţional + 
un substantiv care rezumă conţinutul cererii: Mi-ar trebui niște bani. Aş 
avea nevoie de niște bani / de linişte / de ajutor. 

-propoziție subordonată condițională + enunţul care redă conţinu- 
tul cererii: Dacă nu te deranjează prea mult, vorbește cu el. Dacă nu-ți cer 
prea mult, vorbeşte cu el. Dacă poţi, vorbeşte cu el. 

2. Propoziţii interogative, construite cu: 

- verbul a avea la indicativ + enunţul care redă conţinutul cererii, 
construit cu verbe la conjunctiv: Ai să-mi dai nişte bani? Ai cumva să-mi 
împrumuţi nişte bani? 

- verbul a da la indicativ prezent + pronume personal, pers. 1 D + sub- 
stantive care redau conţinutul cererii: Îmi dai niște bani? Îmi dai o cafea? 

- locuţiunea verbală a fi de acord la condiţional + enunţul care reda 
continutul cererii, construit cu verbe la conjunctiv: Ai fi de acord să-mi 
împrumuţi nişte bani? 

- verbul a putea la indicativ prezent sau condiţional (forma afirma- 
tivă sau negativă) + enunţul care redă conţinutul cererii, construit cu 
verbe la conjunctiv: Poţi/Ai putea să-mi împrumuţi nişte bani? Nu poți / 
N-ai putea să-mi împrumuţi nişte bani? 

- verbul a deranja la indicativ prezent sau condițional + enunţul care 
redă conţinutul cererii, construit cu verbe la conjunctiv sau la condiţi- 
onal: Te deranjează / Te-ar deranja să vorbeşti cu el? Te-ar deranja, dacă 
ai vorbi cu el? 

Structura de adâncime a actului de vorbire rugăminte poate fi desci- 
frată astfel: dorind ca tu să ştii că eu vreau să-mi faci un serviciu, eu îţi 
spun: Dă-mi o cafea! Închide geamul! etc. La fel ca şi în cazul ordinului, 
utilizarea mijloacelor de expresie nespecifice pentru performarea unei 
cereri nu periclitează descifrarea conţinutului propoziţional al actului 
directiv - cerere: Ajutor! Apă! Cafeaua! Cartea! Pastilele mele! 

Ordin. Prin acest act de vorbire, emițătorul (de obicei, o persoană cu 
funcţie de răspundere) ordonă destinatarului să îndeplinească o acţiune. 
La performarea acestui act de vorbire acţional se folosesc următoarele 
mărci specifice acestui act de limbaj (Gancz et alii, 1999, p. 317-322): 

1) Propoziţiile exclamative construite cu verbe performative: 

- verbul a ordona + pronume personal, pers. 2-a + verbe la con- 
junctiv al căror sens redă conţinutul acţiunii solicitate: Îți ordon să duci 
cărțile la bibliotecă. Vă ordon să plecați imediat! 

- verbe la imperativ al căror sens redă conținutul acţiunii solicitate: 
Învață poezia! Duceţi cărțile la bibliotecă! Pleacă de aici! Ieşi afară! Lasă 
vorba! 

- verbe la imperativ însoțite de expresii care intensifică solicitarea: În- 
vață poezia, auzi?! Duceţi cărțile la biblioteca, de nu, mă supăr! leşi afară, 
dacă îţi spun! Lasă vorba, nu-ți mai spun/zic încă o dată! Cumpără pâine, 
nu uita! leşi afară până nu mă supăr! Îți cer insistent, învaţă poezia! 

- verbul a trebui + verbe la conjunctiv al căror sens redă conţinutul 
acțiunii solicitate: Trebuie să înveți poezia! Trebuie să faci curat în casă! 
Trebuie să faci cumpărăturile! 

- verbe la imperativ al căror sens exprimă conţinutul acţiunii soli- 
citate + expresii care exprimă urgentarea îndeplinirii ordinului: Pleacă 
imediat! Mătură curtea! Trimite corespondenţa neîntârziat / fără întârziere! 
Du-te! Repede! 

- verbul a spune + pronume personale persoana 2-a + verbe la con- 
junctiv sau imperativ al căror sens redă conţinutul acțiunii: Ți-am spus 
de nu ştiu câte ori să mături curtea! Îţi spun acum: învaţă poezia! 

- verbele a vrea / a vedea + verbe la conjunctiv al căror sens redau 
conţinutul acţiunii: Vreau să înveţi poezia! Vezi să faci toate cumpărăturile! 

- verbe la modul indicativ, timpul viitor, al căror sens exprimă conți- 
nutul acțiunii solicitate: Veţi duce mesajul acesta! Vei învăţa poezia chiar 
acum! 

2) Propoziţii enunţiative şi interogative, construite cu: 

- expresii care exprimă solicitarea + verbe la conjunctiv al căror sens 
redau conţinutul acţiunii solicitate: Vă dau sarcina să expediați cores- 
pondenţa. Uite ce ai /e de facut: să expediezi / expediaţi corespondența. 
Tot ce ai de făcut e să expediezi corespondenţa. 

- verbul a vrea + verbe la conjunctiv al căror sens reda conţinutul ac- 
ţiunii: Vrei să duci gunoiul? Vreţi să plecaţi de aici? Vreți să faceți linişte? 

Acceptarea clară a unui ordin poate fi exprimată prin: 

1. Propoziţii enunţiative construite cu: 

- o propoziţie circumstanţială condițională + verbul a face: Dacă e 
necesar / e nevoie, o fac. Dacă însiști, fac. Daca spui / zici tu, fac. Dacă vrei 
/ doreşti, o fac. Dacă trebuie, fac. 

- o propoziţie circumstanţială condiţională + adverbul atunci + ver- 
bele a face, a se duce: Dacă așa stau lucrurile, atunci o fac. Dacă aşa e 
povestea / treaba, atunci o fac. Dacă ţii morţiş, atunci mă duc. 

- adverbul bine + verbele a face, a se duce la indicativ prezent: Bine, 
fac. Bine, mă duc. sau repetat: Bine. Bine. 

- verbul a fi la forma de conjunctiv amputat: Fie cum vrei / cum doreşti. 

Acceptarea neutră a unui ordin poate fi exprimată prin: 

1) Propoziţii enunţiative construite cu: 

- Verbele a auzi, a înțelege la modul indicativ, prezent, perfectul com- 
pus/ viitor: Aud. Am auzit. Am înţeles. Am să o fac neapărat /negreșit/ sigur. 

- verbele a face, a remarca la diateza impersonală (prezent şi trecut): 
Se face. Se face imediat / repede. S-a făcut! S-a remarcat! 

- adverbul bine + formule ca: de acord, O.K.: Bine, de acord. Bine, 
O.K. 

Respingerea categorică a unui ordin poate fi exprimată prin: 

1) Propoziţii exclamative, construite cu: 

- verbe la forma negativă al căror sens redă negarea executării acțiu- 
nii solicitate: Nu mai fac eu așa ceva! N-aș suporta asta /așa ceva! Nu mai 
fac niciodată așa ceva! Nu primesc ordine de la nimeni/ de la tine! 

- forma elipsată a propoziției enunţiative cu predicatul exprimat 
prin verbele a face, a executa: Eu, nu! 

2) Propoziţie interogativă construita cu: 

- Pronumele interogativ ce + o propoziţie interogativă: Ce? Mă vezi 
pe mine făcând asta? 

- Formula Tu îţi baţi joc de mine? 

Respingerea neutră a unui ordin poate fi exprimată prin: 

1) Propoziţie enunţiativă la forma negativă: Nu văd cum s-ar putea 
face asta! Nu mă forța! 

2) Pronumele demonstrativ asta + adverbul foarte + adjectivele: pe- 
riculos / primejdios, riscant: Asta e foarte periculos. Asta e foarte riscant. 

Structura de profunzime a actului de vorbire Ordin se descifrează 
astfel: dorind ca tu să ştii că eu vreau să realizezi o acţiune, îţi spun: Îţi 
ordon să taci! Părăsiţi încăperea! Fugiţi mai repede! etc. Chiar dacă în 
structura de suprafaţă se utilizează elemente nespecifice de exprimare a 
ordinului: Liniște! Plecarea! Îmbarcarea! Executarea!! Foc! Cutremur! etc. 
conţinutul propoziţional poate fi descifrat cu ușurință. 

Sugestia, care este un act de vorbire acţional ce exprimă bunăvoința 
emițătorului de a propune ceva receptorului pentru o mai bună desfă- 
şurare a lucrurilor, se exprimă prin: 

1) Propoziţii enunţiative, construite cu verbele a putea, a fi etc.: Pu- 
teți face o călătorie la munte pentru relaxare. E mai bine să luaţi avionul 
ca să câștigați timp. Ați putea pleca cu trenul. 

2) Propoziţii interogative, construite cu verbele a vrea, a putea (la 
forma afirmativă sau negativă) + verb la conjunctiv; ce + a spune, a zice, 
a fi, precum şi prin întrebarea de ce să nu? -Vrei să luăm masa împre- 
ună? N-ai vrea să luăm masa împreună? Poţi să ai mai mare grijă de 
sănătatea ta? /N-ai putea să ai mai mare grijă de sănătatea ta? Ce ar fi să 
facem o plimbare? De ce să nu mergem pe jos?/ De ce n-am merge pe jos? 
De ce să nu luăm un autobuz? De ce n-am lua autobuzul? Nu mergem la 
cinema? Ne vedem deseară? 

3) Propoziţii imperative construite cu verbe la modul conjunctiv 
pers. I pl.: Să mergem la o plimbare!; Să mergem la munte! Să încercăm 

un alt magazin! Să căutăm un atelier de reparaţii auto!; cu verbul a da + 
substantivele sfat, idee, sugestie. 

Structura de profunzime a acestui act de vorbire se descifrează astfel: 
dorind să fac astfel ca tu să procedezi cum e mai bine, eu îţi spun: E mai 
bine să iei avionul..., N-ai vrea să luăm masa împreună? Ce ar fi să mer- 
gem la plimbare? Să mergem la plimbare! 

A cere cuiva o sugestie: 

Enunțuri imperative: 

-a da + o idee / o sugestie / un sfat: Dă-mi o idee! Dă-mi o idee pentru 
excursia copiilor. 

-a spune / a sugera + propoziţie interogativă parțială: Spune-mi cui să 
mă adresez. Sugerați-mi pe cine să consult în această problemă. 

Enunţuri interogative: Pe cine să întreb? Unde să merg în vacanță? 

A accepta o sugestie 

- E o idee bună. De acord. Excelentă idee. (Da, chiar), de ce nu? Să 
mergem! Să încercăm! 

Cele mai frecvente formule care exprimă actul de vorbire Sugestia sunt: 

Cum cerem sfaturi 

Enunţuri interogative: Ce să fac? Ce să cumpăr pentru cină? 

- a sfătui: Ce mă sfătuiești să fac? Unde mă sfătuieşti să merg în concediu? 

- a da un sfat: Nu-mi dai niciun sfat? 

Enunţuri exclamative: Dă-mi, te rog, un sfat! 

Cum dăm sfaturi 

Enunţuri declarative: 

- a (nu) sfătui pe cineva + verb la modul conjunctiv: Vă sfătuiesc să 
vă luaţi umbrela. Nu te sfătuiesc să pleci singur la munte. 

- a trebui / a fi bine / a fi cazul (condiţional) + verb la modul con- 
junctiv: Ar trebui / ar fi bine / ar fi cazul să te lași de fumat. 

- mai bine + prop. (verb la modul conjunctiv / condițional / impera- 
tiv): Mai bine ai pleca la munte. Pleacă la mare! 

- (dacă + a fi la condiţional +) în locul + GN la cazul genitiv + verb 
la modul condiţional: (Dacă aș fi) în locul dvs., aş telefona la poliție. 

- Enunţuri interogative: De ce nu pleci la mare? La o nouă locuinţă 
te-ai gândit? 

Promisiunea, act de vorbire acţional, prin care „Vorbitorul îl asigura 
pe destinatar că va face ceva, ori că-i va da ceva” (Moldovan et alii, 2001, 

p. 32). Promisiunea poate fi exprimată prin enunţuri care conţin sau nu 
verbele performative aferente acestui act de vorbire a promite, a garanta, 
a se angaja: 

1) Propoziţii enunţiative construite, de obicei, cu: 

- verbe la modul indicativ, timpul viitor: Voi veni., O să primeşti ca- 
doul promis, Am să fac tot posibilul să vin. Voi veni (sigur! O să vin (ne- 
greşit). Este frecvent şi timpul prezent, mai ales, când se utilizează ver- 
bele a promite, a garanta, a se angaja: Îți promit că voi veni. Îţi garantez 
că nu voi întârzia. Mă angajez să termin lucrarea. 

- a promite că / să+ verb la modul indicativ sau conjunctiv: a) (afir- 
mative, în cazul promisiunii) Promit că voi fi mai atent. Promit că merg 
la medic. Promit că te sun de îndată ce aflu adevărul. Promit că vin / voi 
veni mâine. Promit să fiu mai atent.; b) (negative, în cazul refuzului de 
a promite ceva) Nu vă promit că voi veni. Nu-ţi promit nimic. Nu pot să 
(-ți) promit aşa ceva. 

- pronume personal în dativ + a promite / a făgădui + verb la 
modul conjunctiv / + că + verb la modul indicativ: Își / Vă promit că nu 
voi spune nimănui nimic. Îţi promit să caut cartea. Îţi promit să îl ajut 
pe prietenul tău. Îţi făgăduiesc să fac un tort de ziua ta. Îţi / Vă promit 
să vin cât de curând. 

- pronume personal în acuzativ + a se angaja, a se obliga + verb la 
modul conjunctiv: Mă angajez să termin lucrarea până luni. Mă oblig 
să te ajut să-ți repari maşina. 

- a avea promisiunea (că + verb la modul indicativ): Puteţi fi sigur, 
aveți promisiunea noastră că vom veni. 

- a face o promisiune: Nu mai discutăm, am făcut o promisiune. 

- a-şi respecta / ţine promisiunea: Noi ne respectăm promisiunea. 

2) Propoziţii exclamative construite cu: 

- verbele a jura, a fi sigur, a garanta: Îţi jur că-ți voi înapoia banii! Fii 
sigur/ Cu siguranță că o să vin! Voi face rost de bani, îți garantez! 

- expresiile: Lasă asta în seama mea/ Las pe mine! 

3) (în cazul cererii promisiunii): 

- Propoziţie interogativă, construită cu verbul a promite la modul in- 
dicativ prezent+ că + (pronume personal în dativ): Îmi promiţi că mergi 
la medic? Îmi promiţi că vei fi mai atent. 

- Verbul a promite la modul imperativ + că: Promite-mi că vei merge 
la doctor. Promite-mi că o să fie bine. 

(condiţionat) Dacă / în caz că....(a promite) ceva: Dacă termini lucra- 
rea, (îți promit că) mergem la mare. În caz că doreşti, te pot ajuta. 

Structura de profunzime a promisiunii poate fi descifrată astfel: do- 
rind ca tu sa ştii că eu îmi voi îndeplini promisiunea, îţi spun: Promit să 
definitivez lucrarea. Fii sigur că o să vin! 

Permisiunea este un act de vorbire acțional prin care cineva soli- 
cită să i se acorde aprobarea (învoirea, îngăduinţa, acordul, acceptul) 
de a face ceva. Este un lucru de bun-simţ să ceri permisiunea înainte 
de a întreba ceva, de a pleca undeva, de a lua ceva, de a folosi un lucru 
care nu-ţi aparţine, de a telefona cuiva, de trimite scrisori (inclusiv 
e-mailuri) etc. Într-un cuvânt, să ceri permisiunea pentru a comunica 
şi pentru a acţiona. 

Cererea permisiunii (Gancz et alii, 1999, p. 321-322; Moldovan et 

alii, 2001) se face cu ajutorul următoarelor mijloace: 

- propoziţii enunţiative construite cu verbe performative aferente 
acestui act de vorbire: a permite, a da voie, a vrea, a lăsa, preponderent 
la modul indicativ sau condiţional, la timpul prezent + propoziţie 
subordonată completivă directă: Permiteţi-mi să... Dă-mi voie să trec / 
să plec / să ies. Aş vrea să trec / plec. Lasă-mă să plec, te rog.; 

- propoziţii interogative construite cu verbe performative de tipul: a 
accepta, a admite, a permite, a deranja, a da voie, a lăsa, a supăra, a putea 
la modul condițional (mai frecvent) sau indicativ, urmate de propoziţii 
subordonate completive directe sau condiționale: Acceptaţi / Aţi accepta 
să plec? Admiteți / Aţi admite să plec ? Mă lași să plec? Pot / Aş putea să 
plec? Îmi permiteți să fumez? Se poate? E voie să stau aici? Ai fi de acord 
să plec? Am dreptul / voie să fac asta? N-ai nimic împotrivă dacă plec? 
Nu vă supăraţi dacă întârzii? Nu vă supăraţi dacă plec mai devreme? Vă 
supăraţi dacă vă întrerup? (Nu) vă deranjează dacă fumez? Mă ierţi dacă 
plec? Mă scuzi dacă plec? Nu te-ar deranja dacă aş pleca? Nu te deran- 
jează dacă dau un telefon? Nu te superi dacă plec? Te-ar deranja dacă aş 
pleca? Pot intra / fuma / pleca? 

- expresii specializate de tipul: Cu permisiunea / voia dvs., aş / voi 
pleca. Vă cer permisiunea să plec. Dacă eşti de acord, voi pleca. Vă dați 
consimțământul? Eu o să plec, bine? /de acord? 

Acordarea permisiunii: (Gancz et alii, 1999, p. 322-325): 

- propoziţii afirmative, exclamative, uneori neanalizabile: Da! Poţi! 

Poftește! Poftim! Intră! Fumează! Bineînţeles! Da poftiți, vă rog! Desigur, 
poftiți! Aşteptaţi puţin! Staţi puţin! Un moment / o clipă, vă rog! Fie ! Fie 
cum vrei/doreşti/zici tu ! În acest caz, du-te ! Atunci du-te ! Bine, bine ! 
Poftiţi! Vă rog! (De)sigur / Sigur că da ! 

- propoziţii subordonate condiţionale: Dacă asta te face fericit... Dacă 
e necesar / nevoie... Dacă așa vrei / doreşti tu... Dacă-i așa, atunci du-te. 
Dacă aşa-i povestea/ treaba, atunci... Dacă aşa stau lucrurile, atunci... Da- 
că-i vorba pe-așa, atunci... Dacă insiști... Dacă mă rogi aşa (de)atât de fru- 
mos... Dacă trebuie... Dacă-ti face plăcere... Dacă îți convine aşa... Dacă 
tii morţiş/ neapărat... Dacă vrei.../ doreşti... Dacă vrei neapărat... 

- expresii specializate de tipul: Cu multă plăcere! Cu dragă inimă! 
E de la sine înţeles! Nici nu se poate altfel! Ce întrebare! Cu (mult) drag! 
Cu tot dragul! Dar vă rog! Evident! Fireşte! Natural! Mai întrebi? Mai e / 
încape vorbă? Nici nu se discută ! Nu e nicio problemă. Păi cum să nu? 
Sigur că poți pleca. Bineînţeles că poți! Vai de mine! De ce nu? E voie. Eşti 
liber. Liniştit. Du-te liniştit. N-am nimic împotrivă. Nu mă opun. Nu sunt 
contra / împotrivă. O.K. Poţi să pleci. Poţi să pleci liniştit. Poftește. Poftim. 
Te rog. Vă rog. Se poate. Sunt de acord. Vă dau mână liberă. Vă dau voie. 
Vă permit. Vă dau voie să plecaţi. 

+  Refuzarea permisiunii (Gancz et alii,1999, p. 325-329; Moldo- 
van et alii, 2001, p. 30-31) 

- propoziţii enunţiative cu verbe la forma negativă: A, nu! Categoric, nu! 
Ba nu! Nu e posibil. Nu e cu putinţă. (Asta) nu se poate. lartă-mă, dar nu se 
poate. Îmi pare rău, dar nu se poate. Încă nu. Nu acum. Nu că aş avea ceva 
împotrivă, dar nu se poate. Nu pot. Nu pot să vă dau voie să plecați. Nu vă pot 
permite să... (el) Scuzaţi-mă, dar nu se poate. Sper că / să nu te superi, dar 
nu se poate. Mă tem că nu. Mai degrabă nu. Cu părere de rău, nu veţi pleca.. 
Deocamdată nu. Nu vă permit să faceţi asta. Nu vă dau voie să... Nu se poate. 
Nu e voie. Nu există! Niciodată! Nu! Nu accept așa ceva! (el) Nu admit aşa 
ceva. Nu e voie! Nu e permis! Nu (mai) insista! Nu-mi cere asta! Nu-mi cere 
așa ceva / una ca asta! Nu-mi cere imposibilul! Nu pot / N-aş putea să accept 
așa ceva. Nu pot să fiu de acord! Nu pot să permit așa ceva. Nu sunt de acord. 
Nu și nu. Nu şi gata. Nu vă dau voie /permit să plecaţi! Nu voi/ N-aş accepta 
niciodată așa ceva. Nu vreau! Nu vreau să mai aud de așa ceva! 

- expresii specializate de tipul: Îmi pare rău, dar nu se poate! Îmi pare 
rău, dar trebuie să te refuz. Aceasta e inacceptabil / e inadmisibil! Îmi ceri 

imposibilul! Îmi ceri prea mult. În niciun caz! Nicidecum. Sub nicio for- 
mă. Degeaba / În zadar vorbeşti! Îţi închipui / îţi imaginezi că o să te las! 
Mai bine mor! Nici în ruptul capului! Nici mort! Nici de frică! Nici să mă 
pici cu ceară! Mă opun categoric! Cât trăiesc eu, n-ai s-o faci! Ce pretenții! 
Ce-ţi închipui / imaginezi(el) tu? Cu niciun preţ! Orice, numai nu asta! 
Pentru nimic în lume! Să nici nu mai aud de aşa ceva! Sub niciun motiv / 
cuvânt! Sunt (categoric) împotrivă / contra! 

- propoziţii interogative introduse prin adverbul cum: Cum aş putea 
să accept așa ceva? Cum aş putea să fiu de acord? Cum poți să-ţi închipui 
/ imaginezi așa ceva? Cum să accept așa ceva. Cum să fiu de acord? 

- propoziţii exclamative: Vrei prea multe! Nu intra! nu fuma! Nu poți 
pleca! Nici vorbă. Nici gând. Nuci să nu aud. Nici să nu te gândeşti. 


Actele de vorbire expresive 


Utilizate pentru a exprima o stare psihică a vorbitorului sau a re- 
ceptorului (plăcere, neplăcere, acceptare, respingere, mulțumire, scuze 
etc), actele de vorbire expresive au un inventar bogat de subspecii: sa- 
lutul, mulțumirea, complimentul, lauda, felicitarea (urarea), consolarea 
(alinarea, compasiunea) condoleanţele, scuza, regretul (dezamăgirea, 
decepţia), reproşul, mustrarea (dezaprobarea), indignarea, critica / au- 
tocritica, invidia, disprețul, acuzaţia, insulta, blestemul. Mărcile ilocuţi- 
onare ale acestor acte de vorbire sunt la fel de diverse. Le vom ilustra pe 
exemplul câtorva din subspeciile enumerate mai sus. 


Salutul 

Salutul face parte din categoria convențiilor sociale şi reprezintă situ- 
ația de comunicare în care oamenii îşi manifestă dorinţa de a relaţiona, 
exprimându-și totodată şi atitudinea şi sentimentele unii față de alţii. 
Mai întâi de toate salutul exprimă respect. Însă, după cum s-a remarcat 
în literatura de specialitate, pe lângă respect, salutul exprimă o mare 
diversitate de sentimente, atitudini şi raporturi interumane. În cadrul 
acestei situații de comunicare se pot transmite „mesaje de sinceritate, 
deschidere, încredere, prietenie, ostilitate, putere, siguranţă, nesiguran- 
tă, teamă, dominanţă, supunere, ironie, linguşire, seducţie şi multe al- 
tele”. Salutul îndeplineşte mai multe funcţii, trei dintre care sunt urmă- 
toarele. Prima şi cea mai importantă este aceea de a le oferi oamenilor 
o ocazie de a se recunoaşte unii pe alții şi de a contacta. A doua funcţie 
constă în faptul că prin intermediul salutului persoana are şansa de a 


+ 164% 


Actele de vorbire, unităţi ale discursului 


demonstra că este de încredere în ceea ce priveşte respectarea convenții- 
lor sociale. A treia permite construirea tipului de relație pe care vor să-l 
aibă participanţii unul cu altul. Dar mai presus de toate contează că în 
această situație de comunicare poate fi scos în evidenţă tipul de oameni 
care intră în contact şi care este atitudinea unuia faţă de celălalt. Felul în 
care se comporta oamenii unii cu alții poate spune foarte mult despre ei 
(Gaşpar, 2006). Ritualul salutului se actualizează la întâlnire şi la despăr- 
tire. În cele trei faze ale salutului la întâlnire: de recunoaștere, de abordare 
şi de întâlnire propriu-zisă mijloacele de exprimare a salutului diferă. 
În primele două faze, cea de recunoaştere şi cea de abordare oamenii 
folosesc preponderent limbajul nonverbal, îşi fac diferite semne de recu- 
noaştere şi se apropie unul de celălalt, demonstrând prin mimică şi ges- 
turi bucuria revederii. În cea de a treia fază, cea a întâlnirii propriu-zise 
nând limbajului verbal, nonverbal şi paraverbal. După cum se constată 
în literatura de specialitate, ritualul salutului este de două feluri: salutul 
oficial, formal, care exprima respectul, când se subliniază diferenţele de 
putere, şi salutul neoficial, informal, care exprimă relaţii de prietenie, 
de solidaritate, când se transmit mesaje de simpatie, stimă reciprocă şi 
egalitate. În funcţie de forma ritualului, sunt folosite cele două tipuri de 
semnale politicoase: 1) rezervat şi 2) cald, prietenos. Ritualurile salutu- 
lui se deosebesc în funcţie de o serie de factori, cum ar fi: cultura, gradul 
de cunoaştere, vârsta, statutul social, originea, genul, apartenenţa politi- 
co-ideologică etc. C. Kerbrat-Orecchioni demonstrează că „în SUA, fac- 
torul dominant este gradul de cunoaştere, în Italia — vârsta, clasa socială 
şi originea, sexul, apartenenţa politico-ideologică; în Coreea - rangul 
social, vârsta; în China - pentru unii, vârsta, pentru alții - gradul de 
înrudire, statutul social etc. (Kerbrat-Orecchioni, 1999. p. 37). 

Ritualul salutului poate fi exprimat prin limbajul verbal, nonverbal şi 
paraverbal. Expresia verbală a salutului, de care ne vom ocupa în conti- 
nuare, este de două feluri: oficială şi neoficială/ familiară. Fiecare limbă 
are un arsenal de formule de salut. Pentru limba română cele mai frec- 
vente sunt: 


Salutul la întâlnire. Salutul oficial 
- Bună dimineaţa / Bună ziua / Bună seara sunt formulele cele mai 
folosite cu diferite ocazii oficiale, mai ales, pentru necunoscuţi (la intra- 


+165% 


Actele de vorbire, unități ale discursului 


rea într-o sală de curs pentru a saluta auditoriul; la intrarea într-un ma- 
gazin pentru a saluta vânzătorul, pe stradă când este nevoie de a aborda 
pe cineva necunoscut, în curte, pentru a-i saluta pe vecinii mai în vârstă 
etc.). Aceste formule pot fi însoţite de apelativele doamnă, domnişoară / 
domnule sau la plural doamnelor, domnișoarelor şi domnilor după care, 
deşi nu este obligator, este mai bine să se pronunţe numele şi nu pre- 
numele persoanei salutate. În cazul întâlnirilor cu caracter oficial, pro- 
tocolul recomandă ca, imediat după apelativele doamnă, domnişoară, 
domnule, să fie rostită clar şi apăsat demnitatea, funcţia, gradul sau titlul 
persoanei salutate: Bună ziua, domnule director...; Vă salut, domnule pro- 
fesor... / domnule ministru... / domnule doctor.../ domnule arhitect... etc. 

- Vă salut! / Salut!, este o altă formulă folosită des la întâlnire, formulă 
neutră, folosită pentru prieteni şi colaboratori, după care, de obicei nu se 
foloseşte o altă formă de adresare. Uneori pot fi folosite formule de adre- 
sare ca: doamnă, domnişoară, domnule sau prieteni, colegi, parteneri etc. 

- Omagiile mele, este o formulă de salut care denotă un respect de- 
osebit. Este adresat, în special femeilor, însoțită de formula de adresare 
doamnă / doamnelor, dar şi unor personalităţi ca profesori, preşedinţi, 
miniștri etc, însoţită de formulele de adresare conforme situației date. 
De exemplu, Omagiile mele, domnule preşedinte. Sau: Primiţi omagiile 
mele, domnule ministru. .... 

- Ce mai faceţi? Este o formulă de salut care însoţeşte, de obicei, for- 
mulele de mai-sus. Această formulă nu are sensul concret de activitate, 
ci are un sens general referitor la felul cum se simte, cum o duce persoa- 
na salutată. Poate fi folosită în egală măsură şi pe lângă Bună dimineața, 
ziua, seara, şi pe lângă Vă salut! / Salut!, Salutare! şi pe lângă Omagiile 
mele, la care se adaugă apelativele domnule, doamnă + indicarea funcţi- 
ei profesor, manager, preşedinte, director + numele persoanei etc. Astfel, 
sunt des atestate formule de salut complexe de tipul: Bună ziua, domnule 
profesor, ce mai faceţi? Vă salut, doamnă Ionescu, ce mai faceţi? Omagiile 
mele, domnule președinte, ce mai faceţi? etc. 

- Să trăiţi, Să trăieşti sunt formule de salut folosite în situaţii mai 
puţin oficiale. Ele pot fi folosite cu şi fără alte formule de adresare. Se 
poate spune pur şi simplu Să trăiţi! cu intonaţia respectivă şi Să trăiţi 
domnilor! sau Să trăieşti, amice. Când sunt salutaţi copiii se adaugă ura- 
rea Să cresti mare! 

- Sărut mâna! Această formulă de salut se foloseşte, de regulă, la 
salutul neoficial, dar poate fi folosită şi în situaţii oficiale ca salut reve- 
renţios pentru femei: „Sărut mâna, doamnă ...; Sărut mâna / mâinile, 
doamnă profesor, ce mai faceți? 

- Hello, Hi sunt formule de salut împrumutate din limba engleză şi 
sunt folosite mai des de adolescenţi, mai ales, la întâlnire. 

Salutul neoficial, familiar are un întreg arsenal de mijloace de ex- 
primare. 

- Noroc, Noroace, Hai, noroc! Este foarte frecventă în comunicarea 
cotidiană cu părinţii, prietenii, colegii. 

- Salutare! Salut! Te salut! se foloseşte şi în situaţii familiare. Ca şi 
Noroc, Noroace, această formulă de salut este însoțită de cele mai multe 
ori de: Ce mai faci? Ce mai zici? 

- Sărut mâna! (abreviat: Sărna') se foloseşte ca salut respectuos în 
familie, adresat de către copii părinţilor sau persoanelor mai în vârstă: 
Sărut mâna, mamă. şi în colectiv, adresat de către colegii bărbaţi femei- 
lor. Sărut mâna, loana! 

- Bună, neaţa, sar'na sunt formule de salut trunchiate. Ele nu sunt 
recomandabile. 

- Servus! Este o formulă de salut familiară răspândită în Ardeal şi Ba- 
nat. Aceasta este o rămășiță a unei expresii latinești: servus humillimus 
ceea ce înseamnă sluga [dumitale] preaplecată! Are o tentă glumeaţă în 
folosirea ei actuală. După cum menţionează Cristian Gaşpar (2006), 
această expresie are câteodată şi în anumite împrejurări un sens contrar 
celui primar (de pildă atunci când e rostită de persoane mai în vârstă 
către cei mai tineri). La origine însă, prin această expresie se transmitea 
o stimă deosebită față de persoana căreia îi era adresată şi era folosită de 
regulă de către cei tineri la adresa celor mai în vârstă. 

- Închinăciuni şi Plecăciuni sunt cuvinte rostite ca salut în situaţii 
neoficiale. Însoţite, de obicei, şi de un gest concret care desemna su- 
punerea, formulele de salut menţionate au ajuns sa capete în limbă un 
sens foarte concret, care poartă încă amintirea acestui gest. Astfel, după 
cum se subliniază în articolul sus-menţionat, „în româneşte reverență 
înseamnă ca şi în latină, de unde se trage, „politeţe, respect, bună cu- 
viinţă” dar şi „plecăciune, închinăciune, compliment”, ca în expresia a 
face reverenţe. Cu sensul acesta din urmă, cuvântul a pătruns la noi, 


+ 167 + 


Actele de vorbire, unități ale discursului 


probabil, din limba franceză. Tot astfel, cuvântul de origine slavă plocon, 
însemnând „dar, peşcheş” ori, cum se spune astăzi, atenție (cuvânt cu o 
evoluţie surprinzătoare în româneşte!), este legat de verbul a se ploconi. 

- Salamalec este un cuvânt care înseamnă „pacea să fie cu tine!”. Pro- 
vine dintr-o formulă de salut arabă, dar a pătruns în limba română prin 
intermediul limbii turcă. Cristian Gaşpar consideră că „salutul acesta 
era, se vede, folosit între boieri, persoanele de vază şi de cei care aveau 
relații cu autorităţile turceşti. Cu vremea, salamalec a ajuns să se refere 
cu ironie şi chiar cu dispreţ la o comportare slugarnică, de tip fanari- 
ot (aşa cum sugerează expresia „a umbla cu salamalecuri”), din prici- 
na asocierii sale cu ceremonialul cu iz oriental, bogat în plecăciuni şi 
ploconeli ori gesturi precum sărutarea poalei veşmântului ori chiar a 
papucului, ce însoțea adresarea către înalții demnitari turci”. 

- Temenea care este tot un cuvânt turcesc, provenit din arabă. Denu- 
mea un fel de salut aparte, cu vârful degetelor duse la inimă, la gură şi 
la frunte. Şi acest cuvânt a evoluat înspre un sens ironic şi dispreţuitor, 
fiind întâlnit astăzi aproape numai în expresia „a face temenele”. 

- Ciao, este o formulă de salut luată din italiană, frecvent folosită, 
mai ales de tineri. Înseamnă același lucru ca şi servus, corespondentul 
său ardelean, deși astăzi puţini vorbitori mai ştiu că, adresându-se cuiva 
cu ciao, se declară „sluga, servitorul” aceluia. În italiană, de unde a ajuns 
la noi, cido este întrebuințat ca salut familiar şi prietenesc şi se trage 
dintr-o formă dialectală sciao (întrebuințată în nord, în zona Veneţiei) 
a substantivului schiavo „sclav, serv, slugă”, folosit, ca şi latinescul servus 
drept formulă de salut respectuos („sluga dumitale”). [7]. 

- În campania electorală cea mai potrivită formulă de salut este Hai 
la vot! (Timpul 25.10, 2005, nr.288). 

- Salutul pescarilor: Să ţi-o tragă la fund! Se are în vedere undiţa. 

- Ce faci mă, urâtule! Ai, salut! Iar tu? Du-te daici! Sunt nişte formule 
de salut la întâlnire folosite de către băieți când se atestă relaţii egale, 
familiare între cei doi vorbitori. Când salută o fată, formula conformă 
situaţiei este: Ce faceți, șefa!? În unele regiuni, formulele de salut famili- 
are diferă în funcţie de genul persoanei salutate. Astfel, Bună se foloseşte 
pentru a saluta o fată, iar Salut, Noroc, pentru a saluta un băiat. 


Formule folosite ca răspuns la salutul la întâlnire 
Răspuns la salutul care exprimă respectul: 

La Bună dimineaţa / bună ziua / bună seara se poate răspunde prin 
aceleaşi formule, care au de această dată un sens de confirmare a bunăs- 
tării. Dacă formula de salut este completată cu Ce faci / Ce faceţi, răs- 
punsul vă fi: Mulţumesc, bine, foarte bine, aşa şi aşa, nu prea bine (forma 
de adresare) dar tu / dvs.? Mulţumesc, bine, doamnă profesor, dar dvs.? 

Răspuns care exprimă relaţii de prietenie: 

La: Salut, Ciao, Bună, neaţa (poate fi urmat de un nume sau apelativ 
+ formula fixă) Salut, Bianca, ce mai faci? Se răspunde prin: Bine, mersi, 
excelent (nume) dar tu?, tu? Excelent, Corina, dat tu? 

La Sărut mâna se răspunde, după caz, fie cu salutul obişnuit, (Bună ziua 
etc.), fie cu formule speciale (Pa / Servus etc.) pentru prieteni apropiaţi. 


Salutul la despărțire 

Fără referire la altă întâlnire 

- La revedere este formula cea mai răspândită. Ea poate fi însoțită 
de numele persoanei de care ne despărțim şi de o formula de adresare. 
Sinonimul acestei expresii este adio! 

- se repetă salutul inițial: Bună ziua, bună seara; Se mai folosesc 
foarte frecvent: 

- O seara de milioane! / Noapte bună (pentru despărţirea la o oră 
târzie); 

- O zi bună / O zi frumoasa! (pentru despărţirea la o oră matinală). 

- Cu bine! Rămâi cu bine! 

- Sper să vă mai văd! O formulă de salut la despărţire în care se ex- 
primă speranţa unei revederi. O variantă a acestei expresii ar fi Sper să 
ne revedem cât de curând; 

- Salve este o formulă de salut folosită la despărţire. Sinonimele ei 
sunt: salutare, salut, să fii sănătos! 

- Baftă! este un termen argotic şi înseamnă noroc, șansă. 

- Să trăiţi, Hey! Noroc, Hai noroc! 

- Pa! Este o formulă familiară, folosită mai ales de tineri. Pa. Petrecere 
bună. La fel ca şi Ciao, Servus, Sărut mâna, care, de asemenea, pot fi 
folosite şi la despărţire. 

La revedere, domnule profesor, o zi bună. 

- Sănătate, Cu sănătate! 

- Numai bine, pace şi măsline! 

Cu referire la alte întrevederi posibile sau stabilite deja: 

- Pe curând / mâine; Ne revedem mâine / anul viitor / la anul /săptă- 
mâna viitoare. 

Ne revedem peste o lună un an. Te pup / Te-am pupat / Te-am pupăcit! 
Te pup, pa. Ne vedem mâine la sala de gimnastică. Salve jupâne / jupă- 
neaso merge şi la întâlnire şi la despărțire. 

Din cele menţionate, se poate trage concluzia că ritualul salutului se 
numără printre reperele pragmatice ale comunicării, iar formulele de salut 
caracterizează limbajul în context social, marcând şi influențând pe parti- 
cipanţii la situaţia de comunicare aferentă actului de vorbire respectiv. 

Scuză Pentru a performa acest act de vorbire, care reprezintă situaţia în 
care interlocutorii îşi cer iertare pentru o greşeală, pentru un deranj, pen- 
tru o ofensă etc., vorbitorii îşi selectează mărcile în funcție de scopul ilo- 
cuţionar, și anume: cererea scuzelor; acordarea scuzelor, refuzarea scuzelor. 

Cererea scuzelor: Vorbitorul se simte vinovat pentru o anumită ofen- 
să provocată interlocutorului şi încearcă să obţină iertare de la el, ape- 
lând la: 

1) propoziţii exclamative construite cu: 

- verbul a scuza la imperativ + pronume personal la cazul A: Scu- 
zaţi-mă! Scuzaţi! Scuzaţi-mi, vă rog, deranjul! Scuzaţi-mă pentru de- 
ranj! Scuzaţi că vă deranjez! Scuzaţi-mă pentru zăpăceala mea! 

- verbul a ruga + enunţul care redă conţinutul actului de vorbire 
respectiv, construit cu verbele a scuza / a ierta la conjunctiv: Vă rog să 
mă scuzați! Vă rog să mă iertați! Vă rog să primiți / acceptaţi scuzele mele 
pentru întârziere. 

- verbul a ierta la imperativ + pronume personale la cazul A: Iertați-mă 
vă rog! Mă iertaţi că v-am deranjat! lertaţi-mă, n-am vrut să vă jignesc. 
Iertați-mă pentru... Mă iertaţi / mă scuzaţi pentru... lartă-mă! 

- substantive aferente situaţiei: Pardon! Mii de scuze! Scuzele mele! 
Mii de scuze! Ai milă de mine! Fi-ţi milă de mine! 

2) Propoziţii enunţiative construite cu: 

- expresiile a-și cere scuze/ iertare + prepoziţia pentru + substantiv: 
Îmi cer scuze pentru deranj. Îmi cer iertare pentru deranj. Vă cer scuze 
pentru deranj. 

- expresia a primi / a accepta scuzele: Vă rog să primiţi / să acceptați 
scuzele mele pentru deranj. 

- verbul a spera la indicativ prezent + că: Sper că nu ești supărat. Sper 
că nu ești/te-ai supărat pe mine. Sper că nu mi-o iei /mi-ai luat-o în nume 
de rău. Sper că nu te-ai supărat. 

- expresii ca: a-și retrage cuvintele, a-i părea rău, a regreta mult: Îmi 
retrag cuvintele. Îmi pare rău. Îmi pare sincer rău. Regret nespus de mult. 

3) propoziţii interogative, construite cu verbele a scuza, a ierta: Mă 
scuzi? Mă scuzaţi? Mă iertaţi? Mă ierți (da /nu(-i aşa))? 

Acordarea scuzelor este un act de vorbire prin care „Vorbitorul spune 
că minimalizează vina destinatarului, că renunţă să se răzbune pe el sau 
să-i mai facă reproşuri” (Gancz et alii, 1999, p. 174). Principalele mijloa- 
ce de limbă prin care se exprimă acest act de vorbire sunt: 

1) propoziţie enunţiativă, construită cu: 

- verbe la forma negativă: N-aveți pentru ce. Nu face nimic! Nu-i ni- 
mic. Nu-i nicio supărare! Nu-i niciun necaz. Nu-i nimic. Nu sunt (deloc) 
supărat pe tine. Nu te mai scuza. Nu trebuie să te scuzi. N-ai pentru ce să 
te scuzi. Nu-i nevoie să te scuzi. Nu trebuie să-ți ceri iertare. N-ai pentru 
ce să-ţi ceri iertare. Nu-i nevoie să-ți ceri iertare. Nu ţi-o iau în nume de 
rău. Nu-ţi port (deloc dușmănie/ pică. 

- expresii specifice, de tipul: Vă înţeleg. Vă scuz. Vă iert. Bine. În or- 
dine. Eu ar trebui să-mi cer scuze. Eu vă cer scuze. Bine, bine. Te-am (Și) 
iertat. Te-am (şi) scuzat. Te iert de data asta. Trec cu vederea /peste ce ai 
făcut. Bine. În ordine. OK 

- verbul a ști la indicativ prezent + că: Știu că n-ai făcut-o dinadins/ 
intenționat. Știu că ai făcut-o din greșeală/fără voia ta /fără voie. Știu că 
n-ai vrut. 

- expresia de data asta + enunţul care redă intenţia de a ierta: De 
data asta închid ochii. De data asta îţi trec cu vederea ce ai făcut. De data 
asta te iert. De data asta te scuz. Treacă de la mine (de data asta). 

Refuzarea scuzelor este un act de vorbire prin care vorbitorul spune 
că, deoarece prejudiciul moral provocat de interlocutor este destul de 
mare, nu poate să ierte, nu poate trece peste această ofensă. Mărcile 
acestui act de vorbire sunt: 

1) propoziţii exclamative, construite cu: 

- verbele a accepta, a primi, a putea, a scuza a vrea, la forma negativă 
+ substantive/să: Nu accept/primesc scuzele dvs.! Nu pot să vă iert / scuz! 
Nu te scuz! Nu vreau s-aud nimic! Nu vreau să ştiu nimic! 

- adverbul nici / niciodată + negația nu / substantive: Nici nu mă 
gândesc să vă iert! Nicio scuză! Niciun „dar”! Niciodată! 

- expresia Ce ai facut tu + negația nu: Ce ai făcut tu nu se iartă/poate 
ierta! Ce-ai făcut tu nu se poate uita! 

- expresia Îmi pare rău + negația nu: Îmi pare rău, dar nu vă pot scuza 
/ ierta.. 

- pronumele demonstrative asta + negația nu / e imposibil: Asta nu se 
poate. Asta nu-i o scuză! Asta e imposibil de iertat. Imposibil. 

Structura de adâncime a actului de vorbire scuză poate fi descifrată 
astfel: dorind ca tu sa ştii că mie îmi pare rău de greşeala, de ofensa pe 
care ţi-am cauzat-o, eu îți spun: Îmi cer scuze. 

Mulţumirile pot fi exprimate în cadrul actului expresiv respectiv, 
când vorbitorul îi demonstrează interlocutorului recunoştinţa pen- 
tru un serviciu făcut, pentru o faptă de într-ajutorare, pentru felicitări, 
complimente etc. sau pentru a răspunde la o urare, la o felicitare, la un 
compliment etc. (Gancz et alii, 1999, p. 289-291). 

Mijloacele de expresie ale acestui act de vorbire sunt: 

- verbul a mulțumi /+ pronume personal, pers. 2-a sg. şi pl./ pers. 
3-a sg.: Mulţumesc! Îţi mulțumesc! Vă mulțumesc! Îi mulțumesc lui Dum- 
nezeu! Vă mulțumesc că acceptaţi invitația mea. Nu am (destule) cuvinte 
să vă mulțumesc. Vă sunt foarte recunoscător /recunoscătoare. Sincerele 
mele mulțumiri pentru urări /ajutor /dar pentru sprijinul acordat. Mii de 
mulțumiri! Mulţumesc! Mersi. Mulţumesc asemenea/ la fel (şi ţie). Mul- 
țumesc doamnă /domnişoară/ domnule! Mulţumesc foarte mult! Mulţu- 
mesc încă o dată! Mulţumesc mult / frumos. Vă mulțumesc anticipat! Nici 
nu ştiu cum să-ţi mulțumesc! 

- a fi mulțumit, satisfăcut, bucuros, încântat de + GN la cazul acu- 
zativ / că + verb la modul indicativ / conjunctiv: Sunt (foarte) mulțumit 
(de tine). E satisfăcut de rezultatul examenului. Sunt bucuroși de oaspeți. 
Suntem foarte bucuroşi că veţi veni la noi. Sunt încântată să vă primesc. 

- verbul a mulțumi /+ pronume personal, pers. 2-a sg şi pl. + expresii 
de intensificare a gradului de mulțumire: Mulţumesc anticipat! Îți mul- 
țumesc mult / foarte mult / nespus de mult din toată inima / din tot su- 
fletul /din adâncul sufletului. Mulţumesc frumos! Mulţumesc încă o dată! 
Nici nu ştiu cum să vă mulțumesc! Mulţumesc din inimă, din suflet. Vă 
mulțumesc mult etc. 

- verbul a mulțumi +dar + negația nu: Mulţumesc, dar nu e nevoie. 
Mulţumesc, dar nu mai pot manca. 

- negația nu + verbul a mulțumi + enunţuri ce conţin o explicaţie: 
Nu, mulțumesc. Mă descurc şi singur. /Am mâncat deja. / Nu mai pot 
mânca. 

- verbul a vrea la indicativ prezent sau la condițional prezent şi per- 
fect + pronumele personal pers. 2 sg. şi pl.+ verbul a mulțumi la con- 
junctiv: Vreau / aş vrea/ aş fi vrut să-ți (vă) mulțumesc. 

- expresii specializate: E foarte amabil / drăguţ din partea dvs. că 
ne-ați onorat invitația/că ne-ați ajutat. Vă suntem recunoscători că aţi 
răspuns invitației noastre. Asta e prea mult! Ce drăguţ din partea ta! Ce 
drăguţ ești! E foarte drăguţ din partea dvs. că mă ajutați. Eşti o bomboană 
/o comoară /un domn / o doamnă! (fam) Eşti un înger! Îmi faci / Mi-ai 
făcut un mare bine/serviciu! Îţi datorez foarte mult! Îţi datorez totul! Îţi 
mulțumesc / mulțumesc din adâncul sufletului/din adâncul inimii /din 
toată inima/ din tot sufletul / foarte mult! Multe mii de mulțumiri. Mul- 
țumesc pentru ajutor / pentru amabilitate. O, mulțumesc! Sunteţi foarte 
drăguți / amabili!(el) Cu mulțumiri. 

Deosebirea între formulele de mulțumire oficiale şi familiare rezidă 
în schimbarea persoanei verbului și a pronumelui: verb + pronume per- 
sonal pers. 2 pl.: la mulţumirile oficiale şi: verb + pronume pers. 2 sg. la 
mulțumirile familiare: Își mulțumesc mult / frumos etc. Mersi. Ca răspuns 
la mulțumiri se folosesc (oficial): Cu multă plăcere. Cu plăcere, oricând / 
Oricând, cu plăcere. Cu plăcere și altă dată. Pentru puţin. N-aveți pentru 
ce. A fost plăcerea mea / a noastră;(familiar): N-ai pentru ce / de ce. 

Răspunsul la mulțumire se face prin câteva formule specializate: Cu 
plăcere / Cu drag / N-aveţi pentru ce. Eu îţi mulțumesc. Pentru puțin. 
Plăcerea a fost de partea mea. Să creşti mare! Şi tu ai fi făcut la fel. 

Structura de adâncime a actului de vorbire mulțumiri poate fi des- 
cifrată astfel: dorind ca tu să ştii că apreciez ajutorul tău, eu îţi spun: 
Mulţumesc frumos. 

Amenințarea - act de vorbire expresiv prin care emițătorul îl pre- 
vine pe receptor că îi va provoca o neplăcere - se exprimă prin diverse 
mijloace în funcţie de fazele actului de vorbire respectiv. 

Pentru faza incipientă de avertizare sunt caracteristice următoarele 
mijloace de limbă: 

- Propoziţie condițională + verbele a pleca a pedepsi/ a interzice etc. 
la modul indicativ, prezent: Dacă mai faci aşa ceva, plec / te pedepsesc / 
îți interzic să mai vii la mine. Dacă te prind, te plesnesc. 

- Verbele a termina, a începe (la forma negativă) la modul imperativ 
+ verbul a pleca la modul indicativ: Termină, că de nu, plec! Terminaţi 
vorba, dacă vreţi să nu plec! Nu începe iar, că plec! 

- Expresia a atrage atenția +propoziţie exclamativă construită cu 
verbe la modul indicativ, viitor: Îți atrag atenţia: Vei fi pedepsit/ O să fii 
pedepsit! 

În faza de ameninţare propriu zisă, în calitate de mărci ale amenin- 
ţării se utilizează: 

1) Enunţuri exclamative cu intonaţie amenințătoare, construite cu: 

- verbe la modul indicativ prezent / viitor: Te-ai aranjat! Eşti pierdut! 
Ai păţit-o! Vezi tu, imediat! Chem poliția! Am eu ac de cojocul tău! Fac eu 
ordine aici! Întorc eu foaia! Îți arăt eu ție! Îți arăt eu cu cine ai de-a face! 
Te pun eu la punct! Îţi tai eu pofta să mai faci așa ceva! O să-ți piară pofta 
/ cheful să mai faci așa ceva! O să ţi-o plătesc eu cu dobândă / cu vârf şi 
îndesat! O să vezi tu! O să vedeţi voi! O să-ţi pară rău! O s-o pățeşti! O să 
fie rău de tine! O să fie vai şi amar de capul tău/ de pe pielea ta / de steaua 
ta! O să ai de-a face cu mine! O să ai ce meriţi! O să fii tras la răspundere! 
Vezi tu, imediat ! Mai vorbim / vedem noi! 

- verbe la imperativ /+ că / + verbe la modul conjunctiv: Ține-te bine! 
Stai că te prind eu! Stai că vine taică-tău! Stai să vezi tu! Încearcă numai 
să mă sustragi de la lucru! Îndrăzneşte numai să vii târziu acasă! Învață 
tema, să nu-ți mai spun o dată! 

- locuţiunile verbale a avea grijă / a fi atent (la imperativ) + ce, cum 
etc. + verb la modul indicativ: Ai grijă /fii atent cum vorbeşti cu mine! 

- adverbul bine repetat: bine-bine! 

2) Enunţuri interogative (intonaţie amenințătoare): 

- a vrea /a avea chef de + substantiv: Vrei ceva? Vreţi război? Vrei s-o 
pățeşti cu mine? Vrei să ai necazuri? Mai vrei? (ironic) Vrei să-ţi ard / 
cârpesc / dau / lipesc o palmă? Vrei bătaie? Aveţi chef de ceartă? 

- a nu-i fi bine, a nu-i ajunge, a i se face de: Nu ţi-e bine? Nu-ţi ajunge 
atâta? Ţi s-a facut de bătaie. 

Pentru răspuns la ameninţare, act de vorbire în care emițătorul arată 
indiferență față de ameninţarea făcută, sunt caracteristice următoarele 
mijloace de limbă: 

1) Aiurea! Asta nu mă sperie! Nu mă sperii eu de așa ceva / de atâta 
lucru! Nu mi se face mie frică / teamă dintr-atâta! Nu mai pot de frică! 
Asta s-o crezi tu! Aş vrea s-o văd și pe asta! Aşa crezi tu! Asta-l numai o 
părere de a ta! Aşa ţi se pare ție! Aşa deci! Nu mai spune! Nu mai vorbi! 
Mă faci să râd! Nu mai pot de râs! Sigur, sigur! 

2) Așa stă treaba? Aşa, vasăzică? Ce spui / zici tu? Ce tot îndrugi? Da, 
cum să nu? Mă ameninți? 

3) Nu mă las intimidat. Nu mă las impresionat. Vorbeşti ca să nu 
adormi. 

Structura de profunzime a acestui act de vorbire poate fi descifrată 
astfel: dorind ca tu să ştii că îţi voi provoca o neplăcere dacă vei comite o 
faptă necugetată îndreptată împotriva mea, eu îţi spun: Ñți atrag atenția: 
Vei fi pedepsit! Chem poliția! Vrei s-o păţești cu mine? Mai vorbim! Mai 
vedem noi! Ne mai întâlnim noi! 

Felicitarea şi urarea 

Felicitările şi urările sunt acte de vorbire aferente unei situaţii de 
comunicare în care este oportună exprimarea unei dorinţe de bine la 
adresa cuiva cotidian la întâlnire sau la despărțire; cu ocazia unei ani- 
versări sau sărbători etc. Intenţia comunicativă constă în adresarea unor 
cuvinte de laudă pentru o realizare importantă sau urări de sănătate şi 
fericire cu ocazia unor sărbători, a unei aniversări sau a altor evenimen- 
te deosebite. Felicitările se trimit cu diferite ocazii, cum ar fi: sărbăto- 
rile de iarnă, Paştele, ziua numelui, ziua de naştere, ziua îndrăgostiților, 
mărţişor, de prietenie, la căsătorie, cu ocazia unei reușite mari în carieră 
etc. şi sunt însoţite, de obicei, de imagini sugestive. Felicitările şi urările pot 
fi adresate în formă orală sau în formă scrisă. În ambele cazuri, acestea 
sunt texte de dimensiuni reduse, prin care adresăm unui prieten sau 
unei rude urări de sănătate şi fericire cu ocazia unor sărbători tradițio- 
nale sau a unor evenimente importante din viața lor. 

Elementele pe care trebuie să le includă conţinutul unei felicitări: 

a) formula de adresare 

b) textul propriu-zis 

c) formula folosită cu ocazia sărbătorii respective; 

d) semnătura. 

Cuvintele cheie ale unui text de felicitare sau urare sunt: a felicita, 
a dori, sănătate, fericire, succese, noroc. 

Vom ilustra în continuare câteva felicitări şi urări tip, care sunt acte 
de vorbire expresive inerente. 


Felicitare 

Emiţătorul formulează un mesaj favorabil cu ocazia unui eveniment 
fericit din viaţa interlocutorului. Formulele de felicitare pot fi construite 
fie cu substantive cu sau fără prepoziţii: Felicitări ! Felicitările mele! Sin- 
cere felicitări!, Multe felicitări pentru reușită! Felicitările noastre pentru... 
Multă sănătate! Sărbători fericite! Împlinirea tuturor dorințelor! Norocl, 
O zi bună/frumoasă !, fie cu verbe. 

Cel mai frecvent verb folosit în asemenea situaţii este a felicita, înso- 
tit de anumite determinative: 

- cu ocazia + substantiv în cazul genitiv: Vă felicit cu ocazia aniver- 
sării.; 

- pentru + substantiv în cazul acuzativ: Vă felicit pentru succesul ob- 
ținut. 

- cuvinte specializate, mai ales, în conversaţia familiară: Bravo! Exce- 
lent! Formidabil! Minunat! Nemaipomenit! Fantastic! 

Formule frecvente de felicitare cu ocazia unei sărbători calendaristi- 
ce / religioase sau zi de naștere, căsătorie etc.: Sărbători fericite! Crăciun 
fericit! Un an nou fericit! Anul nou cu sănătate şi bucurie! Un an nou 
bun/plin de bucurii! Hristos a înviat! Multă sănătate! Să trăiţi! Împlinirea 
tuturor dorințelor! Noroc și fericire! Casă de piatră! 

Ca răspuns la felicitări se folosesc formulele: Vă / îți mulțumesc mult / 
foarte mult / frumos! Mulţumesc, la fel! Mulţumesc, la fel şi vouă! Să fie! 
S-auzim (numai) de bine! Toate cele bune! Numai bine ! 

În continuare, vom trece în revistă câteva din cele mai frecvente 
mărci ilustrative aferente câtorva acte de vorbire expresive. 

Cum ne exprimăm bucuria sau satisfacția: Sunt bucuros să...Mă 
bucur foarte mult... 

Mă bucur că ...Sunt bucuros să aflu că ai acceptat propunerea mea. 
Mă bucur foarte mult că iarăși suntem împreună. Sunt satisfăcut de ... 
Sunt satisfăcut de faptul că ... Sunt satisfăcut de rezultatele obținute. Sunt 
încântat! Minunat! Sunt încântat de această persoană deosebită! Ai cântat 
excelent. 

Cum ne exprimăm mirarea: Oare ... Mă miră că ... Mă mir cum a 
ajuns așa repede. Mă uimește că ... Mă surprinde că ... Sunt surprins! 

Cum ne exprimăm mirarea, surpriza: Oare...? Oare e adevărat că...? 
Să fie adevărat că...? Oare chiar toți oamenii au visuri? Oare e adevărat că 
aproape toate visurile se împlinesc? 

Să fie adevărat că el a obținut acest premiu? Incredibil! Incredibil, dar 
anume oamenii care au visuri reuşesc să facă multe în viaţă. Mă miră că... 
Mă miră că de fiecare dată spune aceleași lucruri. 

Cum ne exprimăm entuziasmul: Sunt entuziasmat de rezultatul 
nostru. Bravo! Excelent! Extraordinar! Formidabil! Ce bine! Ce frumos! 
Ce minunat! 

Cum ne exprimăm admiraţia: Admir acest om. / Îl admir pe acest 
om / pe Ion. Apreciez în mod deosebit această lucrare. O apreciez în mod 
deosebit pe Maria. Am toată admiraţia pentru această femeie. Ce om! Ce 
lucrare! Ce frumos! Minunat! Totul a fost foarte frumos! Ce peisaj încân- 
tător! Îmi place mult! Ce copil îngrijit! Se vede că are părinţi buni. E aşa o 
zi frumoasă! E păcat să stăm acasă. Mai bine mergem la plimbare. Ce idee 
minunată! Ne vom odihni foarte bine. 

Cum ne exprimăm mândria: Mă mândresc cu tine. Sunt mândru 
de tine. Sunt mândru că ești prietenul meu. Are mândria de părinte. Are 
mândria de a învinge singur. Ce mândrie (pentru mine)! Ce mândru 
(mândri) sunt (suntem) de tine! 

Consolarea se întâlneşte atunci când cineva este într-o situaţie psi- 
hică defavorabilă, provenită dintr-o neplăcere, dintr-o durere, pierdere, 
insucces etc. şi are nevoie de ajutor. 

Există foarte multe expresii potrivite pentru această situaţie. Le pre- 
luăm din Gancz et alii (1999, p. 116-117): Ar fi putut să fie şi mai rău. 
Atâta pagubă! Nicio pagubă! Ducă-se dracului / naibii /pe pustii! (fam) 
Pagubă-n ciuperci! Tu să fii sănătos! Mare pagubă! (ironic). Bucură-te că 
nu te-a lovit mai tare / nu te-a călcat mașina. Doar n-o să plângi pentru 
atâta lucru. E mai bine decât nimic. Hai, lasă, lasă. Hai, nu mai plânge! 
Lasă că-ți trece! Lasă, nu-i nimic. N-ai de ce/motive să plângi. Tot mai ai 
slujbă. N-ai pierdut nimic. N-o lua în tragic. Nu face drama din aceasta! 
Nu mai face mutra asta (acră, de înmormântare (fam). Nu mai sta ca o 
curcă / găină/ mâță / pisică plouată! (fam). Nu mai fi aşa de supărat / 
necăjit! Nu te mai necăji atâta! Nu mai fi aşa de trist! Nu te mai gândi 
la asta. Nu te mai plânge / văicări / lamenta atâta! Tot mai ai de lucru. 
Nu trebuie s-o iei în tragic! Nu trebuie să faci dramă din aceasta! Să nu-ți 

pară rău! Și asta e ceva. Tot e ceva și asta. Toate trec. Trebuie să vezi par- 
tea bună a lucrurilor. Tot răul are şi un bine. Uită asta/toate astea! 

Autoconsolarea are loc în cazul când cel care se află într-o situaţie 
psihică defavorabilă încearcă să se liniştească, să iasă din depresie, să 
scape de tristețe. 

Mijloace de realizare: Ar putea / ar fi putut / putea fi mai rău. Atâta 
pagubă. Nicio pagubă! Ce-am avut şi ce am pierdut! (fam). Ducă-se dra- 
cului / naibii / pe pustii! (fam) Eu să fiu sănătos! (fam) Pagubă-n ciuperci! 
(fam) Mare pagubă! (ir) De ce să mă plâng? E mai bine decât nimic. Nu-i 
nimic. N-are nimic. Şi asta e ceva. Tot e ceva și asta. Toate trec. (Gancz et 
alii, 1999, p. 117-118). 

Acte de vorbire declarative 


Acte declarative se deosebesc de celelalte prin faptul că nu pot fi per- 
formate decât într-un cadru instituțional. Având drept scop ilocuţionar 
instituirea unei stări de fapt noi, actele declarative sunt considerate reuşite 
doar în cazul în care sunt rostite de o autoritate: primar, preot, judecător. 
Specificul mărcilor acestui act de vorbire constă în unicitate gramaticală 
- indicativ prezent, activ, persoana 1, singular şi diversitate lexicală - verbe 
performative cu semnificaţie aferentă scopului ilocuționar al actelor de 
vorbire declarative. La acestea se adaugă elementele paraverbale (intona- 
ţia imperativului, tonul vocii, emfaza) care, într-o anumită măsură, con- 
turează specificul situaţiei de vorbire în care se produce un act declarative. 

Într-un studiu bine documentat referitor la verbele performative în 
limba română, Olesea Botnaru identifică 88 de verbe performative 
declarative dintre care: 

70 sunt verbe performative declarative pure (de ex.: a renega, a demi- 
siona, a abdica, a retracta, a dezmoșteni, a omologa, a capitula, a ratifica, 
a achita, a amnistia, a suspenda, a justifica, a disculpa etc.), iar 

18 dintre ele au valori duble de performativitate: 7 — declarative/aser- 
tive (a confirma, a declara, a denunța, a dezminţi, a retracta, a susţine, 
a aproba); 2 - declarative/expresive (a aproba, a dezaproba); 5 — decla- 
rative/comisive (a dedica, a renunța, a respinge, a consacra, a închina); 
4 - declarative/directive (a împuternici, a întruni, a autoriza, a convoca) 
(Botnaru, 2006, p. 101-105). 

Cele mai vehiculate exemple care ilustrează performarea unui act 
declarativ sunt: 

Cu puterea învestită în mine, vă declar soț și soție, uniți în taina sfintei 
căsătorii! (books.google.md/books?isbn=9737012569) 

Constatând că formalităţile au fost îndeplinite, vă declar soţ şi soţie! 
(ortodox.md/.../de-ce-este-necesara-pastrarea-curatiei-trupesti-inainte- 
de-c..) 

Te declar vinovat şi o să-ți petreci 80 de ani în închisoare. Sau jumate 
de pedeapsă dacă te porţi frumos. (stirileprotv.ro) 

Declar pe propria răspundere că împreună cu familia dețin următoa- 
rele bunuri. 

Dragi colegi, eu demisionez din funcţia de președinte al Senatului, a 
anunțat Antonescu. http://www.hotnews.ro/stiri-politic-16730716-ulti- 
ma-ora 

Acuzat, ridică-te în picioare! Voi pronunţa sentința. Juriul te-a decla- 
rat, în unanimitate, vinovat. Te condamn la douăzeci de ani închisoare! 
www.funkydonkey.ro/tag/condamn 

Te iert acum în totalitate şi te absolv de orice vină! http://www.armo- 
nieinsuflet.ro/iubirea-si-iertarea/ 

Îi grațiez pe Becali şi Popescu! a declarat Victor Ponta la România 
TV.  (http://www.fanatik.ro/sprijin-politic-ii-gratiez-pe-becali-si-po- 
pescu-191088) 

Veste fantastică pentru Popescu: Semnez petiția pentru grațiere! (www. 
dolce-sport.ro > Fotbal) 

Te împuternicesc comisar şef de penitenciare! (http://sindspbistrita. 
blogspot.com/2010/07/te-imputernicesc.html) 

Dacă faci asta, te dezmoștenesc! (ro.glosbe.com ) 

Dar te binecuvântez, iubită Românie, țara bucuriei şi a durerii mele...! 
(http://barzilaiendan.wordpress.com/2014/02/06/) 

Eu te absolv de toate păcatele tale în numele Tatălui, al Fiului şi al Sfân- 
tului Duh Amin! (www.tritonic.ro/pdf/spionul%20lui%20dumnezeu.pdf) 

Te reneg, populaţie a României! Poporul român nu mai există. În locul 
său a rămas o populaţie penibilă, vorbitoare de „romgleză” (www.mihai- 
enescu.blogspot.com/2011/03/) 

Ritualul de botez în Biserica Ortodoxă: Se botează robul lui Dum- 
nezeu N.N., în numele Tatălui. Amin. şi al Fiului. Amin. şi al Sfântu- 
lui Duh. Amin. Acum şi pururea şi în vecii vecilor. Amin. în cea ro- 
mano-catolică şi în cea anglicană se folosesc cuvintele N.N., eu te botez 

pe tine în..., iar în cea evanghelică se foloseşte traducerea lui Martin 
Luther N.N., eu te botez întru numele .... (http://ro.wikipedia.org/wiki/ 
Botezcite_note-25, 27) 

Nicolae Banicoiu: Resping violenţa în sport! (www.eptfm.ro/2014) 

Confirm primirea mail-ului/ identitatea ta / traducerea / identitatea 
copiei cu originalul... etc. 

Concluzii. Din cele menţionate mai sus se poate constata că tratarea 
comunicării din perspectivă pragmatică îşi face cale în ultimul timp şi în 
spațiul ştiinţific de la noi. Tendinţa spre studierea limbajului în acţiune 
devine tot mai evidentă. În aceste condiţii, nu mai este cercetat modul în 
care limba este organizată sub aspect formal, ci felul în care este ea folosită 
în comunicare, într-un context concret, aşa cum este utilizată de către un 
locutor concret, urmărindu-se şi efectul pe care limbajul poate să-l aibă 
asupra receptorului. Astfel, traseul investigator al acestei problematici s-a 
centrat pe căutarea răspunsului la întrebarea: cum se pot efectua cele mai 
diverse acţiuni utilizând cuvintele într-un act concret de vorbire? 

Dimensiunea intenţional-acțională a limbajului este abordată ca ur- 
mare a recunoaşterii faptului că limbajul nu are doar funcţie descriptivă. 
La fel de importantă, este funcția acţională, care permite vorbitorilor nu 
doar să descrie, ci şi să acționeze, adică să ceară, să roage, să îndemne, să 
mulțumească, să facă o invitaţie etc., producând astfel enunţuri despre 
evenimentele din realitate, a căror semnificaţie nu se reduce la condiţia 
lor de adevăr, ci reclamă și intenţia cu care sunt utilizate în comunicare. 

Aşadar, actele de vorbire sunt enunţuri care transmit anumite semni- 
ficaţii lexicale şi gramaticale în anumite situații de comunicare, exprimă 
anumite intenții comunicative şi urmăresc realizarea unui anumit efect 
asupra interlocutorului. 


Actele de vorbire indirecte în discurs 


Scopul acestui paragraf este să prezinte o analiză de ansamblu a ac- 
telor de vorbire indirecte în limba română. Pentru realizarea acestei sar- 
cini se impune mai întâi o descriere succintă a unor aspecte care vizează 
noțiunea de act de vorbire, structura şi mijloacele de realizare a actelor 
de vorbire şi clasificarea acestor unități. 

Actul de vorbire reprezintă unitatea comunicativă minimală. În 
studiile de lingvistică actul de vorbire este pus, de obicei, în relaţie cu 

enunţul. Astfel, prin act de vorbire se înţelege actul realizat de vorbitor 
prin producerea unui enunț adresat unui sau mai multor interlocutori 
cu un anumit scop. Gramatica Academiei prezintă următoarea definiţie 
a actului de vorbire: actul performat prin utilizarea limbii în situaţii de 
comunicare concrete: secvenţa produsă de vorbitor cu o anumită inten- 
ție comunicativă, într-un context determinat (GALR, II, p. 798). După 
cum putem observa, noțiunile de bază utilizate în procesul de analiză 
şi descriere a actelor de vorbire sunt enunţul şi scopul comunicativ 
(altfel spus, intenţia cu care acesta este realizat de vorbitor). Prin urmare, 
înţelegerea enunţului presupune nu doar identificarea evenimentului, 
stării de lucruri descrise, este necesar să se înțeleagă scopul cu care este 
produs enunţul. 

Precizăm că în lucrarea de faţă ne va interesa în mod special raportul 
stabilit între enunţ în calitatea sa de marcă a actului de vorbire şi scopul 
comunicativ realizat de vorbitor prin producerea enunţului respectiv. 

Problema scopului comunicativ urmărit de locutor în actul de comu- 
nicare nu e nouă în lingvistică. Este bine cunoscută clasificarea propo- 
ziţiilor după scopul lor comunicativ din gramatica tradițională (Avram, 
2001, p. 305). Teoria care a abordat acest fenomen dintr-o amplă per- 
spectivă teoretică este însă teoria actelor de vorbire, aceasta fiind văzută 
ca o direcţie de cercetare în cadrul pragmaticii lingvistice (Reboul, Mo- 
eschler, 2001, p. 174; lonescu-Ruxăndoiu, 2003, p. 21). 

Se consideră că meritul acestei teorii rezidă în faptul că a infirmat 
ideea conform căreia doar enunţurile descriptive, asertive sunt dotate 
cu sens. După cum se știe, enunţurile erau analizate în mod tradiţional 
pe baza distincţiei adevărat / fals, celelalte aspecte legate de funcționarea 
enunțţurilor în discurs au fost timp îndelungat neelucidate. Datorită fap- 
tului că această teorie are în atenţia sa întâi de toate scopul comunicativ 
urmărit de vorbitor şi realizat prin producerea enunţului, ea este numită 
uneori şi teoria forței ilocuţionare, termenul dat fiind, de fapt, echiva- 
lent cu cel de scop comunicativ. 

Fondatorii teoriei actelor de vorbire sunt consideraţi J. L. Austin 
(How to do things with words, 1955; 1962) şi ]. R. Searle (Speech acts, 
1969). Într-o primă etapă, Austin a făcut distincţie între enunţurile consta- 
tative şi cele performative. Despre cele dintâi se credea că pot fi inter- 
pretate în baza valorii lor de adevăr (Copilul desenează o floare.). Cea de 

a doua categorie de enunţuri se caracterizează prin faptul că nu descriu 
stări de lucruri, ci reprezintă acţiuni realizate în vorbire. Acestea sunt 
evaluate prin raportare la valoarea lor de reuşită sau nereușită (Promit 
să nu mai întârzii. Îți mulțumesc pentru ajutor.). Se ştie însă că până 
la urmă J. Austin renunţă la această clasificare considerând că şi prin 
enunţurile descriptive vorbitorul realizează o anumită acţiune: cea de a 
descrie o realitate şi de a-l informa pe interlocutor cu privire la aceasta. 


Structura actelor de vorbire 


În Dicţionarul explicativ al limbii române cuvântul act este înregis- 
trat cu sensul „manifestare a activităţii umane”, având ca sinonime: ac- 
țiune, fapt, faptă. În mod tradiţional prin act se înţelege un eveniment 
care implică o schimbare în conformitate cu un scop dinainte stabilit. 
Orice act presupune un agent, care acționează în anumite împrejurări 
contextuale. 

Dacă ar fi să transferăm descrierea de mai sus asupra actelor de vor- 
bire, ar trebui să menţionăm că pentru ele sunt caracteristice aceleași 
trăsături cu o singură deosebire: sunt realizate în vorbire, adică prin uti- 
lizarea mijloacelor verbale. Esenţa actelor de vorbire rezidă în faptul că 
atunci când locutorul spune ceva folosind un enunţ, el realizează o ac- 
ţiune. Astfel, din punctul de vedere al teoriei actelor de vorbire, a vorbi 
înseamnă a face. 

O descriere foarte succintă cuprinde următoarele trăsături caracte- 
ristice actului de vorbire: 

a) corespunde unui scop comunicativ; 

b) este realizat prin intermediul unui enunţ; 

c) se înscrie în contextul unei situaţii de comunicare; 

d) determină modificări în starea de lucruri anterioară momentului 
comunicării. 

În lucrarea de faţă, actele de vorbire sunt analizate în principal sub 
aspectul corelaţiei dintre cele două planuri: planul expresiei şi planul 
conţinutului. În felul acesta, orice act de vorbire se defineşte ca şi oricare 
alt fenomen de limbă: 

a) printr-o secvenţa sonoră (de obicei, un enunț având o anumită 
structură sintactică) şi 

b) un conţinut care apare ca o manifestare a scopului comunicativ 
urmărit de locutor în situaţia concretă de comunicare. 

Pentru a putea identifica valoarea caracteristică actelor de vorbire 
este necesar să examinăm semnificaţia enunțului care, de obicei, apare 
ca mijloc de realizare a actelor de vorbire. Din acest punct de vedere, 
cercetătorii delimitează în structura semantică a enunţului următoarele 
două componente: a) conţinutul propozițional şi b) forţa ilocuționară. 

Prin conţinut propozițional se înţelege informaţia despre evenimen- 
tul sau starea de lucruri despre care se comunică în enunţ. Forţa ilocu- 
ționară reprezintă, de fapt, scopul cu care este realizat actul de vorbire. 
Manifestarea acestor componente la nivelul enunţului poate fi ilustrată 
cu ajutorul unor fraze în care propoziţia principală are în calitate de 
predicat un verb performativ. De exemplu, 

Promit să lucrez mai bine. 

După cum putem observa, formulând un astfel de enunţ, vorbitorul 
are o dublă intenţie: să-l informeze pe interlocutorul său cu privire la 
fapta pe care o va realiza şi, în acelaşi timp, să prezinte această informa- 
ţie ca pe o promisiune. Cu alte cuvinte, promisiunea făcută prin inter- 
mediul enunţului este tocmai ceea ce intenționează să realizeze locuto- 
rul în această situaţie de comunicare. 

În opinia cercetătorilor, vorbitorul asociază conţinutului nomi- 
nativ al enunțului o valoare care reprezintă forţa lui ilocuţionară. În 
virtutea acestei valori enunţurile sunt luate de conlocutori drept rugă- 
minţi, scuze, promisiuni, ameninţări, aserțiuni (lonescu-Ruxăndoiu, 
2003, p. 24, 31-33). 

Deosebirea dintre cele două componente ale enunțului poate fi re- 
levată şi pe baza rolului lor în caracterizarea enunţului. Astfel, din per- 
spectiva conţinutului propozițional un enunţ poate fi adevărat sau fals, 
ceea ce înseamnă că prin conţinutul său enunţul corespunde sau nu situ- 
aţiei descrise. Din perspectiva forței ilocuționare enunţul poate fi reușit 
sau nereușit. Se consideră a fi reuşit enunţul care îi permite locutorului 
să-şi realizeze scopul său comunicativ. Pentru aceasta este necesar să fie 
îndeplinite anumite condiții. 

Clasificarea actelor de vorbire 


După cum bine se ştie, cele mai multe clasificări ale actelor de vor- 
bire sunt bazate pe criteriul forței ilocuţionare. Primele şi, de fapt, cele 
mai cunoscute sunt clasificările propuse de fondatorii teoriei actelor de 
vorbire, ]. Austin şi ]. Searle. 

Astfel, ]. Austin elaborează o clasificare fondată în principal pe valoa- 
rea ilocuționară a enunţurilor, care se aplică peste diverse conţinuturi şi 
care poate fi actualizată cu ajutorul verbelor performative. Clasificarea 
propusă de Austin cuprinde următoarele cinci clase de acte de vorbire: 
a) verdictivele; b) exercitivele; c) promisivele (comisivele); d) comporta- 
tivele (behabitativele); e) expozitivele (Austin, 2003, p. 141 - 146). 

Considerată drept o clasificare generală preliminară, clasificarea lui 
J. Austin este vulnerabilă din punctul de vedere al clarităţii de delimitare 
a claselor de acte de vorbire, identificându-se numeroase suprapuneri 
între ele. În legătură cu aceasta, J. Searle observă că este vorba mai mult 
de o clasificare a verbelor performative în limba engleză decât de o cla- 
sificare a enunţurilor ca mijloace de realizare a actelor de vorbire. El 
propune o clasificare îmbunătăţită în funcţie de forţa ilocuţionară care 
se asociază unui conţinut propozițional. Clasele de acte de vorbire deli- 
mitate de ]. Searle sunt următoarele: a) reprezentativele (asertivele); b) 
directivele; c) promisivele (comisivele); d) expresivele; e) declarativele. 

Pe parcursul timpului au fost elaborate numeroase alte clasificări ale 
actelor de vorbire, acestea fiind realizate în funcţie de diferite criterii. În 
studiul de față vom porni de la clasificarea actelor de vorbire prezentată 
în studiul Aspecte ale clasificării actelor de vorbire în limba română de 
A. Pătrunjel (2014-2015, p. 27-29). Autoarea distinge următoarele patru 
clase de acte de vorbire: 

1. actele de vorbire de tip informaţional; sunt actele legate de schim- 
bul de informaţie în procesul de comunicare. Această clasă cuprinde 
următoarele două subspecii: aserţiunea și întrebarea; 

2. actele de vorbire de tip acţional; sunt cele care determină realiza- 
rea unei acțiuni de către participanţii la actul de comunicare. Printre 
cele mai des întâlnite se numără: cererea, promisiunea, propunerea etc.; 

3. actele de vorbire expresive; sunt legate de exprimarea relaţiilor in- 
terpersonale (intelectuale, emoţionale şi morale); 

4. actele de vorbire declarativ; cu ajutorul lor vorbitorul poate insti- 
tui o nouă stare de lucruri formulând un enunţ într-un anumit cadru 
instituțional. 

De observat că între aceste clase de acte de vorbire, pe de o parte, și 
structurile sau unităţile lexicale care funcționează în limba română ca 
indicatori ai forței ilocuţionare, pe de alta, se poate stabili un anumit pa- 
ralelism. În felul acesta, clasificarea în cauză este importantă prin faptul 


+ 184+ 


Actele de vorbire, unităţi ale discursului 


că pornind de la ea pot fi stabilite cazurile de folosire a actelor de vorbire 
cu altă valoare decât cea de bază. 


Mărcile forţei ilocuționare 


După cum demonstrează cercetările din domeniul pragmaticii, enun- 
țurile conţin în structura lor nu doar mijloace de limbă care descriu eveni- 
mentul din realitate desemnat, ci şi anumite mărci ale activităţii de enun- 
tare. În felul acesta, distincţia forţă ilocuţionară - conţinut propoziţional 
din planul conţinutului are corespondenţă și în planul expresiei. În această 
ordine de idei, ]. Searle propune să distingem două elemente ale structurii 
sintactice a enunţului: marca de conţinut propoziţional şi marca de forță 
ilocuţionară. Prima are rolul de a descrie o stare de lucruri din realitate, 
iar cea de a două exprimă actul ilocuţionar îndeplinit (DEP, p. 56). 

În lucrările care abordează problemă mijloacelor de exprimare a ac- 
telor de vorbire, se menţionează că în calitate de mărci ale forței ilocuţi- 
onare a enunţurilor sunt folosite: 

a) structurile sintactice specializate şi 

b) verbele performative (Ionescu Ruxăndoiu, p. 24, 25). 

Trebuie precizat, astfel, că primele sunt mijloace de natură morfosin- 
tactică, iar cele de la urmă, reprezintă nişte mijloace de natură lexico-se- 
mantică. După cât se pare, aceste mijloace sunt utilizate în majoritatea 
limbilor cunoscute. În această privință U. Eco menționează: „multe 
tipuri de acte de limbaj ar putea fi explicate atât de sintactică, cât şi de 
semantică (deoarece, de exemplu, ordinele pot lua forme imperative 
recognoscibile sintactic, iar în reprezentarea semnificatului verbului 
a promite ar trebui să existe ceva care să-i caracterizeze natura perfor- 
mativă)” (Eco, 1996, p. 297). 

Limba română, ca şi oricare altă limbă, dispune de mijloace specia- 
lizate pentru exprimarea scopului comunicativ (forței ilocuționare) al 
enunţului. Astfel, în română sunt exprimate cu ajutorul structurile sin- 
tactice specializate următoarele tipuri de forţe ilocuționare: 

a) scopul ilocuţionar asertiv, sau aserțiunea; este exprimată cu ajuto- 
rul propoziţiilor enunţiative: Furtuna nu a ținut mult. 

b) scopul ilocuţionar interogativ, sau întrebarea; este exprimată prin 
propoziţii interogative: Cine este el? 

c) scopul ilocuţionar directiv, sau cererea; este realizată prin propo- 
ziții imperative: Deschide geamurile. 

În ce priveşte natura lor pragmatică, constatăm că două dintre aceste 
acte de vorbire sunt de tip informaţional (aserţiunea şi întrebarea), iar 
unul este de tip acțional (cererea). Despre celelalte tipuri de acte de vor- 
bire în Gramatica Academiei se menţionează că „nu au mărci formale 
specifice, fiind realizate de cele mai multe ori prin structuri cu sintaxă 
enunţiativă, dar nu numai” (GALR, II, p. 25). După cum observăm, for- 
tele ilocuţionare care dispun de structuri sintactice specializate pentru 
marcarea lor se caracterizează prin cea mai mare frecvenţă în comunicare. 

Construcţiile sintactice utilizate cu rol de marcă a forței ilocuţionare 
se definesc prin anumite particularități structurale. Dintre acestea am 
menţiona următoarele. 

În primul rând, pentru construcţiile sintactice specializate pentru ac- 
tualizarea forţei ilocuţionare a enunţului este specifică o anumită ordine a 
cuvintelor. De exemplu, unele enunţuri interogative facultativ pot prezenta 
inversiunea subiect — predicat. Să se compare Mama vine. şi Vine mama? 

În al doilea rând, în cazul marcării forţei ilocuţionare a enunţului, 
structurile sintactice sunt asociate, de regulă, cu un anumit contur into- 
naţional. După cum se arată în Gramatica Academiei, enunţurile aserti- 
ve se caracterizează în general printr-un contur intonațional descendent 
(GALR, II, p. 907). Tot o intonaţie descendentă au și enunţurile impera- 
tive (GALR, II, p. 920). La rândul lor, enunţurile interogative se rostesc 
fie cu o intonaţie descendentă (interogativele parţiale: Unde ai fost?), fie 
cu un contur intonațional ascendent (interogativele totale, care nu con- 
ţin cuvinte interogative: Ai fost la școală?). Mai adăugăm că o trăsătură 
distinctivă a enunţurilor interogative o reprezintă evidenţierea emfatică 
a cuvântului în legătură cu care este formulată întrebarea. În interoga- 
tivele parțiale sunt totdeauna rostite cu emfază cuvintele interogative: 
Cine a venit? Cum aţi călătorit? În interogativele totale poate fi evidenţi- 
at prin emfază oricare dintre părțile de propoziţie: Ieri ai fost la teatru? 
Ieri ai fost la teatru? Ieri ai fost la teatru?. 

În al treilea rând, construcţiile folosite pentru marcarea forței ilocu- 
ţionare se pot diferenţia uneori şi prin prezenţa unor elemente specifice. 
Astfel, pot funcționa ca element care marchează forța ilocuționară mo- 
durile verbale. De exemplu, enunţurile imperative prototipice reprezin- 
tă nişte structuri având verbul predicat la modul imperativ (Vino aca- 
să!). Ca marcă a forței ilocuţionare funcţionează de asemenea cuvintele 

interogative: pronumele / adjectivele pronominale sau adverbele inte- 
rogative se folosesc în structura interogativelor parţiale: Cine a plecat? 
Unde a plecat? Când va veni? Alte elemente care pot fi utilizate facultativ 
în structura enunţurilor interogative sunt adverbele interogative de in- 
certitudine oare şi au (Oare ce-o fi făcând el acum?). 

Cât priveşte verbele performative, reamintim că acestea pot funcți- 
ona ca mărci ale forței ilocuţionare fiind folosite cu acest rol când apar 
la persoana I, singular, timpul prezent, modul indicativ, diateza activă: 
promit, rog, mulțumesc, felicit, scuz, condamn, declar, arestez etc. Doar în 
acest caz verbele în cauză alcătuiesc enunţuri cu ajutorul cărora vorbito- 
rul nu vorbeşte despre ceva, ci chiar face ceva. Să se compare: Îți promit 
să te ajut. şi Mi-a promis să mă ajute. 

Spre deosebire de structurile sintactice folosite ca mărci ale forței ilo- 
cuţionare, verbele performative sunt într-o măsură mult mai mare speci- 
alizate pentru acest rol, ceea ce se explică prin faptul că verbele cu uz per- 
formativ exprimă forţa ilocuţionară a enunţului prin însăşi conţinutul lor 
semantic. Uneori, se consideră că verbele performative reprezintă „forma 
tipică de expresie a forței ilocuţionare a unui enunț” (DSL, p. 382). 

Datorită acestei legături strânse dintre semantica verbelor performa- 
tive şi forţa ilocuţionară caracteristică diferitor tipuri de acte de vorbire 
uneori lista actelor de vorbire dintr-o limbă este stabilită pe baza verbe- 
lor performative existente în limba dată, iar clasificarea acestor unități 
comunicative minimale se confundă cu clasificarea verbelor în cauză. 

Analiza mijloacelor de exprimare a actelor de vorbire demonstrează 
că între diversele mărci specializate pentru acest scop (structurile sin- 
tactice şi verbele performative), pe de o parte, şi forța ilocuţionară a 
enunţurilor, pe de alta, există anumite corelaţii. Inventarierea şi descri- 
erea principalelor mărci ale forţei ilocuţionare a enunţurilor este im- 
portantă în primul rând pentru înţelegerea modului de funcţionare a 
actelor de vorbire în actul concret de comunicare. Totodată, constituirea 
unui registru de mijloace de realizare directă a fiecărei intenţii comuni- 
cative ar putea servi drept bază pentru analiza modalităților de realizare 
indirectă a actelor de vorbire în discurs. 


Actele de vorbire directe și indirecte. Derivarea ilocuţionară 


Analizând modalitatea de actualizare a actelor de vorbire prin mij- 
loace de limbă, ]. Searle constată că nu există o corespondenţă univocă 

între un anumit act de vorbire şi realizarea lingvistică. Pornind de la 
această idee, el distinge două tipuri de acte de vorbire: 

a) acte de vorbire directe; în cazul lor forma gramaticală şi valoarea 
ilocuţionară coincid (de exemplu: enunţul cu structură declarativă şi 
afirmaţia, enunţul cu structură imperativă şi ordinul, enunţul cu struc- 
tură interogativă şi întrebarea); 

b) acte de vorbire indirecte; sunt realizate prin enunţuri a căror 
structură gramaticală nu coincide cu valoarea lor ilocuționară. 

După cum se ştie, orice enunţ se defineşte printr-o valoare ilocuţio- 
nară primară (sau fundamentală). Această valoare este realizată explicit 
prin mijloace de limbă specifice. În alte situaţii de comunicare, enunţu- 
lui i se pot adăuga şi alte valori ilocuţionare secundare (sau derivate). 
În acest caz se vorbeşte despre un transfer ilocuţionar, actul de vorbire 
fiind calificat drept act de vorbire indirect. 


Tipurile de acte de vorbire indirecte 


Dintre toate tipurile de acte de vorbire indirecte, în cele ce urmează vor 
fi analizate doar cele care sunt realizate prin intermediul structurilor sin- 
tactice specializate. Este vorba, în acest caz, despre actele de vorbire de tip 
informaţional (aserţiunea, întrebarea) şi de cele de tip acțional, numite, de 
obicei, acte directive (cererea, rugămintea, îndemnul etc.). În funcţie de co- 
relaţia dintre mijloacele folosite pentru marcarea forței ilocuţionare şi forța 
ilocuţionară propriu-zisă distingem următoarele acte de vorbire indirecte: 

1. Aserţiunea indirectă; este realizată prin intermediul unui enunţ 
interogativ sau imperativ; 

2. Întrebarea indirectă, ale cărei mijloace de realizare sunt enunţurile 
asertive sau imperative; 

3. Cererea indirectă, având ca mijloc de realizare fie un enunţ asertiv, 
fie unul interogativ. 

Vom ilustra, pe baza unor exemple, aceste tipuri de acte de vorbire 
indirecte. Evident că ne va interesa, în primul rând, trăsăturile formale 
prin care ele se caracterizează (acestea fiind mijloace de natură morfo- 
logică şi sintactică), dar şi specificul lor semantic. 

1.1. Vorbind despre aserțiunile indirecte realizate prin intermediul 
enunţurilor interogative, trebuie spus că pentru descrierea lor o impor- 
tanță deosebită are statutul pozitiv sau negativ al enunţului. Din acest 
punct de vedere, distingem două situaţii: 


+ 188 + 


Actele de vorbire, unităţi ale discursului 


a) enunţ interogativ cu formă pozitivă care exprimă, prin derivare 
ilocuţionară, o aserțiune negativă. 

În primul caz, sunt folosite ca acte de vorbire indirecte enunţurile 
interogative totale: Păi ce, am de-ales? (= Nu am de ales.). 

Se cere menţionat că verbele predicat din componenţa acestor enun- 
turi pot fi la oricare dintre cele 3 persoane, totuşi de cele mai multe ori 
ele sunt fie la persoana I, fie la persoana a II-a: Să mă tem eu de el? (= Nu 
mă tem eu de el.); Te mai poți încrede în cineva? (= Nu te mai poți încrede 
în nimeni.); Să nu-i fi rămas nimic în cap? (= Nu i-a rămas nimic în cap.). 

Există şi enunţuri reprezentând fraze alcătuite prin subordonare. 
Multe dintre ele au în calitate de predicat al propoziției principale verbul 
a crede: Crezi că m-am speriat? (= Nu trebuie să crezi că m-am speriat. 
sau Nu m-am speriat.); Ce crezi că la muncă totul e frumos? (= La muncă 
nu totul e frumos.). Sunt frecvente enunţurile care au în propoziţia prin- 
cipală un predicat exprimat prin verbul a se chema: Asta se cheamă ma- 
şină bine întreținută la tine? (= Asta nu este o mașină bine întreţinută. ); 
Și asta se cheamă democraţie? (= Asta nu este democrație.). 

În cel de al doilea caz, este vorba despre realizarea actelor de vorbire 
indirecte prin intermediul unor propoziţii interogative parţiale, adică 
propoziţii cu element interogativ (care, cine, ce, unde, când, cum, cât, de 
ce): Cine ar fi crezut asta despre el? (= Nimeni n-ar fi crezut asta despre 
el.); Cine s-ar fi gândit la asta? (= Nimeni nu s-a fi gândit la asta.); Cine te 
crede? (= Nimeni nu te crede.); Cu ce te-ai ales? (= Nu te-ai ales cu nimic.); 
Unde ai văzut așa ceva? (= Nicăieri nu poţi vedea așa ceva.). 

Cazuri de utilizare a unor astfel de enunţuri sunt frecvente şi în ope- 
rele literare. Iată câteva exemple: E noapte. Patul e făcut. / Dar cine să 
se culce? (= Nimeni nu vrea să se culce.) / Când mama spune de lisus, / 
Cu glasu-i rar şi dulce. (G. Coşbuc); Cui îi e ușor să accepte un eşec? (= 
Nimănui nu îi e ușor să accepte un eşec.) (M. Preda). 

În general, aceste tipuri de enunţuri sunt foarte frecvente în vorbire. 
Datorită acestui fapt valoarea lor ilocuționară derivată este descifrată 
fără dificultate de vorbitori. Prin urmare, pentru aceste enunţuri con- 
textul nu joacă un rol atât de important cât priveşte decodificarea lor. 
Sunt însă şi enunţuri pentru care contextul este hotărâtor când vine vor- 
ba de interpretarea lor. De exemplu, enunţul Cine comandă aici? poate 
căpăta sensul Eu comand aici! doar într-un anumit context. 

b) enunţ interogativ cu formă negativă care exprimă, prin derivare 
ilocuţionară, o aserțiune pozitivă: Nu ţi-am spus eu? (= Ți-am spus, nu-i 
aşa?); Crezi că n-am ce face? (= Am eu ce face.); Parcă nu ştii tu de ce este 
el în stare? (= Ştii tu bine de ce este el în stare.). Caracteristic pentru aceste 
enunțuri este combinaţia dintre o interogaţie şi o negaţie în aceeași pro- 
poziţie (interogativ negativă), ceea ce echivalează adesea cu o afirmaţie în- 
tărită. Iată şi câteva exemple extrase din literatura artistică: - Stai la rând, 
mândrul moșului! Nu vezi câtă lume așteaptă aici? (= Vezi doar câtă lume 
așteaptă aici.) Şi toţi au venit înaintea ta. (I. Agârbiceanu); - Parcă eu nu 
știam că vine? (= Ştiam eu că vine.) (D. Săraru). 

Enunţurile asertive indirecte se folosesc foarte frecvent în dialoguri 
ca răspuns la o altă întrebare. În acest caz ele exprimă un răspuns afir- 
mativ categoric: - Mă, meștere, știi să faci potcoave, mă? / - Cum să nu 
ştiu? (= Știu, desigur.) (|. Creangă). 

Se atestă şi aserţiuni indirecte realizate prin intermediul unor enun- 
turi interogative negative cu elemente interogative: Cine nu greșește în 
viață? (= Toţi greşesc în viaţă.); Cui nu-i plac banii? (= Tuturor le plac 
banii.). De menţionat că există acte de vorbire asertive indirecte care 
pot fi echivalate atât cu un enunţ afirmativ, cât şi cu unul negativ: Cine 
altcineva decât tine ar putea face asta? (= Doar tu poți face aceasta. sau 
Nimeni în afară de tine nu poate face aceasta.); Cine altcineva decât un 
prinț ar fi trăit într-un asemenea sălaș minunat? (= Doar un prinț ar fi 
putut trăi într-un asemenea sălaş minunat. sau Nimeni în afară de un 
prinț nu ar fi putut trăi într-un asemenea sălaş minunat). 

1.2. Aserţiunile indirecte realizate prin intermediul unui enunţ im- 
perativ sunt atestate într-un număr mic în limbă. Este interesant de 
menţionat că pentru a fi interpretate ca acte asertive, aceste enunțuri 
aproape totdeauna au nevoie de un anumit context lingvistic: Lumea e 
mare. Mergi unde te poartă inima! (= Poţi merge unde te poartă inima.). 
În acelaşi timp, constatăm că, după valoarea pe care o capătă, ele sunt: 

- fie cu sens pozitiv: Pe aici nu există garduri. Intră în orice grădină. 
(= Poţi intra în orice grădină.); 

- fie cu sens negativ: Când se scoală baba în zori de ziuă, ia nurori 
dacă ai de unde. (= Nu are de unde lua nurorile. Nurorile nu sunt nică- 
ieri.) (|. Creangă). Când se trezește frate-său, ie iapă dacă ai de unde! (= 
Nu are de unde lua iapa.) (|. Creangă). 

2.1. Întrebarea indirectă poate fi exprimată printr-un enunţ asertiv. 
Cele mai multe dintre aceste enunţuri înglobează în structura lor ur- 
mătoarele verbe predicat: a şti, a afla, însoţite de unul dintre verbele 
modale: a vrea, a dori: Aș vrea să ştiu unde mergem. (= Unde mergem?); 
Vreau să ştiu ce-aţi mai făcut acolo. (= Ce-aţi mai făcut acolo?); Doresc să 
aflu ce se va întâmpla cu aceşti bani. (= Ce se va întâmpla cu acești bani?). 

Alte enunţuri cu structură asertivă având valoare ilocuţionară intero- 
gativă sunt construite cu ajutorul verbului predicat a întreba. În cazul unor 
asemenea enunţuri vorbitorul se poate adresa cu o întrebare adresată fie sie, 
fie interlocutorului său: Mă întrebam dacă ne cunoaștem de undeva. (= De 
unde ne cunoaştem?); Mă întrebam cât o să dureze criza. (= Cât o să dureze 
criza?); Lasă-mă să te întreb dacă ai văzut fotografia. (= Ai văzut fotografia?). 

Se atestă şi enunțuri asertive negative cu valoare ilocuționară inte- 
rogativă. Acestea conţin în structura lor verbul a ști la forma negativă: 
Nu ştiu dacă va veni. (= Oare va veni?); Nu ştiu unde este el acum. (= 
Unde este el acum?). 

2.2. Cazurile de exprimare a întrebării indirecte printr-un enunţ im- 
perativ sunt rare în limbă, acestea comportând totuşi o anumită notă de 
ambiguitate. Alte exemple care să ilustreze acest caz ar putea fi enunţu- 
rile construite cu verbul a spune folosit la modul imperativ: Spune-mi 
unde ai fost! (= Unde ai fost?); Spune-mi dacă ai observat ceva neobișnuit. 
(= Ai observat ceva neobişnuit?). 

3.1. Cererea indirectă exprimată printr-un enunţ asertiv este frecvent 
întâlnită în limba română. În structura unor astfel de enunţuri verbul 
este folosit la indicativ prezent: Vii mâine mai devreme. (= Vino mâine 
mai devreme... Există enunţuri asertive cu valoare ilocuţionară de cerere 
care au în componenţa lor verbul modal a putea: Poţi să faci asta. sau 
Știu că poți să faci asta. (= Fă asta! Trebuie să faci asta!); Dacă ai putea 
cumva să-mi împrumuţi niște bani. (= Împrumută-mi nişte bani.). Alte 
enunțţuri asertive folosite pentru exprimarea unei cereri sunt construite 
cu ajutorul unor perifraze stabile care exprimă atitudinea evaluativă a 
locutorului față de acțiunea descrisă în enunţ: Ce bine ar fi dacă ai des- 
chide geamul! (= Deschide, te rog, geamul.). 

Unele enunţuri asertive pot căpăta valoare imperativă datorită fap- 
tului că descriu o situaţie care poate sugera o acțiune viitoare: Domnule, 
m-ai călcat pe picior. (= Nu mă călca pe picior! la-ţi piciorul de pe piciorul 

meu!); E întuneric aici. (= Aprinde lumina. ); E prea cald aici. (= Deschide 
fereastra.); Afară plouă. (= Trebuie să-ți iei umbrela.). 

3.2. Cererea indirectă exprimată printr-un enunţ interogativ este frec- 
vent construită cu ajutorul interogației de ce: De ce nu guști nimic? (= Gus- 
tă ceva.); De ce nu-ţi vezi de treaba ta? (= Vezi-ţi de treabă.); De ce nu te 
duci tu la el? (= Du-te la el.). După cum vedem, în aceste enunţuri verbul 
predicat este la forma negativă, deşi în realitate ele sunt echivalente cu 
un enunț pozitiv: Nu vii? (= Vino!); Nu vrei să iei loc, domnule? (= Ia loc, 
domnule.); N-ai cumva o țigară? (= Dă-mi o țigară!); De ce nu te lași de 
alcool? (= Lasă-te de alcool!). De altfel, actele de vorbire indirecte cu formă 
interogativă pot exprima cele mai diverse nuanţe ale cererii, şi anume: 

- solicitarea, rugămintea: Puteţi să-mi transmiteţi sarea? (= Daţi-mi, 
vă rog, sarea.); 

- sfatul, îndemnul: Nu ar fi mai bine să amâni călătoria? (= Te sfătu- 
iesc să amânăm călătoria. ); 

- încurajarea: Ce pierzi dacă încerci? (= Încearcă fiindcă nu pierzi nimic. ); 

- propunerea: De ce nu ne-am duce la un film? (= Îţi propun să mer- 
gem la un film.); 

- invitaţia: Ai timp mâine? (= Te-aş invita mâine la mine, dacă ai avea 
timp.); 

- ordinul: Vrei în sfârșit să vorbeşti? (= Vorbește odată!); N-ai plecat 
încă? (= Pleacă odată.); 

- cererea unei permisiuni: Aș putea folosi telefonul tău? (= Permi- 
te-mi să folosesc telefonul tău.); 

- refuzul: Tu chiar crezi că eu am timp pentru plimbare? (= Nu am 
timp pentru plimbare.); 

- interdicţia: Și chiar trebuia să pomeneşti despre mâncare? (= Nu-mi 
pomeni despre mâncare.). 

În concluzie, menţionăm că actele de vorbire au fost analizate în acest 
studiu prin corelare cu fenomenele de natură lexico-gramaticală, altfel spus, 
cu mijloacele lingvistice de realizare a intenției comunicative urmărite de 
locutor. Examinate din acest punct de vedere, enunţurile se pot caracteriza 
printr-un sens direct marcat prin specificul structurii lor morfosintactice. 

Totuşi, după cum bine se ştie, în cazul actelor de vorbire nu totdeau- 
na există o corespondenţă univocă între semnificant şi semnificat. Ast- 
fel, în anumite condiţii enunţurile se pot defini şi printr-un sens mediat 

sau derivat din contextul situaţiei comunicative în care se află interlocu- 
torii în momentul comunicării. Prin aceste enunțuri sunt realizate acte- 
le de vorbire indirecte. În funcţie de corelaţia dintre mijloacele folosite 
pentru marcarea forței ilocuţionare şi forţa ilocuţionară propriu-zisă 
distingem următoarele tipuri de acte de vorbire indirecte: aserțiunea in- 
directă, întrebarea indirectă, cererea indirectă. 

În aceste condiţii, în funcționarea şi decodificarea actelor de vorbire 
un rol important îi revine contextului. Importanţa datelor cu privire la 
context variază în funcţie de specificul valorii ilocuţionare. După cum 
menţionează E. Kerbrat-Orecchioni, cu cât forța ilocuţionară a unui act 
este mai clar codificată în limbă, cu atât mai puţin este nevoie de con- 
text pentru actualizare / interpretare şi cu cât forța ilocuţionară este mai 
puţin „convențională, cu atât mai mult se impune suportul contextului 
pentru a fi precizată (Kerbrat-Orecchioni, 2012, p. 43). 

Prin analiza întreprinsă am încercat să stabilim o anumită corelaţie 
între conţinutul actelor de vorbire indirecte şi mijloacele de exprimare 
folosite. Cercetarea ne-a permis să identificăm structurile care se folo- 
sesc pentru exprimarea actelor de vorbire indirecte. Pentru o descrie- 
re mai amănunțită sunt necesare însă cercetări suplimentare pentru a 
clarifica toate aspectele legate de funcţionarea enunţurilor ca acte de 
vorbire indirecte. 

IV. Text și discurs: o pragmatică fenomenologică a 
textualității 


Preliminarii 


În studiul de față, vom oferi o clasificare a textelor, ancorată într-o 
teorie a textualităţii, fundamentată în egală măsură pe fenomenologie 
şi pragmatică. Una dintre exigenţele pe care mi le-am asumat este cea a 
clarității; alta - cea a fidelității față de experienţa cotidiană. Fenomeno- 
logic, exigenţa primară este cea a studierii lucrului însuși, aşa cum ni se 
prezintă el în experienţa directă, imediată; o discuţie critică cu alți teo- 
reticieni nu este posibilă decât după ce a fost obţinut accesul la „lucrul 
însuşi” (die Sache selbst, în termenii lui E. Husserl). Din acest motiv, în 
studiul de față, am pornit de la o analiză fenomenologică a textualităţii, 
care oferă indicii pentru o clasificare a textelor pe baze experienţiale, 
mai curând decât de la sisteme de clasificare anterioare sau de la o dis- 
cuţie critică cu literatura de specialitate. 

Ceea ce ne propunem, date fiind dimensiunile studiului, este eviden- 
ţierea câtorva trăsături esenţiale ale fenomenului fextualității şi tipurilor 
de texte, cu referințe minimale la autori care au studiat același fenomen 
sau fenomene similare, inclusiv din perspective complementare sau 
contradictorii față de abordarea prezentată aici, fără pretenţii la o tratare 
exhaustivă. Ceea ce contează în primul rând din perspectiva abordării 
pe care o cultivăm este ca fenomenele abordate în studiul de față să fie 
accesibile în mod imediat cititorului (inclusiv prin intermediul textului 
de faţă, care, în calitate de text, exemplifică el însuși trăsăturile esenţiale 
ale unui text), care poate vedea pentru el însuși dacă lucrurile stau aşa 
cum spune autorul că stau sau nu. Prin această atitudine, ne aliniem 
asumat tradiţiei fenomenologice şi pragmatiste / pragmatice. Abordarea 
din studiul de faţă poate fi caracterizată ca o fenomenologie pragmatică 
mundană (dat fiind că nu operăm sub constrângerea unei reducţii tran- 
scendentale) sau o pragmatică fenomenologică, integrată disciplinelor 
socio-umanistice, în speţă lingvisticii textuale / discursive. 

Vom porni de la câteva fapte, asupra cărora sper că cercetarea pre- 
zentă va arunca mai multă lumină: 

1) în viaţa noastră cotidiană, ne confruntăm cu un fenomen pe care 
îl numim text (în utilizarea contemporană a termenului, care nu distinge 
radical între text şi discurs), atât în calitate de destinatari ai unor texte, cât 
şi ca autori ai lor; în consecință, avem o înțelegere implicită a textualității; 

2) textele apar de fiecare dată într-un context concret - o situație în 
care se pot distinge diferite experienţe, dorinţe, credinţe, valorizări (în 
termenii teoriei textului, situaționalitatea ca unul dintre cei 7 indici ai 
textualităţii); 

3) textele sunt percepute ca având un „autor”, ca aparținându-i cuiva 
(desigur, se poate distinge, aşa cum face, de exemplu, Oswald Ducroti, 
între „autor”, „locutor” şi „enunţiator”; însă, în ultimă instanţă, în expe- 
rienţa noastră cotidiană, „autorul” este perceput ca cineva „responsabil” 
de faptul că textul este într-un fel sau altul, ca cineva ale cărui decizii 
conştiente au oferit textului o structură şi un conţinut); 

4) un obiect este perceput ca text, de obicei, în mod spontan, nu în 
baza unui efort conştient; o serie de urme de cerneală pe hârtie ce nu este 
percepută drept o simplă mâzgăleală, ci drept ceva care se oferă lecturii 
şi înțelegerii, deci ceva dotat cu un „sens”; o serie de foneme articulate 
de cineva care ne priveşte, stând în fața noastră, sunt percepute automat 
ca vorbire adresată şi, implicit, dotată cu „sens”; dar toate aceste lucruri 
sunt posibile doar în cazul unor convenţii comune, acceptate atât de 
autor, cât şi de destinatar sau de persoana care, întâmplător, întâlneşte 
(sau descoperă) un text care nu-i era adresat, dar pe care îl înțelege ca 
text chiar dacă nu înțelege limba sau alfabetul în care e scris; 

5) deci, textul este întâlnit ca parte a lumii, ca „obiect” care se află „în” 
lume, dar care trimite la altceva decât sine - la „sensul” sau „semnificația” 
lui, care poate fi un obiect real, o stare de lucruri reală, dar şi un obiect ideal 
sau o relaţie ideală; în plus, „ceea spre ce trimite” un text poate aparţine la 
fel de bine trecutului, prezentului sau viitorului — dar poate fi şi atemporal; 

6) textul nu poate apărea decât pe un suport - de exemplu, suport 
scris sau o înregistrare audio — dar realitatea lui este independentă de 
acest suport; astfel, de exemplu, putem să spunem că multiple exem- 
plare ale aceluiaşi poem sunt instanţe ale „aceluiaşi text” sau că o carte 
audio şi o carte tipărită sunt, din nou, instanţe ale „aceluiași text”; 


1. Oswald Ducrot Slovene Lectures, http://old.btk.pte.hu/tanszekek/francia/mater/du- 
crot.pdf 

7) textul ne apare, de fiecare dată, într-un limbaj determinat, însă, ca 
şi în cazul pluralităţii exemplarelor, şi aici întâlnim fenomenul „unității 
în pluralitate”: de exemplu, în cazul edițiilor actualizate ale clasicilor, 
publicate conform normelor ortografice în vigoare, avem de-a face, din 
nou, cu „același text”; în cazul traducerii unui text în mai multe limbi, 
avem „o pluralitate de variante ale aceluiași text”; în cazul multiplelor 
variante ale unui text, revizuit repetat de autorul acestuia, avem, din 
nou, „variante ale aceluiași text”. 


Consideraţii metodologice 


Aspectele enumerate în paragraful introductiv sunt doar câteva dintre 
faptele de care trebuie să dea seama o teorie a textualităţii care vrea să ia în 
calcul dimensiunea experienţială. Primul lucru de care ne dăm seama, pe 
baza observării lor, este că fenomenul „text” poate fi înțeles mai mult sau 
mai puţin adecvat doar dacă este privit în ansamblul relaţiilor autor-text, 
text-destinatar, autor-text-destinatar, text-realitate, text-context. Orice re- 
ducere a fenomenului „text” la o singură dimensiune oferă doar o înțele- 
gere parţială a lui, iar riscul unei înțelegeri parțiale este de a fi inadecvată. 

Or, pentru a aborda un asemenea fenomen complex, avem nevoie de 
o metodă care să ne permită accesul la fenomen exact în modul în care 
ni se prezintă el, evitând în măsura posibilităţilor orice speculație şi orice 
teorie care merge mai departe decât o pot susține faptele. Metoda care 
pretinde că ne poate oferi exact acest lucru este fenomenologia, lansată 
în primii ani ai sec. XX de filosoful german Edmund Husserl. 

Prima trăsătură a ei este radicalitatea. Mesajul a fost formulat de 
Husserl în diferite variante, dar una dintre cele mai concise şi mai clare 


expresii este următoarea: 

Vrem să studiem lucrurile (Sachen) nu indirect, în discursul altora despre lucruri, 
ci să ne apropiem de ele însele, să le lăsăm să vorbească ele însele și să ne înveţe despre 
ele însele?. 


Astfel, o abordare de tip fenomenologic este o confruntare directă 
(„apropiere”) a cercetătorului cu „lucrul” studiat („lucru” în cel mai larg 
sens posibil) „însuşi”, lăsând, cel puţin temporar, la o parte sau „uitând” 
ceea ce au de spus alții despre acel lucru, observându-l doar în măsura în 


2. Edmund Husserl, Wahrnehmung und Aufmerksamkeit, Texte aus dem Nachlass 
(1893-1912), Dordrecht: Springer, 2004, p. 8. 

care este dat unei „intuiţii” sau priviri imediate (Anschauung) şi acceptând 
ca valabil doar ceea ce este dat nemijlocit unei asemenea priviri, ancorată 
într-o perspectivă a persoanei I. Este vorba de un ethos al unui empirism 
radicalizat, dar care nu neagă posibilitatea unei perceperi non-senzoriale: 
unul dintre primele lucruri pe care le observă un fenomenolog este că 
actele noastre mentale (perceperea a ceva, dorința orientată spre ceva etc.) 
ne sunt date la fel de concret şi direct în experienţă ca şi obiectele senzo- 
riale, numai că în alt mod; tot în alte moduri ne sunt date și obiectele ide- 
ale, de tipul numerelor, semnificaţiilor sau valorilor. Astfel, „obiectul de 
studiu” al fenomenologiei este lărgit considerabil în raport cu abordarea 
strict empiristă/pozitivistă. Ceea ce ne este dat în experienţa unui „lucru” 
nu este doar „lucrul însuşi”, ci şi experiența-noastră-privind-acel-lucru: 
în afară de număr, numărarea, în afară de cuvânt, auzirea / lectura şi 
înţelegerea, în afară de afect, simţirea. Fenomenologia devine, prin urmare, 
o întreprindere reflexivă, asumată de cercetător pornind de la propria 
experienţă: pentru a da seama în mod adecvat de obiectul care îmi apare 
ceva, trebuie să dau seama şi de modul în care îmi apare acel obiect, ca şi 
de actele mentale în care îmi este el dat. Respectarea acestui angajament 
teoretic implică abandonarea temporară a rezultatelor oricăror ştiinţe cu 
care este familiar fenomenologul, pentru a face posibil contactul cu lu- 
crul însuși, nu cu un construct teoretic care să-l substituie. Desigur, nu 
este vorba de neglijarea lor, ci de lăsarea lor „în suspensie” ca ceva „încă 
neverificat” de cercetătorul însuși; aici avem, totuși, două posibilități. În 
unele cazuri, aceste rezultate pot fi utilizate ca „punct de pornire” sau ca 
„indicii” pentru o cercetare de tip fenomenologic; după o examinare fe- 
nomenologică a „lucrului însuşi”, se poate reveni asupra lor, cu revizuiri 
sau completări. În cercetarea de faţă, de exemplu, vom utiliza parţial re- 
zultatele pragmaticii austiniene și griceene sau ale lingvisticii textuale ca 
„punct de pornire” sau „ghid” pentru examinarea fenomenului textuali- 
tății sau pentru a confirma că abordarea fenomenologică a fenomenelor 
studiate scoate la iveală anumite trăsături observate și de alţii, deci acce- 
sibile intersubiectiv. 

În afară de acest angajament de a privi lucrul însuşi şi de a accepta doar 
ceea ce ne este dat în experienţa lui şi de turnura reflexivă spre modul în 
care ne este el dat, practica analizei fenomenologice presupune încă o serie 
de „gesturi interne” ale fenomenologului (o expresie extrem de adecvată a 

cercetătoarei Natalie Depraz) care îl salvează de riscul impresionismului 
şi subiectivismului. E vorba de cele câteva tipuri de acte pe care Husserl 
le-a grupat sub titlul de epokhe (în greaca veche „abţinere, „suspensie”, 
„oprire, termen preluat din scepticismul antic), „reducţie” şi „purificare. 

Atunci când practică o epokhe „eidetică” — o formă de epokhe care nu 
este specific filosofică şi poate fi aplicată şi în câmpul altor discipline, in- 
clusiv filologia - fenomenologul se abţine de la orice judecăţi cu privire 
la statutul obiectului contemplat ca realmente existent; obiectul îl intere- 
sează doar în măsura în care reflectă un anumit tip ideal sau eidos — ceea 
ce face, de exemplu, ca un text să fie un text şi nu o foaie acoperită cu 
mâzgălituri. Obiectul investigat este privit doar ca una dintre multiple- 
le instanţieri posibile ale eidos-ului şi ca „ghid” sau ca punct de pornire 
pentru degajarea acestuia. Procesul prin care de la contemplarea unui caz 
particular se ajunge la eidos poartă numele de variaţie eidetică și diferă 
radical de inducţie: nu este vorba de examinarea unui număr de cazuri, 
extrăgând ulterior din ele ceea ce au în comun, ci de încercarea de a va- 
ria în imaginaţie diferite trăsături ale obiectului examinat, pe baza unor 
exemple reale sau posibile, pentru a ajunge la un invariant, la ceea ce nu 
poate lipsi dacă obiectul aparţine acestui tip. În acest sens, eidos-urile sunt 
verificabile intersubiectiv. 

O abordare de tip fenomenologic-eidetic permite atât determina- 
rea mai strânsă a „ce înseamnă un text”, adică a „ce condiţii trebuie să 
satisfacă în mod necesar ceva pentru a fi un text”, cât şi a tipurilor de 
texte. Atenţia acordată unui fenomen concret, eventual chiar o atenţie 
susținută, nu-l priveşte, totuşi, decât cu titlu de exemplu sau de simplă 
posibilitate, ca una dintre variantele posibile de instanţiere a unui eidos, 
care, uneori, poate fi degajat din simpla privire a unui singur exemplu, 
iar alteori solicită examinarea atentă a mai multora, dar nu implică o 
generalizare, ci o ruptură de nivel. 


Dimensiuni ale textualităţii: între percepţie și discurs 


Dacă este vorba de o degajare preliminară a eidos-ului „text” — nece- 
sară pentru scopurile prezentului studiu şi care poate ilustra posibilită- 
tile unei analize eidetice - putem porni de la orice exemplu de text real 


3. Natalie Depraz, Comprendre la phénoménologie: Une pratique concrete, Armand Colin, 
2012 

sau imaginat, inclusiv de la textul de față, continuând să privim reflexiv 
la lucrurile care ne sunt date şi la felul în care ne sunt ele date. 

În primul rând, condiţia elementară, primară pentru ca ceva să fie text 
- cea care face posibilă perceperea a ceva drept text — este prezenţa unui 
suport. De exemplu, poate fi vorba de un capitol inclus într-o monografie: 
„obiectul” dat percepţiei imediate este „volumul” - „cartea', care constă 
dintr-o serie de pagini de aceleași dimensiuni, legate împreună, acope- 
rite de urme de cerneală, care poate fi „deschisă” şi „răsfoită”. Sau textul 
se poate prezenta pe un ecran al unui dispozitiv — în acest caz avem tot 
urme profilate pe un fundal (ca şi în cazul paginii tipărite) însă obiectul 
nu poate fi „deschis” și „răsfoit În același timp, textul poate fi „citit” alt- 
cuiva, care îl ascultă, recepționându-l auditiv; în acest caz, suportul textu- 
lui pentru destinatarul care îl aude este „fluxul de sunete” întrețesut cu un 
„flux de gânduri”, pentru a folosi o metaforă a lui Wallace Chafe‘, a cărui 
abordare experienţială şi introspectivă, influențată de proto-fenomenolo- 
gul William James, are multe în comun cu o fenomenologie a textualității 
sau discursivităţii. Nu ne putem imagina un text lipsit de un suport, deşi 
textul însuși este ireductibil la acest suport; chiar şi un text „visat, pentru 
a putea fi numit text, presupune prezenţa în conştiinţa receptorului a unui 
suport de pe care este citit în timpul visului. 

Astfel, avem un prim nivel al experimentării textului, cel care face po- 
sibile următoarele niveluri: textul este dat într-un obiect care, el însuşi, nu 
este privit ca text, decât în sens impropriu. Textul nu se reduce la cele 
câteva pagini legate împreună, la urmele de pe un ecran sau la sunetele 
emise de o persoană care ţine în mâini un volum sau priveşte la un ecran. 
În acelaşi timp, textul nu poate fi text în absenţa acestui suport. 

Suportul însuşi este dat adecvat într-o percepţie, într-o intuire ime- 
diată - vizuală, auditivă şi tactilă (tactilul trece pe prim plan, de exem- 
plu, în cazul lecturii textelor în alfabetul Braille); este privit de subiectul 
percepţiei ca obiect cultural - ca ceva ce poate fi utilizat într-un anumit 
mod, de exemplu, şi care este un produs al activităţii orientate teleolo- 
gic a altui subiect. Uzul primar al acestui suport este tocmai cel de a 
ne permite „lectura” — accesul la textul „însuși”. Urmele de cerneală de 
pe pagini nu sunt privite ca nişte simple urme, ci în calitate de litere şi 
4. Wallace Chafe, Discourse, Consciousness and Time: The Flow and Displacement of 


Conscious Experience in Speaking and Writing. Chicago: The University of Chicago 
Press, 1994 

alte semne tipografice, care formează cuvinte, aranjate în diverse moduri, 
conform diferitor scheme. În cazul în care suntem familiari cu o serie de 
convenții, nu facem niciun efort conştient pentru a identifica acest subs- 
trat. Perceperea lui fundează fără întârziere trecerea la nivelul înțelegerii 
sau încercării de a înțelege textul — de a trece la nivelul a altceva decât 
cuvintele care îl compun, nivelul „sensurilor”. 

Insistând mai mult asupra substratului, observăm că inesențiale pen- 
tru determinarea mai strânsă a textualității sunt şi dimensiunea literelor, 
variaţia caracterelor (anume prin variaţia caracterelor se remarcă anumite 
„secţiuni” ale textului — titlul care marchează începerea unui nou capitol, 
de exemplu), prezența semnelor de punctuație sau a spaţiilor între cuvinte 
(absente în cazul scriptio continua sau în cazul textelor literare experi- 
mentale contemporane). Ceea ce contează, totuși, aici, este succesiunea 
ordonată a unor entităţi care funcționează, pentru cititor, ca semne — adică 
ceva care trimite la altceva decât sine, indiferent „ca ce” este determinat 
acest „altceva” — sens, semnificaţie, lume textuală, referent etc. În acest 
sens, nici nu e neapărat vorba de semne lingvistice: scrierea hieroglifică 
chinezească poate fi citită de persoane ce vorbesc limbi diferite, şi anume 
acesta şi era sensul utilizării ei în Imperiul Chinez; o publicaţie a unui ma- 
tematician, constând doar din ecuaţii, nu încetează să fie un text. 

Semnele sunt instituite în cadrul unei convenţii anterioare textului 
însuși și sunt sedimentate în tradiţiile culturale ale unei comunităţi, ceea 
ce poate da seama de caracterul pasiv sau automat al lecturii. În mod 
normal, lectorul familiarizat cu această convenţie / cod nu acordă nicio 
atenţie formei respectivelor semne, decât, eventual, apreciere estetică. 
Dar chiar şi în cazul în care cineva nu este familiarizat cu convențiile 
concrete a căror cunoaştere este necesară pentru descifrarea textului, 
persoana în cauză poate recunoaşte textul ca text în cazul în care fie 
aceste convenții sunt parte a culturii ei, fie este familiarizată cu un set de 
convenţii analoge (de exemplu, un arheolog care descoperă o tăbliță cu 
o inscripţie într-o limbă necunoscută sau străbunicele analfabete care 
ţineau la icoană o carte de rugăciuni). Cu toate acestea, un text poate re- 
flecta cu totul alte convenţii decât cele cu care suntem familiari, şi atunci 
însăşi perceperea lui ca text este dificilă: de exemplu, quippu incaşe (for- 
me de înregistrare a informaţiei utilizând funii împletite) sau acelaşi ar- 
heolog care descoperă pe pereții unei peşteri o serie de imagini, pe care 

nu e sigur dacă să le interpreteze ca hieroglife sau ca simple desene, deci 
ca expresie artistică non-textuală. 

Astfel, un text este dat ca respectând o serie de convenții, familiarita- 
tea prealabilă cu care este necesară pentru înţelegerea lui și chiar pentru 
perceperea lui ca text: este într-un limbaj concret (şi nu neapărat într-o 
limbă sau compus de cuvinte), într-un sistem concret de scriere sau pre- 
zentare grafică, prezentat pe un suport „tipic” pentru cultura în cauză 
(tăblițe, suluri de papirus, pergament, hârtie etc.). 

Implicită aici este ceea ce poate fi numit auctorialitate. 'Textul este 
perceput ca aparținând cuiva anume care l-a elaborat; autorul poate fi 
cunoscut receptorului sau nu, prezent (ca în cazul schimbului de mesaje 
pe hârtie atunci când doi studenţi se plictisesc la o prelegere) sau ab- 
sent (ca în cazul lecturii unei scrisori), identificat sau neidentificat, unic 
sau multiplu (ca în cazul manifestelor colective). Toate aceste diferenţe 
pot fi importante pentru clasificarea textelor, dar pentru determinarea 
esenței textualității nu este necesară decât perceperea unei înşiruiri de 
semne ca aparținând cel puţin unui autor, care le-a elaborat intenționat 
pentru a comunica ceva sau cel puţin a fixa ceva într-un limbaj (ceea ce 
deja presupune posibilitatea înțelegerii de către cei familiari cu limbajul 
respectiv). Autorul este perceput ca fiind responsabil de elaborarea tex- 
tului, iar textul ca depinzând de autorul său, fiind un produs al acestuia. 
În termenii clasici ai teoriei textului, este ceea ce se numeşte intențio- 
nalitate (în sens fenomenologic, conceptul de intenţionalitate reflectă 
altceva: corelaţia dintre actul mental care ne dă un obiect şi obiectul dat 
în respectivul act mental). 

Această presupunere implicită a unui autor şi atribuirea textului acestuia 
pare să derive din situația elementară pe care o numim comunicare şi anu- 
mite trăsături ale căreia le vom prezenta în ceea ce urmează. O analiză feno- 
menologico-pragmatică a factorilor implicaţi într-o situație de comunicare 
va permite scoaterea la lumină a unei serii de trăsături ale textualității. 

În forma ei elementară şi minimală, într-o situație de comunicare 
sunt co-prezenţi într-un spațiu împărtăşit cel puţin doi actanţi, un locu- 
tor şi un destinatar. Conform analizelor fenomenologice şi pragmatice 
(utilizând ca ghid descrierile lui Husserl’), locutorul are intenţia „să se 
5. cf. Edmund Husserl, Cercetări logice II - partea a doua. Cercetări asupra fenomenolo- 


giei şi teoriei cunoașterii, București: Humanitas, 2012; Formal and Transcendental Logic, 
Dordrecht: Springer, 1969 

exprime” cu privire la ceva şi utilizează, în acest scop, sunete sau semne 
pe care le dotează cu un sens pe care vrea să-l împărtășească cu alt- 
cineva. Acest lucru devine posibil dacă ascultătorul înțelege respectiva 
intenţie şi-l ia pe locutor nu ca persoană care pur şi simplu emite sunete, 
dar ca pe cineva care îi vorbeşte — sunetele sunt însoţite de acte donatoa- 
re de sens, recunoscute ca atare de destinatar. 

Astfel, discursul face posibilă corelarea prin vorbire a experienţelor a 
două persoane: vorbind unul cu celălalt, ajungem să „ne înţelegem”. Lo- 
cutorul vorbeşte despre ceva, acest lucru însemnând că doreşte să-i facă 
accesibil destinatarului felul în care percepe el lucrul respectiv, „tema” 
conversaţiei. În mod normal, îl luăm pe locutor ca fiind de bună credință 
şi ca „având în vedere” anume ceea ce zice (nu ne interesează deocamdată 
posibilitatea minciunii); expresiile lui (actele locuţionare, conform termi- 
nologiei lui Austin) funcționează ca indicare sau sugerare a gândurilor, 
private şi inaccesibile nouă până a fi enunțate. Însă, prin enunţare, locu- 
torul ne oferă acces la ele, iar noi, pe de o parte, îl percepem atât pe el, 
ca persoană care enunţă aceste gânduri în expresii care funcționează ca 
„semn” pentru ele, dar, pe de altă parte, percepem şi experienţele despre 
care ne vorbeşte, în sensul fenomenologic al percepţiei ca şi convingere 
că ceea ce „prindem” acum în privirea directă ne este dat „el însuşi”, „în 
carne şi oase” (leibhaftig, „întrupat”, cum zice Husserl). 

Totuşi, nu e vorba în niciun caz de o confundare a experienţelor celor 
doi actanți: ascultând, destinatarul percepe experienţele locutorului dintr-o 
parte, nu le experimentează direct pe piele proprie. În termenii lui Husserl, 
ele îi sunt „prezentate” prin intermediul limbajului. Pe măsura desfăşurării 
unei conversații, actele mentale ale locutorului, care „au în vedere” tema 
ei, sunt corelate cu actele mentale ale destinatarului, care „au în vedere” la 
rândul lor aceeaşi temă. Astfel, ceea ce îi e specific oricărei expresii, indife- 
rent dacă e vorba despre un cuvânt, o propoziţie sau un text, este faptul că 
ea „trimite spre” altceva decât ea însăși şi îl percepem pe locutor ca „având 
în vedere” acel obiect sau stare de lucruri spre care trimite expresia respec- 
tivă, indiferent dacă îl înțelegem exact sau nu, dacă putem să ne-o facem 
intuitivă, să ne-o aducem „în faţa ochilor minţii” sau nu. 

Husserl disociază (ca şi Frege sau Saussure) între stratul pur „formal” 
al unei expresii sau „forma acustică” a unui cuvânt şi ceea spre ce indi- 
că el; e ca şi cum o expresie ar distrage atenţia de la sine, trimițând spre 
altceva decât ea. Avem aici acelaşi fenomen pe care l-am remarcat la în- 

ceputul analizei de față: suportul textului care „se şterge” în momentul în 
care ne direcționăm atenţia spre „sensul” acestuia. Astfel, actul enunțării 
se prezintă, reluând metafora lui Wallace Chafe pe care am menţionat-o 
deja, ca un „flux de gânduri” (adică de acte prin care se are în vedere ceva, 
prezentat intuitiv sau vag locutorului însuşi) cuplat cu un „flux de sunete”, 
perceput de destinatar ca expresii dotate cu sens și care îl orientează, îl „tri- 
mit” anume spre sensul lor, spre „ceea ce are în vedere” locutorul. În același 
timp, fluxul de gânduri, inclusiv unele trăiri afective, pot să nu fie „expri- 
mate, ci „sugerate” de expresii direcționate spre obiecte sau stări de lucruri. 

Analiza husserliană a situaţiei de comunicare, pe care am expus-o 
mai sus, serveşte ca bază perfectă pentru o serie de completări care pot 
veni din pragmatica de factură austiniană sau griceană. Atunci când îl 
ascult pe cineva care-mi vorbeşte, nu-l iau pur şi simplu ca ființă care 
„se pronunţă” referitor la lucruri, care le descrie. Se remarcă aici mul- 
titudinea de acte pe care Austin“ le numește ilocuționare: ascultându-l 
pe celălalt, îl percep ca pe o entitate care declară ceva, îşi exprimă du- 
biile referitoare la ceva, argumentează în favoarea unei cauze etc.; la fel, 
atunci când vorbesc eu, performez o serie de acte de acest tip. În ace- 
laşi timp, actele de vorbire au asupra destinatarului un anumit efect: de 
exemplu, declarația mea pe un ton sigur poate să-l enerveze, exprimarea 
dubiilor să-l descurajeze sau argumentarea să-l convingă. În limbajul te- 
oriei actelor de vorbire, este vorba de acte perlocuționare. 

Însă atât dimensiunea ilocuţionară cât şi cea perlocuţionară a unui 
act de vorbire apare doar datorită celei locuţionare. În limbaj fenome- 
nologic, primele două sunt fundate pe a treia. Ceea ce face posibilă recu- 
noaşterea de către ascultător a unui act ilocuţionar sau efectul perlocuţi- 
onar asupra acestuia este prezentarea pentru el a stării de lucruri despre 
care vorbeşte locutorul. Dimensiunea fundamentală aici, la nivelul a 
ceea ce Husserl numeşte expresie iar Austin act locuționar, este predica- 
ţia. Atunci când vorbesc, vorbesc despre ceva, „spun ceva despre ceva”. 

Formulând un enunţ, mă orientez spre o stare de lucruri şi spun cum 
sau drept ce îmi apare acea stare de lucruri, iar enunţul meu, în cazul în 
care este înţeles, îl orientează şi pe celălalt spre starea de lucruri spre care 
sunt orientat eu, în calitate de vorbitor. La acest nivel, discursul se prezintă 
ca o serie de tematizări şi predicaţii; structurarea lui poate fi urmărită la 


6. cf. J. L. Austin, Cum să faci lucruri cu vorbe, Piteşti-Bucureşti: Paralela 45, 2003 

nivelul a ceea ce se numeşte în lingvistica secolului XX temă / remă, topic 
/ comment etc. Atunci când îi vorbesc cuiva despre ceva - ceea ce pare să 
fie utilizarea primară şi esenţială a limbajului — actele mentale ale amân- 
durora sunt orientate spre o stare de lucruri care poate să fie prezentă sau 
absentă, percepută ca aparținând strict mie (dacă vorbesc despre gându- 
rile şi emoţiile mele) sau accesibilă intersubiectiv. Fiecare enunţ al locuto- 
rului, legat de cel anterior printr-o relaţie de coerenţă locală (sau coeziune, 
în termenii lui Beaugrande şi Dressler), se prezintă ca o determinare mai 
strânsă a temei sau ca o continuare / extindere a ei (coerenţă). Acest lucru 
poate fi urmărit atât în intervenţiile orale, cât şi în cele scrise. 

Husserl distinge între două tipuri de acte mentale (termenul utilizat 
de el este procese intenționale) care „au în vedere ceva”: primul constă 
în simpla orientare spre un obiect sau o stare de lucruri, al doilea - în 
prezenţa intuitivă a acelui obiect „în faţa ochilor minţii”. Acest al doilea 
tip de acte este, pentru Husserl, o „împlinire” a ceea ce era vizat oarecum 
„în gol” în cazul primului tip de acte. Ceea ce au ele în comun este orien- 
tarea spre starea de lucruri vizată, care, până la urmă, poate să nu fie dată 
intuitiv nici locutorului, nici destinatarului, ci vizată în gol de ambii. Un 
proces interesant în acest sens este cel în care locutorul porneşte de la 
o intuire vagă a ceea ce are în vedere și, vorbind, încearcă să se clarifice 
el însuși cu privire la tema discursului său. Scriitorul și teoreticianul 
romantic german Heinrich von Kleist a scris, pe această temă, un eseu 
intitulat Despre construcția gradată a ideilor în timp ce vorbim”; acelaşi 
proces este urmărit şi în anumite forme de psihoterapie, în care asculta- 
rea atentă din partea terapeutului îl predispune pe pacient să vorbească 
şi să se clarifice el însuși cu privire la ceea despre ce vorbeşte — experien- 
tele lui. Cazul în care ambii interlocutori vorbesc despre ceva ce ambii 
vizează în gol şi nici măcar nu sunt conştienţi de asta este numit de 
fenomenologul Martin Heidegger* Gerede, „vorbărie” sau „flecăreală”; 
este ceva cu care avem de a face în mod cotidian în discursul public. În 
același timp, în cazul în care niciunul dintre interlocutori nu reuşeşte 
să-i facă intuitiv celuilalt „sensul” vizat avem de-a face cu ceea ce este 
numit, cu o expresie plastică, „dialog al surzilor'. 

7. Heinrich von Kleist, On the Gradual Construction of Thoughts During Speech, http:// 
www.ias-research.net/wp-content/uploads/2012/01/Kleist-and-Hamburger_-_1951_-_ 


On-the-Gradual-Construction-of-Thoughts-During-Speech.pdf 
8. cf., de ex., Martin Heidegger, Fiinţă şi timp, Bucureşti: Humanitas, 2002, p. 229. 

La interfaţa dinte actele mentale de vizare în gol și cele de împlinire 
intuitivă sunt actele ilocuţionare ce pot fi caracterizate ca exemplificare, 
clarificare, explicare. De obicei, atunci când vorbim, încercăm să ne fa- 
cem înţeleşi de celălalt. Înțelegerea are mai multe şanse să se întâmple 
dacă starea de lucruri pe care o urmărim în discurs ne este intuitivă nu 
doar nouă, ci şi destinatarului nostru, nu doar vizată în gol de acesta, în 
mod vag şi nedeterminat. Astfel, atunci când lucrurile îi sunt insuficient 
de clare celuilalt sau când vrem să i le clarificăm şi mai mult — sau la 
solicitarea lui expresă în cadrul conversaţiei - ne schimbăm registrul 
discursului, trecând, de la exemplu, de la abstract la concret, de la gene- 
ral la personal, „aducând” în orizontul tematic al conversaţiei întreaga 
gamă de cunoştinţe sau experiențe comune sau presupuse a fi comune. 

Acest hibrid husserliano-austinian pare suficient de compatibil cu 
pragmatica inferenţială de inspiraţie griceană. Pentru H.P. Grice?, co- 
municarea este o întreprindere cooperativă care urmează o serie de 
reguli implicite, principiul fundamental fiind cel al adecvării fiecărei 
replici la scopul comun al participanţilor la comunicare, la etapa respec- 
tivă. Astfel, dacă scopul primar al unei conversații este de a corela fluxul 
gândurilor locutorului cu cel al destinatarului, fiecare replică ar trebui 
să contribuie anume la orientarea împreună spre aceleași „lucruri” — te- 
mele şi sub-temele conversaţiei — sau să-i atragă celuilalt atenția asupra 
unui „lucru” considerat pertinent, ca în abordările post-griceene de ti- 
pul teoriei pertinenţei!”. 

Experienţa lecturii unui text apare, astfel, ca o variantă abreviată a 
comunicării cu cineva „faţă către faţă”. În cazul tipic (excluzând schim- 
bul de mesaje scrise) lectorul este singurul efectiv prezent în fața unui 
text; el ia textul ca aparținând cuiva care l-a scris şi care, în scrierea lui, 
a avut în vedere o serie de stări de lucruri pe care le-a considerat sufici- 
ent de relevante pentru eventualii cititori încât să le noteze într-un text 
care să-i direcționeze anume spre ele. Înşiruirea de semne care compun 
textul este privită ca bază pentru a crede acest lucru despre autorul lui; 
activitatea lecturii presupune tocmai orientarea spre „sensurile avute în 
vedere”, nu spre substratul grafic al textului însuşi. 

9. cf. H. P. Grice, Logic and Conversation, http://ling.umd.edu/-alxndrw/Readings/ 
Implicature/grice75.pdf 


10. cf. Deirdre Wilson și Dand Sperber, Relevance Theory, în The Handbook of Pragmatics, 
Blackwell, 2004, pp. 607-632, accesibil https://www.dan.sperber.fr/?p=93 

Însă, spre deosebire de conversaţia „vie” faţă către faţă — cazul comun 
şi tipic al comunicării - lectura unui text nu beneficiază de comentari- 
ile şi clarificările suplimentare ale locutorului. Cititorul este lăsat „să 
se descurce singur”. Desigur, în cazul unui text scris, se presupune că 
autorul a avut mai mult timp să-şi structureze gândurile şi să-şi aranjeze 
expresiile într-o succesiune inteligibilă pentru cititor (acceptabilitatea, 
în termenii lui Beaugrande şi Dressler); dar avem de-a face, cotidian, 
în mod permanent, cu texte care par să nu ţină cont nici în cea mai 
mică măsură de situaţia cititorului şi să maximizeze integibilitatea. Re- 
marcăm acest lucru nu doar în cazul unor texte scrise, dar şi în cazul 
unor discursuri ţinute în public, cele care abia așteptăm să se termine. 
În același timp, întâlnim texte scrise „vii”, care, chiar dacă autorul nu 
ne este cunoscut, dau senzaţia unei conversații cu el sau a unei adresări 
personale. Aşadar, neglijarea aşteptărilor cititorului sau a „implicării” 
lui în text astfel încât să fie direcționat spre „ceea despre ce este vorba” 
şi să se mențină interesat de tema textului nu se suprapune peste dife- 
rența dintre oral şi scris. Este vorba, mai curând, de un eşec în evaluarea 
relevanţei posibile a textului pentru destinatar şi de nerespectarea maxi- 
melor conversaţionale; în plus, aici poate fi implicată şi ceea ce numeam 
anterior! monologicitate sau intenție monologică. 

Revenind: în cazul conversaţiei purtate față către față, avem de 
fiecare dată posibilitatea de a verifica dacă interlocutorul nostru ne 
înţelege sau nu - sau de a cere clarificări, dacă suntem în postura des- 
tinatarului - și, în consecinţă, să ne modificăm discursul astfel încât 
să-i facilităm accesul spre starea de lucruri pe care o luăm ca temă a 
conversaţiei noastre. În schimb, situaţia tipică a lecturii unui text este 
cea în care autorul este absent, şi singura sursă posibilă de clarificare 
este textul însuşi sau, în cazurile fericite, alt text (care ia ca temă tex- 
tul 1) sau o persoană care „l-a înțeles” şi care ne poate ghida. Anume 
această absență efectivă a autorului — care nu este prezent alături de noi 
în carne şi oase ca un interlocutor, ci doar perceput implicit în perce- 
perea textului ca text - stabileşte diferența specifică între conversaţie 
(de exemplu, una în care o singură persoană se expune pe larg, apropi- 
indu-se de forma clasică a monologului) şi textul scris. Desigur, putem 


11. cf. Alexandru Cosmescu, Textul monologic și textul dialogic din perspectiva analizei 
discursului. Teză de doctor în filologie. Chișinău, 2012 

avea şi forme hibride, de exemplu înregistrarea sau transcrierea unei 
conversații. Oricum, evanescența unei conversații versus „fixarea” pe 
un suport a unei serii de enunțuri sunt considerate de un cercetător de 
talia lui F Rastier suficiente pentru a defini textul ca ceva în mod nece- 
sar fixat pe un suport accesibil intersubiectiv şi asupra căruia cititorul 
poate reveni în repetate rânduri, indiferent dacă acest suport e unul 
grafic, auditiv sau tactil”. 

Absența autorului pare să crească, printre altele, şi aşteptările cu pri- 
vire la relevanța/pertinenţa textului. Implicit, dacă cineva a decis să scrie 
un text despre ceva, care va fi citit în absenţa lui, eventual de un desti- 
natar necunoscut, înseamnă că a considerat starea de lucruri la care se 
referă suficient de relevantă pentru eventualii cititori. Informaţia fixată 
poate fi relevantă inclusiv pentru „el însuşi la o dată ulterioară”, în cazul 
notițelor personale, făcute pentru uz propriu. Desigur, această aşteptare 
a relevanţei poate fi satisfăcută sau frustrată în procesul lecturii. Dar, de 
obicei, actul lecturii este motivat anume de așteptarea a „ceva nou”, a 
prezentării unei stări de lucruri cu care nu eram familiari înainte şi care 
are relevanţă pentru noi, într-un context practic, afectiv sau teoretic. În 
termenii teoriei textului, acesta este încă unul dintre standardele textua- 
lităţii, informativitatea, privită ca pertinenţă de adepţii teoriei pertinen- 
tei, care o interpretează într-un context intersubiectiv. 

Astfel, dacă textul ne oferă informaţie relevantă sau neașteptată, sun- 
tem dispuşi să trecem cu vederea anumite dificultăţi întâlnite în lectura 
lui sau anumite carenţe care îi afectează acceptabilitatea. 

În conversaţie, suntem dispuşi să ascultăm dacă ne interesează su- 
biectul sau interlocutorul, dacă avem şansa să aflăm ceva nou pentru 
noi; la fel, suntem dispuși să citim dacă textul promite să ne prezinte o 
temă care ne interesează într-o lumină nouă sau să ne ofere acces la o 
stare de lucruri anterior nefamiliară, dar pe care o privim ca relevantă. 
Aceasta pare să fie una dintre motivațiile spontane pentru a citi un 
text; trebuie menționat doar că relevanța nu este neapărat cognitivă 
(poate fi, de exemplu, şi afectivă sau practică). Desigur, ceea ce „are” 
relevanţă în primul rând pentru noi ca cititori este „ceea ce aflăm din 
text”; relevanţa a ceea ce ne prezintă el se extinde, implicit, şi asupra 


12. cf. Francois Rastier, La macrosemantique, http://www.revue-texto.net/Inedits/Rastier/ 
Rastier_Macrosemantiquel.html 

lui însuși. În acest sens, se poate spune că relevanţa unui text ca text 
este extrinsecă: un text este perceput ca relevant doar în măsura în 
care ne spune ceva relevant pentru noi. 

Toţi aceşti factori determină structurarea unui text. Privind din 
perspectiva autorului / locutorului, ceea ce primează e tema, ea fiind 
indispensabilă pentru orice act comunicativ. Textul se manifestă ca o 
exprimare în limbaj a unor acte mentale („gânduri”) orientate spre tema 
respectivă, care au potenţialul să determine în cititor alte acte mentale, 
ale lui de data aceasta, orientate spre „aceleaşi lucruri” pe care le are în 
vedere autorul, făcute posibile de recunoașterea de către cititor a „lucru- 
lui despre care este vorba” şi a intenției comunicative a autorului. Unele 
texte, de dimensiuni mai reduse, au o singură temă, fiind structurate ca 
o încercare de a o determina mai strâns, de a explora „cum este” un anu- 
mit lucru, fiecare propoziţie inclusă în text trimițând, în ultimă instanţă, 
la acel lucru sau la acea stare de lucruri. 

Dar chiar şi textele scurte pot avea mai multe teme, legate între ele. În 
plus, temele pot avea diferite grade de generalitate; o secvenţă a textului 
poate fi privită, de exemplu, atât ca reflectând un aspect al unei teme 
generale, cât şi ca tratând una dintre „sub-temele” incluse, din punct de 
vedere semantic, într-o temă unică de nivel mai general. 

Fenomenologic, această posibilitate este oferită de structura percep- 
tiei noastre, ca fiinţe întrupate, care privesc lucrurile dintr-o anumită 
perspectivă, dar îşi pot schimba perspectiva asupra lucrului contemplat, 
mişcându-se în jurul lui, se pot focaliza asupra unuia dinte aspectele 
lui etc. În percepţie, obiectul ne este dat „în carne şi oase” în întregime, 
chiar dacă nu vedem în acelaşi timp toate părțile lui. Chiar şi atunci 
când privim un obiect simplu, de tipul unei mese, ceea ce vedem efectiv 
este masa însăși „cu tot cu” părţile ei care nu ne sunt prezentate direct, 
dar care sunt luate ca fiind de la sine înţelese; partea opusă celei date 
în percepţia mea imediată nu-mi este accesibilă direct, dar, ca obiect 
tridimensional, aflat în spaţiu, masa are, în mod normal, o parte care 
este mai aproape de mine şi care îmi este efectiv prezentată şi mai multe 
părți (cele laterale, partea din spate etc.) care îmi sunt date împreună 
cu cea asupra căreia se opreşte privirea mea, ca formând, împreună, un 
singur obiect. Implicită în perceperea unei mese este posibilitatea ca 
părţile care nu-mi sunt prezentate acum să-mi devină prezentate, dacă 

o să-mi schimb poziţia din care privesc, dacă o să apuc partea tăbliei pe 
care nu o văd acum pentru a schimba poziţia mesei etc. Totalitatea păr- 
ţilor non-prezentate ale unui obiect, dar care îmi sunt date împreună cu 
partea prezentată, formează ceea ce, în terminologie fenomenologică, 
se numeşte orizontul obiectului respectiv. Mai exact, este vorba de un 
prim orizont, cel intern obiectului. Partea obiectului care îmi este dată 
intuitiv motivează, de exemplu, credința că obiectul are şi o parte opusă, 
asemănătoare cu cea care îmi stă acum în față; atunci când mă mişc în 
jurul obiectului, percepând noi şi noi aspecte ale lui, ele îmi sunt date 
ca multiple aspecte ale aceluiaşi obiect, iar aspectele lui care mi-au fost 
date anterior dar care nu mai sunt prezentate acum în percepţie sunt 


v» 


reținute, păstrate în „memoria secundară” sau în „retenție”. Toate părțile 
privite ca aparținând aceluiași obiect sunt „puse împreună”, „sintetizate, 
formând perceperea unuia și aceluiași obiect şi maximizând ceea ce-mi 
este dat în mod intuitiv cu privire la el. Astfel, una din dimensiunile 
originare ale experienţei noastre este cea a unui „flux perceptual” căruia 
diferite operaţii de sinteză îi conferă coerenţă. 

Desigur, orizontul unui obiect nu se reduce la atât; atunci când pri- 
vesc o masă, sunt conştient de ea ca obiect cultural, ca ceva produs de 
alt subiect, ca ceva care are un anumit uz; masa poate să-mi placă sau să 
nu-mi placă, să mi se pară comodă sau nu pentru ceea ce vreau să fac 
stând la ea, dar toate aceste posibilități sunt fundate pe actul primordial 
care „îmi dă” masa: perceperea ei. Unele părți ale acestui orizont de- 
pind de experienţe trecute; altele prefigurează experienţe viitoare. Parte 
a orizontului sunt şi alte obiecte aflate în relaţii de contiguitate spaţială 
cu obiectul perceput, obiecte similare cu acesta, obiecte care se asociază 
cu el etc. Dar, în fiecare moment dat, doar o mică parte a acestui orizont 
este actualizată în experienţa directă. Orizontul este o parte a contextu- 
lui, fundalul pe care se profilează o figură. 

Toate fenomenele descrise până acum au analogii precise în relația 
noastră cu textele orale şi scrise. „Determinarea mai strânsă” a ceva 
e ancorat în schema perceptuală a focalizării pe o parte a obiectului; 
„tratarea a ceva dintr-o altă perspectivă” sau introducerea unei noi-sub 
teme în cadrul unei teme generale e analogă cu schimbarea poziţiei din 
care privesc o masă, care mă face să văd altă parte a ei etc. Ca şi în cazul 
percepţiei, orizontul unei teme (sau, în termenii lui Chafe, informaţia 

semiactivă ce formează obiectul conştiinţei periferice) este dat în mod 
vag, dar ca ceva care nu este străin de tema (sau sub-tema, sau segmentul 
de temă) prezent acum în experienţa noastră directă ca receptori ai unui 
text oral sau scris. O parte a acestui orizont e partea din text citită ante- 
rior, sedimentată în retenţie, de care suntem conştienţi mai mult sau mai 
puţin vag, dar care este mereu actualizabilă; ceea ce citim atunci când 
progresăm în text sau ceea ce auzim atunci când îl ascultăm pe cineva 
care ne vorbeşte este „pus împreună, sintetizat cu ceea ce am citit sau 
am auzit. Este perceput de noi ca parte a „aceluiaşi flux”, a textului pe 
care îl citim sau îl ascultăm. 

Astfel, „trecerea de la o temă la alta” este motivată de legătura dintre 
un aspect al stării de lucruri despre care este vorba şi alt aspect al ei sau de 
relaţia de analogie, contiguitate, cauzalitate etc. între diferite fenomene, 
care formează sub-teme ale unei teme unice. În cazul în care aceste relaţii 
lipsesc sau sunt percepute de receptor ca lipsind (inclusiv dacă locutorul / 
autorul nu le marchează explicit) textul ne pare „fragmentar”, „dezlânat. 
Textul câştigă în coerenţă dacă informaţia prezentată în fiecare propozi- 
ţie este parte a orizontului tematic generat de propoziția precedentă sau 
de propoziţia care introduce prima oară tema, dacă se menţine dialectica 
permanentă dintre datum şi novum, „noul” fiind raportat mereu la ceea 
ce se ştie deja. Fiecare propoziţie deschide, la rândul ei, un nou orizont 
tematic, la care ne raportăm „în gol, „vag, fără să intuim ce va urma; 
această vizare în gol este „împlinită” de starea de lucruri prezentată de 
următoarea propoziţie, care deschide la rândul ei un nou orizont ș.a.m.d. 
Atunci când această „împlinire” nu survine, când aşteptările noastre sunt 
frustrate sistematic, textul ne apare ca „incoerent” sau „prost scris”. 

O parte a orizontului în care ne apare un text este formată de alte 
texte, la care am avut acces anterior: aici este vorba de fenomenul in- 
tertextualității, devenit un shibboleth pentru abordările de inspiraţie 
post-structuralistă. În orice caz, intertextualitatea poate apărea fie ca 
orizont al cititorului, lectura anterioară a unor texte motivând unele aş- 
teptări cu privire la textul citit acum, fie ca orizont al textului însuşi, 
atunci când referinţele intertextuale sunt explicite. 

Ce ne arată o asemenea analiză fenomenologică extinsă a textualității? 

În primul rând, scopul fundamental al unei analize fenomenologice 
nu este de a oferi explicaţii, ci explicitări, a ne face conştienţi de o serie de 

trăsături ale obiectului studiat cu care eram vag familiari înainte, dar pe 
care acum le putem identifica mai exact şi putem stabili legătura dintre 
ele. De exemplu, toți cei şapte indici ai textualității formulaţi de Beau- 
grande şi Dressler sunt accesibili unei descrieri fenomenologice, adică 
sunt daţi în experiența directă; analiza fenomenologică a comunicării 
poate contribui la precizarea relaţiei dintre actul locuţionar şi cel ilo- 
cuţionar; atestăm o relaţie de suprapunere parţială între structura unei 
conversații și cea a unui text scris, ce reproduc, amândouă, structuri 
prezente şi în percepţie. Dimensiunile studiului de față nu ne-au permis 
ilustrarea trăsăturilor explorate cu exemple concrete, ceea ce ne propu- 
nem să facem într-o lucrare mai extinsă. 

O serie de probleme discutate pe larg în literatura de specialitate ră- 
mân deschise, deşi se poate sugera un răspuns fenomenologic şi la unele 
dintre ele. Voi menţiona aici două dintre ele. 

1) unii autori definesc textul ca orice ocurenţă a unei comunicări 
în limbaj, în timp ce alţii diferenţiază textul de alte tipuri de discurs, 
în ideea că textul presupune înregistrarea pe un suport. Observațiile 
fenomenologice par să dea dreptate mai curând celei de-a doua opţi- 
uni. Într-adevăr, textul este ancorat într-o situaţie de comunicare, dar 
reprezintă o „abreviere” a acesteia, autorul fiind de regulă absent în 
momentul receptării textului de către destinatar. Fixarea pe un suport 
face posibilă multiplicarea textului, deşi textul nu se reduce la supor- 
tul său. Astfel, printr-o metonimie, numim text nu doar ceea ce citim 
sau ascultăm de pe o înregistrare, ci şi cartea sau înregistrarea însăşi. 
Textul reprezintă în acelaşi timp „mai puţin” şi „mai mult” decât o 
conversație: mai puţin pentru că nu este posibilă interacţiunea vie cu 
un interlocutor, mai mult pentru că e posibilă revenirea repetată asu- 
pra textului însuşi în percepere directă, şi nu doar în memorie. Astfel, 
diferența specifică a textului (genul proxim rămânând „comunicare 
lingvistică”) constă anume în posibilitatea de a reveni în mod repetat 
asupra suportului, deci în atestarea lui. Ceea ce ne permite să tratăm 
o conversaţie ca și cum ar fi un text este posibilitatea de a o înregistra, 
precum şi faptul că textul scris preia elemente ale conversaţiei ca situ- 
ație comunicativă prin excelenţă. 

2) problema dimensiunilor textului. Atestăm şi unele texte formate 
dintr-un singur cuvânt, nu doar o singură propoziţie. Acest lucru este 

posibil datorită convențiilor concrete ce răspund de receptarea unui text 
concret: un semn de circulaţie pe care scrie „STOP” este un text, deoa- 
rece comunică ceva, la nivel locuţionar și perlocuţionar, chiar dacă o 
face în mod eliptic. Experimentele tipografice din poezia conceptuală 
americană a sec. XX demonstrează şi ele că este posibilă prezentarea 
unor texte formate dintr-un singur cuvânt, chiar şi dintr-un cuvânt nea- 
testat până atunci în limbă, dar inteligibil pentru cititor. În același timp, 
putem vorbi despre o lungime adecvată pentru diferite genuri de text, în 
funcţie de convențiile care determină elaborarea lor şi aşteptările recep- 
torului. Pe de altă parte, un text poate fi împărţit în mai multe fragmente, 
fiecare dintre ele putând fi prezentat, la rândul lui, ca text separat; în 
plus, textul poate fi continuat, inclusiv de alt autor, care poate decide, de 
exemplu, să scrie „partea a doua” a unui roman, publicat împreună cu 
cea precedentă. Deci, o mare parte din trăsăturile unui text sunt contin- 
gente, depinzând de convenţii şi de situaţie. 


Tipuri de texte: o abordare fenomenologico-pragmatică 


Deseori, pentru un cercetător, tipologizarea este o sarcină ingrată, 
inclusiv pentru că orice tipologizare presupune şi un criteriu. De aici 
decurge problema obiectivității și adecvării criteriului respectiv. 

Desigur, în funcţie de necesităţile sale, orice cercetător îşi poate ela- 
bora o clasificare ad hoc a textelor. Însă clasificarea şi tipologizarea sunt 
întreprinderi diferite. În acest sens, tipologizarea presupune fixarea unui 
eidos în sensul fenomenologic al cuvântului, determinarea acelui „ceva” 
care face ca un obiect să fie anume de acest tip. Clasificarea, în schimb, 
poate porni de la criterii oricât de subiective şi situaționale. 

O altă exigenţă este cea a caracterului operativ al unei tipologizări. 
Un criteriu aplicarea căruia conduce la un număr prea mare de categorii 
generează dificultăți suplimentare. În același timp, particularităţile tipu- 
rilor concrete de text nu trebuie trecute cu vederea, altfel tipologizarea 
va deveni prea abstractă şi non-funcţională. 

În una dintre lucrările sale clasice, R. de Beaugrande afirmă, 
comentând un alt autor că există două abordări metodologice generale: 


13. R. de Beaugrande, Text, Discourse, and Process. Toward a Multidisciplinary Science of 
Texts, http://www.beaugrande.com/tdpchapterseven.htm 

Prima: cineva poate începe de la o tipologizare preexistentă a tex- 
telor (sau a secvențelor textuale, cum îşi propune, de exemplu, J. M. 
Adam'*), utilizând categorii precum narativ, descriptiv, argumentativ 
etc., apoi să încerce să definească trăsăturile distinctive ale fiecăruia; 
a doua: cineva îşi poate asuma definirea independentă a unei teorii a 
textelor, şi apoi să observe dacă obţine o tipologie operaţională. S-ar 
putea ca problema să trebuiască rezolvată printr-un compromis: în 
elaborarea unei teorii a textelor, trebuie avută în vedere aplicabilita- 
tea la demersul tipologizării textelor, astfel încât cu ajutorul teoriei 
formulate să poată fi definite şi tipurile tradiţionale. Vom adopta în 
compartimentul de față această abordare. 

Respectiv, vom oferi un criteriu posibil de tipologizare a textelor, încer- 
când să obținem tipuri „ideale”, care să poată fi, pe de o parte, aplicate 
unor tipuri de text empiric atestate, dar şi să fie specificate suplimentar 
pentru a da seama de diferenţa specifică dintre multiplele texte ce pot fi 
integrate aceluiași tip. În plus, analiza ce urmează va putea servi la dife- 
renţierea mai precisă dintre tipurile de text și tipurile de discurs. 

Criteriile propuse aici derivă din teoria textualității fundamentată 
fenomenologic în paragraful precedent. Deoarece una dintre trăsătu- 
rile fundamentale ale unui text este faptul că acesta trimite la o stare de 
lucruri, criteriul care poate fi numit tematic are o importanţă deosebită. 
O abordare posibilă în acest caz ar fi clasificarea textelor în funcţie de 
domeniul la care se referă: texte lingvistice, filosofice, literare, biologice, 
politice etc. Această clasificare este adesea utilizată în mod spontan - ca 
răspuns la întrebarea „ce fel de text citeşti?” Însă problema unei aseme- 
nea clasificări este multitudinea, practic infinitatea domeniilor posibile, 
precum şi eterogenitatea lor. 

O abordare mai viabilă fenomenologic - ce conduce la o tipologizare 
care nu se confruntă cu aceeaşi problemă - pare să fie tipologizarea textelor 
în funcţie de tipul de stare de lucruri la care trimit. Astfel, avem două gru- 
puri mari: stări de lucruri percepute ca actuale (în prezent sau în trecut) şi 
stări de lucruri percepute ca inactuale (care pot fi actualizate sau nu). 

Vom ilustra fiecare tip de text cu pasaje ce exemplifică trăsăturile 
identificate. Fenomenologic, pasajul însuși nu are nimic special; el trebuie 


14. J. M. Adam, Les textes: types et prototypes. Recit, description, argumentation, explica- 
tion et dialogue. Nathan, 1992. 

privit doar ca instanţiere posibilă a unui eidos. Pentru facilitate, am ales 
exemple accesibile imediat prin internet, păstrând ortografia originalului. 

I. Textele care trimit la o stare de lucruri percepută ca actuală de 
autorul sau destinatarul lor mai pot fi numite şi nonficționale. Cazul pa- 
radigmatic de la care voi porni este descrierea. Anume variind eidetic 
diferite trăsături ale descrierii putem ajunge la trăsăturile definitorii ale 
altor sub-tipuri de text, aparţinând atât tipurilor nonficţionale, cât şi 
celor ficționale. 


A. Descrierea 

Care sunt condiţiile minimale pentru ca ceva să fie o descriere? În 
primul rând, existența unui obiect al acelei descrieri; nu există descri- 
ere fără vreun obiect descris, fără ca descrierea să fie despre ceva sau a 
ceva. Deci, descrierea e orientată spre altceva, spre ceva care există (sau 
e perceput ca existând) independent de ea şi înainte de ea. Descrierea se 
prezintă ca transpunere în limbaj a anumitor trăsături ale obiectului ei. 

Un alt lucru presupus, în cazul unei descrieri, este existența unei en- 
tități care percepe obiectul descris - care are sau a avut acces la el în per- 
soană, căreia i-a fost dat acel obiect. Persoana respectivă - s-o numim 
subiect descriptor - a contemplat „în carne şi oase” obiectul descrierii; 
nu ne putem imagina o descriere a unui obiect care să nu-i fi fost dat cel 
puţin indirect, în închipuire sau în narațiunea sau descrierea altcuiva (şi 
atunci avem o descriere a unui obiect închipuit sau perceput indirect - 
dar oricum a unui obiect dat subiectului descriptor, a unui obiect la care 
acesta a avut acces). Contemplându-l, poate formula în limbaj ceea ce 
a văzut - descrierea e un rezultat al vederii a ceva, şi nu al unei simple 
vederi, ci chiar al înţelegerii obiectului; percepând obiectul, subiectul 
descriptor a identificat diferite determinaţii ale acestuia şi poate spune 
cum e obiectul, poate să fixeze în limbaj diferite trăsături ale lui. 

Aici se impun câteva distincții. 

În primul rând, descrierea aspiră spre ceea ce poate fi numit fide- 
litate, adică spre fixarea unor trăsături percepute ca aparținându-i 
într-adevăr obiectului; o descriere inadecvată e o descriere ratată. Deci, 
subiectul descrierii trebuie să fie capabil să perceapă adecvat obiectul. 
Dar adecvarea este determinată intersubiectiv; deci orientarea inter- 
subiectivă e inerentă, intrinsecă descrierii; o descriere adecvată e cea 
după lectura căreia, de exemplu, un alt subiect care are acces la obiectul 

descris ar putea să spună: „într-adevăr, e așa”. Deci, avem descrieri reu- 
şite (adecvate) şi descrieri ratate. 

A descrie cuiva ceva poate fi considerat, prin urmare, un act ilocu- 
ţionar; este ceva ce performăm vorbind, iar efectul intenţionat poate 
fi realizat sau nu, în funcţie de măsura în care descrierea face posibilă 
recunoaşterea obiectului. 

Dar nu întotdeauna obiectul descris este accesibil şi altora. De exem- 
plu, cazul în care îmi descriu trăirile „subiective” sau descriu ceva trecut 
care nu mai e accesibil perceperii altora - o casă părăsită care a fost 
demolată, dar pe care mi-o amintesc pentru că am explorat-o odată, 
bunăoară. Aşadar, avem câteva cazuri posibile, în funcție de criteriul 
accesibilităţii intersubiective a obiectului descris 

1) destinatarul poate avea acces la obiectul pe care îl descrie locutorul 

2) locutorul descrie un obiect inaccesibil destinatarului său. 

Ambele cazuri pot fi caracterizate şi ca mărturie despre... în folosul 
destinatarului ei. 

În plus, în funcţie de criteriul temporalităţii, locutorul poate descrie: 

1) un obiect perceput acum, contemporan descrierii 

2) un obiect pe care l-a perceput în trecut, dar la care nu are acces în 
prezentul enunțării decât în memorie. 

Deci, în măsura în care un text este o descriere, el o descriere a ceva 
determinat şi aparţine cuiva determinat care a perceput cândva obiec- 
tul respectiv. În măsura în care descrierea este orientată teleologic spre 
adecvarea cu obiectul, ea se vrea fidelă - reflectând trăsături percepute 
ca aparținând realmente obiectului descris. Dimensiunile unei descrieri 
sunt irelevante pentru calitatea ei de descriere. O descriere poate fi com- 
pusă dintr-o singură frază sau se poate întinde pe zeci de pagini. 

În funcţie de domeniul căruia îi aparţine obiectul descris, o descrie- 
re poate fi catalogată ca psihologică, literară, ştiinţifică etc. Toate aceste 
caracteristici depind de convențiile specifice diferitor genuri discursive, 
care determină acceptabilitatea textului pentru destinatar, ca şi modali- 
tățile de structurare a lui; într-o lucrare viitoare, preconizăm o analiză a 
descrierii din aceste perspective. 

Descrierea poate fi a unui obiect simplu sau a unei relaţii dintre 
obiecte. În funcţie de situaţia comunicativă, o descriere complexă poate 
trece în alte tipuri de text, precum explicarea sau narațiunea. 

Ca exemplu tipic de descriere, vom prezenta un fragment dintr-un 
articol de pe Wikipedia!*: 

(1) Bufniţă sau buhă este un nume dat mai multor specii de pă- 
sări din familia Strigidae (Strigide), ordinul Strigiformes. Majoritatea 
sunt solitare şi nocturne. 

Cea mai cunoscută în România este Bufnița, Bufnița mare sau 
Buha, numită ştiinţific Bubo bubo. 

Bufnița are dimensiuni relativ mari, ajungând la peste 61 cm si 170 
cm anvergura aripilor. Este o pasăre impresionantă, care a dat naşte- 
re la numeroase povestiri și legende. Vânează numai noaptea, zbu- 
rând fără zgomot, la distanţe de până la 15 km de cuib, acoperind 
prin urmare cca. 700 km pătraţi. Cu toate acestea, densitatea acestor 
păsări poate fi mult mai mare, dacă există hrană suficientă. Ca şi 
populaţiile de vulpi şi pisici sălbatice şi populaţia de bufnițe depinde 
direct de populaţiile de rozătoare (şoareci, șobolani, iepuri, bizami 
etc). La nevoie se hrăneşte şi cu insecte. Răspândită în Eurasia şi 
nordul Africii, buha se găseşte la noi mai ales în Lunca Dunării şi 
zonele de câmpie, mai bogate în rozătoare. 

Acest pasaj este construit ca o descriere a unui gen, nu a unui ani- 
mal concret întâlnit într-un loc şi un timp determinat. El reprezintă o 
trecere în revistă a unei serii de trăsături pe care autorul i le atribuie 
unui animal real, bufnița. Obiectul descrierii este accesibil intersubiec- 
tiv; bufnița este privită ca ceva ce poate fi întâlnit în experiența directă 
şi recunoscut de către cititor pe baza descrierii şi a imaginilor anexate în 
articol. Un alt lucru pe care îl putem observa este fluctuaţia obiectului 
descrierii: unele propoziţii par a avea ca temă orice bufniţă, altele — în- 
treaga populaţie de bufniţe din România. Însă această variaţie subtilă 
a temei nu anulează coerenţa pasajului; într-adevăr, fiecare propoziţie 
trimite la „bufniţă”. O altă variaţie pe care o observăm e faptul că în 
prima propoziţie citată expresia „Bufniță sau buhă” este privită de autor 
ca „nume dat mai multor specii de păsări”, apoi este folosită pentru a tri- 
mite direct la referentul ei; faptul că această variație este accesibilă doar 
unei priviri reflexive confirmă încă o dată că luăm automat expresiile ca 
trimițând la ceva exterior lor. 

Autorul nu este identificat; stilul sugerează chiar o încercare de ano- 
nimizare. Locutorul nu se prezintă drept cineva anume, ci ca „oricine” 


15. Bufniță, http://ro.wikipedia.org/wiki/Bufniţă 

şi spune ceea ce ar spune oricine ştie ce înseamnă o bufniță și care este 
situația bufniţelor din România. Singura intervenţie non-direcţionată 
cognitiv spre obiect, care ar sugera o implicare personală a lui, ar fi „Este 
o pasăre impresionantă, care a dat naştere la numeroase povestiri şi le- 
gende” — o formulare destul de nefericită, de altfel, la limita clişeului. 
Cu toate acestea, citim textul ca având un autor, dar care încearcă să se 
prezinte drept neglijabil, să mute accentul de pe sine pe obiectul descris. 
Un alt exemplu de descriere!*: 
(2) Copacii albi, copacii negri 
Stau goi în parcul solitar 


Decor de doliu funerar... 
Copacii albi, copacii negri. 


În parc regretele plâng iar... 


Cu pene albe, pene negre 
o pasăre cu glas amar 
Străbate parcul secular... 
Cu pene albe, pene negre... 


În parc fantomele apar... 


Şi frunze albe, frunze negre; 
Copacii albi, copacii negri; 
Şi pene albe, pene negre, 
Decor de doliu funerar... 


În parc ninsoarea cade rar... 


Primul lucru pe care îl observăm în acest al doilea exemplu este aran- 
jarea în versuri: trei catrene, urmate de câte un monostih. Faptul că tex- 
tul e o „poezie” nu anulează în niciun caz calitatea lui de descriere; deci 
criteriul genurilor literare este irelevant pentru determinarea tipurilor 
textuale. 

Şi în acest caz obiectul descrierii îl face o stare de lucruri percepută 
ca independentă de locutor: ceea ce vede acesta în timpul unei plimbări, 
iarna, printr-un parc. Nu este determinat parcul concret; ca şi primul 
exemplu citat anterior, este o descriere generică. Însă în acest caz auto- 
rul, care este identificat (George Bacovia) şi îşi asumă textul se pozițio- 


16. George Bacovia. Decor. http://www.poezie.ro/index.php/poetry/20170/Decor 

nează altfel decât autorul articolului despre bufniță. Totuși, implicarea 
lui nu este explicită; nu se foloseşte pronumele personal de persoana 
întâi. Descrierea este, în general, orientată spre obiecte concrete: copaci, 
pasăre. Însă caracterizarea obiectelor descrise prin intermediul unor 
adjective precum „goi, „amar, cromatica ce constă exclusiv din alb şi 
negru indică o atitudine sau o stare de spirit dezolată sau depresivă. Să 
ne amintim de una dintre disocierile făcute de Husserl: atunci când vor- 
beşte, locutorul se exprimă cu privire la o stare de lucruri şi sugerează 
prezenţa anumitor procese mentale orientate spre starea de lucruri în 
cauză. Aici, procesele mentale indicate / sugerate de adjectivele menţi- 
onate, de versul „Decor de doliu funerar”, de punctele de suspensie, de 
cele două entităţi abstracte („regretele” care „plâng” şi „fantomele” care 
„apar”) sunt tonalități afective negative. 

Astfel, textul are o funcţie duală: pe de o parte, se constituie ca o de- 
scriere fragmentară a unei stări de lucruri (iarna într-un parc urban); pe 
de altă parte, urmăreşte trezirea unui efect emoțional prin prezentarea 
implicită a unei stări afective negative. E vorba distincţia ilocuţionar/ 
perlocuţionar, sau dintre obiectul unui proces mental și multiplele pro- 
cese mentale legate de acel obiect. 

Generalizând, descrierea este tipul de text informativ prin excelență, 
care constă în prezentarea de „fapte” de diferit ordin: „stări de lucruri” 
concepute ca exterioare, stări psihologice, teorii etc. Textele descriptive 
pot interveni în practic orice gen de discurs, de la cel ştiinţific la cel 
poetic. Dinamica descrierii - enumerarea de aspecte ale unui obiect sau 
ale unei stări de lucruri — repetă dinamica percepţiei: obiectul ne este 
dat sub un aspect anume, iar percepția adecvată a obiectului multiplică 
aspectele sub care ne este acesta dat fără a le anula pe cele anterioare, 
trecând de la o parte a obiectului la alta. În mod similar, descrierea se 
orientează spre un obiect făcut intuitiv atât pentru locutor, cât şi pentru 
destinatar, prezentând în multiple enunţuri diferite aspecte ale acestuia. 


B. Explicarea 


O descriere poate fi o parte a unei mișcări discursive mai complexe, 
ce poate fi numită explicare. Explicarea sau clarificarea survine atunci 
când un locutor stabileşte o legătură dintre un fapt sau o serie de fapte 
deja familiare destinatarului şi un fapt sau o serie de fapte percepute ca 

nefamiliare sau neînţelese, prezentând o legătură dintre acestea. Ca şi 
descrierea, explicarea şi clarificarea sunt acte ilocuţionare. 

Astfel, explicaţia oferită poate fi, de exemplu, una cauzală: îi explic 
cuiva care vor fi consecinţele acţiunilor sale sau le explic studenţilor o 
teorie care dă seama de o stare de lucruri cu care ei sunt deja familiari. 
În general, într-o explicaţie se pornește de la prezentarea sau descrierea 
unei stări de lucruri A, existența sau posibilitatea căreia se datorează 
unei stări de lucruri B, care este prezentată de locutor ca motivând A, ca 
fiind ceea ce face ca A să fie sau să nu fie. 

Atunci când e vorba de o clarificare, nu mai este vorba de două stări 
de lucruri diferite, ci de aceeași stare de lucruri A, care îi este neclară sau 
insuficient de clară destinatarului. Pornind de la această situaţie, locu- 
torul încearcă să i-o facă intuitivă, clară, utilizând în acest scop diferite 
strategii, în primul rând descriptive. În limbajul cotidian, termenul „a 
explica” este utilizat și pentru această mișcare discursivă, chiar dacă ea 
diferă de explicarea în sensul prezentat mai sus. 

Una dintre strategiile utilizate atât pentru explicare, cât şi pentru 
clarificare este exemplificarea sau ilustrarea, act ilocuţionar prin care se 
efectuează trecerea de la o afirmaţie abstractă la una concretă, de la ge- 
neral la particular. Exemplele oferite de un locutor au rolul de a ne face 
intuitivă ideea pe care ne-o expune. 

Deci, dacă descrierea este modul paradigmatic în care îi prezentăm 
interlocutorului o stare de lucruri ca actuală sau posibilă, explicarea 
oferă o legătură dintre două descrieri de diferit nivel. Ca și descrierea, 
ea este de fiecare dată situațională şi perspectivală: nu pot explica cu 
adevărat ceva dacă nu înţeleg eu însumi despre ce este vorba. În acelaşi 
timp, descrierea, clarificarea sau ilustrarea sunt acte performate de locu- 
tor, care pot reuşi sau eşua indiferent de efectul lor concret asupra desti- 
natarului. De exemplu, o explicaţie poate fi greşită, chiar dacă locutorul 
a reușit să-l convingă pe destinatar de relația dintre cele două stări de 
lucruri prezentate. În acest caz, avem o falsă explicație sau o explicație 
ratată. În acelaşi timp, în cazul în care relaţia dintre cele două stări de 
lucruri este valabilă, explicaţia rămâne explicaţie chiar dacă destinatarul 
nu reuşeşte s-o înțeleagă. Aici vorbim despre o explicație cu grad de ac- 
ceptabilitate sau informativitate redus în situaţia concretă în care se află 
interlocutorii. 


+219% 


Text şi discurs: o pragmatică fenomenologică a textualităţii 


Un exemplu de clarificare combinată cu explicare (începutul unui 
articol de pe un blog”): 

(3) Cu cât mai dramatic este formulată o problemă, cu atât mai mici 
sunt şansele de rezolvare a ei vreodată. 

Bunăoară, dacă sistemul de educaţie degradează de ani de zile, în opi- 
nia unora, orice inițiativă nu va da rezultate. Pentru că dacă faci ceva la 
nivel universitar, nu are sens, pentru că de fapt totul se strică din gim- 
naziu. Ba nu, din clasele primare. Dacă vrei să formulezi întrebările 
adecvat pentru examene, nu are sens, pentru că metodele de predare 
nu sunt potrivite. Dacă faci o strategie genială despre metodele de pre- 
dare este în van, pentru că de fapt stilul personal al profesorului con- 
tează. Salariile sunt mici. Bun. Le mărim. Însă nu contează, oricum va 
lua mită. De ce? Mentalitatea. Aceasta este destinația noastră finală. 

Aici, autorul este clar determinat: este vorba de însăși autoarea blo- 
gului, care îşi asumă textul în totalitate. Fraza de debut este o enunţare a 
unei teze generale, ilustrate apoi printr-un exemplu introdus prin „bu- 
năoară”. Ideea că „dacă sistemul de educaţie degradează . ... orice iniția- 
tivă nu va da rezultate” este apoi justificată printr-o descriere a legăturii 
cauzale dintre diferite situații. 

Dar în text se întâmplă mai mult decât atât: locutorul îşi asumă prima 
frază, dar se detaşează de ideea prezentată ca ilustrare prin expresia „în 
opinia unora”. Acești „unii” sunt al doilea locutor, implicit în text, căruia i 
se atribuie ideea că iniţiativele de schimbare a sistemului educaţional sunt 
inutile. A treia frază introduce un alt locutor, „cel care propune strategii 
de schimbare”, căruia îi sunt atribuite propuneri precum formularea adec- 
vată a întrebărilor la examene sau mărirea salariilor profesorilor. 

Rolul pe care şi-l asumă locutorul 1 este de observator detașat al 
unui schimb de opinii dintre locutorul 2 şi locutorul 3, ambii ipotetici, 
dar impliciți în formulele din text: diferite fraze sunt atribuite diferitor 
„puncte de vedere”. Or, punctele de vedere aparţin mereu cuiva, sunt 
ancorate în perspectiva unui subiect posibil care le-ar exprima. Această 
idee privind analiza textuală la nivelul urmăririi „jocului” dintre locuto- 
rii impliciți a fost sugerată de cercetătorul francez O. Ducrot!5, pornind 


17. Vlada Ciobanu. Sindromul drobului de sare. http://vladaciobanu.com/2013/06/07/ 
sindromul-drobului-de-sare/ 

18. Oswald Ducrot Slovene Lectures, http://old.btk.pte.hu/tanszekek/francia/mater/ 
ducrot.pdf 

de la conceptul de polifonie al lui M. Bahtin, aplicat la nivelul enunțului. 
Observarea acestei interacțiuni simulate dintre diferite puncte de vedere 
care sunt puse în conflict justifică ideea că argumentarea nu este o ope- 
rațiune discursivă separată, ci o dimensiune intrinsecă discursului în 
sensul lui E. Benveniste: „orice enunţare ce presupune un locutor şi un 
auditor şi, la primul, intenţia de a-l influenţa în vreun mod pe celălalt”. 
Apropiat acestui punct de vedere este şi J.-B. Grize, care, deşi continuă 
să vorbească şi despre discursul argumentativ, recunoaşte dimensiunea 
argumentativă intrinsecă diferitor tipuri de discurs”. 

Desigur, mai mulți cercetători susțin contrariul, considerând textul 
argumentativ unul dintre tipurile de bază de text”; cu toate acestea, cri- 
teriul prezent de clasificare - cel tematic — nu ne permite să diferențiem 
textul argumentativ ca tip de text aparte; dimensiunea argumentativă a 
diferitor texte poate fi într-adevăr observată, ca şi argumentarea ca act 
ilocuţionar; însă prezența argumentării în texte aparținând clar altui tip, 
predominant informativ, ar introduce probleme legate de clasificarea 
încrucişată şi eterogenitatea criteriilor propuse pentru clasificare. 


C. Narațiunea 


Un caz mai complex decât al descrierii sau explicării este narațiunea. 
Dacă în descriere sau explicare era vorba despre stări de lucruri sau rela- 
ţii între stări de lucruri, în naraţiune locutorul povestește un eveniment. 

Formal, spre deosebire de descriere, naraţiunea include minimum 
două enunţuri ce reflectă o succesiune temporală, în timp ce explicaţia 
presupunea o relaţie cauzală (iar în forma ei de clarificare, o relaţie dintre 
două sau mai multe descrieri de diferit ordin). Ca şi textele descriptive sau 
explicative, naraţiunea este percepută automat ca având un autor, chiar 
dacă prezenţa lui nu este introdusă prin pronumele personal de persoana 
I, marca locutorului care îşi asumă punctul de vedere expus în text. 

Structurarea narațiunii a fost abordată în mai multe variante de dife- 
rite studii; au fost prezentate diferite scheme narative, tipuri de episoade 
19. Emile Benveniste. Problems in General Linguistics. University of Miami Press, 1971. 
20. Jean-Blaise Grize. Sur la nature du discours d'information scientifique. În: Aster, Nr 
14. 1992. Raisonner en sciences, p. 52 
21. cf., de ex, R. de Beaugrande, Text, Discourse, and Process. Toward a Multidisciplinary 
Science of Texts, http://www.beaugrande.com/tdpchapterseven.htm ; Francois Rastier, 


La  macrosemantique, http://www.revue-texto.net/Inedits/Rastier/Rastier_Macrose- 
mantiquel.html 

etc.”. Ceea ce ne interesează aici este faptul că naraţiunea poate fi actu- 
alizată de mai multe acte ilocuţionare, în funcție de accesul pe care l-a 
avut locutorul la acestea. 

De exemplu, textul narativ se poate constitui ca mărturisire sau con- 
fesiune în cazul în care locutorul expune evenimente pe care le-a trăit el 
însuşi; istorisirea sau povestirea nu presupun neapărat acest lucru. 


Un exemplu de acest tip”: 


(4) Eram băiat, terminasem 
facultatea şi trebuia să lucrez. 
Nu găseam nimic de lucru 
şi nici nu ştiam 

cum să găsesc de lucru. 
Trebuia câștigată pâinea 

şi eu nu ştiam cum. 

M-a angajat unul 

venit din Italia 

la firma lui de construcții. 
Am cărat nisip 

am cărat mortar 

am băut bere la pet 

cu colegii. 

O vreme 

noaptea nu puteam dormi 
în pat 

numai direct pe podea 

şi numai direct pe spate. 
Atenţia strict la corp 

şi la durerile sale. 

Aş fi vrut şi eu 

ceva călduţ 

ceva intelectual 

de lucru 

(Doamne, o redacţie 

să ies de acolo la 12, după cafea 
direct în crâșmă), 


22. cf., de ex., pentru o sinteză, Teoria textului: termeni-cheie, AŞM: Chişinău, 2011 


23. Andrei Doboș. Cum se câștigă pâinea. http://orbss.wordpress.com/2014/09/01/ 
cum-se-cistiga-piinea/ 

dar nu se găsea 
nimic pentru mine, 
iar la scurtă vreme 
am şi uitat 

de asta. 

Primul lucru care se remarcă în textul lui Andrei Doboş este tăie- 
tura versurilor, convenţia specifică pentru identificarea unui text drept 
„poezie”. Structural, însă, textul manifestă o serie de trăsături ale nara- 
țiunii conversaționale, fiind modelat anume după acest tip de situaţie. 
Scena-model trezită în mod pasiv în mintea cititorului de lectura unui 
asemenea text e cea a unei conversații; locutorul e privit ca „cineva care 
îmi povesteşte toate astea”, cu toate că nu este prezentă nicio referire 
directă la cititor şi la situaţia lui. Ritmul textului imită şi el structurarea 
normală a unei intervenţii mai lungi într-o conversaţie şi prozodia aces- 
teia: propoziţii scurte, legate prin coordonare, enumerări, paralelisme 
care accentuează diferite aspecte ale situaţiei. 

Fluxul tematic se structurează în felul următor: necesitatea de a lu- 
cra; dificultatea de a găsi un loc de lucru; experiența muncii fizice ală- 
turi de alţii; reacţiile corporale şi afective la munca fizică; dorința de a 
munci altfel; dificultatea de a găsi un loc de lucru care să corespundă 
dorințelor. Tema necesităţii de a lucra e introdusă de două ori (de trei, 
dacă includem şi titlul), impersonal, prin „trebuia”, inclusiv prin for- 
mula clar colocvială, deci asumată ca impersonală, „trebuia câştigată 
pâinea”; deseori, în contexte similare, utilizarea unor asemenea formule 
impersonale marchează o detaşare de situaţia trăită, o încercare de a o 
privi din perspectiva „altcuiva, a lui „toată lumea”, de exemplu. Tema e 
încheiată net cu un set de propoziţii introduse prin „dar”: „dar nu se gă- 
sea / nimic pentru mine, / iar la scurtă vreme / am şi uitat / de asta”. Este, 
iarăşi, una dintre formele tipice de încheiere a unei teme sau sub-teme 
şi de trecere la alta. Observăm că fluxul tematic se dezvoltă organic, as- 
pectele abordate în segmente succesive fiind privite ca o „continuare” a 
temei introduse şi „duse până la capăt”. 

Narațiunea personală, în special cea de tip „confesiune, e caracte- 
rizată, astfel, de implicarea locutorului prin utilizarea persoanei I; ori- 
entarea spre stări de lucruri trecute şi privite ca „trăite”; combinarea de 
propoziţii orientate spre obiecte / stări de lucruri privite ca exterioare, 
evaluări ale acestora şi propoziții orientate spre procesele mentale cog- 

nitive, afective şi volitive ale locutorului în situația despre care poves- 
teşte. Scena-model este cea a unei conversații; în cazul textelor scrise, 
structura acesteia este imitată sau „pusă în scenă” şi reconstituită pasiv 
de cititor, care îl percepe pe locutor „ca şi cum” acesta ar fi co-prezent. 

E. Benveniste contrapune acestui tip de discurs (circumscris, alături 
de alte forme marcate de implicarea personală, noţiunii discours) na- 
rațiunea impersonală, histoire, caracterizată prin persoana a treia şi, în 
franceză, printr-un sistem special de timpuri. Cu toate acestea, diferența 
făcută de Benveniste nu este confirmată cu exactitate de tipurile de text 
prezente în română; discursul ştiinţific utilizează adesea persoana I plu- 
ral, în discursul istoric se foloseşte şi prezentul etern sau viitorul, uneori 
cu efecte rizibile. Cea mai apropiată analogie în acest sens par să fie tex- 
tele tehnice, însă ele ar putea fi caracterizate mai exact ca tip de discurs 

(în sensul beaugrandian al discursului ca totalitate de texte care au 
legături reciproce - în acest caz, „domeniul tehnic” căruia îi aparțin) 
decât ca tip de text în sensul studiului de față. 

Astfel, trăsătura personal / impersonal nu generează tipuri diferite 
de text, ci poate servi doar la diferenţierea unor sub-tipuri în interiorul 
aceluiaşi tip. Drept exemplu de narațiune impersonală poate servi ur- 
mătorul fragment”: 

(5) MGB-ul moldovean a utilizat din plin resursele şi efectivele po- 
liţiei locale pentru a efectua operaţia de deportare la 6 iulie 1949. 
Soldaţii au venit la familiile selectate noaptea târziu. Oamenii în 
uniformă avertizau familiile că orice încercare de rezistenţă va fi pe- 
depsită aspru, fiind deci inutilă. Familiilor li s-a spus să împacheteze 
atâtea lucruri cât pot duce şi să se pregătească pentru a merge la gara 
de trenuri. Nu li s-a spus încotro şi pe cât timp pleacă, dar listele 
pentru bagaj oferite de soldaţi nu erau încurajatoare. Găleţile, feres- 
traiele şi topoarele sugerau muncile grele care îi aşteaptă.[12] Dată 
fiind lipsa timpului pentru a-şi aduna gândurile şi lucrurile, bărbaţii 
şi-au îngrămădit familiile în camioane şi le-au însoţit la gară, unde 
acestea au fost urcate în vagoane pentru vite şi trimise spre locurile 
de surghiun. Trenurile erau dotate cu puţine provizii şi un minim de 
personal medical.[13] După o lungă călătorie în vagoane înghesuite, 
majoritatea Martorilor au ajuns în regiunea Kurgan.[14] 


24 Emily B. Baran, Disidență la margini: comunitatea Martorilor lui Iehova în 


Moldova.  http://www.platzforma.md/disidenta-la-margini-comunitatea-martori- 
lor-lui-iehova-in-moldova/ 

Tot aşa cum tăierea versurilor servește ca marcă a discursului poe- 
tic, notele de subsol din textul semnat de Emily B. Baran ne oferă una 
dintre mărcile discursului ştiinţific. Textul e scris la perfectul com- 
pus şi imperfect, timpurile naturale pentru o narațiune. Evenimentele 
narate sunt privite ca „reale, „întâmplate” într-adevăr. Alineatul de- 
butează cu o propoziţie ce introduce tema deportărilor, urmată de o 
detaliere a desfăşurării în timp a evenimentelor în cauză; succesiunea 
spaţială a elementelor descrierii e înlocuită, în cazul naraţiunii, de una 
predominant temporală. Autoarea încearcă să prezinte o perspectivă 
relativ impersonală - nu intervin forme de persoana I singular, care 
ar marca explicit un locutor - dar, cu toate acestea, perspectiva din 
care este scris textul îi trădează clar simpatiile. Este vorba de expresii 
precum „Găleţile, ferestraiele şi topoarele sugerau muncile grele care îi 
aşteaptă”. Întrebarea care se impune este: cui sugerau? Unui observator 
imparţial sau deportaților înşişi? Sau: „Dată fiind lipsa timpului pen- 
tru a-şi aduna gândurile şi lucrurile, bărbaţii şi-au îngrămădit familiile 
în camioane... ?; în acest sens, o formulare de genul „nu am avut timp 
nici să-mi adun gândurile, nici lucrurile” ar putea aparține fără nicio 
problemă unui fost deportat, într-o naraţiune personală; aici o carac- 
terizare a proceselor mentale ale altui subiect intervine într-un text 
care se prezintă ca orientat strict spre evenimente. Sau: „o lungă călă- 
torie în vagoane înghesuite. . . .”: lungă, din nou, pentru cine? Evident 
că pentru deportaţi; un observator „dezinteresat” ar spune, probabil, 
pur şi simplu cât a durat călătoria respectivă. 

Astfel, subiectivitatea autorului transpare din textul însuşi; pe lângă 
trimiterea spre obiecte şi stări de lucruri, sunt sugerate procese mentale, 
inclusiv unele de ordin afectiv, de tipul compasiunii pentru personajele 
naraţiunii. Acest lucru demonstrează cel puţin dificultatea, dacă nu im- 
posibilitatea perspectivei „de nicăieri”; chiar şi o naraţiune impersona- 
lă presupune un locutor, perceput de cititor ca „martor dezinteresat al 
lucrurilor întâmplate”. Chiar şi în absenţa mărcilor personale, cititorul 
poate să-şi dea seama, din semantica textului, de tipul de locutor presu- 
pus de acesta. 

Generalizând referitor la aceste trei tipuri de texte, putem spune că 
descrierea este tipul fundamental de text orientat spre o stare de lucruri 
percepută ca actuală; explicaţia şi narațiunea includ fragmente descrip- 

tive, dar una pune accentul pe relaţiile cauzale, cealaltă pe cele tempo- 
rale. În același timp, descrierile, explicaţiile şi naraţiunile pot fi utilizate 
pentru acte discursive de tipul argumentării, clarificării, ilustrării etc. 


II. Textele percepute de autorul sau destinatarul lor ca trimițând la o 
stare de lucruri inactuală pot fi împărțite în trei categorii. 

A. Ficțiunea. 

Diferenţa de bază dintre textele care trimit la o stare de lucruri per- 
cepută ca actuală şi la una percepută ca fictivă derivă din posibilitatea 
minciunii, înscrisă în natura limbajului uman. Chiar dacă o stare de 
lucruri la care se referă cineva poate fi verificabilă, ea nu ne e prezentată 
neapărat în percepţie directă, dar experimentată indirect pe baza discur- 
sului celuilalt. Ceea ce e perceput aici pe baza expresiilor lui e starea de 
lucruri aşa cum o prezintă el. Ficţiunea presupune o serie de convenții: 
atât autorul, cât şi cititorul nu se așteaptă la ceva actual, ci doar la ceva 
posibil în lumea textuală respectivă şi prezentat ca deja întâmplat sau 
ca întâmplându-se. În acest sens, textele de ficțiune imită structura tex- 
telor non-ficționale: conţin conversații, descrieri, explicaţii, narațiuni, 
prezentate nu ca actuale, ci la modul lui „cvasi”, al mimeticului, al lui „ca 
şi cum”. O analiză mai detaliată a lor ar trece spre câmpul teoriei literare. 

B. Predicția. 

Această categorie de texte include pseudo-descrieri ale unei stări de 
lucruri viitoare. Spre deosebire de forma standard a descrierii, orientată 
spre ceva trecut sau prezent, orientarea ei futurală exprimă o altă dimen- 
siune ilocuţionară: cea a promisiunii, previziunii, formulării de ipoteze. 

Rămânând descriere, ea îi transgresează limitele spre domeniul lui 
ca și cum: 

(6) Mă duc să vă gătesc loc. Şi dacă Mă voi duce şi vă voi găti loc, 
iarăşi voi veni şi vă voi lua la Mine, ca să fiţi şi voi unde sunt Eu. Şi 
unde Mă duc Eu, voi ştiţi şi ştiţi şi calea”. 

În discursul orientat spre viitor formulat de Iisus către apostoli, avem 
- în câteva enunţuri - o întreţesere a descrierii, narațiunii şi explicării, 
a prezentului şi a viitorului. Acțiunea viitoare este explicată prin prezen- 
tarea scopului ei, încă din primul enunţ citat, „Mă duc să vă gătesc loc”. 
În momentul enunţării, locutorul nu pleacă nicăieri: este prezent şi se 


25. Sfânta Evanghelie după Ioan, 14:2-4, https://www.bibliaortodoxa.ro/carte.php?- 
cap=148id=35 


+ 226 + 


Text și discurs: o pragmatică fenomenologică a textualităţii 


adresează destinatarilor săi. În acelaşi timp, acţiunea de a se duce, deşi 
viitoare, este actuală pentru el: şi-o face prezentă şi o face prezentă şi 
destinatarilor, ca iminentă. Chiar dacă eul locutor nu se duce nicăieri în 
momentul enunţării, intenţia lui de a se duce este actuală, atât pentru el, 
cât şi pentru destinatari, la modul în care este actuală o promisiune. In- 
tenţia plecării lui — o plecare despre care sugerează că ar fi într-un spaţiu 
inaccesibil destinatarilor — este cea de a pregăti un loc pentru aceştia. 
„Voi veni şi vă voi lua la Mine” se constituie într-o promisiune, însoți- 
tă, iarăşi, de expunerea motivului din care locutorul va acţiona aşa cum 
promite să acționeze. Perspectiva unei asemenea descrieri a unei stări 
de lucruri viitoare, inactuale pentru destinatar, dar prezentată drept ac- 
tuală pentru locutor, o distinge de descrierea orientată spre o stare de 
lucruri privită ca prezentă ori trecută: atât raportarea locutorului, cât şi 
cea a destinatarului sunt diferite, iar expresia ei discursivă accentuează 
efectul de stranietate. 

C. Sugestia. 

Spre deosebire de orientarea descriptivă spre un viitor independent 
de acțiunile destinatarului, orientarea incitativă presupune o raportare 
directă la acţiunile potenţiale ale acestuia. Starea de lucruri prezentată 
în acest tip de texte e percepută ca inactuală acum, dar posibilă sau imi- 
nentă în viitor. Autorul poate urmări efectul perlocuţionar al sugestiei, 
convingerii, persuadării, seducerii etc. Starea de lucruri poate fi valori- 
zată pozitiv sau negativ; în cazul unei situaţii valorizate pozitiv, autorul 
îndeamnă la realizarea ei de către cititor, ca în cazul manifestelor; în 
cazul uneia valorizate negativ - la evitarea sau prevenirea ei. Aici ar intra 
genuri precum rugăciunea, demersul, cererea etc. Toate acestea pot in- 
clude pasaje descriptive, explicative şi narative. 

Prezentăm drept exemplu un fragment dintr-o listă cu „tehnici de 
relaxare”: 

(7) Încercaţi tehnici de automasaj. - Când muşchii sunt tensionați şi 
nu aveți timp să vizitaţi un profesionist pentru a vă deconecta, poate 
fi încercată pentru obținerea relaxării o tehnică simplă de automasaj: 
- Se vor așeza ambele mâini în zona umerilor şi gâtului; 

- Presaţi cu degetele şi palmele; 

- Masaţi riguros, păstrând umerii relaxaţi; 

- Aşezaţi una dintre mâini pe antebraţul celeilalte; 

- Strângeți și frământaţi muşchii cu toate degetele mâinii; 

- Masaţi în acest fel toată zona de sus în jos şi invers, de la cot către 
palmă; 

- Repetaţi cu celălalt braț”. 

Felul în care este identificat autorul acestui pasaj este unul imper- 
sonal: în poziţia de autor apare „Sfatul medicului” Modul dominant al 
pasajului este cel imperativ: textul se prezintă drept o serie de acţiuni 
fizice, pe care o instanță impersonală le adresează cuiva ai cărui muşchi 
sunt tensionați, care vrea să se deconecteze și nu are timp să viziteze un 
profesionist. Destinatarul acestui text se poate recunoaşte în această 
descriere şi, dacă își asumă intenția proiectată asupra lui de autor, se 
constituie pe sine însuşi drept potențial beneficiar al tehnicii de automasaj 
- drept cel care îşi poate aşeza mâinile în zona umerilor şi a gâtului şi 
continua cu seria de acțiuni descrisă/propusă. 

Şi în cazul acestui text este prezentă o relaţie de justificare sau expli- 
care, similară cu cea prezentă în pasajul citat din Evanghelia după Ioan. 
Drept motivaţie pentru o serie de acțiuni sugerate destinatarului apare 
„obținerea relaxării”, prezentată drept scop al seriei de acţiuni numite 
„tehnică simplă de automasaj”. Dorinţa de a „obţine relaxare” este atri- 
buită destinatarului, într-un mod similar celui în care dorinţa de a „găti 
loc” era auto-atribuită locutorului. În cazul textelor de orientare futurală, 
această structură explicativă pare să ancoreze descrierea acțiunilor. 


Concluzii. Abordarea prezentată aici se bazează pe o inspiraţie dublă, 
fenomenologică şi pragmatică. Am încercat să demonstrăm posibilitățile 
unei asemenea abordări în explorarea textualității şi a tipurilor de texte. 

Rezumând seria de observaţii prezentate în studiul de față, orice co- 
municare este ancorată în structurile percepţiei. Atunci când suntem 
într-o situație de comunicare cu cineva, îi prezentăm, în expresii ver- 
bale, o stare de lucruri, pe care destinatarul o percepe prin intermediul 
discursului nostru. În același timp, performând aceste acte, îi sugerăm / 
indicăm procesele mentale pe care le efectuăm, direcționate spre starea 
de lucruri la care ne referim. Fenomenul primordial în acest context 


26. 10 tehnici de relaxare care actioneaza rapid impotriva stresului, https://www.sfa- 
tulmedicului.ro/Terapii-complementare/10-tehnici-de-relaxare-care-actioneaza-ra- 
pid-impotriva-stresului_8710 

este orientarea celuilalt spre stările de lucruri pe care le avem în vedere. 
În afară de aceste două mari categorii de acte mentale, sunt performate 
o serie de acte de vorbire. În plus, comunicarea este o acţiune colabo- 
rativă, orientată spre scopul comun de „a ne face înţeleşi unul altuia”. 
Ea se manifestă ca o întreţesere între un „flux de sunete” şi un „flux de 
gânduri”; atunci când înţelegem, nu ne orientăm spre „sunete, ci spre 
„gândurile” la care trimit acestea sau pe care le exprimă. 

Textul scris derivă din această situaţie de comunicare şi se caracteri- 
zează prin faptul că e fixat pe un suport şi, de regulă, autorul lui este ab- 
sent la momentul lecturii, dar perceput pasiv de către lector ca locutor 
implicit, textul fiind un obiect cultural elaborat în baza unor convenții. 
Citind, lectorul se comportă ca și cum ar avea în faţă un locutor care îi 
vorbeşte, într-un mod asemănător cu cel în care ar face-o dacă ambii ar 
fi co-prezenţi. Expresia scrisă motivează credinţa într-o persoană care a 
avut, la momentul scrierii, o serie de acte mentale orientate spre starea de 
lucruri la care se face referire şi pe care lectorul o contemplă la rândul său. 

În funcţie de starea de lucruri la care trimite un text, dacă aceasta e 
percepută ca actuală, putem identifica trei tipuri esenţiale de texte: descri- 
eri, explicaţii, narațiuni. Descrierile sunt orientate direct spre obiecte 
sau stări de lucruri; explicaţiile — spre relaţii cauzale sau de motivare 
dintre acestea; naraţiunile — spre relațiile temporale. Textele orientate 
spre stări de lucruri inactuale pot fi şi ele categoriazate în trei tipuri 
esenţiale: textele ficționale, orientate spre o stare de lucruri inactuală 
dar prezentată ca și cum ar fi actuală, textele predictive, care prezintă 
o stare de lucruri viitoare drept (potenţial) actuală şi textele sugestive, 
orientate spre actualizarea sau prevenirea de către destinatar a unei stări 
de lucruri. 

